
Prolog 


Primăvara 67 d.Hr. 
Jotapata, Iudeea 


În mijlocul grupului de oameni tăcuţi, evreul dezbrăcat se 
zbătea violent, dar înverşunarea lui era inutilă. Câte un soldat 
roman vânjos îngenunchease pe fiecare braţ al lui, ţinându-i-le 
lipite de bârna de lemn tare - patibulum - iar un altul îl strângea 
zdravăn de picioare. 

Generalul Vespasian urmărea crucificarea, aşa cum le 
urmărea pe toate. Din câte ştia, acest evreu nu comisese nicio 
faptă ilegală împotriva imperiului roman, dar îşi pierduse de 
mult răbdarea în ceea ce îi privea pe apărătorii Jotapatei şi îi 
executa pe toţi cei prinşi de armată. 

Unul dintre soldaţi eliberă uşor braţul stâng al evreului, 
suficient pentru a-i permite altuia să îi lege încheietura mâinii cu 
o cârpă groasă. Romanii erau experţi în această metodă de 
execuţie - aveau o practică îndelungată - şi ştiau că acea cârpă 
oprea sângele care curgea din răni. Crucificarea trebuia să fie 
un proces lent, dureros şi public, iar ultimul lucru pe care şi-l 
doreau era ca omul condamnat să moară în câteva ore din cauza 
sângerărilor. 

În mod normal, victimele crucificării erau mai întâi supuse 
flagelării, dar oamenii lui Vespasian nu aveau nici timpul, nici 
dorinţa să facă asta. Ei ştiau însă că evreii rezistau mai mult 
dacă nu erau flagelaţi, iar acest lucru îi ajuta să transmită şi mai 
eficient oraşului asediat, care se afla la o aruncătură de băț, 
mesajul necruţător al generalului. 

După ce terminară cu legarea lui, apăsară braţul evreului pe 
patibulum, pe lemnul tare, pătat cu sânge vechi. Un centurion 
cu un ciocan şi cu nişte cuie se apropie de el. Cuiele erau groase 
şi lungi de vreo 20 de centimetri, cu floarea mare şi plată, făcute 
special în acest scop. Ca şi crucile, aceste cuie fuseseră 
refolosite de nenumărate ori. 


— 'Ţine-l nemişcat! lătra el şi se aplecă să-şi facă treaba. 

În momentul în care simţi vârful cuiului atingânduii 
încheietura evreul se încordă, apoi ţipă când centurionul lovi cu 
ciocanul. Lovitura fu puternică şi sigură, iar cuiul pătrunse 
direct prin braţ şi se înfipse adânc în lemn. Pe lângă suferinţa 
produsă de rană, cuiul secţionă nervul median, producând o 
durere continuă şi intensă în tot braţul. 

Sângele ţâşni din rană, curgând pe pământul din jurul 
patibulumului. Jumătate din cui era încă deasupra cârpei pline 
de sânge din jurul încheieturii evreului, dar încă două lovituri de 
ciocan îl înfipseră complet. Când capul plat al cuiului se afundă 
bine în cârpă, fixând braţul pe lemn, fluxul de sânge se diminuă 
considerabil. 

Evreul ţipă, agonizând la fiecare lovitură de ciocan, apoi 
pierdu controlul vezicii. Câţiva soldaţi care priveau zâmbiră 
văzând dâra de urină udând pământul plin de praf, dar cei mai 
mulţi nu-i dădură nicio atenţie. Ca şi Vespasian, erau obosiţi - 
romanii se luptau cu locuitorii din ludeea de mai bine de 100 de 
ani -, iar în ultimele douăsprezece luni văzuseră prea multă 
moarte şi suferinţă pentru a mai considera o crucificare altceva 
decât o mică distracţie. 

Lupta fusese grea şi echilibrată. Cu zece luni în urmă, 
întreaga garnizoană romană din Ierusalim se predase evreilor şi 
fusese linşată imediat. Din acel moment, războiul total devenise 
inevitabil şi încrâncenat. Acum, romanii erau în ludeea cu toate 
forţele. Vespasian comanda legiunile a cincea, Fretensis, şi a 
zecea, Macedonica, iar fiul său, Titus, sosise de curând cu a 
cinsprezecea, Apollinaris. Armata cuprindea, de asemenea, 
trupele auxiliare şi cavaleria. 

Soldatul eliberă braţul victimei şi se dădu înapoi, iar 
centurionul îl ocoli pe evreu şi îngenunche lângă braţul lui 
drept. Acesta nu mai putea pleca nicăieri, cu toate că tipetele îi 
erau puternice, iar zbaterea şi mai violentă. După ce-i legară 
bine şi încheietura dreaptă cu cârpa, centurionul bătu cel de-al 
doilea cui şi se retrase. 

Bârna verticală a crucii Tau - stipus-ul - era o privelişte 
permanentă în taberele romane. Fiecare legiune - cele trei 


tabere campaseră una lângă alta, pe o colină domoală de 
deasupra oraşului - înălţase vreo 50 de asemenea cruci într-o 
zonă cât mai vizibilă pentru locuitorii din Jotapata. Majoritatea 
erau deja ocupate, numărul viilor şi al morţilor care atârnau pe 
ele fiind aproape egal. 

Executând ordinele  centurionului, patru soldaţi romani 
ridicară patibulum-ul şi începură să care bârna grea de lemn 
spre colină, târându-l prin praful drumului pe evreul condamnat, 
ale cărui ţipete se auzeau încă destul de tare. Treptele largi 
fuseseră deja puse de fiecare parte a piciorului crucii şi, după o 
scurtă opintire, cei patru soldaţi ridicară şi puseră patibulum-ul 
la locul lui, înfigându-l în locaşul pregătit special. 

Când picioarele evreului se ridicară de la pământ, iar braţele 
lui preluară toată greutatea corpului, ambele articulaţii ale 
umerilor i se dislocară. Căută un sprijin cu piciorul - ceva, orice 
- pentru a uşura durerea incredibilă pe care o simţea în braţe. 
După câteva secunde călcâiul drept atinse o bucată de lemn 
prinsă de piciorul crucii la aproape un metru jumate de vârf, şi 
îşi odihni ambele picioare pe ea, împingându-se în sus pentru a- 
şi diminua suferinţă. Acesta era şi motivul pentru care romanii o 
puseseră acolo. În momentul în care îşi întinse picioarele, evreul 
simţi nişte mâini aspre care i le strânse din ambele părti, 
punându-i-le unul peste altul. Câteva secunde mai târziu, dintr-o 
singură lovitură, un cui îi pătrunse prin ambele călcâie, 
ţintuindu-i picioarele pe cruce. 

Vespasian se uită la muribundul care se zbătea inutil, ca o 
insectă prinsă cu un ac într-un insectar uriaş, în timp ce vaietele 
lui deveneau tot mai slabe. Işi întoarse ochii spre soarele care 
apunea. Evreul îşi va da duhul în două-trei zile. De îndată ce 
crucificarea luă sfârşit, soldaţii începură să se împrăştie, 
întorcându-se în tabără, la îndatoririle lor. 

Fiecare tabără militară romană avea aceeaşi structură: o 
reţea rectangulară de „drumuri” purtând aceleaşi nume în 
fiecare tabără, împărţită în mai multe sectoare, înconjurată de 
un şanţ de fortificaţii şi având corturi separate pentru ofiţeri şi 
soldaţi. Tabăra legiunii Fretensis se afla în mijlocul celor trei, iar 
cortul personal al generalului Vespasian era situat, la fel ca al 


tuturor generalilor comandanţi, la capătul străzii Via Principalis 
- artera principală, chiar în faţa cartierului general al taberei. 

Crucile Tau fuseseră ridicate într-un şirag sfidător, care se 
întindea în faţa celor trei tabere, amintindu-le neîncetat 
apărătorilor Jotapatei ce soartă îi aşteaptă dacă sunt capturați. 

Intrând în tabără, Vespasian răspunse la salutul santinelelor. 
Era soldatul unui soldat. Se afla în fruntea armatei sale, 
sărbătorind victoriile sau jelind înfrângerile alături de oamenii 
săi. Începuse de la zero - tatăl lui fusese un funcţionar mărunt la 
vamă, care dădea bani cu împrumut pe termen scurt -, iar el 
ajunsese să comande legiuni în Bretania şi în Germania. Alungat 
ruşinos de Nero fiindcă adormise în timpul unei interminabile 
prestații muzicale a împăratului, situaţia serioasă din Iudeea 
impusese rechemarea lui în serviciul activ pentru a înăbuşi 
revolta. 

Era mult mai îngrijorat de campania aceasta decât voia să 
recunoască. Primul lui succes - o victorie uşoară la Gadara - ar 
fi putut să fie doar un noroc chior, fiindcă, în ciuda eforturilor 
mari ale soldaţilor, mica bandă de apărători ai Jotapatei nu 
dădea semne că s-ar preda, deşi era copleşită numeric. Oraşul 
nu reprezenta un punct strategic, în niciun caz. După ce îl vor fi 
cucerit, ştiau că vor fi nevoiţi să înainteze şi să elibereze 
porturile mediteraneene, care erau ţinte mult mai greu de 
ocupat. 

Urma să fie o luptă grea şi încrâncenată, iar la 50 de ani, 
Vespasian se considera un om bătrân. Ar fi preferat să se afle în 
orice altă parte a imperiului, dar Nero îl ţinea ostatic pe fiul său 
cel mic, Domitian, şi nu avea altă soluţie decât să conducă 
această campanie. 

Chiar înainte de a ajunge la cort, observă un centurion 
apropiindu-se. Tunica roşie a bărbatului, jambierele metalice 
sau apărătoarele pentru picioare, lorica hamata ori armura de 
zale şi casca argintie cu creastă îl făceau să iasă cu uşurinţă în 
evidenţă printre soldaţii obişnuiţi, care purtau tunici albe şi 
lorica segmenta - platoşă. Bărbatul conducea un grup mic de 
legionari care escorta un alt prizonier cu mâinile legate la spate. 

Centurionul se opri la trei metri de Vespasian şi îl salută 


respectuos. 

— Evreul din Cilicia, domnule, aşa cum aţi ordonat. 

Vespasian dădu din cap şi arătă spre cort. 

— Adu-l! 

Soldaţii îl împinseră pe prizonier înăuntru şi îl aşezară pe un 
scaun de lemn. La lumina care pâlpâia în lămpile cu ulei văzu că 
bătrânul evreu era înalt şi slab, cu fruntea înaltă marcată de 
început de calviţie şi cu o barbă încâlcită. 

Cortul era mare, aproape la fel de mare precum cele locuite în 
mod normal de opt legionari, şi avea locuri separate de dormit. 
Vespasian îndepărtă broşa cu care îşi prindea Jacerna, mantaua 
de culoare violet pe care o purtau generalii, dădu la o parte 
veşmântul şi se aşeză, părând foarte obosit. 

— De ce sunt aici? întrebă prizonierul. 

— Eşti aici, răspunse Vespasian îndepărtând escorta cu un 
gest scurt al mâinii, pentru că aşa am ordonat eu! Instrucţiunile 
pe care le-ai primit din partea Romei erau foarte clare. De ce nu 
le-ai respectat? 

Omul clătină din cap. 

— Am făcut exact ce mi-a cerut împăratul. 

— Nu, nu-i adevărat! izbucni Vespasian. Altfel nu te-ai afla 
blocat în această ţară nenorocită, încă încercând să curmi o altă 
revoltă. 

— Nu sunt răspunzător pentru asta. Mi-am îndeplinit ordinele 
cât am putut de bine. Toate astea - prizonierul făcu un gest din 
cap referindu-se la Jotapata - nu sunt opera mea. 

— Împăratul nu este de acord şi nici eu nu sunt! El crede că 
ar fi trebuit să faci mai mult, mult mai mult. Mi-a dat ordine 
clare, ordine care includ şi execuţia ta. 

Pentru prima dată, pe faţa bătrânului se văzu un sentiment de 
frică. 

— Execuţia mea? Dar am făcut tot ce-a ordonat! Nimeni nu ar 
fi putut face mai mult. Am călătorit şi am creat comunităţi 
oriunde am putut. Proştii m-au crezut - încă mă cred! Oriunde te 
uiţi, mitul este crezut! 

Vespasian clătină din cap. 

— Nu-i destul! Această revoltă slăbeşte puterea Romei, iar 


împăratul dă vina pe tine. De aceea, trebuie să mori! 

— Prin crucificare? Ca pescarul? întrebă prizonierul devenind 
brusc conştient de gemetele muribundului răstignit pe crucea 
Tau din spatele taberei. 

— Nu. Fiind cetăţean roman, vei fi scutit de asta. Vei fi dus 
înapoi la Roma sub escortă - de oamenii de care mă pot lipsi -, 
iar acolo vei muri de sabie. 

— Când? 

— Pleci mâine, în zori. Dar, înainte de execuţia ta, împăratul 
mai are un ultim ordin pentru tine. 

Vespasian se duse spre masă şi luă două tăblițe de lemn cu 
suprafeţele interioare acoperite cu ceară şi unite printr-un fir, 
ca o balama rudimentară. Amândouă aveau multe găuri 
foramina - făcute în jurul marginilor prin care fusese trecut un 
linum destul de gros, fir care fusese apoi securizat cu un sigiliu 
având portretul lui Nero. Astfel, plăcuţele nu puteau fi deschise 
fără ruperea sigiliului, iar această măsură de siguranţă era des 
întâlnită în cazul documentelor oficiale pentru a nu putea fi 
falsificate. Fiecare avea o inscripţie scurtă scrisă cu cerneală pe 
partea din faţă, care arăta ce conţine textul, şi amândouă îi 
fuseseră încredințate lui Vespasian de către Nero însuşi, înainte 
ca generalul să părăsească Roma. Bătrânul le văzuse de mai 
multe ori. 

Vespasian îi arătă un mic sul de papirus de pe masă şi îi spuse 
prizonierului ce îi poruncise Nero să scrie. 

— Şi dacă refuz? întrebă prizonierul. 

— Atunci, am instrucţiuni să nu te mai trimit la Roma, spuse 
Vespasian cu un zâmbet care nu i se reflecta în ochi. Sunt sigur 
că putem găsi un stipus liber pe care să-l ocupi câteva zile. 


67-69 d.Hr. 

Roma, Italia 

Grădinile lui Nero, aflate la poalele dealului cunoscut acum 
drept Dealul Vaticanului, erau unul dintre locurile favorite ale 
împăratului pentru a pune la cale răzbunarea sălbatică 
împotriva celor pe care îi considera duşmanii principali ai 
Romei, creştinii timpurii. Îi considera vinovaţi pentru Marele 


Foc care aproape distrusese oraşul în anul 64 d.Hr. Şi de atunci 
încercase să elibereze Roma şi imperiul de ceea ce el numea 
paraziţii evrei. 

Metodele sale erau exagerate. Cei norocoşi erau crucificaţi ori 
sfâșiaţi de câini sau de animalele sălbatice în Circus Maximus. 

Pe cei pe care voia cu adevărat să-i facă să sufere îi ungea cu 
ceară, îi trăgea în ţepele aşezate în jurul palatului şi apoi le 
dădea foc. Nero considera această metodă ca fiind o glumă. 
Creştinii se considerau a fi „lumina lumii”, aşa că el îi folosea ca 
să-şi lumineze calea. 

Dar legea romană interzicea crucificarea sau torturarea 
cetăţenilor romani, iar această lege până şi Nero trebuia să o 
respecte. Aşa că, într-o dimineaţă însorită de la sfârşitul lunii 
iunie, Nero şi apropiații săi priveau cum un soldat cu sabia în 
mână trecea ferm pe lângă un şir de bărbaţi şi de femei 
îngenunchiaţi cărora le tăia capul cu o singură lovitură. Bătrânul 
era penultimul, iar spadasinul, aşa cum fusese instruit de Nero 
în mod special, îi crestă gâtul de trei ori înainte de a-i tăia capul. 

Furia lui Nero din cauza eşecului spionului său era mult mai 
grozavă decât moartea dureroasă a bătrânului, de aceea corpul 
acestuia fu azvârlit neglijent într-o căruţă şi dus la kilometri 
depărtare de Roma, pentru a fi aruncat într-o peşteră a cărei 
intrare fu blocată apoi cu pietre. Peştera era deja ocupată de 
rămăşiţele altui om, un alt ghimpe în coasta împăratului, care 
fusese crucificat într-un mod barbar cu trei ani în urmă, la 
începutul perioadei de persecuție a creştinilor pe care o 
impusese Nero. 

Cele două tăblițe şi sulul de pergament îi fuseseră înmânate 
lui Nero de îndată ce centurionul şi prizonierul evreu sosiseră la 
Roma, dar, timp de câteva luni, împăratul nu s-a putut hotări ce 
să facă. Roma se chinuia să înăbuşe revolta evreilor, iar lui Nero 
îi era frică de faptul că, dacă dezvăluia conţinutul lor, situaţia ar 
fi devenit şi mai rea. 

Pergamentul era, de fapt, o confesiune a unui evreu despre 
ceva mult mai rău decât o trădare, iar conţinutul tăbliţelor 
furniza dovezi incontestabile în sprijinul acestui fapt. 
Documentele erau foarte valoroase, chiar explozive, iar el se 


chinuise enorm să le păstreze în siguranţă. Făcuse o copie fidelă 
a pergamentului, iar pe original scrisese personal o explicaţie 
despre conţinutul şi scopul documentului, autentificată cu 
sigiliul imperial. Cele două tăblițe erau ascunse împreună cu 
cadavrele din peşteră, iar pergamentul original, într-un cufăr 
aflat la loc sigur într-o cameră încuiată aflată într-unul dintre 
palatele sale. Copia însă o păstra îndeaproape, ascunsă într-un 
vas de ceramică, pentru cazul în care ar fi trebuit să-i dezvăluie 
conţinutul urgent. 

Apoi, evenimentele l-au copleşit. În anul 68 d.Hr., Roma s-a 
aflat într-un mare haos din cauza războiului civil. Senatul l-a 
considerat pe Nero trădător, iar acesta a părăsit oraşul şi s-a 
sinucis. A fost urmat la tron de Galba, care a fost ucis rapid de 
Otho. Apoi a apărut Vitellius să se lupte cu el şi l-a învins pe 
noul împărat pe câmpul de luptă. Otho, ca şi Nero înaintea lui, s- 
a aruncat în sabie. 

Dar susţinătorii lui Otho nu s-au predat. Au căutat un alt 
candidat şi l-au găsit pe Vespasian. Când a primit veşti despre 
evenimentele din Roma, bătrânul general a lăsat războiul din 
Iudeea pe mâinile fiului său, Titus, şi a plecat în Italia, 
înfrângând armata lui Vitellius pe drum. Vitellius a fost ucis 
când trupele lui Vespasian au înconjurat oraşul. În 21 decembrie 
69 d.Hr., Vespasian a fost recunoscut în mod oficial de către 
Senat drept noul împărat, iar pacea s-a instaurat în sfârşit. 

lar în confuzia şi haosul războiului civil roman scurt, dar 
încrâncenat, un cufăr încuiat de lemn şi un vas de ceramică 
obişnuit, fiecare conţinând câte un papirus mic, dispărură pur şi 
simplu. 


I 


Timp de câteva momente, Jackie Hampton nu reuşi să-şi dea 
seama ce o trezise. Ecranul digital al ceasului arăta 03.18, iar în 
dormitor era complet întuneric. Dar ceva îi întrerupsese somnul, 
un sunet care venea de undeva din casa veche. 

Zgomotele nu erau ceva neobişnuit, deoarece Villa Rosa se 
afla de mai bine de 600 de ani pe o pantă a dealului situat între 
Ponticelli şi Scandriglia, un oraş ceva mai mare, iar lemnul vechi 
al casei scârţâia, gemea şi câteodată chiar crăpa la schimbări de 
temperatură, făcând un zgomot asemănător unei rafale de 
puşcă. Dar acest zgomot avea ceva diferit, nefamiliar. 

Întinse mâna în mod automat în partea opusă a patului, dar 
degetele ei cercetătoare nu găsiră nimic altceva în afara 
cuverturii. Mark era încă la Londra şi nu avea să zboare înapoi 
în Italia mai devreme de vineri seară sau sâmbătă dimineaţă. Ea 
ar fi trebuit să fie cu el, dar o schimbare de ultim moment în 
planurile constructorilor o silise să rămână. 

Apoi, mai auzi o dată zgomotul - un zgomot metalic, ca un 
şuierat. Unul dintre obloanele ferestrelor de la parter trebuie să 
se fi deschis şi începuse să se bălăngăne. Jackie ştia că nu va 
mai putea adormi până nu îl va fixa din nou. Aprinse veioza, se 
dădu jos din pat, îşi puse papucii şi întinse mâna după halatul de 
pe scaunul din faţa măsuţei de machiaj. 

După aceea, aprinse lumina de veghe şi cobori grăbită scara 
mare de stejar care dădea în holul central. Ajunsă la baza 
scărilor, auzi din nou un zgomot - puţin diferit de cel precedent, 
dar asemănător celui făcut de un obiect metalic lovind o piatră 
şi care venea probabil din sufrageria uriaşă care ocupa aproape 
tot parterul din partea de est a casei. 

Aproape fără să se gândească, Jackie deschise uşa. Păşi în 
cameră şi aprinse luminile. În momentul în care cele două 
candelabre se luminară, sursa zgomotului metalic deveni clară. 


Femeia îşi duse mâinile la faţă cu o exclamaţie de groază, apoi 
se întoarse şi o luă la fugă. 

O siluetă îmbrăcată în negru stătea pe un scaun şi spărgea cu 
un ciocan şi cu o daltă o parte din mortarul de deasupra gurii 
masive a şemineului, iar această scenă era luminată de raza 
unei lanterne ţinute de un alt bărbat. Chiar dacă Jackie se dădu 
înapoi, amândoi bărbaţii se întoarseră să se uite la ea, cu feţele 
pline de uimire. Omul cu lanterna trase o înjurătură printre dinţi 
şi se repezi spre ea. 

— O, Doamne, o, Doamne, o, Doamne! murmură Jackie în timp 
ce o luă la goană prin holul larg, îndreptându-se spre scară şi 
dormitorul sigur. 

Uşa de lemn era mai groasă de doi centimetri jumătate şi avea 
pe interior o încuietoare solidă, de oţel. Lângă pat se afla un 
telefon fix, iar în poşeta de pe comodă era celularul. Dacă ar fi 
putut ajunge în cameră, ştia că ar fi fost în siguranţă şi ar fi 
putut suna după ajutor. 

Dar nu era îmbrăcată pentru fugă ca omul din spatele ei. 
Când ajunse pe a treia treaptă, papucul din piciorul drept îi căzu 
şi ea putu să audă zgomotul făcut de pantofii sport ai 
urmăritorului pe podeaua de piatră din hol, la câţiva metri în 
spatele ei. Picioarele ei bâjbâiră după un punct de sprijin pe 
treptele de lemn lustruite, apoi se împiedică, rată o treaptă şi 
căzu în genunchi. 

Intr-o secundă, omul ajunse lângă ea, apucând-o de braţ şi de 
umăr. 

Jackie ţipă şi se răsuci într-o parte, lovindu-l pe bărbat cu 
piciorul drept în vintre. Acesta gemu de durere şi, din reflex, 
flutură lanterna spre ea exact în momentul în care femeia 
încerca să se ridice, aşa că tubul greu de aluminiu o lovi într-o 
parte a capului. Ameţită, începu să se clatine şi încercă să se 
apuce de balustradă, dar nu reuşi. In cele din urmă, căzu cu 
toată greutatea, lovindu-se cu capul de barele verticale şi 
rupându-şi instantaneu gâtul. Trupul se rostogoli pe scară până 
pe podeaua din hol, unde se opri cu membrele răsfirate şi 
sângele curgându-i din rana de la tâmplă. 

Urmăritorul ei cobori şi rămase în picioare lângă ea. Cel de-al 


doilea intrus apăru în uşa sufrageriei şi se uită în tăcere la 
trupul nemişcat. Îngenunche lângă ea şi o apăsă cu degetele pe 
gât. 

După un moment, îşi ridică furios privirea. 

— Nu trebuia să o omori! izbucni el. 

Alberti se uită la femeie şi dădu din umeri. 

— N-ar fi trebuit să fie aici. Ni s-a spus că această casă va fi 
goală. A fost un accident, adăugă el, dar acum e moartă şi nu 
mai putem face nimic. 

Rogan se ridică. 

— Ai dreptate. Hai să mergem. Să terminăm ce avem de făcut 
şi să plecăm de aici. 

Fără să mai privească înapoi, cei doi bărbaţi se întoarseră în 
sufragerie. Rogan luă ciocanul şi continuă să spargă porțiunile 
de mortar rămase deasupra poliţei de piatră care se întindea pe 
toată lungimea şemineului. 

Treaba le luă puţină vreme şi, după 20 de minute, toată zona 
era descoperită. Amândoi bărbaţii stăteau în faţa şemineului, 
holbându-se la literele gravate pe una dintre pietre. 

— Asta e? întrebă Alberti. 

Rogan clătină nesigur din cap. 

— Aşa pare, da. Pregăteşte mortarul. 

Când Alberti ieşi din cameră, cărând o găleată cu care să 
aducă nişte apă, Rogan scoase din buzunar un aparat foto cu 
rezoluţie mare şi fotografie piatra de câteva ori. Apoi, verifică 
ecranul aparatului ca să vadă dacă pozele arătau clar inscripţia 
de pe piatră. Ca măsură de precauţie, scrise cuvintele într-un 
carneţel. 

Alberti reapăru cu apa. Din grămada lăsată de constructori 
lângă uşă, luă o placă de lemn, o mistrie şi o pungă cu mortar. 
După câteva minute, după ce obţinu un amestec consistent se 
duse cu placa de lemn lângă şemineu. 

Poliţa şemineului fusese pusă pe o placă de oţel, o reparaţie 
recentă pentru a compensa o inestetică fisură care străbătea 
piatra în diagonală, la aproape jumătate de metru de marginea 
din stânga. Placa de oţel ieşea în afară cu vreo doi centimetri de 
sub poliţă, oferind un suport ferm pentru mortar. 


Alberti ştia cum să procedeze şi, într-o jumătate de oră, reuşi 
să facă un retuş neted şi profesionist care se potrivea cu noul 
mortar din partea dreaptă a şemineului. Cealaltă parte era încă 
acoperită cu mortar vechi - constructorii nu ajunseseră încă să îl 
schimbe -, dar ei nu aveau nicio treabă cu asta. 

La 50 de minute după moartea lui Jackie şi la aproape 90 
după ce pătrunseseră în casă spărgând uşa din spate, cei doi 
italieni plecară, îndreptându-se spre locul unde îşi lăsaseră 
maşina. 


II 


Chris Bronson îşi opri Mini Cooperul argintiu la etajul al 
doilea al unei parcări supraetajate situate exact în faţa poliţiei 
din Tunbridge Wells. Rămase gânditor la volan timp de câteva 
minute. Presimţea că această dimineaţă va fi grea, chiar foarte 
grea. 

Nu era prima oară când avea probleme cu Harrison, dar 
simţea că, de data asta, ar putea fi şi ultima. Inspectorul Thomas 
Harrison, „lom” pentru puţinii lui prieteni şi „nemernicul 
umflat” pentru aproape toţi ceilalţi, era superiorul direct al lui 
Bronson, un om cu care nu se înţelesese încă din prima zi. 

Harrison se considera un poliţist de modă veche, care 
avansase pe merit, aşa cum le spunea tuturor celor care doreau 
să-l asculte, dar şi majorităţii celor care nu doreau, iar pe 
Bronson îl dispreţuia din mai multe motive. Inspectorul era 
sarcastic în special cu poliţiştii idioţi: ofiţeri care se înrolaseră în 
poliţie după terminarea facultăţii şi care se bucurau de anumite 
privilegii datorită acestui lucru. El îl asocia pe Bronson acestui 
grup, cu toate că el însuşi nu avea nici un grad şi se înrolase în 
armată imediat după terminarea unui program de pregătire 
foarte scurt, de doar şase luni. Pe scurt, Harrison credea că 
Bronson, căruia îi spunea „Death Wish”!, doar se juca de-a 
polițistul, iar faptul că era un ofiţer extrem de competent nu 
spărgea deloc gheaţa dintre ei. 

În cele şase luni de când Bronson se mutase la secţia din 


1 Dorinţa morţii (în lb. engleză, în original) 


Tunbridge Wells, se certase săptămânal cu Harrison dintr-un 
motiv sau altul, dar, deoarece chiar îşi dorea o carieră în poliţie, 
încercase să ignore antipatia acestuia faţă de el. Acum însă, nu 
mai putea. 

I se spusese să se prezinte de dimineaţă la secţie, iar Bronson 
bănuia care era motivul. Cu două zile în urmă, fusese implicat, 
împreună cu alţi ofiţeri atât în uniformă, cât şi sub acoperire, în 
arestarea unei bande de tineri care erau suspectaţi de trafic cu 
droguri de mare risc. În mod normal, fieful bandei era în East 
London, dar, recent, îşi extinseseră operaţiunile şi în Kent. 
Arestările nu decurseseră aşa cum şi-ar fi dorit, fără incidente, 
iar în altercaţie, doi tineri suferiseră răni minore. Bronson 
bănuia că Harrison intenţiona să-l acuze de folosirea excesivă a 
forţei în cursul arestării sau chiar de atacarea unui suspect. 

leşi din maşină, o încuie şi începu să coboare scările spre 
stradă. Lifturile parcării nu funcționau înainte de ora 8. 

Zece minute mai târziu, bătea la uşa biroului inspectorului 
Harrison. 


III 


Maria Palomo trăise toată viaţa în zona Monte Sabini şi, la 73 
de ani, încă lucra 50 de ore pe săptămână. Făcea curăţenie, dar 
nu îi plăcea şi nici nu se prea pricepea. Dar era cinstită - clienţii 
ei ar fi putut să lase un teanc de euro pe birou şi ar fi fost siguri 
că i-ar fi găsit tot acolo după ce ea şi-ar fi terminat treaba - şi o 
persoană pe care te puteai baza, ajungând mai mult sau mai 
puţin la vreme. Chiar dacă vreun colţ rămânea nemăturat, iar 
cuptorul nu era curăţat mai mult de o dată pe an, ei bine, cel 
puţin ferestrele străluceau, iar covoarele erau curate. 

Pe scurt, Maria era mai bună decât nimic, iar în geanta ei 
voluminoasă căra cheile a 30 de proprietăţi din zona Ponticelli- 
Scandriglia. În unele case făcea curăţenie, pe altele doar le 
verifica pentru siguranţă în timp ce proprietarii erau plecaţi, iar 
în câteva uda plantele, sorta corespondenţa şi verifica dacă 
luminile şi robinetele funcționau şi dacă scurgerea nu era 
înfundată. 


Villa Rosa era una dintre casele în care Maria făcea curăţenie, 
dar nu ştia câtă vreme avea să dureze înţelegerea cu 
proprietarii. Ţinea la englezoaica tânără care profita de vizitele 
ei pentru a-şi cizela italiana, dar, în ultimul timp, aceasta dăduse 
semne de nemulţumire cu privire la munca ei. Mai ales la 
ultimele două vizite, ea îi arătase câteva locuri din casă unde 
curăţenia ar fi putut fi făcută cu mai multă conştiinciozitate. 
Maria răspunsese ca de obicei cu un zâmbet şi cu o ridicare din 
umeri. li explicase că nu era uşor să păstreze totul curat, mai 
ales acum, când casa era plină de muncitori, de unelte şi 
echipamente. Şi de praf, bineînţeles. 

Evident că această explicaţie nu o mulţumise pe signora 
Hampton, care o îndemnase să se străduiască mai mult, dar 
Maria trecuse de faza în care dădea atenţie la ceea ce oamenii o 
rugau să facă. Mergea acolo în fiecare săptămână, lucra cât 
putea de puţin şi aştepta să vadă ce se va întâmpla. Dacă 
englezoaica ar fi concediat-o, şi-ar fi găsit de lucru în altă parte. 
Nu era o mare problemă. 

În acea dimineaţă, puţin după ora 9, Maria bătu drumul până 
la Villa Rosa pe vechiul ei scuter Vespa pe care îl folosea de mai 
bine de 15 ani. Nu era al ei, dar îl împrumutase cu atât de mult 
timp în urmă, încât nici nu-şi mai aducea bine aminte de la cine. 
Aceeaşi confuzie domnea şi în ceea ce privea documentele 
scuterului care nu era nici înmatriculat, nici nu avea revizia 
tehnică de ani de zile pentru a putea să circule pe drumurile 
publice, dar acest lucru nu o deranja pe Maria care nici măcar 
nu se obosise să facă o cerere pentru un permis de conducere. 
Tot ce făcea ea era să aibă grijă să evite, atunci când îl 
conducea, Polizia Municipale şi pe carabinieri. 

Opri scuterul în faţa casei şi îl ridică pe cric. Îşi puse casca în 
această privinţă, respecta legea - pe şa şi porni către uşa din 
faţă. Maria ştia că Jackie era acasă, aşa că nu scoase cheile din 
geantă, ci sună la uşă. 

Sună din nou două minute mai târziu, dar nu primi niciun 
răspuns. Acest lucru o nedumeri şi merse spre garajul dublu din 
partea laterală a casei, uitându-se prin uşa întredeschisă. 
Maşina familiei Hampton - o Alfa Romeo - se afla acolo, după 


cum se şi aşteptase. Casa era prea departe de Ponticelli ca 
patroana ei să meargă acolo pe jos şi, în orice caz, acesteia nu îi 
plăcea prea mult să se plimbe. Aşa că unde era? 

„În grădină, poate”, se gândi ea ocolind partea laterală a casei 
şi îndreptându-se spre peluza din spate, mărginită de arbuşti şi 
de o jumătate de duzină de straturi cu flori care răsăreau delicat 
din pământ, departe de clădirea veche. Dar grădina era pustie. 

Maria ridică din umeri şi se întoarse la uşa principală a casei, 
căutându-şi cheile în geantă. Găsi cheia, o băgă în broască şi o 
întoarse, sunând din nou la sonerie. 

— Signora Hampton? strigă ea în timp ce deschidea uşa. 
Signora... 

Cuvântul îi rămase în gât când îi văzu trupul zăcând nemişcat 
pe pardoseala de piatră, într-o baltă de sânge ce îi înconjura 
capul ca o aură stacojie. 

Maria Palomo îngropase doi soţi şi alte cinci rude, dar era o 
diferenţă ca de la cer la pământ între a vedea un cadavru 
înfăşurat în giulgiu într-o cameră mortuară şi ceea ce privea ea 
acum. Scoase un țipăt, se întoarse şi ieşi în fugă din casă, pe 
aleea acoperită cu pietriş. 

Apoi, se opri şi se întoarse spre clădire. Uşa era larg deschisă 
şi, în ciuda strălucirii orbitoare a soarelui de dimineaţă, încă 
putea vedea silueta de pe podea. Rămase nemişcată câteva 
secunde, întrebându-se ce ar trebui să facă. 

Sigur că trebuia să cheme poliţia, dar ştia că, de îndată ce 
polizia se implica, viaţa tuturor va fi cercetată la microscop. 
Maria merse spre Vespa, îşi puse casca, porni motorul şi 
străbătu aleea. Când ajunse la şosea, făcu la dreapta. La 
aproape un kilometru distanţă se afla casa unuia dintre membrii 
familiei ei numeroase, un loc unde putea să îşi lase Vespa în 
siguranţă şi să roage pe cineva să o repeadă cu maşina înapoi la 
casa familiei Hampton. 

20 de minute mai târziu, Maria ieşi din vechea Lande a 
nepotului ei şi se duse până la uşa din faţă a casei, care era încă 
deschisă. Cei doi intrară şi se uitară la cadavru. Nepotul ei se 
aplecă şi atinse una din încheieturile mâinilor lui Jackie, apoi îşi 
făcu cruce şi se dădu câţiva paşi înapoi. Maria ştia la ce să se 


aştepte, aşa că nu avu aproape nicio reacţie. 

— Acum pot chema polizia, anunţă ea. 

Ridică telefonul care era pe măsuţa din hol şi formă 112, 
numărul italian pentru urgente. 


2 


I 


— De data asta, ai dat-o rău în bară, Death Wish, începu 
Harrison. 

„Exact, se gândi Bronson. Asta e.” Stătea în picioare în 
dreptul biroului ticsit al inspectorului, iar în fața acestuia se afla 
un scaun rotativ, dar Bronson nu fusese invitat să ia loc, aşa că 
se uită peste umăr cu o expresie nedumerită pe chip, apoi îşi 
privi în ochi superiorul. 

— Cu cine vorbeşti? întrebă el încet. 

— Cu tine, rahat mic ce eşti! izbucni Harrison. 

Această expresie era chiar amuzantă având în vedere că 
Bronson era cu şapte centimetri mai înalt decât superiorul său, 
deşi cântărea mult mai puţin. 

— Numele meu este Christopher Bronson şi sunt sergent- 
detectiv. Îmi poţi spune Chris. Îmi poţi spune detectiv Bronson 
sau, pur şi simplu, Bronson. Dar, nemernic umflat şi urât ce eşti, 
nu-mi poţi spune Death Wish. 

Expresia de pe chipul lui Hamilton îngheţă. 

— Cum mi-ai spus? 

— M-ai auzit, zise Bronson şi se aşeză pe scaunul rotativ. 

— La dracu”, să stai în picioare când eşti la mine în birou! 

— Am să stau jos, mulţumesc. Pentru ce ai dorit să mă vezi? 

— Ridică-te! ţipă Harrison. 

Dincolo de pereţii de sticlă ai micului birou, cei câţiva ofiţeri 
care ajunseseră mai devreme începuseră să fie interesaţi de 
discuţie. 

— M-am săturat de tine, Harrison, spuse Bronson întinzându- 
şi confortabil picioarele. De când am venit în această secţie, te- 
ai plâns aproape de orice am făcut şi am înghiţit totul pentru că, 
de fapt, îmi place să fiu poliţist, chiar dacă asta înseamnă să 
lucrez cu nemernici incompetenţi ca tine. Dar astăzi n-am de 
gând să mai tolerez asta. 


În jurul gurii lui Harrison se adunase salivă. 

— Nenorocitule! Îţi voi lua legitimatia pentru asta. 

— Poţi, fără îndoială, încerca. Bănuiesc că te-ai gândit la vreo 
schemă pentru a mă acuza de atacarea unui prizonier sau de 
folosirea excesivă a forţei în timpul arestării, nu? 

Harrison încuviinţă din cap. 

— Şi am şi martori, mârâi el. 

Bronson zâmbi. R 

— Sunt sigur că ai. Sper doar că îi plăteşti suficient. Îţi dai 
seama că asta e prima propoziţie pe care ne-o spunem care nu 
conţine nicio înjurătură, analfabet idiot cu gura mare? 

Preţ de câteva secunde Harrison nu zise nimic, doar se holbă 
la Bronson, cu ochii mocnind de ură. 

— Mi-a făcut plăcere să purtăm această conversaţie, spuse 
Bronson ridicându-se. Îmi voi lua o zi sau două libere de la 
serviciu. Asta îţi va da timp să te hotărăşti dacă vrei să continui 
cu această şaradă sau să începi să te porţi ca un ofiţer superior 
de poliţie ce eşti. 

— Te poţi considera suspendat, Bronson. 

— Aşa e mai bine - de data asta, chiar mi-ai nimerit numele. 

— Eşti suspendat. Dă-mi legitimaţia şi ieşi dracului de aici. 

Harrison întinse mâna. 

Bronson clătină din cap. 

— Cred că, pentru moment, o să o păstrez, mulţumesc. Iar în 
timp ce te hotărăşti ce vei face, poate vei dori să te uiţi la asta. 
Bronson băgă mâna în buzunarul hainei şi scoase un obiect 
negru şi subţire. Ca să nu te mai oboseşti să întrebi, acesta e un 
reportofon. O să-ţi trimit o copie a înregistrării conversaţiei 
noastre, exact aşa cum a avut loc. Dacă vrei o anchetă, le-o voi 
da ofiţerilor investigatori să o asculte. Iar asta, adăugă Bronson 
scoțând dintr-un alt buzunar un plic galben pe care îl aruncă pe 
birou, este o cerere oficială de transfer. Să-mi spui ce vrei să 
faci. Bănuiesc că ai numerele mele de telefon. 

Bronson opri reportofonul şi părăsi încăperea. 


II 


Telefonul din apartamentul din Roma sună în acea dimineaţă 
puţin după ora 11.30, dar Gregori Mandino era sub duş, aşa că 
ţărâitul se opri în cele din urmă. 

15 minute mai târziu, bărbierit şi îmbrăcat ca de obicei, cu 
cămaşă albă, cravată neagră şi costum gri-deschis, Mandino îşi 
prepară în bucătărie o cafe latte mare, pe care o luă cu el în 
birou. Se aşeză, apăsă butonul play al robotului şi se aplecă 
înainte ca să fie sigur că aude clar mesajul. Apelantul folosise un 
cod care nu putea fi înţeles dacă trăgea cineva cu urechea, dar 
lui Mandino mesajul îi era destul de limpede. Se încruntă, formă 
un număr la telefonul său mobil Nokia, vorbi scurt cu un bărbat 
şi se aşeză din nou pe scaunul de piele pentru a reflecta. Ceea 
ce auzise nu era nici pe departe ceea ce crezuse sau dorise să 
audă. 

Apelul fusese de la asistentul său din Roma, un om în care 
ajunsese să aibă încredere. Sarcina pe care i-o dăduse lui 
Antonio Carlotti fusese destul de simplă. Să intre cu câţiva 
oameni în casă, să facă rost de informaţii şi să plece. Dar femeia 
murise - nu ştia şi nici nu îi păsa dacă fusese un accident sau nu 
iar informaţiile pe care oamenii le obţinuseră nu conţineau 
aproape nimic nou faţă de ceea ce ştia deja. 

Mandino mai stătu la birou timp de câteva minute, devenind 
din ce în ce mai agitat. Îşi dorea să nu se fi implicat niciodată în 
această mizerie. Dar nu avusese de ales, instrucţiunile pe care le 
primise cu ani în urmă fuseseră clare şi precise. Se gândi că nu 
ar fi putut să ignore ceea ce descoperiseră cu ajutorul 
internetului, iar expresia latină era cel mai bun indiciu pe care îl 
descoperiseră. Nu avusese de ales, trebuise să meargă mai 
departe. 

La fel cum nu prea avea de ales nici în legătură cu ceea ce era 
de făcut în continuare. Oricât de neplăcut îi era, ţinând cont de 
ce se întâmplase, cel puţin o persoană trebuia să fie informată. 

Mandino traversă camera până la seiful din perete, formă 
combinaţia şi deschise uşa. lnăuntru erau două pistoale 
semiautomate, amândouă încărcate, şi câteva teancuri groase de 
valută prinse cu elastice, mai ales dolari americani şi euro cu o 
valoare nici prea mare, nici prea mică. În fundul seifului se afla 


o carte subţire, legată în piele, cu marginile îndoite şi decolorate 
şi fără nicio indicație pe coperta frontală sau pe cotor despre ce 
conţinea. Mandino o scoase şi se duse cu ea la birou, deschise 
încuietoarea de metal care îi ţinea copertele şi o deschise. 

Întoarse uşor paginile scrise de mână, uitându-se la literele 
decolorate trasate cu cerneală, întrebându-se, aşa cum făcea de 
fiecare dată când deschidea cartea, ce conţineau acele 
instrucţiuni. Aproape de sfârşitul cărţii se afla o pagină pe care 
era o listă cu numere de telefon, o adăugire recentă de vreme ce 
fusese făcută cu pixul. 

Mandino îşi trecu degetul peste ea, oprindu-se la numărul pe 
care îl căuta. Apoi, se uită la ceasul digital de pe birou şi luă din 
nou mobilul. 


III 


În biroul său din oraş, Mark Hampton îşi închisese 
calculatorul şi se pregătea să plece să ia masa de prânz - în 
fiecare miercuri, se întâlnea cu trei dintre colegii săi la barul din 
colţ -, când auzi o bătaie în uşă. Îşi puse jacheta, traversă 
camera şi deschise. 

Doi oameni pe care nu îi cunoştea stăteau în faţa uşii. Era 
sigur că nu lucraseră pentru companie: Mark era mândru că îşi 
ştia toţi angajaţii, fie şi numai din vedere. Măsurile de securitate 
din clădire erau dure, dat fiind faptul că aici îşi aveau sediul 
patru firme de investiţii şi administrare a activelor ale căror 
birouri conţineau informaţii şi programe financiare extrem de 
importante, ceea ce însemna că toţi angajaţii trebuiau să fie 
verificaţi corespunzător de către personalul de securitate. 

— Domnul Hampton? Vocea nu prea se potrivea cu costumul 
bărbatului. Suntem sergent-detectiv Timms şi detectiv Harris. 
Mă tem că avem veşti proaste pentru dumneavoastră, domnule. 

Mintea lui Mark începu să lucreze rapid, făcând deduceri 
instantanee care nu se bazau pe nimic şi pe care le respingea 
imediat. Cine? Unde? Ce se întâmplase? 

— Soţia dumneavoastră se află la proprietatea din Italia, nu-i 
aşa? 


Mark aprobă din cap, prea nedumerit ca să vorbească. 

— Din păcate, acolo a avut loc un accident. Imi pare foarte 
rău, dar trebuie să vă spun că soţia dumneavoastră a decedat. 

Timpul părea să se fi oprit. Mark putea să vadă gura ofițerului 
de poliţie deschizându-se şi închizându-se, auzea chiar şi 
cuvintele, dar creierul lui nu era în stare să înregistreze 
înţelesul lor. Se întoarse şi se duse la birou cu mişcări mecanice. 
Se aşeză pe scaunul rotativ şi se uită pe fereastră, fără să vadă 
formele familiare ale clădirilor înalte care îl înconjurau. 

Timms continua să îi vorbească. 

— Poliţia doreşte să vă duceţi acolo cât mai repede posibil, 
domnule. Există vreo persoană pe care aţi dori să o contactăm? 
Cineva care ar putea merge cu dumneavoastră? Să vă ajute să... 

— Cum? îl întrerupse Mark. Cum s-a întâmplat? 

Timms se uită la Harris şi ridică uşor din umeri. 

— A fost găsită azi-dimineaţă de femeia care făcea curăţenie. 
Arăta ca şi cum ar fi căzut pe scări noaptea trecută. Din păcate, 
şi-a rupt gâtul. 

Mark nu răspunse, continuând să se uite fix pe fereastră. 
Acest lucru nu era posibil. Sigur era o greşeală. Era vorba de 
altcineva. Greşiseră numele. Asta trebuia să fie. 

Dar Timms se afla încă acolo, înşirând în continuare genul de 
platitudini pe care Mark presupunea că poliţiştii erau învăţaţi să 
le spună rudelor îndurerate. De ce nu tăcea odată din gură şi nu 
pleca? 

— Inţelegeţi, domnule? 

— Cum? Mă scuzaţi. Puteţi să repetaţi? 

— Trebuie să mergeţi în Italia, domnule. Trebuie să 
identificaţi cadavrul şi să vă ocupați de pregătirile pentru 
înmormântare. Poliţia italiană vă va lua de la cel mai apropiat 
aeroport - cred că este cel din Roma - şi vă va duce cu maşina 
până acasă. Vă vor da un translator şi orice alt ajutor de care 
veţi avea nevoie. E clar acum? 

— Da, zise Mark. Îmi pare rău. E... Un suspin sfâşietor îi 
zgudui tot trupul şi îşi îngropă faţa în mâini. Imi pare rău. E un 
şoc şi... 

Timms îşi puse mâna pe umărul lui Mark. 


— E de înţeles, domnule. Acum, este ceva ce vreţi să ne 
întrebaţi? Am notat aici datele de contact ale poliţiei din 
Scandriglia. Vreţi să sunăm pe cineva? Aveţi nevoie de cineva 
care să stea cu dumneavoastră în aceste momente? 

Mark clătină din cap. 

— Nu. Nu, mulţumesc, rosti el, iar vocea i se frânse. Am un 
prieten pe care o să-l sun. Mulţumesc. 

Timms dădu din cap şi îi întinse o hârtie. 

— Condoleante din nou, domnule. Am inclus şi datele mele de 
contact. Dacă vă pot ajuta, vă rog să mă anunţaţi. 

În timp ce vocile se auzeau din ce în ce mai slab, Mark dădu 
drumul lacrimilor. Lacrimi pentru el, pentru Jackie, lacrimi 
pentru lucrurile pe care i le-ar fi putut spune, pentru tot ce ar fi 
putut şi ar fi trebuit să facă împreună. Câteva cuvinte venite de 
la un străin bine intenţionat îi schimbaseră într-o clipă complet 
viaţa. 

Cu mâinile tremurânde, răsfoi agenda Filofax şi caută un 
număr de telefon. Timms, sau cum l-o fi chemând, avusese 
dreptate într-o privinţă: în mod clar, avea nevoie de un prieten, 
iar Mark ştia exact pe cine voia să sune. 

I 


— Mark? Ce dracu' s-a întâmplat? Ce este? 

Chris Bronson îşi trase Miniul la marginea drumului şi îşi lipi 
telefonul mobil de ureche. Prietenul lui părea devastat. 

— E vorba de Jackie. A murit. A... 

Când auzi vestea, Bronson avu senzaţia că îi trăsese cineva un 
pumn în stomac. Existau câteva constante în lumea lui, iar 
Jackie era - sau fusese - una dintre ele. Rămase nemişcat preţ 
de câteva secunde, holbându-se prin parbriz, ascultând 
explicaţia printre lacrimi a lui Mark, dar neauzind prea multe, în 
cele din urmă, se adună. 

— Pentru Dumnezeu, Mark. Unde?... Lasă. Unde eşti? Unde e 
ea? Vin imediat. 

— Italia. E în Italia şi trebuie să mă duc acolo. Trebuie să mă 
duc să o identific. Ascultă, Chris, eu nu vorbesc limba, dar tu o 
vorbeşti şi nu cred că pot trece singur prin asta. Ştiu că e mult 
prea mult, dar ai putea să îţi iei nişte zile libere de la serviciu şi 
să vii cu mine? 

Bronson ezită un moment, tristeţea lui bruscă şi intensă 
amestecându-se cu sentimentele pentru Jackie pe care şi le 
reprimase o perioadă îndelungată. Nu credea că putea face faţă 
la ceea ce îi cerea Mark acum. Dar, în acelaşi timp, ştia că 
prietenul său nu va face faţă fără el. 

— Nu sunt sigur că mai am o slujbă acum, aşa că nu artrebui 
să fie o problemă să-mi iau liber. Ai rezervat biletele de avion? 

— Nu, răspunse Mark. Nu am făcut nimic. Eşti prima 
persoană pe care o sun. 

— Bine. Lasă totul în seama mea, zise Bronson, cu o voce 
fermă care nu-i trăda emoţiile. Se uită la ceas şi calculă timpul 
pentru tot ce avea de făcut. Vin să te iau din apartament peste 
două ore. Ai vreme să termini ce ai de făcut? 

— Cred că da, da. Mulţumesc, Chris, mulţumesc din tot 


sufletul. 

— Pentru puţin. Ne vedem peste câteva ore. 

Bronson îşi lăsă telefonul să alunece în buzunar, dar câteva 
secunde nu se mişcă. Apoi, semnaliză şi intră din nou în trafic, 
gândindu-se la ceea ce avea de făcut, concentrându-se asupra 
lucrurilor concrete pentru a evita să se confrunte cu realitatea 
crudă a dispariţiei lui Jackie. 

Se afla la numai câteva sute de metri de casă. Împachetatul 
nu îi va lua mai mult de 30 de minute, dar trebuie să îşi 
găsească paşaportul, să-şi ia una dintre cărţile de credit pe care 
avea mai mulţi bani şi să se ducă la bancă să scoată nişte euro. 
Apoi să-i anunţe pe cei de la secţia din Crescent Road că îşi lua 
concediu fără plată şi să verifice dacă aveau numărul lui de 
mobil - trebuia să respecte regulile indiferent de problemele lui 
Harrison. 

Apoi, trebuia să se lupte cu traficul din Londra ca să ajungă la 
apartamentul din Ilford a lui Mark. Cam două ore, aproximă el. 
Nu se va obosi să rezerve bilete de avion, deoarece nu era sigur 
când vor ajunge la Stansted, dar bănuia că EasyJet sau Ryanair 
aveau zboruri spre Roma în acea după-amiază. 


II 


Telefonul din biroul somptuos al cardinalului Joseph Vertutti 
de la Vatican sună de trei ori înainte ca acesta să traverseze 
camera şi să răspundă. 

— Joseph Vertutti. 

Vocea de la capătul celălalt al firului îi era străină, dar avea 
un ton autoritar. 

— Trebuie să vă văd. 

— Cine sunteţi? 

— Nu are importanţă. E legat de Codex. 

Pentru un moment, Vertutti nu pricepu despre ce vorbea 
apelantul necunoscut. Când îşi dădu seama, se apucă involuntar 
de marginea biroului, căutând sprijin. 

— Cum? 

— Nu avem prea mult timp, aşa că vă rog să nu tărăgănați. 


Vorbesc despre Codexul Vitalian, cartea pe care o păstraţi 
încuiată în tribunalul papal. 

— Codexul Vitalian? Sunteţi sigur? Chiar în momentul în care 
rosti aceste cuvinte, îşi dădu seama de stupiditatea întrebării: 
existenţa Codexului era cunoscută numai de o mână de oameni 
din Vatican şi, din câte ştia el, de nimeni din afara Sfântului 
Scaun. Dar faptul că apelantul folosea linia externă directă 
însemna că suna din afara zidurilor Vaticanului, iar următoarele 
lui cuvinte îi confirmară suspiciunile. 

— Sunt foarte sigur. Trebuie să-mi faceţi rost de un permis de 
intrare în Vatican să... 

— Nu, îl întrerupse Vertutti: Nu aici. Ne întâlnim afară. Nu se 
simţea confortabil la gândul de a aranja intrarea apelantului 
misterios în clădirile Sfântului Scaun. Deschise un sertar de la 
birou şi scoase o hartă a Romei. Găsi rapid cu degetele un drum 
de la staţia Vatican spre zona de sud. Ne întâlnim în Piaţa di 
Santa Maria alle Fornaci, câteva străzi la sud de bazilica Sfântul 
Petru. E o cafenea în partea de est, vizavi de biserică. 

— O ştiu. La ce oră? 

Vertutti se uită în mod automat la agenda unde îşi nota 
întâlnirile, cu toate că ştia sigur că nu se va vedea cu respectivul 
bărbat în acea dimineaţă: avea nevoie de timp să se gândească 
la această întâlnire. 

— În după-amiaza aceasta, la 4.30? sugeră el. Cum o să vă 
recunosc? 

Vocea de la telefon chicoti. 

— Stati liniştit, domnule cardinal. O să vă găsesc eu. 


III 


Chris Bronson îşi duse Miniul în parcarea aeroportului 
Stansted, unde putea să îl lase pentru o perioadă îndelungată, îl 
încuie şi îl conduse pe Mark spre clădirea terminalului. Fiecare 
bărbat căra câte un bagaj de mână, iar Bronson mai avea şi o 
geantă pentru laptop. 

Bronson ajunsese la apartamentul din Ilford după o oră şi 
ceva de la plecarea din Tunbridge Wells, iar Mark îl aştepta 


afară. Drumul până la Stansted - unul rapid, pe M11- durase 
mai puţin de un ceas. 

— Îţi mulţumesc din suflet, Chris, spuse Mark pentru cel puţin 
a cincea oară de când se suise în maşină. 

— E ceea ce fac prietenii, răspunse Bronson. Nu-ţi face 
probleme. 

— Nu mă înţelege greşit, dar ştiu că nu eşti plătit prea bine ca 
poliţist, iar pentru că mă ajuţi o să mă ocup eu de toate 
cheltuielile. 

— Nu e nevoie, începu Bronson cu jumătate de gură, deşi, în 
realitate, costurile deplasării îl cam îngrijorau - depăşirea pe 
cartea de credit se apropria de suma maximă admisă, iar cărţile 
lui de credit nu mai puteau suporta încă o penalizare. Nu era 
sigur nici dacă Harrison o să îl suspende sau nu şi, dacă da, nu 
ştia ce efect va avea acest lucru asupra salariului său. Dar 
ultimul bonus pe care îl primise Mark era o sumă de cel puţin 
şase cifre, aşa că banii nu erau o problemă pentru el. 

— Nu mă contrazice, zise Mark, aşa am hotărât. 

Când intrară în aeroport, îşi dădură seama că tocmai 
pierduseră zborul Air Berlin de după-amiază spre Fiumicino, dar 
aveau destul timp pentru zborul Ryanair de 17.30, care îi ducea 
la aeroportul Ciampino din Roma, înainte de 9, ora locală. 
Hampton plăti cu o carte de credit gold şi primi permisele de 
îmbarcare, apoi trecură de controalele de securitate. 

În cafeneaua de lângă poarta de îmbarcare erau câteva locuri 
libere, aşa că îşi luară ceva de băut şi aşteptară anunţarea 
zborului. 

Mark vorbise foarte puţin în timpul drumului până la aeroport 
- era clar în stare de şoc, cu ochii roşii de plâns -, dar Bronson 
simţea o nevoie disperată să afle ce se întâmplase cu Jackie. 

— Ce ţi-a spus poliţia? îl întrebă. 

— Nu prea multe, recunoscu Mark. Poliţia Metropolitană a 
primit un mesaj de la colegii lor italieni. Fuseseră chemaţi la 
casa noastră azi-dimineaţă. Se pare că femeia de serviciu s-a dus 
acolo ca de obicei, n-a primit niciun răspuns şi şi-a folosit cheia 
pentru a intra. 

Ochii îi lăcrimară pentru o secundă, scoase un şerveţel şi îi 


şterse uşor. 

— Scuză-mă, zise el. Ea a mărturisit poliţiei că o găsise pe 
Jackie moartă pe podeaua din hol. Conform poliţiei italiene, se 
pare că s-a împiedecat pe scări - i-au găsit amândoi papucii pe 
trepte - şi s-a lovit cu capul de balustradă. 

— Şi... interveni Bronson. 

Mark dădu din cap, intensitatea disperării lui fiind evidentă. 

— Şi şi-a rupt gâtul. 

Vocea i se frânse la ultimul cuvânt şi luă o înghiţitură de apă. 

— Oricum, continuă el, Maria Palomo - femeia de serviciu - le- 
a spus poliţiştilor că lucrez în Londra. M-au găsit prin ambasada 
britanică din Roma şi cei de acolo au contactat poliţia de aici. 

Asta era tot ce ştia, dar sărăcia de informaţii nu l-a împiedicat 
să speculeze. Într-adevăr, în ora următoare nu a făcut altceva 
decât să-şi închipuie şi să respingă toate scenariile posibile. 
Bronson îl lăsă - era probabil o bună terapie pentru el să 
vorbească - şi, în mod egoist, atitudinea lui Mark îi permitea să 
rămână tăcut, fără să contribuie prea mult la conversaţie în timp 
ce mintea sa derula anii înapoi, amintindu-şi de Jackie pe 
vremea când era doar Jackie Evans. 

Bronson şi Mark se ştiau de pe vremea când erau la şcoală, 
iar prietenia lor rezistase în ciuda drumurilor foarte diferite pe 
care le aleseseră. O cunoşteau amândoi pe Jackie cam din 
aceeaşi perioadă, iar Bronson se îndrăgostise iremediabil de ea, 
deşi fără speranţe. Problema era că Jackie avea ochi numai 
pentru Mark. Bronson îşi ascunsese sentimentele, iar când 
Jackie se căsătorise cu Mark, el a fost cavalerul de onoare şi 
Angela Lewis, una dintre domnişoarele de onoare, avea să 
devină în mai puţin de un an doamna Bronson. 

— Îmi pare rău, Chris, şopti Mark când îşi ocupară în cele din 
urmă locurile din partea din spate a avionului Boeing 737. Nu 
am făcut altceva decât să vorbesc despre mine şi Jackie. Cred că 
te-ai săturat. N 

— Dacă nu ai fi făcut-o, aş fi fost cu adevărat îngrijorat. Îţi 
face bine să vorbeşti. Te ajută, iar pe mine nu mă deranjează să 
stau şi să te ascult. 

— Ştiu şi apreciez asta. Dar să schimbăm subiectul. Ce face 


Angela”? 

Bronson zâmbi uşor. 

— Cred că nu e cel mai bun subiect. Tocmai am finalizat 
divorţul. 

— Îmi pare rău, nu am ştiut. Unde locuieşte acum? 

— Şi-a cumpărat un apartament mic în Londra, iar eu am 
păstrat căsuţa din Tunbridge. 

— Mai vorbiţi? 

— Da, acum, că avocaţii au ieşit în cele din urmă din peisaj. 
Vorbim, dar nu neapărat în cei mai amicali termeni. Nu eram 
compatibili şi mă bucur că am descoperit asta înainte să apară 
copiii şi să complice lucrurile şi mai mult. 

Asta era, recunoscu Bronson în tăcere, explicaţia pe care 
convenise cu Angela că o vor da oricui va întreba, dar nu era 
sigur că ea o şi credea. Nu de asta eşuase căsătoria lor. Privind 
acum retrospectiv, prin prisma tuturor celor întâmplate, îşi 
dădea seama că nu ar fi trebuit să se însoare cu ea - cu nimeni 
altcineva -, deoarece era încă îndrăgostit de Jackie. De fapt, era 
în perioada de refacere. 

— Lucrează încă la British Museum? 

Bronson încuviinţă din cap. 

— Este tot custode al colecţiei de ceramică. Bănuiesc că 
acesta este unul dintre motivele pentru care ne-am despărţit. 
Lucra peste program şi trebuia să facă muncă de teren în 
fiecare an. Adaugă asta la orele mele suplimentare pe care le fac 
ca poliţist şi vei înţelege de ce comunicam prin bileţele - nu 
eram aproape niciodată acasă în acelaşi timp. 

Minciuna ieşi uşor din gura lui Bronson. După aproximativ 18 
luni de căsătorie, începuse să i se pară mai uşor să se ofere să 
lucreze peste program - şi existau multe ocazii - decât să se 
ducă acasă, unde îl aşteptau o relaţie nesatisfăcătoare şi certuri 
din ce în ce mai frecvente. 

— Îşi iubeşte meseria şi cred că şi eu o iubesc pe a mea, dar 
asta e altă poveste. Niciunul din noi nu era dispus să renunţe la 
carieră şi, în cele din urmă, ne-am îndepărtat. Probabil că aşa e 
cel mai bine. 

— Ai probleme la serviciu? întrebă Mark. 


— Doar una de fapt. Aşa-zisul meu ofiţer superior e un idiot 
analfabet care mă urăşte de când am păşit în secţie. Azi- 
dimineaţă, i-am spus în sfârşit să se care şi, ca urmare, nu am 
nicio idee dacă o să mai am sau nu un serviciu când o să mă 
întorc. 

— De ce o faci, Chris? Sunt şi slujbe mai bune. 

— Ştiu, răspunse Bronson, dar îmi place să fiu poliţist. Doar 
că oameni ca inspectorul Harrison se străduiesc să-mi facă viaţa 
un chin. Am cerut transferul şi sunt sigur că-l voi primi. 

Înainte de a părăsi Sfântul Scaun, Joseph Vertutti se schimbă 
în haine civile şi, mergând cu paşi mari pe strada Stazione di 
Pietro, în jacheta lui albastră comodă şi în pantaloni largi, arăta 
ca orice om de afaceri italian uşor supraponderal. 

Vertutti era cardinal-şef, prefectul diocezei Congregaţiei 
pentru doctrina credinţei, cea mai veche dintre cele nouă 
congregaţii ale curiei romane şi descendentă directă a 
Inchiziției Romane. Activitatea ei nu se schimbase prea mult din 
vremurile în care arderea pe rug era pedeapsa-standard pentru 
eretici, numai că Vertutti se asigurase ca lucrurile să devină mai 
sofisticate în zilele noastre. 

O luă spre sud, trecu de biserică şi apoi traversă pe partea de 
est a străzii. Se îndreptă spre nord şi se întoarse către piaţă. 
Zugrăveala verde cu roşu aprins a cafenelei contrasta cu 
umbrelele Martini care protejau mesele de soarele după-amiezii. 
Câteva dintre mese erau ocupate, dar în capăt erau trei sau 
patru libere, iar el trase un scaun, aşezându-se la una dintre ele. 

Când chelnerul se apropie în sfârşit, Vertutti comandă o café 
latte, se lăsă pe spătarul scaunului pentru a privi de jur împrejur 
şi se uită la ceas. Era 4.20. Sincronizarea lui era aproape 
perfectă. 

Zece minute mai târziu, chelnerul morocănos îi trânti în faţă o 
cană înaltă de sticlă, cu cafea, iar o parte din ea se vărsă pe 
farfurie. În timp ce chelnerul se îndepărta, un om solid, îmbrăcat 
într-un costum gri şi cu ochelari de soare sport îşi trase un 
scaun în cealaltă parte a mesei şi se aşeză. 

În acelaşi moment, doi tineri purtând costume închise la 
culoare şi ochelari de soare se aşezară fiecare la câte o masă 
învecinată, flancându-i. Păreau foarte bine făcuţi şi într-o formă 
fizică de invidiat, degajând un aer ameninţător aproape palpabil. 
Se uitară la Vertutti fără interes, apoi începură să studieze 
strada şi să-i privească pe trecătorii care se perindau prin faţa 
cafenelei. Cu toate că privise drumul cu atenţie, Vertutti nu avea 


idee de unde apăruseră cei trei oameni. 

De îndată ce companionul său se aşeză, chelnerul reapăru, luă 
comanda şi dispăru, ducând cu el şi băutura vărsată a lui 
Vertutti. Se întoarse în mai puţin de două minute, cu două Jatte 
proaspete pe o tavă, împreună cu un coş de croissante şi de 
rulouri dulci. 

— Sunt cunoscut aici, zise omul, vorbind pentru prima dată. 

— Cine sunteţi mai exact? vru Vertutti să afle. Un oficial al 
bisericii? 

— Numele meu este Gregori Mandino, răspunse acesta, şi 
sunt încântat să vă spun că nu am o legătură directă cu Biserica 
Catolică. 

— Atunci, cum aţi aflat de Codex? 

— Ştiu pentru că sunt plătit să ştiu. Mai important, adăugă 
Mandino uitându-se înjur pentru a se asigura că nu sunt auziţi, 
sunt plătit să observ orice semn legat de găsirea documentului 
la care se referă Codexul. 

— Plătit de cine? 

— De dumneavoastră. Sau, mai precis, de Vatican. 
Organizaţia mea îşi are rădăcinile în Sicilia, dar acum are 
interese de afaceri extinse în Roma şi în toată Italia. Am lucrat 
în strânsă legătură cu Biserica-Mamă timp de aproape o sută 
cincizeci de ani. 

— Nu ştiu nimic despre asta, bolborosi Vertutti. Ce 
organizaţie? 

— Dacă vă veţi gândi, vă veţi da seama pe cine reprezint. 
Vertutti îl privi fix pe Mandino, dar numai când se uită la mesele 
învecinate, la cei doi tineri vigilenţi, care nu se atinseseră de 
băuturi şi care încă scrutau mulţimea, îi pică fisa. Clătină din 
cap, neîncrederea citindu-i-se pe chipul bucălat. 

— Refuz să cred că am fost vreodată implicaţi în Cosa Nostra. 
Mandino dădu răbdător din cap. 

— Aţi fost, rosti el, de la mijlocul secolului al XIX-lea. Dacă nu 
mă credeţi, întoarceţi-vă la Vatican şi verificaţi, dar, între timp, 
lăsaţi-mă să vă spun o poveste care a fost omisă din istoria 
oficială a Vaticanului. Unul dintre papii care au stat mult în 
Scaunul Sfânt a fost Giovanni Maria Mastai-Ferretti, Papa Pius 


al IX-lea, care... 

— Ştiu cine a fost, izbucni Vertutti nerăbdător. 

— Mă bucur. Atunci ştiţi şi că, în 1870, s-a trezit practic 
asediat de noul stat italian unificat. Cu zece ani mai devreme, 
acesta îşi adăugase Sicilia şi Statele Papale, dar Pius îi 
încurajase pe catolici să refuze cooperarea, ceea ce facem de ani 
de zile. Relaţia noastră neoficială a început atunci şi lucrăm 
împreună din acel moment. 

— Nu are niciun sens, zise Vertutti cu vocea încărcată de 
furie. 

Se aşeză mai bine pe scaun, îşi încrucişă braţele, iar faţa i se 
înroşi. Acest om care pretindea a fi un criminal sugera că, timp 
de 150 de ani, cea mai veche, mai sfântă şi mai importantă parte 
a Mamei tuturor Bisericilor fusese profund implicată în 
activităţile celei mai cunoscute organizaţii criminale de pe 
planetă. În alt context, acest lucru ar fi fost amuzant. 

Şi, pentru a pune capac, el, unul dintre cardinalii seniori ai 
Curiei Romane, stătea la o cafenea în mijlocul Romei cu un 
mafioso important. Pentru că nu avea nicio îndoială că Mandino 
avea o poziţie înaltă: deferenţa arătată de chelnerii care sunt de 
obicei posomorâţi, cei doi bodyguarzi şi aerul de autoritate şi de 
comandă dovedeau destule. lar acest bărbat, care era un 
gangster fără îndoială, avea cunoştinţă despre un document 
ascuns în arhivele Vaticanului, un document despre care 
Vertutti credea că era unul dintre cele mai bine păstrate secrete 
ale Bisericii Catolice. 

Dar Mandino nu terminase. 

— Cărţile pe masă, Eminenţă, spuse el rostind pe un ton 
batjocoritor ultimul cuvânt. Am fost botezat catolic, ca aproape 
toţi copiii italieni, dar nu am pus piciorul într-o biserică înainte 
de a împlini patruzeci de ani, deoarece ştiu că doctrina creştină 
este un nonsens. Ca orice altă religie, şi asta se bazează pe 
ficţiune. 

Cardinalul Vertutti se albi. 

— Aceste cuvinte sunt o blasfemie. Biserica Catolică are 
origini mai vechi de două mii de ani, bazându-se pe viaţa şi 
faptele lui Isus Hristos, Domnul nostru. Vaticanul este simbolul 


religiei a nenumărate milioane de credincioşi din aproape toate 
ţările lumii. Cum îndrăzneşti să spui că tu ai dreptate şi toţi 
ceilalţi greşesc? 

— Îndrăznesc pentru că eu am cercetat, în loc să accept 
tămâia şi oglinzile în spatele cărora se ascunde Biserica 
Catolică. Nu contează cât de mare e numărul oamenilor care 
cred într-un lucru, ci contează adevărul şi validitatea acelui 
lucru, în trecut, milioane de oameni credeau că pământul este 
plat şi că soarele şi stelele se învârt în jurul lui. Greşeau la fel de 
mult precum creştinii din ziua de azi. 

— Aroganţa ta mă uluieşte. Creştinismul se bazează pe 
autoritatea indiscutabilă a cuvintelor lui Isus Hristos, fiul lui 
Dumnezeu. Chiar negi adevărul cuvântului Domnului şi al Sfintei 
Biblii? 

Mandino zâmbi şi clătină din cap. 

— Aţi mers exact la fondul problemei, cardinale. Nu există 
cuvântul Domnului, ci numai cuvântul omului. Fiecare doctrină 
religioasă scrisă este opera omului, de obicei fiind scrisă pentru 
un avantaj personal şi pentru a se potrivi împrejurărilor 
individuale. Spuneti-mi un singur lucru, oricare, care să 
demonstreze că Dumnezeu există. 

Vertutti deschise gura ca să răspundă, dar Mandino i-o luă 
înainte. 

— Ştiu, trebuie să ai credinţă. Ei bine, eu nu am, tocmai 
fiindcă am studiat religia creştină şi ştiu că este un narcotic 
pentru a ţine lumea supusă şi a le permite oamenilor care 
conduc Biserica şi Vaticanul să trăiască în lux, fără să aibă de 
fapt o slujbă utilă. Nu puteţi dovedi că Dumnezeu există, în 
schimb, eu pot dovedi că Isus nu a existat. Singurul loc în care 
se face vreo referire la Isus Hristos este Noul Testament, iar 
acesta - ştiţi acest lucru la fel de bine ca mine, indiferent dacă 
recunoaşteţi sau nu - este o colecţie de scrieri care au suferit 
modificări substanţiale prin editare, neputând fi considerată nici 
măcar de departe contemporană cu subiectul în cauză. Pentru a 
putea veni cu argumentul unor evanghelii „canonice”, Biserica a 
interzis zeci de alte scrieri care contraziceau clar mitul lui Isus. 
Dacă Isus a fost un lider atât de charismatic şi care să inspire 


lumea, care realiza miracole şi tot felul de lucruri de genul 
acesta pe care Biserica pretinde că El le-ar fi făcut, cum se face 
că nu există nici măcar o singură referire la El în nicio scriere 
din literatura grecească, romană sau ebraică din perioada 
aceea? Dacă acest om a fost atât de important, dacă atrăgea 
adepţi aşa de devotați şi era un ghimpe în coasta armatei 
romane de ocupaţie, de ce nu a scris nimeni nimic despre el? 
Realitatea este că El există numai în Noul Testament, o „sursă” 
pe care Biserica a fabricat-o şi publicat-o de-a lungul secolelor şi 
nu există nici măcar o urmă de dovadă independentă că El ar fi 
existat vreodată. 

Ca orice om al bisericii, Vertutti era obişnuit cu oameni care 
puneau la îndoială cuvântul lui Dumnezeu - într-o lume din ce în 
ce mai lipsită de Dumnezeu, fapt inevitabil dar Mandino părea 
să nutrească o ură aproape patologică faţă de Biserică şi de ce 
reprezenta ea. Această atitudine ridica următoarea întrebare: 

— Dacă urăşti şi dispreţuieşti Biserica atât de mult, Mandino, 
la urma urmei, de ce te-ai implicat în povestea asta? De ce îţi 
pasă de viitorul religiei catolice? 

— V-am spus deja, domnule cardinal. Ne-am înţeles să 
preluăm această sarcină cu mulţi ani în urmă, iar organizaţia 
mea îşi ia răspunderea în serios. Indiferent de sentimentele 
mele personale, voi face tot ce pot ca să îndeplinesc această 
sarcină. 

— Eşti norocos să trăieşti în acest secol, dacă ne gândim că 
nutreşti vederi atât de eretice. 

— Ştiu. Fără îndoială că, în Evul Mediu, m-ati fi legat de un 
stâlp şi m-aţi fi ars de viu pentru a vă împărtăşi ideile. 

Vertutti sorbi o înghiţitură din băutură. În ciuda dispreţului 
său total şi instantaneu pentru acest om, ştia că va avea de lucru 
cu el pentru a rezolva această criză. Puse cana pe masă şi se 
uită la Mandino. 

— Trebuie să cădem de acord că avem opinii diferite despre 
Biserică şi despre Vatican, zise el. Sunt mult mai îngrijorat de 
problema actuală. Este evident că ştii ceva despre Codex. Cine 
ţi-a vorbit despre el? 

Mandino dădu din cap şi se aplecă înainte. 


— Organizaţia mea a fost implicată de la începutul secolului 
trecut în găsirea documentului-sursă, începu el. Această sarcină 
a fost întotdeauna singura responsabilitate a capului - 
capofamiglia - familiei din Roma. Când această responsabilitate 
a căzut pe umerii mei, mi s-a dat să citesc o carte, o carte care 
iniţial nu a avut prea mult sens pentru mine. Aşa că am căutat 
clarificări la dioceza dumneavoastră, care este sursa cererii 
originale, iar predecesorul dumneavoastră a fost suficient de 
amabil să-mi furnizeze informaţii suplimentare care credea că 
mă vor ajuta să apreciez importanţa sarcinii. 

— Nu ar fi trebuit să facă aşa ceva niciodată. 

Vocea lui Vertutti era joasă şi supărată. 

— Cunoaşterea acestei probleme este restricţionată la numai 
câţiva oficiali cu rang înalt, de mare încredere ai Vaticanului. Ce 
ti-a zis? 

— Nu mare lucru, răspunse Mandino pe un ton conciliant. Pur 
şi simplu, mi-a explicat că Biserica încearcă să găsească un 
document pierdut cu secole în urmă şi care nu ar trebui să cadă 
niciodată în mâinile nimănui din afara Vaticanului. 

— Asta-i tot? întrebă Vertutti. 

— Mai mult sau mai puţin, da. 

Vertutti simţi o mare uşurare. Dacă era adevărat că astea 
erau toate informaţiile pe care le divulgase predecesorul său, 
atunci fusese făcut doar un rău mic. Cu certitudine, Codexul 
Vitalian era cel mai întunecat secret dintre toate secretele 
ascunse în tribunalul papal şi se părea că, pentru moment, acest 
secret era în siguranţă. Dar problema era dacă putea avea 
destulă încredere în Mandino pentru a-l crede. 

— Am stabilit că ştii despre Codex. Dar tot nu ştiu de ce m-ai 
sunat. Ai informaţii noi? S-a întâmplat ceva? 

Mandino dădu impresia că ignoră întrebarea. 

— Toate la timpul lor, Eminenţă. Fără îndoială, nu ştiţi că 
nişte oameni de-ai mei au supravegheat în permanenţă 
publicarea oricăror cuvinte şi fraze semnificative din Codex. 
Asta e în concordanţă cu instrucţiunile scrise pe care le-am 
primit de la dioceza dumneavoastră acum mai bine de un secol. 
Avem sisteme de monitorizare în toate locurile importante, dar, 


de la apariţia internetului, ne-am concentrat şi asupra site-urilor 
de traducere din limbi moarte, atât asupra programelor online 
când şi asupra celor care furnizează servicii mai profesioniste. 
Cu acordul predecesorului dumneavoastră, am creat un birou 
aici, în Roma, care, de ochii lumii, se ocupă de identificarea, 
recuperarea şi studierea textelor antice. Sub pretextul cercetării 
academice, i-am căutat pe toţi translatorii din latină, greacă, 
ebraică, coptă şi aramaică pe care i-am putut identifica, pentru a 
ne înştiinţa dacă primesc pasaje din document care conţin 
cuvinte-cheie şi aproape toţi au fost de acord. De asemenea, am 
apelat la programele online şi aproape toate sunt uşor de folosit. 
Este incredibil de ce cooperare te poţi bucura dacă oamenii cred 
că lucrezi pentru papă. Pur şi simplu, am furnizat aceeaşi listă 
de cuvinte pentru fiecare limbă şi, în fiecare caz, proprietarii de 
site-uri au fost de acord să ne anunţe dacă solicită cineva o 
traducere care respectă parametrii daţi de noi. Cele mai multe 
site-uri au sisteme automate care ne trimit e-mailuri conţinând 
un cuvânt sau mai multe cuvinte şi orice alte informaţii pe care 
le au despre persoana care face cererea. Câteodată, acestea 
includ numele şi e-mailul, dar întotdeauna conţin adresa IP. 

— Ce este asta? întrebă Vertutti. 

— Este un set de numere care identifică o locaţie pe internet. 
O putem folosi pentru a afla adresa persoanei sau măcar adresa 
calculatorului pe care îl foloseşte. Evident, dacă vine o cerere de 
la un internet cafe nu este uşor să-l identificăm pe cel care a 
făcut-o. 

— Toate astea sunt relevante? 

— Da. Mai suportaţi-mă puţin. Ne-am întins reţeaua la scară 
largă şi am specificat un număr imens de cuvinte pentru a ne 
asigura că nimic nu trece neobservat. De asemenea, avem şi 
programe care scanează e-mailurile şi identifică potrivirile cele 
mai probabile. Sunt cunoscute ca analizatori de sintaxă. Până 
săptămâna trecută, nicio expresie nu se potrivise în proporţie 
mai mare de patruzeci şi doi la sută. Şi, acum două zile, am 
primit asta. 

Băgă mâna în buzunarul jachetei şi scoase o singură foaie de 
hârtie. O despături şi i-o înmână lui Vertutti. 


— Verificările analizatorului de sintaxă au cotat potrivirea 
între şaptezeci şi trei şi şaptezeci şi şase la sută, aproape dublu 
faţă de cel mai mare scor pe care îl obţinuserăm până atunci. 

Vertutti se uită în jos pe foaia din faţa lui. Pe ea, tipărite cu 
litere mari, erau trei cuvinte în latină: 

— Şi expresia asta de unde venea, mai exact? întrebă 
cardinalul Joseph Vertutti, încă holbându-se la hârtia din mâna 
sa. 

Sub cuvintele în latină era şi traducerea lor. 

— Un program de traduceri online de pe un server localizat în 
America - Arlington, Virginia. Dar întrebarea venea de aici din 
Italia, de la o adresă aflată la numai câțiva kilometri depărtare 
de Roma. 

— De ce ar alege un site american? 

Gregori Mandino ridică din umeri. 

— Pe internet, locațiile geografice sunt irelevante. Oamenii 
aleg site-ul care li se pare mai uşor de folosit, mai rapid sau mai 
complet. 

— Şi traducerea? Asta a produs programul? 

— Nu, deşi e destul de asemănătoare. Site-ul american a 
sugerat traducerea „În acest loc, sau locaţie, mincinoşii sunt 
acoperiţi”, care poate fi considerată cel puţin neîndemânatică. 
Interpretarea specialistului meu este mult mai elegantă: „Aici 
odihnesc cei mincinoşi”. 

— Latina este destul de clară, murmură Vertutti. Hic 
înseamnă evident „aici”, dar m-aş fi aşteptat mai mult la vatis 
mendacis - „profeţi falşi” - decât la vanidici, dar de ce latifant? 
In mod sigur; occubant ar fi fost mai literal? 

Mandino zâmbi uşor şi scoase două fotografii. 

— Am anticipat această întrebare, Eminenţă, şi aţi fi avut 
dreptate dacă această inscripţie ar fi fost găsită într-un cimitir. 
Occubant - „îinmormântat” sau „odihnindu-se în mormânt” - ar fi 
fost mult mai adecvat. Dar această inscripţie nu a fost găsită pe 
o piatră de mormânt. Este gravată pe o piatră de formă alungită 
aflată în zidul de deasupra şemineului unei ferme vechi de şase 
sute de ani, în prezent transformate în locuinţă, din regiunea 


Monti Sabini. 

— Cum? 

Pentru prima oară, Vertutti era şocat. 

— Lasă-mă să văd pozele, ceru el. 

Mandino i le dădu şi Vertutti le studie câteva momente. Una 
reprezenta inscripţia fotografiată de aproape, iar celelalte 
ilustrau câteva pietre aflate deasupra un şemineu mare. 

— De ce eşti atât de sigur că au de-a face cu Codexul? 

— Nu am fost sigur de la început şi m-am hotărât să 
investighez. Mă tem că, de atunci, lucrurile au început să 
meargă prost. 

— Explică-mi. 

— Persoana care a făcut cererea de traducere a lăsat adresa 
de e-mail - este una dintre condiţiile de folosire a site-ului -, iar 
asta a făcut-o mai uşor de găsit. Am identificat casa de unde a 
fost făcută cererea de traducere. Se află la mică distanţă de 
drumul dintre Ponticelli şi Scandriglia şi a fost cumpărată anul 
trecut de un cuplu de englezi pe nume Hampton. 

— Şi ce-ai făcut după aceea? întrebă Vertutti, fiindu-i frică de 
ce era mai rău. 

— L-am instruit pe asistentul meu să trimită doi oameni la 
acea casă când credeam că proprietarii erau plecaţi în Marea 
Britanie, dar ceea ce nu am ştiut a fost că doamna Hampton se 
afla încă pe proprietate. Din diverse motive, nu îl însoţise pe 
soţul ei. Oamenii au intrat în casă, prin efracţie bineînţeles, şi au 
început să caute sursa expresiei în latină pe care au localizat-o 
repede, gravată pe o piatră plasată deasupra şemineului. Fusese 
acoperită cu mortarul pe care o echipă de constructori îl 
înlocuia, şi numai o parte din piatră era vizibilă. Acea parte 
conţinea inscripţia. Li se ordonase să găsească expresia 
latinească şi orice altceva ar fi putut fi relevant, dar prima lor 
grijă a fost să verifice întreaga piatră, căutând alte inscripţii. 
Omul a început să spargă mortarul, dar signora Hampton a auzit 
zgomot şi a coborât să vadă ce se întâmplă. Când a dat cu ochii 
de ei, a fugit. Unul din oameni a urmărit-o şi, în timpul 
busculadei de pe scări, ea a căzut, s-a lovit cu capul de 
balustradă şi şi-a rupt gâtul. A fost un simplu accident. 


Era mai rău decât se aşteptase Vertutti. O femeie nevinovată 
murise. 

— Un simplu accident? repetă el ca un ecou. Chiar te aştepţi 
să cred asta? Ştiu cum lucrează organizaţia voastră. Eşti sigur 
că nu a fost împinsă? Sau chiar bătută până a murit? 

Mandino zâmbi rece. 

— Nu pot decât să repet ce v-am spus. Nu vom şti niciodată ce 
s-a întâmplat cu adevărat în casa aia, dar femeia ar fi murit 
oricum în cele din urmă. Înţeleg că prevederile sancţiunii sunt 
clare. 

La mijlocul secolului al VII-lea, papa Vitalian a scris el însuşi 
un Codex, nedorind să-şi încredinţeze recomandările nici măcar 
scribilor lui cei mai devotați. De-a lungul secolelor, conţinutul 
Codexului a fost cunoscut de numai câţiva seniori de mare 
încredere de la Vatican, inclusiv de papa în funcţie. Niciunul nu 
a avut vreo reţinere cu privire la acţiunile pe care le sugerase 
Vitalian în cazul în care ar apărea vreuna dintre relicvele 
interzise, dar asta nu era surprinzător. 

— Nu îndrăzni să-mi ţii mie o predică despre sancţiune. Cum 
de ştii despre ea? întrebă Vertutti cu ochii scăpărând de mânie. 

Mandino ridică din umeri. 

— Din nou, de la predecesorul dumneavoastră. El mi-a spus că 
oricine găseşte acest document sau află despre conţinutul lui va 
fi considerat atât de periculos pentru Biserică, încât va fi omorât 
sau omorâtă. Pentru binele Bisericii, desigur. 

— Cardinalul a exagerat, spuse Vertutti aplecându-se în faţă 
pentru a da greutate cuvintelor. Acest document trebuie 
recuperat şi sub nicio formă nu trebuie să ajungă la cunoştinţa 
publicului larg. Asta este adevărat. Prevederile sancţiunii sunt 
secrete, dar îţi zic că asasinarea nu este una dintre opţiunile 
sugerate. 

— Adevărat, Eminenţă? în trecut, Biserica a condamnat public 
asasinatele. Dar, de fapt, în interiorul Vaticanului ea le-a scuzat 
şi ştiţi asta la fel de bine ca mine. 

— Prostii. Spune-mi un singur incident. 

— Asta e uşor. În 1939, papa Pius al XI-lea a fost aproape 
sigur asasinat pentru a fi împiedicat să ţină un discurs în care 


voia să condamne fascismul, într-o perioadă în care papalitatea 
hotărâse să-l îmbrăţişeze. Nu a fost surprinzător când 
succesorul lui, papa Pius al XII-lea, a sprijinit al Treilea Reich în 
mod deschis. 

— Asta este o acuzaţie neserioasă, care nu a fost dovedită 
niciodată. 

Mandino se lăsă pe spate, la fel de supărat. 

— Bineînţeles că nu. Pentru că Vaticanul a refuzat să permită 
o investigaţie independentă cu privire la evenimentele care au 
avut loc în interiorul Sfântului Scaun. Doar pentru că Vaticanul 
refuză a recunoaşte ceva, asta nu înseamnă că acel lucru nu 
există sau că nu s-a întâmplat. 

— Unii oameni ar face orice ca să mânjească renumele 
Bisericii. Vertutti se lăsă pe spate, convins că marcase un punct. 
Ipocrizia ta mă uimeşte. Tu îmi ţii mie o prelegere despre 
moralitate şi crimă. 

— Nu este deloc o ipocrizie, Eminenţă, rosti din nou Mandino, 
accentuând batjocoritor ultimul cuvânt. Cel puţin, Cosa Nostra 
nu se ascunde în spatele capcanelor religiei. Ca şi în cazul 
nostru, mâinile Bisericii Catolice au fost pătate cu sânge de-a 
lungul secolelor şi sunt şi în ziua de azi. 

Timp de câteva momente, cei doi bărbaţi rămaseră tăcuţi, 
privindu-se cu duşmănie peste masă, apoi Vertutti îşi cobori 
privirea. 

— Această conversaţie nu duce nicăieri şi, evident, va trebui 
să lucrăm împreună. Luă o altă înghiţitură de cafea pentru a 
sublinia schimbarea sa de dispoziţie. Pe de altă parte, căutarea 
acestor oameni a fost încununată de succes? Ce altceva au 
descoperit? 

— Nu prea multe, replică Mandino calm, ca şi cum nu ar fi 
avut un schimb dur de replici cu doar câteva momente în urmă. 
Acelaşi text latin pe care l-a găsit familia Hampton. Oamenii mei 
au curăţat tot mortarul de pe piatră şi au fotografiat-o, au făcut 
şi o copie scrisă, dar nu au găsit alte cuvinte pe ea. 

Vertutti clătină din cap. Nu numai că murise cineva, dar 
moartea sa nu a avut niciun sens. 

— Adică, zici că femeia a murit degeaba. 


Mandino zâmbi. 

— Nu chiar. Am descoperit ceva ce se pare că familia 
Hampton a considerat neimportant. Uitaţi-vă bine la această 
fotografie şi veţi observa. 

Vertutti luă fotografia de la Mandino - era prim-planul 
inscripţiei - şi se holbă la ea preţ de câteva secunde. 

— Nu văd nimic altceva, spuse el. 

— Nu este alt cuvânt, doar opt litere: un grup de două şi altul 
de trei, apropiate, şi un alt grup de trei litere. Sunt în partea de 
jos a inscripţiei, mult mai mici, aproape ca o semnătură. 

Mandino făcu o pauză, savurând momentul. 

— Primele două grupuri de litere sunt PO şi LDA şi cred că 
amândoi putem înţelege ce înseamnă. Ultimele trei litere sunt 
MAM şi bănuim că ele înseamnă Marcus Asinius Marcellus. 

Şi cred că asta este dovada de care avem nevoie. 


II 


Ştiau că această casă ar fi trebuit să fie goală, dar, chiar şi 
aşa, Rogan şi Alberti au aşteptat până 10.30 seara înainte de a 
se apropria de clădire: era posibil ca poliţia să fi lăsat un ofiţer 
acolo. Rogan merse până în spate, căutând orice lumini de 
veghe sau maşini parcate, dar nu văzu nimic. Satisfăcuţi, el şi 
Alberti intrară prin uşa din spate. 

Amândoi îşi dădeau foarte bine seama că Mandino şi ajutorul 
său, Carlotti, erau extrem de supăraţi pe ei din cauza morţii 
femeii şi, cu toate că ordinele lui Carlotti nu aveau prea mult 
sens, erau hotărâți să le îndeplinească întocmai. 

Alberti scoase un şperaclu pliabil din buzunar, introduse 
vârful între uşă şi cadru şi îl săltă uşor. Cu un sunet slab de 
lemn despicat, şuruburile care susțineau încuietoarea ieşiră cu 
uşurinţă, aşa cum se întâmplase şi cu o seară înainte, iar uşa se 
deschise. 

Lăsându-l pe Alberti să înlocuiască încuietoarea, pentru că 
aveau de gând să iasă pe uşa din faţă, ca prima oară, Rogan 
merse prin casă până la scări, luminându-şi drumul cu o 
lanternă subţire ca un creion, şi urcă la etajul întâi. Nu era sigur 


unde anume va găsi ceea ce căuta, aşa că încercă în fiecare 
cameră, dar fără succes. Aşadar, trebuia să fie pe undeva pe la 
parter. N 

Şi aşa şi era. In hol erau patru uşi deschise, iar cea de-a treia 
ducea într-un mic birou. Pe masă, lanterna lumină un monitor 
plat, o tastatură şi un mouse, iar unitatea sistemului era aşezată 
pe podea, alături. Exista şi un telefon, un scaner cu imprimantă, 
plus coli de hârtie, post-it-uri şi tot ce să găseşte de obicei într- 
un astfel de loc. 

— Excelent! şopti Rogan. 

Merse până la fereastră, se uită pe geam pentru a se convinge 
că obloanele din afară erau închise şi trase draperiile. După 
asta, aprinse lumina în cameră. 

Se aşeză pe scaunul rotativ din piele de la birou şi porni 
calculatorul. În timp ce aştepta să se încarce sistemul de 
operare, verifică rapid hârtiile de pe masă, căutând orice notițe 
care se refereau la inscripţie. Găsi o singură foaie de hârtie pe 
care fuseseră scrise trei cuvinte în latină, cu o traducere în 
engleză dedesubt. Împături pagina şi o puse în buzunar, apoi îşi 
continuă căutarea, dar nu mai găsi nimic altceva. 

Când apăru fereastra Windows, Rogan folosi mouse-ul să 
deschidă Internet Explorer. Selectă „Internet Options” şi şterse 
istoria paginilor web vizitate recent. Verifică şi lista de 
„Favorites”, căutând ceva care să semene cu paginile web pe 
care le menţionase Carlotti, dar nu găsi nimic. Verifică apoi în 
Outlook Express e-mailurile trimise şi primite, urmând din nou 
indicaţiile precise ale lui Carlotti, dar din nou căutarea lui nu 
avu niciun succes. Rogan îşi verifică încă o dată instrucţiunile 
primite, ridică din umeri şi opri calculatorul. 

Aruncă o ultimă privire prin cameră, stinse lumina şi ieşi. 
Alberti aştepta în hol. 

— Vom cerceta din nou sufrageria, spuse Rogan şi o luă 
înainte. Mortarul nou de pe şemineu era încă umed la atingere, 
dar se potrivea bine cu cel de pe peretele de alături. 

Cei doi inspectară toată camera, căutând desene sau poze 
care puteau conduce spre inscripţia acum invizibilă, dar nu 
găsiră nimic. 


— Cred că asta e tot, zise Rogan. Am făcut tot ce a vrut capo. 
Hai să ieşim de aici. 

Erau la 25 de minute şi la aproape 30 de kilometri de Villa 
Rosa când Rogan îşi dădu brusc seama că uitase să tragă la o 
parte draperiile din birou. Luă piciorul de pe pedala de 
acceleraţie în timp ce se gândeau dacă să se întoarcă sau nu, 
dar, în cele din urmă, hotărâră că nu conta. La urma urmei, ce 
putea deduce cineva din nişte draperii trase? 

Era aproape miezul nopţii când un taxi intră pe aleea 
acoperită cu pietriş, farurile sale luminând pereţii vechi din 
piatră ai Villei Rosa şi speriind o vulpe care se plimba prin 
grădină. Când maşina se opri, Mark părea o epavă, holbându-se 
la casă cu un fel de fascinaţie plină de groază. Îşi luară bagajele 
din portbagaj şi se uitară cum taxiul se îndepărta. 

— Aşteaptă, Mark. Intru eu primul. 

Hampton încuviinţă din cap, dar nu răspunse. Scoase un 
mănunchi de chei din buzunarul jachetei şi i le dădu. Bronson îşi 
lăsă bagajele pe alee, merse la uşa din faţă a proprietăţii şi o 
deschise. Păşi înăuntru, aprinzând luminile din hol. 

Inevitabil, primul lucru la care se uită fu podeaua de piatră 
din faţa scării largi, de stejar. Nu era atât de rău pe cât se 
temuse: locul unde capul rănit al lui Jackie sângerase era foarte 
puţin vizibil, ca o decolorare circulară, deoarece cineva, 
probabil femeia de serviciu, Maria Palomo, curăţase sângele. 
Sub măsuţa din hol era un preş dreptunghiular, iar Bronson îl 
trase pe podea până acoperi complet urma de pe dale. 

Il năpădi tristeţea. Şi-o imagină pe Jackie cu corpul prăbuşit 
pe podea, incapabilă să strige după ajutor şi probabil ştiind că 
va muri. Ce mod îngrozitor, înspăimântător să mori. Simţi cum îi 
dau lacrimile pe care şi le şterse nervos. Trebuia să fie puternic. 
Pentru el, pentru Jackie şi, în special, pentru Mark. 

Evident, scările şi holul fuseseră curățate şi se făcuseră toate 
eforturile de a ascunde faptul că în acea parte a casei avusese 
loc un accident fatal. Era chiar şi un vas cu flori proaspete. 
Bronson se gândi să nu uite să-i dea nişte bani în plus 
menajerei. 

Dădu repede o fugă şi în restul casei, sus şi jos, verificând ca 
nu cumva poliţia italiană şi criminaliştii să fi lăsat resturi sau 
echipamente în urmă, apoi ieşi. 

— OK, Mark? 

Mark dădu din cap, simțindu-se oricum, numai OK nu, apoi îl 


urmă pe Bronson în casă. 

— Hai în bucătărie, îi sugeră Bronson. Bem ceva şi apoi 
mergem la culcare. Desfac eu bagajele. 

Mark nu răspunse, uitându-se fix preţ de câteva secunde la 
scară şi la podeaua din hol, apoi merse pe coridorul scurt care 
dădea în spatele casei. Bronson ieşi din nou, luă cele două genţi 
şi se întoarse în casă. 

Lăsă gentile în hol şi se duse în bucătărie. Mark stătea pe un 
scaun înalt, holbându-se la perete. Bronson deschise dulapurile, 
găsi ceai şi cafea, apoi o cutie cu ciocolată solubilă şi un borcan 
cu lapte praf pe jumătate plin. Nu era ceea ce voia, dar, într-un 
dulap de jos, descoperi mai multe sticle cu băuturi alcoolice şi 
scoase două dintre ele. 

— Whisky sau brandy? întrebă Bronson. Sau vrei altceva? 

Mark se uită la el, aproape ca şi cum ar fi fost surprins că se 
afla acolo. 

— Cum? 

Bronson repetă întrebarea, ridicând cele două sticle pentru a 
accentua mesajul. 

— Oh, brandy, te rog. Nu pot să suport altceva. 

Bronson se aşeză în faţa prietenului său şi îi împinse peste 
masă un pahar pe jumătate plin. 

— Bea asta, apoi să mergem la culcare. A fost o zi lungă şi eşti 
extenuat. 

Mark luă o înghiţitură. 

— Şi tu trebuie să fii sleit. 

— Sunt, zise Bronson cu un zâmbet uşor, dar mai mult sunt 
îngrijorat pentru tine. Ce dormitor vrei să foloseşti? 

— Nu pe cel principal, Chris, zise Mark cu un tremur evident 
în voce. Nu pot să suport. 

Bronson verificase deja dormitorul principal. Cineva făcuse 
ordine acolo - probabil menajera -, deoarece patul era făcut, iar 
hainele lui Jackie erau împăturite cu grijă pe un scaun. 

— Nicio problemă. Îţi duc bagajele într-unul dintre 
dormitoarele de oaspeţi. 

Bronson puse paharul pe masă şi ieşi din bucătărie, dar se 
întoarse după câteva minute cu un tub de pastile maro în mână. 


— Uite, ia una din astea. O să te ajute să dormi. 

— Ce sunt? 

— Melatonină. Le-am găsit în baie. Sunt bune pentru diferenţa 
de fus orar, deoarece te relaxează şi te ajută să dormi. Şi nu dau 
dependenţă ca somniferele. 

Mark clătină din cap şi înghiţi tabletele cu restul de brandy. 

Bronson dăţi paharele şi le puse în chiuvetă. 

— Să mergem sus. Mă duc să verific casa, să mă asigur că 
toate uşile şi ferestrele sunt încuiate, apoi te urmez. 

Mark clătină din nou din cap şi părăsi camera. În hol, Bronson 
zăvori uşa principală, apoi cercetă fiecare cameră de la parter, 
verificând ca toate ferestrele să fie încuiate şi toate obloanele 
exterioare - zăvorâte. 

Când termină, ajunse din nou în bucătărie şi, în timp ce se 
asigura să fie cheia întoarsă în broasca uşii din spate, se uită 
spre podea. Era ceva pe ea, nişte particule mici, maronii. Se 
aplecă să se uite mai de aproape, luă câteva fragmente mai mari 
şi le pipăi între degetul mare şi arătător. Erau bucățele de lemn 
şi Bronson îşi ridică privirea spre tavan, întrebându-se dacă 
acea casă veche avea probleme cu carii sau cu termitele. Dar 
grinzile şi podeaua, deşi înnegrite de vreme, păreau foarte 
solide. Fragmentele acelea nu păreau a fi nici resturi de insecte. 
Carii transformă lemnul în praf şi ceea ce ţinea el în mână 
semăna mai degrabă cu mici aşchii de lemn. 

Bronson descuie uşa pentru a-i verifica exteriorul şi observă 
imediat pe rama ei, la nivelul încuietorii, o mică suprafaţă de 
lemn scrijelit, cam de un centimetru pătrat. Ştiu imediat cauza - 
în scurta lui carieră ca ofiţer de poliţie văzuse destule intrări 
prin efracţie pentru a putea recunoaşte semnele făcute de un 
şperaclu sau o rangă. Evident, destul de recent, cineva forţase 
uşa. Aproape sigur, fragmentele de lemn săriseră când broasca 
fusese forţată. 

O examină cu atenţie. Chiar şi cu mâinile goale, putea să o 
mişte foarte uşor - toate şuruburile originale erau la locul lor, 
dar abia mai reuşeau să o ţină la locul ei, pe uşă. Cineva intrase 
în casă, asta era evident, apoi înlocuise broasca şi probabil 
părăsise proprietatea pe uşa din faţă care se putea încuia 


automat cu yala. Bănui că hoţii făcuseră asta - dacă menajera ar 
fi văzut uşa spartă, ar fi lăsat un bilet sau ar fi spus poliţiei, iar 
dacă poliţia ar fi găsit-o aşa, atunci se presupune ar fi făcut mai 
mult decât să pună şuruburile la loc. 

Ce îl nedumerea pe Bronson era motivul pentru care un 
spărgător şi-ar irosi timpul înlocuind broasca. Din experienţa sa, 
cei mai mulţi oameni care sparg case aleg cele mai uşoare 
metode de a intra, iau orice obiecte de valoare găsesc şi apoi 
pleacă pe cel mai scurt drum. Intră rapid, ies rapid. Dar, în cazul 
proprietăţii familiei Hampton, spărgătorilor le-a luat câteva 
minute bune să schimbe broasca. Singurul motiv plauzibil la 
care se putea gândi era că aceştia nu voiau să ştie nimeni că 
fuseseră în casă, iar asta nu avea niciun sens. De ce le-ar fi 
păsat? Proprietarul casei şi-ar fi dat seama imediat că a fost 
jefuit. Cu excepţia cazului în care, desigur, ei nu ar fi furat 
nimic, dar atunci de ce să mai spargă casa? 

Bronson clătină din cap. Era obosit după zbor şi nu mai putea 
gândi limpede. Va încerca să-şi dea seama ce dracu' se 
întâmplase după ce se va trezi a doua zi dimineaţă. 

Se uită prin bucătărie şi alese un scaun înalt de lângă masa de 
lemn. Îl luă şi îl propti sub mânerul clanţei, împingându-i 
picioarele ca să-l fixeze ferm în poziţie. Puse un alt scaun în 
spatele lui, astfel încât, chiar dacă cineva ar fi forţat uşa, 
zgomotul pe care l-ar fi făcut cel de-al doilea scaun l-ar fi trezit. 

Apoi, se duse la culcare. Uşa forţată era un mister care putea 
să aştepte până dimineaţă. 

I 


Bronson se sculă devreme. Somnul îi fusese neliniştit, iar 
visele - populate de nenumărate imagini ale lui Jackie din ziua 
nunţii ei, zâmbitoare şi fericită, contrastând cu imaginea 
trupului ei prăbuşit pe dalele dure ale podelei reci din hol. 

Coborî scările puțin după ora 7.30 şi se duse direct în 
bucătărie. În timp ce aştepta să fiarbă apa din ibric, îndepărtă 
scaunul pe care îl folosise ca să blocheze uşa în noaptea 
precedentă şi se uită din nou la stricăciuni. La lumina zilei, 
urmele erau şi mai vizibile. 

Cotrobăi prin dulapurile din bucătărie în căutarea unei 
şurubelniţe. Găsi sub chiuvetă o cutie albastră de metal unde 
Mark ţinea câteva unelte, o necesitate într-o casă veche. Dar nu 
găsi şuruburile de care avea nevoie pentru a fixa ferm broasca. 

Bronson făcu un ibric de cafea şi mâncă un bol de cereale la 
micul dejun, apoi luă un set de chei şi se duse în garaj. Pe un 
raft din spate, găsi o cutie de plastic pe jumătate plină cu cuie şi 
şuruburi. Zece minute mai târziu, fixase din nou broasca, 
folosind nişte şuruburi groase, cu un centimetru mai lungi decât 
cele originale, dar, din cauză că acelea fuseseră smulse din lemn 
când uşa fusese forţată, găurile se lărgiseră şi lemnul se lăsase. 
Era convins că, deşi şuruburile erau mai lungi, chiar şi o 
presiune relativ uşoară din exterior va smulge broasca din nou. 
Ar fi putut căuta câteva bolţuri care să se potrivească pe uşă, 
dar ar fi trebuit să discute cu Mark înainte de a o face. Apoi, 
inspectă întreaga casă în căutarea altor semne de intrare 
forţată, dar nu mai găsi nimic. 

Casa se afla pe un deal, avea pereţii de piatră colorați ca 
mierea şi ferestre mici sub un acoperiş de ţigle roşii. Era 
amplasată în mijlocul unei grădini de aproape jumătate de 
pogon, în care plantele crescuseră în voie, dar în mod armonios. 
Terenul din jurul casei era un amestec plăcut de pajişte, tufişuri 


şi pomi. Pe lângă clădire trecea o alee care se strecura până sus 
pe deal şi care ajungea până la alte câteva proprietăţi izolate. 
Cel mai apropriat oraş, Ponticelli, se găsea la aproximativ cinci 
kilometri. 

Bronson mai vizitase casa de două ori înainte, o dată când 
familia Hampton de-abia o cumpărase, dar nu se mutase încă şi, 
a doua oară, cam la o lună după aceea, înainte de începerea 
lucrărilor de restaurare. Îşi amintea bine proprietatea şi 
întotdeauna avusese un sentiment plăcut faţă de ea. Era o fermă 
mare, cu o construcţie neregulată, uşor dărăpănată, care îşi 
etala vechimea avansată într-un amestec de farmec, soliditate şi 
excentricitate. Grinzile înnegrite şi podelele de cherestea 
contrastau cu pereţii groşi de piatră, dintre care unii acoperiţi 
cu ipsos, dar cei mai mulţi, nu. Jackie, cu o voce plină atât de 
nuanţe de plăcere, cât şi iritare, obişnuia să spună că nicăieri în 
casă nu exista vreun perete drept sau vreun colţ pătrat. 

Bronson zâmbi trist amintindu-şi. Jackie iubise casa cea veche 
din primul moment, adorase stilul de viaţă italian, societatea 
cafenelelor, mâncarea şi vinul, şi clima. Obişnuia să spună că 
până şi ploaia părea cumva mai puţin umedă decât burniţa 
englezească. Mark  evidenţiase imposibilitatea logică a 
argumentului ei, dar acest lucru nu o influenţase. 

În cele din urmă, Bronson îşi dădu seama că nu-i va mai auzi 
niciodată vocea plină de veselie, că nu se va mai lăsa niciodată 
purtat de entuziasmul ei pentru toate lucrurile italieneşti, de la 
vinul Chianti ieftin cumpărat dintr-un magazinaş prăfuit din sat 
până la frumuseţea lacurilor care îţi tăia respiraţia. 

Îşi simţea lacrimile curgând, dar îşi alungă repede toate acele 
amintiri. Încercă să se concentreze asupra verificării clădirii, 
căutând orice semn legat de intrarea prin efracţie. 

Desigur, cu toate uneltele şi echipamentele constructorilor, cu 
sacii de plastic şi cutiile de vopsea care stăteau claie peste 
grămadă în aproape toate camerele, proprietatea arăta foarte 
diferit de ce îşi amintea el. Cele mai multe mobile erau 
îngrămădite unele peste altele şi acoperite cu cearşafuri 
împotriva prafului, pentru a le permite constructorilor să aibă 
spaţiu de lucru, dar Bronson putea identifica majoritatea 


obiectelor de valoare - televizorul, combina stereo, calculatorul 
şi jumătate de duzină de picturi - şi chiar şi aproape o mie de 
euro în bancnote, ascunse sub o sticlă de parfum de ale lui 
Jackie pe măsuţa de toaletă din dormitorul principal. 

Mergând prin casă, se întrebă dacă Mark va dori să o 
păstreze împreună cu amestecul ei tragic de amintiri sau dacă o 
va vinde şi va pleca. 

Câteva minute mai târziu, Bronson se aşeză la masa din 
bucătărie şi se uită la ceasul de pe perete. Dacă Mark nu se 
scula repede, avea să-l trezească el: trebuia să rezolve multe 
treburi în acea zi - treburi neplăcute pentru amândoi. Dar, chiar 
când se gândea la asta, auzi paşii prietenului său pe scări. 

Mark arăta îngrozitor. Era nebărbierit, nespălat şi tras la faţă 
şi purta o pereche veche de blugi şi un tricou care avusese şi 
zile mai bune. Bronson umplu o cană cu cafea neagră şi o puse 
pe masă în faţa lui. 

— 'Neaţa, spuse în vreme ce Mark se aşeza. Vrei să mănânci 
ceva? 

Prietenul lui clătină din cap. 

— Nu, mulţumesc. E de-ajuns o cafea. Mă simt ca un burete în 
dimineaţa asta. Cât timp avem? 

Bronson se uită la ceas. 

— Capela e la cincisprezece minute cu maşina de aici şi 
trebuie să fim acolo la 9. Bea asta, apoi mergem amândoi să ne 
pregătim. Vrei să chem un taxi? 

Made clătină din cap şi mai luă o înghiţitură de cafea. 

— Luăm Alfa, zise el, cheile sunt pe măsuţa din hol, în bolul 
roşu. 

Părăsiră casa după 30 de minute. Se încălzea din ce în ce mai 
mult, nu era nici măcar un nor pe cer şi se anunţa o zi frumoasă. 

O ploaie s-ar fi potrivit mai bine cu starea lor sufletească. 


II 


Cardinalul Joseph Vertutti privea atent textul antic din faţa 


lui. Era în arhivele Penitenciarului Apostolic?, cel mai sigur 
depozit dintre numeroasele aflate la Vatican. Multe dintre texte 
erau fie documente papale, fie materiale care nu urmau a fi date 
publicităţii niciodată, fiindcă erau protejate de  Sigiliul 
Confesional, promisiunea unei confidenţialităţi absolute din 
partea preoţilor Bisericii Catolice cu privire la orice informaţii 
adunate de ici şi colo în timpul spovedaniilor. Din cauză că 
accesul la arhive era strict controlat, iar conţinutul 
documentelor niciodată dezvăluit, acesta era locul ideal pentru 
ascunderea oricărui lucru pe care Vaticanul îl considera 
deosebit de periculos. De aceea, Codexul Vitalian era păstrat 
aici. 

Stătea la o masă dintr-o cameră interioară, cu uşa încuiată pe 
dinăuntru. İşi puse o pereche de mănuşi subţiri de bumbac, 
deoarece relicva veche de 1500 de ani era extrem de fragilă şi 
chiar şi cea mai neînsemnată cantitate de umezeală de pe 
degete ar fi putut cauza paginilor stricăciuni pe termen lung. Cu 
mâinile tremurânde, scoase Codexul şi îl deschise cu grijă. 

Biserica lui Isus condusă de papa Vitalian cunoscuse timpuri 
haotice în secolul al VIl-lea. Apariţia lui Mahomed şi naşterea 
ulterioară a Islamului fuseseră un dezastru pentru creştinism şi, 
în câţiva ani, episcopii creştini dispăruseră din Orientul Mijlociu 
şi din Africa, iar atât Ierusalimul, cât şi Egiptul deveniseră 
musulmane. Lumea creştină fusese decimată în doar câteva 
decenii, în ciuda eforturilor extrem de mari ale lui Vitalian şi 
predecesorilor săi de a-i converti la creştinism pe locuitorii 
Insulelor Britanice şi pe cei din Europa de Vest. 

Cumva, Vitalian îşi găsise vreme să studieze conţinutul 
arhivelor. Rezumase descoperirile sale într-un codex care îi 
purta numele şi pe care Vertutti îl studia încă o dată. 

Văzuse documentul pentru prima oară cu peste un deceniu în 
urmă şi atunci îl înspăimântase. Nici nu era sigur de ce se uita 


2 Cea mai secretă instanţă a Vaticanului, numit în trecut Tribunalul Suprem 
al Penitenciarului Apostolic, era unul dintre cele trei tribunale ale Curiei 
Romane (Curtea Romană) aceasta fiind aparatul administrativ al Sfântului 
Scaun care coordonează şi realizează organizarea necesară Bisericii Catolice 
pentru corecta împlinire a misiunii sale. (n. red.) 


din nou prin el. Nu era nici o informaţie în Codex pe care să nu o 
fi studiat sau memorat. 

Conversaţia pe care o avusese cu Mandino îl deranjase mai 
mult decât voia să recunoască, iar de îndată ce se întorsese la 
biroul său de la Vatican, Vertutti petrecuse mai mult de o oră 
meditând şi rugându-se să fie îndrumat. Era extrem de îngrijorat 
că, aproape din întâmplare, soarta Vaticanului ajunsese în 
mâinile unui om care nu numai că era un criminal de carieră, 
dar, chiar mai rău, un ateu declarat, un om aproape fanatic în 
ura sa faţă de Biserica Catolică. 

Dar, din câte vedea Vertutti, nu exista nicio alternativă. 
Mandino avea toate cărţile. Din cauza predecesorului lui la 
dioceză şi în ciuda celor mai explicite interdicții de a răspândi 
astfel de informaţii, mafiotul avea cunoştinţe tainice despre 
cercetarea începută de papa Vitalian cu aproape un mileniu şi 
jumătate în urmă. Mai mult, avea şi resursele logistice necesare 
pentru a-şi duce sarcina la bun sfârşit, şi oameni dispuşi să-i 
urmeze orice ordin. x 

Privirea lui Vertutti căzu pe Codex. lIntorsese paginile 
documentului antic fără să le vadă. Acum, uitându-se la 
propoziţiile latine, îşi dădu seama că pagina deschisă descria 
descoperirea textului care îl înspăimântase atât de mult pe papa 
Vitalian şi care avusese acelaşi efect şi asupra succesorilor lui, 
de-a lungul timpului. Vertutti citi din nou cuvintele - cuvinte 
aproape la fel de familiare ca şi rugăciunile lui zilnice - şi se 
cutremură. 

Inchise Codexul cu grijă. Puse documentul la loc în seiful a 
cărui temperatură era supravegheată permanent şi se întoarse 
în biroul şi la Biblia lui. Simţea nevoia să se roage din nou şi 
poate cartea sfântă îl va ghida, îi va arăta cea mai bună cale de 
a evita dezastrul care era sigur că pândea chiar după colţ. 


III 


A spune că identificarea cadavrului lui Jackie fusese 
traumatizantă era mult prea puţin. În momentul în care 
funcţionarul de la morgă îndepărtă cearşaful de pe faţa soţiei 


sale, Mark simţi că se prăbuşeşte, iar Bronson trebui să-l apuce 
de braţ ca să nu cadă. Ofiţerul de poliţie care îi aştepta afară îşi 
deschise carnetul şi întrebă formal, într-o engleză aproximativă, 
dacă trupul era al lui Jacqueline Mary Hampton, dar Mark nu 
putu decât să aprobe din cap înainte de a se întoarce şi de a 
părăsi încăperea clătinându-se. Bronson îl ajută să se aşeze în 
sala de aşteptare, apoi se întoarse să discute cu ofiţerul de 
poliţie. 

Bronson abia mai rezista. Dacă Mark nu ar fi fost lângă el şi 
dacă nu ar fi avut atâta nevoie de susţinerea lui, probabil că nu 
ar fi fost în stare să facă faţă acestui moment. Fusese la morgi 
de zeci de ori ca detectiv care se ocupa de un caz, aşteptând ca 
rudele disperate să îşi înfrunte coşmarurile şi să identifice 
cadavrul de pe masă, dar acum, pentru prima dată, era de 
partea cealaltă a baricadei. 

Jackie părea extraordinar de liniştită, ca şi cum ar fi dormit şi 
ar fi putut în orice moment să deschidă ochii şi să se ridice la fel 
de frumoasă ca întotdeauna. Cineva se străduise să arate bine. 
Părul fusese pieptănat pe spate şi părea proaspăt spălat, iar 
tenul era fără cusur. Bronson încercă să se uite mai 
îndeaproape, să fie detaşat ca un profesionist, apoi observă 
machiajul gros de pe fruntea şi obrajii ei, care evident ascundea 
vânătăile. Şi era palidă, mult mai palidă decât fusese vreodată în 
viaţă. 

Dădu mâna cu ofiţerul de poliţie, se uită încă o dată lung la 
femeia care fusese prima şi mistuitoarea lui iubire şi ieşi din 
cameră clătinându-se. 

* 

După ce toate actele fură completate, Mark şi Bronson ieşiră 
şi se îndreptară spre maşina parcată. 

— Îmi pare rău, Chris, zise Mark, cu lacrimile şiroindu-i 
necontrolat pe obraji, cu ochii roşii şi umflaţi. Am realizat ce s-a 
întâmplat doar când i-am văzut corpul zăcând pe acea masă 
rece. 

Bronson dădu din cap. Nu credea că va putea vorbi fără să 
cedeze nervos. 

Drumul pe care ieşeau din oraş trecea pe lângă o farmacie. 


Bronson opri maşina la bordură, intră şi ieşi după câteva minute 
cu o pungă de hârtie. 

— Astea ar trebui să ajute, spuse el înmânându-i punga lui 
Mark. Sunt tranchilizante uşoare. Te vor ajuta să te relaxezi. 

Acasă, Bronson îi turnă prietenului lui un pahar cu apă şi 
insistă să ia câteva tablete. 

— Nu voi fi în stare să dorm, Chris. Totul se învârte iarăşi şi 
iarăşi în capul meu. 

— Cel puţin, du-te şi întinde-te sus. Ai nevoie de odihnă chiar 
dacă stai treaz toată după-amiaza. 

Circumspect, Mark îşi luă băutura şi se îndreptă spre scări. 

Micul dejun părea să fi fost cu ani în urmă şi lui Bronson îi era 
foame. Se uită în cămară şi în frigiderul mare, american, şi găsi 
şuncă, pâine şi muştar, aşa că îşi făcu câteva sendvişuri şi un 
ibric de cafea. După ce termină de mâncat, puse farfuriile în 
maşina de spălat vase şi se strecură pe scări. În faţa 
dormitorului lui Mark, se opri şi ascultă. Îl auzi sforăind uşor, 
aşa că ştiu că tranchilizantele îşi făcuseră efectul. Zâmbi scurt şi 
se îndepărtă. 

Bronson verificase casa în acea dimineaţă, dar voia să îşi reia 
cercetările. Era încă îngrijorat de „spargere” şi era sigur că 
ratase ceva, vreun indiciu care îl putea face să înţeleagă motivul 
intrării prin efractie. 

Începu metodic, din bucătăria a cărei uşă fusese forţată, şi 
apoi se duse prin toată casa. Verifică până şi garajul şi cele două 
clădiri adiacente unde Mark îşi ţinea maşina de tuns iarba şi alte 
unelte de grădinărit. Părea că nu lipseşte nimic şi nu găsi niciun 
alt semn de stricăciune sau de intrare forţată în altă parte a 
casei. Pur şi simplu, nu avea sens. 

Bronson stătea în hol, uitându-se în sus, la scările de unde 
căzuse Jackie, când auzi scârţâitul cauciucurilor unei maşini pe 
aleea cu pietriş. Se uită pe fereastră şi văzu că în faţa casei 
trăsese o maşină de poliţie. 

— Sunteţi signor Hampton? întrebă ofiţerul într-o engleză 
ezitantă, făcând un pas în faţă şi întinzându-i mâna. 

— Nu, răspunse Bronson într-o italiană fluentă. Numele meu 
este Chris Bronson şi sunt un prieten apropiat al lui Mark 


Hampton. Vă daţi seama că moartea soţiei a venit ca un şoc dur. 
Doarme sus şi nu aş dori să-l deranjez dacă nu e absolută 
nevoie. 

Ofiţerul, părând uşurat că Bronson vorbea italiana, reveni la 
limba lui maternă. 

— Am fost trimis aici să îi dau lui signor Hampton rezultatele 
autopsiei soţiei sale. 

— Nu e nicio problemă, răspunse Bronson. Intraţi. Pot să-i 
explic eu tot când se trezeşte. 

— Foarte bine. 

Polițistul intră în bucătărie, se aşeză la masă şi îşi deschise 
servieta subţire. Scoase un dosar oficial care conţinea mai multe 
hârtii bătute la maşină, nişte fotografii şi diagrame. 

— A fost un accident tragic, începu el dându-i două poze lui 
Bronson. Prima fotografie arată casa scării pozată din hol. Dacă 
vă uitaţi aici - scoase un pix din buzunarul jachetei pentru a 
indica - şi aici, veţi vedea doi papuci pe scară, unul aproape de 
capătul de jos şi celălalt aproape de capătul de sus al scării. Iar 
această fotografie înfăţişează cadavrul întins pe podea. 

Bronson îşi adună toate puterile pentru a se uita la poză, dar 
aceasta nu era atât de înfricoşătoare pe cât se temuse. Din nou, 
fotografia fusese făcută din interiorul holului şi intenţionase să 
arate numai poziţia cadavrului în raport cu scara. Faţa lui Jackie 
nu era vizibilă, iar Bronson constată că era capabil să analizeze 
scena aproape fară emoţii. 

— Reconstituind firul evenimentelor, continuă ofiţerul, pare 
clar că ea a alergat pe scări, dar şi-a pierdut echilibrul în capul 
scărilor, i-au căzut papucii şi s-a rostogolit. Am găsit o mică pată 
de sânge cu trei fire de păr pe balustradă şi patologul a spus că 
se potriveau cu cele ale signorei Hampton. În urma unui impact 
violent pe partea dreaptă cu un obiect neascuţit, şi-a rupt gâtul - 
aceasta a fost cauza decesului. Pare clar că, atunci când şi-a 
pierdut echilibrul pe scări, s-a lovit cu capul de balustradă. 

Bronson dădu din cap. Concluzia părea destul de logică, fiind 
bazată pe dovezi criminalistice existente, dar tot avea nişte 
întrebări care rămăseseră fără răspuns: 

— Au mai fost şi alte răni pe corp? dori el să ştie. 


Ofiţerul dădu din cap. 

— Patologul a găsit câteva vânătăi pe trunchi şi pe membre 
care corespundeau unei căderi necontrolate pe scări. 

Răsfoi hârtiile şi alese una care conţinea nişte diagrame 
schiţate ale imaginii anterioare, partea posterioară a corpului 
uman. Desenele erau însemnate cu un număr de linii trase 
dinspre diferite părţi ale corpului, în capătul cărora, erau făcute 
câteva însemnări. Bronson luă hârtia şi o studie. 

— Pot să capăt şi eu o copie? întrebă. Mă va ajuta să-i explic 
domnului Hampton ce s-a întâmplat cu soţia lui. 

— Bineînţeles. Această copie a raportului este pentru signor 
Hampton. 

Zece minute mai târziu, Bronson închidea uşa după ofiţerul de 
poliţie şi se ducea din nou în bucătărie. Împrăştie paginile şi 
fotografiile în faţa lui pe masă şi citi tot raportul. La jumătatea 
celei de-a doua pagini, găsi o referire care îl nedumeri. Se uită 
cu atenţie la diagrama care înfăţişa poziţia rănilor pentru a o 
compara cu ceea ce citise în raport, dar aceasta confirma doar 
ce stipula raportul. leşi pe hol, urcă scările şi se uită cu atenţie 
la balustradă şi la treptele propriu-zise. Încruntându-se, se 
întoarse în bucătărie pentru a studia din nou raportul 
patologului. 

O jumătate de oră mai târziu, auzi mişcare sus şi, la puţin 
timp după aceea, Mark intră în bucătărie. Arăta mult mai bine 
după câteva ore de somn. Bronson îi turnă cafea şi îi făcu un 
sendviş cu şuncă. 

— S-ar putea să nu-ți fie foame, Mark, dar trebuie să mănânci. 
Apoi, trebuie să vorbim, termină Bronson. 

— Despre ce? 

— Termină asta şi o să-ţi spun. 

Aşteptă în linişte până când Mark îşi bău cafeaua şi se lăsă pe 
spate în scaun. 

— Acum, zi-mi, Chris! îi ceru Mark. 

Bronson făcu o pauză de una sau două secunde, alegându-şi 
cu grijă cuvintele. 

— Nu vei accepta cu uşurinţă asta, Mark, dar cred că trebuie 
să ne gândim la posibilitatea ca Jackie să nu fi murit din cauza 


unei simple căderi. 

Mark era uluit. 

— Credeam că poliţia a spus că s-a lovit cu capul de 
balustradă. 

— Probabil că da, dar cred că e mai mult decât atât. Uită-te la 
asta! 

Bronson se ridică şi îl conduse pe Hampton la uşa bucătăriei. 
O deschise şi arătă spre partea care avea lemnul strivit în zona 
broaştei. 

— Aceste urme au fost lăsate de un şperaclu sau ceva 
asemănător, spuse el. Când am verificat broasca pe partea 
interioară a uşii, am constatat că toate şuruburile fuseseră 
scoase. Dar broasca a fost remontată pe uşă şi şuruburile - 
înlocuite. Cineva a intrat în casă şi a făcut tot posibilul ca acest 
lucru să rămână secret. 

— Vrei să zici un hoţ? 

Bronson clătină din cap. 

— Nu, numai dacă nu a fost cumva vreun fel foarte ciudat de 
spargere. Am investigat zeci de spargeri în Marea Britanie, dar 
nu am întâlnit niciuna în care răufăcătorii să ascundă faptul că 
au intrat prin efracţie. Majoritatea hoţilor aleg calea cea mai 
simplă de intrare, iau tot ce pot şi ies cât de repede sunt în 
stare. Sunt interesaţi de viteză, nu de procedură. M-am uitat în 
toată casa şi nu am găsit niciun semn că ar lipsi ceva. E dificil de 
spus din cauza reparațiilor făcute, dar televizorul şi calculatorul 
sunt aici şi sunt şi nişte bijuterii, şi bani pe măsuţa din 
dormitorul principal. Niciun hoţ nu ar ignora aşa ceva. 

— Deci ceea ce spui e că a intrat cineva, dar nu a luat nimic. 
Nu are niciun sens, nu? _ 

— Exact. Iar celălalt lucru se referă la Jackie. Imi pare foarte 
rău, dar cred că există probabilitatea ca ea să nu fi căzut pur şi 
simplu. E posibil să fi fost împinsă. 

Pentru un moment, Mark studie faţa prietenului său. 

— Împinsă? repetă el ca un ecou. Vrei să spui că?... 

Bronson dădu din cap. 

— Dar poliţia a spus că a fost un accident. 

— Ştiu, Mark, dar în timp ce tu dormeai a venit aici un ofiţer 


care a adus raportul autopsiei, iar după ce a plecat, l-am studiat 
cu atenţie. Există un lucru care nu are sens. 

Bronson alese una dintre hârtii şi i-o arătă lui Mark. 

— Corpul lui Jackie are numeroase vânătăi provocate evident 
de căzătura pe scări, şi nu am nicio îndoială că a fost ucisă de 
lovitura cu capul de balustradă. Dar această rană mă 
îngrijorează. Pe partea stângă a capului, patologul a găsit o 
singură fractură a craniului: asta e în partea opusă celei pe care 
sunt rănile mai grave. După părerea lui, respectiva rană ar fi 
fost cauzată de un obiect sferic cu un diametru de trei-patru 
centimetri. Ar fi fost o rană dureroasă, dar în mod sigur nu 
fatală şi a fost provocată cam în perioada în care a murit. 

Mark dădu din cap. 

— Probabil că s-a lovit cu capul de scări când a căzut. 

— Evident că asta a crezut şi poliţia, dar acea rană îmi dă de 
gândit. Am analizat toată scara de sus până jos şi nu am găsit 
nimic de mărimea şi forma respective care să fi putut provoca 
rana şi de care să se fi putut lovi. 

Timp de câteva momente Mark nu zise nimic. 

— Deci ce sugerezi? întrebă el în cele din urmă. 

— Ştii exact ce sugerez, Mark, spuse Bronson. la în 
considerare faptul că a spart cineva casa şi că Jackie avea pe 
corp o rană despre care cred că nu a fost provocată de cădere şi 
avem o singură concluzie posibilă. Cred că i-a deranjat pe 
spărgători şi a fost lovită în cap cu o bâtă sau cu ceva 
asemănător. Şi apoi s-a lovit de balustradă. 

— Ucisă? Vrei să zici că Jackie a fost ucisă? 

Bronson se uită fix la el. 

— Da, aşa cred. 

— Ce ştiţi despre cifruri, domnule cardinal? întrebă Mandino. 

Cei doi bărbaţi stăteau pe terasa unei cafenele aglomerate din 
Piazza del Popolo, chiar la est de Ponte Regina Margherita, 
oameni agitaţi trecând pe lângă ei pe stradă. Vertutti nu i-ar fi 
permis sub nicio formă acestui bărbat să intre în Vatican; era şi 
aşa destul de neplăcut că trebuia să trateze cu el. În timpul ăsta, 
pe Mandino îl aşteptau trei bărbaţi. Doi erau bodyguarzi, dar al 
treilea era un individ slab, cu ochelari şi cu un aer de profesor. 

— Practic, nimic, se confesă Vertutti. 

— Nici eu, de aceea mi-am rugat colegul - îi puteţi spune 
Pierro - să ni se alăture. Mandino îi făcu un semn celui de-al 
treilea bărbat să vină la masa lor. A fost implicat în proiect pe 
post de consultant vreme de trei ani. Ştie exact ce căutăm şi vă 
puteţi baza pe discreţia lui. 

— Deci el e altcineva care ştie de Codex? întrebă Vertutti 
supărat. Le spui tuturor pe care îi întâlneşti, Mandino? N-ar 
trebui să publici informaţiile în ziare? 

Pe „Pierro” păru să-l deranjeze izbucnirea lui Vertutti, dar 
Mandino era netulburat. 

— Le-am spus numai celor care trebuiau să ştie, explică el. 
Pentru ca Pierro să poată analiza fragmentele din limbile moarte 
pe care le traducem, avea nevoie să ştie ce căutăm şi de ce. 
Citeşte în greacă, latină, aramaică şi coptă şi este, de asemenea, 
expert în tehnicile de încriptare din secolele I şi II. Am fost 
norocos că l-am găsit. 

Privirea pe care Pierro i-o aruncă imediat lui Mandino îl făcu 
pe Vertutti să înţeleagă imediat că „norocul” fusese numai de o 
parte şi ghici că Mandino folosise ameninţări sau vreun fel de 
presiune pentru a-l convinge pe omul de ştiinţă să lucreze cu el. 

— În mod evident, sunteţi familiarizat cu cuvintele latineşti pe 
care le-am găsit, spuse Pierro, iar Vertutti aprobă. 


— Bine. Ştim că acele cifruri de la începuturi erau simple şi 
elementare. Până în secolul al V-lea, majoritatea populaţiei era 
analfabetă, nu numai în Europa, ci peste tot în regiunea 
mediteraneană. Capacitatea de a citi şi a scrie în orice limbă era 
privilegiul aproape exclusiv al comunităţilor religioase şi al 
scribilor. Merită să ne amintim că mulţi dintre călugări erau în 
principal copişti, reproducând manuscrise şi cărţi pe care le 
foloseau în sânul propriilor comunităţi. Nu aveau nevoie să 
înţeleagă ce scriau: priceperea lor consta în realizarea de copii 
fidele ale documentelor originale. Pe de altă parte, scribii sau 
funcţionarii înțelegeau ce scriau, deoarece  reproduceau 
documente legale, scriau după dictare şi aşa mai departe. Din 
cauza analfabetismului răspândit, rareori au existat încercări de 
a cripta informaţiile, pur şi simplu fiindcă numai foarte puţini 
oameni ar fi fost în stare a citi ceea ce se scria. Dar, în secolul I, 
romanii au început să folosească un cod-text simplu pentru 
mesaje importante, mai ales pentru cele legate de chestiuni 
militare. Conform standardelor moderne, codul era copilăresc 
de banal: textul ascuns era format din literele iniţiale ale 
cuvintelor din mesaj. Ca o formă ulterioară de rafinament, 
câteodată, mesajul ascuns era scris invers. Problema cu acest 
tip de criptare era că mesajele-text erau împopoţonate în mod 
inevitabil pentru a potrivi în ele textul secret şi, ca urmare, 
devenea evident că acolo era un mesaj ascuns, ceea ce mai 
degrabă divulga obiectul criptării. Un alt cifru frecvent era 
cunoscut sub numele de Atbash, un cod simplu de substituție 
folosit iniţial în ebraică. Prima literă a alfabetului era înlocuită 
de ultima şi aşa mai departe. 

— Deci sugerezi că HIC VANIDICI LATITANT conţine un 
cifru? întrebă Vertutti. 

Pierro clătină din cap. 

— Nu. De fapt, sunt convins că nu. Putem elimina cifrul 
Atbash imediat, deoarece orice lucru codat în Atbash ar avea ca 
rezultat un limbaj de neînțeles, iar expresia latină este mult prea 
scurtă pentru ca un cod-text să funcţioneze în cazul ei. Ca o 
precauţie, am lucrat cu câteva programe de analiză pentru 
cuvintele latineşti, dar fără rezultat. Sunt sigur că nu există 


niciun mesaj ascuns. 

— Atunci, de ce mă aflu aici? întrebă Vertutti. Dacă nu mai e 
nimic de aflat din această inscripţie, îmi irosiţi timpul. lar tu, 
Mandino, puteai să îmi fi spus la telefon. Ai numărul meu, nu? 

Mandino îi făcu semn lui Pierro să continue. 

— Nu am zis că nu mai e nimic altceva de aflat din expresia 
asta, insistă omul de ştiinţă. Tot ce am spus a fost că nu există 
un mesaj ascuns în cuvintele astea, ceea ce e cu totul altceva. 

— Deci ce ai descoperit? izbucni Vertutti. 

— Răbdare, domnule cardinal, rosti Mandino. Această piatră 
aşteaptă de două mii de ani să apară cineva care să descifreze 
inscripţia. Sunt sigur că mai puteţi zăbovi câteva minute ca să 
auziţi ce are Pierre de spus. 

Omul de ştiinţă înalt şi subţire se uită nesigur de la un bărbat 
la altul, apoi i se adresă din nou lui Vertutti: 

— Analiza mea a confirmat numai înţelesul literal al 
cuvintelor. HIC VANIDICI LATITANT înseamnă „Aici odihnesc 
cei mincinoşi”, iar cea mai plauzibilă explicaţie pentru inscripţie 
este că această piatră a fost la început în unul din două locuri 
posibile. Prima locaţie posibilă este evidentă: a fost pusă într-un 
mormânt sau în apropierea unuia, sau într-o cameră se aflau cel 
puţin doi morţi. Dacă ar fi fost un singur cadavru, expresia latină 
ar fi fost HIC VANIDICUS LATITAT. 

— Citesc și scriu în latină, signor Pierro, şopti Vertutti. Este 
limba oficială a Vaticanului. 

Pierro se îmbujoră uşor. 

— Încerc doar să vă demonstrez logica pe care am folosit-o, 
domnule cardinal. Vă rog să mă ascultați până la sfârşit. 

Vertutti dădu iritat din mână, dar se lăsă pe spate şi aşteptă 
ca Pierro să continue. 

— Am respins această explicaţie din două motive simple. 
Primul, dacă acea piatră ar fi fost într-un mormânt sau în 
preajma unuia, ar fi existat o şansă mare ca aceia care au 
descoperit-o să fi găsit şi cadavrele. Şi putem fi destul de siguri 
că asta nu s-a întâmplat, deoarece, în acest caz, ar fi fost făcută 
o înregistrare a descoperirii. Chiar şi în Evul Mediu, semnificaţia 
înmormântării ar fi fost evidentă. 


— lar al doilea motiv? 

— Piatra însăşi. Pur şi simplu, nu are mărimea şi forma 
potrivite pentru o piatră de mormânt. 

— Şi care este cea de-a doua locaţie posibilă? Unde ar putea 
fi? întrebă Vertutiti. 

Pierro zâmbi uşor înainte de a răspunde. 

— Ar putea fi oriunde în Italia sau chiar în altă ţară. 

— Cum? 

— Când am spus că există două locaţii posibile pentru piatră 
am vrut să zic că, dacă piatra nu este una de mormânt, ceea ce 
cred că am demonstrat, atunci nu poate fi altceva decât un 
singur alt lucru. 

— Şi care e acesta? 

— O hartă. Sau, mai precis, jumătate de hartă. 


II 


Mark studie cu atenţie diagrama autopsiei şi ascultă cum 
Bronson traducea din italiană descrierea rănii din partea 
laterală a capului lui Jackie. Apoi, dădu din cap. 

— Eşti ofiţer de poliţie, Chris, şi ştii despre ce vorbeşti. Ce 
spui are sens. Nu mă pot gândi la nimic de forma aceea care să 
se găsească pe scară sau în hol. 

Bronson observă cum, încet-încet, suferinţa lui Mark se 
transformase în furie. Furie faţă de cel care intrase pe 
proprietatea lui şi, intenţionat sau nu, îi omorâse soţia. 

— Ce-ar trebui să facem acum? Să spunem poliţiei italiene? 

— Nu cred că ne-ar ajuta prea mult. Au hotărât deja că a fost 
un simplu accident, iar singura dovadă pe care o avem e rana 
neobişnuită şi faptul că uşa din spatele casei a fost forţată. Ei 
vor sublinia că nu s-a furat nimic, nici măcar numerarul pe care 
l-am găsit, iar rana de la cap a lui Jackie poate fi interpretată în 
mai multe feluri. Vor da politicoşi din cap, îţi vor prezenta 
condoleanţe, vor pleca şi nu vor face nimic. 

— Şi atunci ce putem face? 

— Cred, zise Bronson, că primul lucru pe care trebuie să 
încercăm să-l facem este să aflăm ce căutau hoţii sau cine erau. 


Am scotocit toată casa de câteva ori, dar nu lipseşte nimic, însă, 
dacă mergem amândoi, poate observăm ceva. 

— Bună idee. 

Dar, 20 de minute mai târziu, după ce verificară fiecare 
cameră, nu descoperiră nimic. Tot ce era de valoare - bani, 
bijuterii şi aparatură electronică scumpă - se afla acolo, din 
câte-şi putea da seama Mark. 

Cei doi bărbaţi coborâră în bucătărie, unde Bronson văzu 
filtrul de cafea şi îl porni. 

— Nu te mai gândi dacă lipseşte ceva sau nu, Mark. Ai văzut 
ceva care nu e la locul lui, ceva ce era într-o cameră şi ar fi 
trebuit să fie în alta, chestii de genul ăsta? 

— E al dracului de greu de spus. Jumătate din mobilă este 
acoperită de cearşafuri împotriva prafului, iar câteva piese de 
mobilier au fost mutate în alte camere pentru a le face loc 
muncitorilor să lucreze. 

— Nu ai văzut nimic care să arate ca şi cum ar fi fost deranjat 
sau mutat şi care nu are legătură cu constructorii? 

Mark se gândi câteva secunde. În cele din urmă spuse: 

— Numai draperiile din birou. 

— Ce vrei să spui? 

— Nu sunt proprietar aici de mult timp şi sunt multe lucruri 
care trebuie schimbate. Draperiile din birou au fost luate odată 
cu casa şi sunt hidoase, probabil de asta vânzătorul le-a şi lăsat. 
Jackie nu putea să se uite la ele, aşa că le ţinea strânse mereu, 
ca să nu se poată vedea modelul. Dar, când am fost în birou, am 
observat că erau trase pe toată lungimea ferestrei. 

— Iar Jackie nu ar fi făcut asta? 

Mark clătină din cap. 

— Categoric, nu. Sunt obloane în exteriorul ferestrei şi le 
tineam mereu închise, ceea ce era suficient pentru a opri lumina 
de afară să cadă pe ecranul calculatorului, aşa că nu era 
niciodată nevoie să tragem draperiile. 

— Ei bine, cineva a făcut-o, zise Bronson. Poliţia nu ar fi avut 
niciun motiv să facă asta. Poate le-au tras hoţii deoarece căutau 
ceva în birou şi au vrut să se asigure că lumina din cameră nu va 
fi vizibilă de afară. 


— Dar am cercetat biroul, protestă Mark, şi nu lipseşte nimic. 

— Ştiu, de asta trebuie să mergem înapoi şi să verificăm din 
nou. 

In birou, Bronson porni calculatorul şi îi ceru lui Mark să 
verifice fiecare sertar şi dulap din cameră, în cazul în care 
rataseră ceva. În timp ce aştepta să se încarce sistemul de 
operare, Bronson scotoci prin hârtiile împrăştiate pe birou şi 
găsi facturi, estimări de costuri şi însemnări legate de lucrările 
pe care familia Hampton le făcea pe proprietate, plus facturile 
curente pentru utilităţi. Erau şi câteva coli A4 despre care 
Bronson presupuse că fuseseră folosite de Jackie pentru 
propriile însemnări, fiindcă pe câteva dintre ele găsise liste de 
cumpărături şi probleme de rezolvat. Lui Bronson i se păru 
interesantă una dintre ele, pe care o luă şi o puse deoparte, 
împreună cu alta care aparent părea nescrisă. 

Când calculatorul deveni operabil, Bronson se uită ce 
programe erau instalate şi se uită prin folderul „My 
Documents”, căutând ceva neobişnuit, dar nu găsi nimic. Apoi, 
verifică e-mailul, uitându-se atât în „Mesaje primite”, cât şi în 
„Mesaje trimise”, dar din nou fără rezultat. În cele din urmă, 
deschise programul de navigare pe internet - ca majoritatea 
oamenilor, familia Hampton folosea Internet Explorer - şi se uită 
la site-urile care fuseseră vizitate recent. Sau, mai degrabă, 
încercă să o facă. Lista cu site-urile accesate fusese ştearsă din 
istoricul căutărilor, aşa că verifică setările programului. Era 
nedumerit şi se lăsă pe scaunul din piele neagră al biroului, 
încruntându-se. 

— Ce e? întrebă Mark închizând uşa dulapului în care păstrau 
articolele de papetărie. 

— Nu ştiu dacă e ceva. Jackie se pricepea bine la 
calculatoare? Vreau să zic, şi-ar fi pierdut vremea modificând 
setările programului, chestii din astea? 

Mark scutură din cap. 

— Nicio şansă. Folosea Wordul, trimitea şi primea e-mailuri şi 
căuta pe internet. Nimic altceva. De ce? 

— Tocmai am verificat setările pentru Internet Explorer şi 
cam tot ce presupune programul foloseşte setările din fabrică, 


inclusiv istoricul căutărilor care este setat pentru douăzeci de 
zile. 

— Şi? 

— În ciuda setărilor din fabricaţie, care ar trebui să păstreze 
site-urile accesate în istoricul programului, nu există nicio astfel 
de listă, aşa că a şters-o cineva, cu siguranţă. Putea Jackie să fi 
făcut aşa ceva? 

— Nu! rosti Mark ferm. Nu ar fi avut nicio idee cum să facă 
asta şi, în orice caz, de ce ar fi vrut aşa ceva? 

— Habar n-am. 

Intorşi înapoi în bucătărie, Mark făcu cafea în timp ce 
Bronson stătea la masă, cu hârtiile în faţă. 

— OK, spuse Mark aducând cafelele. Ce-ai găsit? 

— În afară de ciudăţenia legată de calculator, am găsit o listă 
de cumpărături şi o foaie de hârtie goală. 

— Asta nu sună promiţător, nici măcar interesant. 

Bronson ridică din umeri. 

— S-ar putea să nu fie nimic, dar e puţin ciudat. Să ne uităm, 
de exemplu, la lista de cumpărături. Conţine lucruri obişnuite, 
pe care te aştepţi să le găseşti, cum ar fi produse de băcănie şi 
altele, dar, chiar la sfârşit, este trecut „Dicţionar latin”. 
Cuvintele sunt tăiate, aşa că Jackie fie s-a răzgândit, fie a 
cumpărat unul şi apoi l-a tăiat de pe listă. 

— L-a cumpărat, zise Mark. Am văzut un dicţionar latin-italian 
pe raftul din birou. Nu l-am menţionat, deoarece nu mi s-a părut 
important. Dar de ce ar fi vrut un dicţionar latin? 

— Poate din cauza asta, spuse Bronson ridicând foaia de 
hârtie goală. Nu este nimic scris pe niciuna din părţi, dar, când 
m-am uitat la ea mai atent, am văzut nişte urme slabe, ca şi cum 
Jackie ar fi scris ceva pe o altă hârtie pusă peste asta. Sunt 
patru litere destul de clare, scrise cu majuscule: H, I, C şi V 
Aceste litere, în această ordine, nu sunt parte a nici unui cuvânt 
englezesc. 

— CV ar putea să se refere la curriculum vitae al unei 
persoane, sugeră Mark. 

— Dar HI? 

— În afară de ceea ce e evident, nu am nicio altă idee. 


— Cred că dicţionarul pe care l-a cumpărat Jackie ar putea fi 
un indiciu. Crezi sau nu, am studiat latina, iar HIC e un cuvânt 
latin. Din câte îmi amintesc, înseamnă „aici” sau „în acest loc”, 
iar V ar putea fi prima literă al unui alt cuvânt. Există ceva ce 
seamănă cu un punct între C şi V pe această pagină şi cred că 
romanii separau câteodată cuvintele printr-un astfel de simbol. 

— Vorbeşti serios? Jackie avea destule probleme cu italiana. 
De ce s-ar fi legat la cap cu latina? 

— Doar îmi dau cu presupusul. În afară de această bucată de 
hârtie, nu am văzut nimic în casa asta care să arate ca un text 
latinesc, dar bănuiesc că Jackie găsise sau primise ceva ce 
conţinea o expresie în latină. Asta sigur ar explica existenţa 
dicționarului. 

Bronson făcu o pauză de câteva secunde, deoarece ce urma să 
sugereze era puţin spus o deviere bruscă de la logică. 

— Ce e? întrebă Mark observând nesiguranța de pe faţa lui 
Bronson. 

— Încerc să înţeleg ceva din asta. Avem un dicţionar latin 
proaspăt cumpărat şi urma unui cuvânt latin pe o foaie de 
hârtie, dar coala originală lipseşte. Asta înseamnă că, în mod 
cert, cineva a fost în birou, asta în cazul în care Jackie nu a luat 
ea însăşi hârtia pe care a scris şi a distrus-o. Dar ce mă 
îngrijorează cel mai mult este ştergerea istoricului navigării pe 
Internet Explorer. 

— Nu te înţeleg. 

— Nu vreau să fac prea mult tamtam din asta, dar să 
presupunem că Jackie a găsit ceva, în casă sau împrejurul ei, 
ceva ce conţinea o expresie în latină. Nu a înţeles-o, aşa că a 
cumpărat un dicţionar latin. Probabil ar fi preferat o versiune 
latină-engleză, dar nu a putut găsi una. Aşa că a încercat să 
traducă textul, dar a constatat că nu îl înţelegea cu un dicţionar 
italian, în situaţia asta, Jackie a făcut ce multă lume ar face. A 
apelat la un motor de căutare, a găsit un serviciu de traducere 
din latină şi a introdus expresia. Acum, spuse Bronson, 
următorul pas ar putea fi pur conjunctural, dar are sens, cel 
puţin pentru mine. Poate unele organizaţii, undeva în lume, au 
instalat un serviciu de monitorizare a internetului, căutând orice 


cerere de traducere a anumitor expresii din limbile antice. 
Tehnic vorbind, acest lucru nu e dificil de aranjat atât timp cât 
site-urile care oferă servicii de traduceri doresc să coopereze. 
Când Jackie a introdus expresia latină în motorul de căutare, 
interesul le-a fost stârnit şi poate chiar au identificat adresa 
calculatorului de pe care a fost trimisă căutarea. 

— Aşteaptă un minut, îl întrerupse Mark. De ce dracu' ar fi 
oricine interesat în ziua de azi de cineva care încearcă să 
traducă o expresie latinească veche de două mii de ani? 

— Nu am nici cea mai vagă idee, dar nimic altceva nu pare să 
aibă sens. Dacă am dreptate, indiferent cine a instalat serviciul 
de monitorizare a venit aici după aceea, în această casă, să 
caute ce găsise Jackie, orice ar fi fost acel lucru. Atât era de 
important pentru ei. E clar că au recuperat obiectul, au curăţat 
calculatorul, astfel încât să nu existe nicio înregistrare a 
cercetărilor lui Jackie, şi au luat orice au găsit legat de textul 
latinesc. 

— Şi, în timpul acţiunii, termină Bronson cu tristeţe, cred că 
Jackie a ajuns în calea lor. 


III 


Pierro băgă mâna în buzunarul hainei şi scoase un plic maro. 
Se uită în jur prin cafenea, ca să se asigure că nimeni nu putea 
auzi nimic - o precauţie inutilă ţinând cont de cei doi oameni ai 
lui Mandino care se comportau ca nişte câini de pază - şi puse 
două fotografii pe masă, în faţa lui Vertuitti. 

Acesta recunoscu imediat imaginile: erau poze făcute de 
aproape înfăţişând piatra inscripționată. 

— După ce am ajuns la concluzia că nu era niciun mesaj 
ascuns în inscripţie, am început să mă uit la piatră mai cu luare 
aminte şi am constatat că forma sa ne oferă două indicii 
importante. În primul rând, uitaţi-vă la marginile ei. 

Vertutti se aplecă peste masă şi se uită cu atenţie la cele două 
fotografii aşezate una lângă alta, dar nu văzu nimic nou faţă de 
ce observase anterior. Clătină din cap. 

— Marginile, îi suflă Pierro încet. Scoase o ruletă scurtă din 


buzunar, o aşeză pe una din fotografii şi o alinie paralel cu 
marginea de sus a pietrei. Repetă operaţiunea şi cu marginea 
din stânga, şi cu cea din dreapta. 

— Vedeţi acum? întrebă. Marginea de sus şi ambele laterale, 
din stânga şi din dreapta, sunt perfect drepte. Dar să facem 
acelaşi lucru cu partea de jos a pietrei. 

Vertutti luă ruleta şi o poziţionă cu atenţie. Şi înţelese unde 
voia să ajungă omul de ştiinţă: cu ruleta plasată acolo, se putea 
vedea că marginea de jos a pietrei era uşor neuniformă. 

— Asta e primul indiciu, spuse Pierro. Dacă romanii - sau 
oricine ar fi cioplit această lespede - au putut să facă trei 
margini drepte, de ce nu au făcut acelaşi lucru şi cu a patra? Cel 
de-al doilea indiciu e legat de primul. Uitaţi-vă cu atenţie la 
poziţia inscripţiei. Dacă o studiaţi, veţi vedea că literele sunt 
centrate pe piatră de la stânga la dreapta, dar nu şi de sus în 
jos. 

Vertutti se uită cu atenţie la fotografia din faţa lui şi dădu din 
cap. Distanţa dintre litere şi marginea de sus a pietrei era mult 
mai mare decât cea până la marginea de jos. Acum, că Pierro îi 
atrăsese atenţia, discrepanţa era foarte evidentă. „Un caz clasic, 
cugetă el, de a nu fi în stare să vezi pădurea din cauza 
copacilor.” 

— Iar asta ce înseamnă? întrebă. 

— Cea mai evidentă concluzie este că această piatră - Pierro 
bătu cu degetele în fotografie pentru a-şi sublinia spusele - a 
făcut la început parte dintr-o lespede mai mare şi, la un moment 
dat, partea de jos a fost îndepărtată. 

— Poţi fi sigur de asta? 

Pierro clătină din cap. 

— Nu, nu fără a examina piatra eu însumi, dar aceste 
fotografii sunt destul de clare. În una din ele pare că se văd 
nişte semne făcute de o daltă, cea mai potrivită unealtă pentru 
spargerea unei lespezi în două. Cred că această piatră a fost 
concepută să fie o indicație, un mecanism care să conducă spre 
„Mormântul creştinătăţii”, aşa cum cred că l-a descris papa 
Vitalian în Codex. 

Vertutti se uită furios la Mandino când Pierro confirmă cât de 


multe cunoştinţe temeinice avea despre Codexul secret. 

— Cred că jumătatea de jos a lespezii conţinea cu certitudine 
o hartă sau nişte indicaţii inscripţionate pe ea. 

— Deci ce sugerezi? îl ispiti Vertutti. Unde e partea care 
lipseşte? Şi cum o putem găsi? 

Pierro ridică din umeri. 

— Asta nu e problema mea, zise el, dar ar fi logic ca acela 
care a spart piatra să nu fi aruncat partea de jos. Dacă această 
piatră a fost încorporată în zidul casei pur şi simplu, ca un 
element decorativ, de ce nu au păstrat-o întreagă? De ce s-au 
ostenit să o taie în două? Singurul scenariu care are sens este că 
această parte din piatră a fost pusă în zid cu un scop, ca o 
indicație clară pentru cineva care ar fi ştiut ce caută. Dacă nu 
cunoşti identitatea „mincinoşilor”, această piatră este o simplă 
curiozitate. Şi asta înseamnă... 

— Asta înseamnă, îl întrerupse Mandino, că jumătatea 
cealaltă a pietrei este probabil ascunsă undeva pe proprietate, 
aşa că o să-mi trimit oamenii înapoi în casă să o găsească. 

I 


Bronson traversă holul până la uşa din faţă şi o deschise. În 
pragul uşii se afla un om scund, brunet, îmbrăcat într-o salopetă 
albă, murdară. În spatele lui se putea vedea o camionetă veche, 
albă, cu motorul diesel duduind zgomotos, şi cu alţi trei bărbaţi 
stând în cabină. 

— Vă pot ajuta? întrebă Bronson în italiană. 

— Am dori să vorbim cu signor Hampton. Trebuie să discutăm 
despre lucrări. 

Bronson presupuse că erau constructorii care fuseseră 
angajaţi să facă renovările pe proprietate. 

— Intraţi, îi pofti el şi îi conduse pe cei patru bărbaţi în 
bucătărie. 

Mark îi salută într-o italiană stâlcită. 

Bronson preluă imediat conversaţia, explicând că era un 
prieten de familie, şi le oferi vin - ofertă acceptată cu 
recunoştinţă. După ce Bronson deschise două sticle şi umplu 
paharele, îi întrebă ce voiau. 

— Aveam ceva de lucru miercuri dimineaţă, dar noi am venit 
după-amiază, spuse maistrul, şi, când am ajuns, am văzut că 
poliţia era aici. Ne-au zis că avusese loc un accident, să plecăm 
şi să nu ne întoarcem două zile. Mai târziu, am auzit că signora 
a murit. Vă rugăm să acceptaţi condoleanţele noastre sincere 
pentru pierderea dumneavoastră, signor Hampton. 

Bronson traduse, iar Mark făcu semn din cap că a înţeles. 

— Ceea ce vrem să ştim, continuă maistrul întorcându-se spre 
Bronson, este dacă signor Hampton vrea sau nu ca noi să 
continuăm lucrările. Avem alţi clienţi care aşteaptă, deci nu e o 
problemă. Doar vrem să ştim. 

Bronson îi transmise întrebarea lui Mark, care dădu imediat 
afirmativ din cap. Renovările nu erau nici măcar pe jumătate 
terminate şi, indiferent dacă se hotăra să păstreze sau nu casa, 


lucrările trebuiau duse la bun sfârşit. Acest răspuns aduse 
zâmbete largi, iar Bronson se întrebă rapid în sinea lui câţi „alţi 
clienţi” mai aveau muncitorii. 

Zece minute mai târziu, după ce băură şi al doilea pahar de 
vin roşu, cei patru constructori erau gata de plecare. Maistrul le 
spuse că se vor întoarce luni dimineaţă la prima oră, gata să 
continue lucrările. 

Bronson îi conduse înapoi în hol, dar, trecând pe lângă uşa 
salonului - care era larg deschisă unul dintre constructori privi 
scurt înăuntru şi se opri brusc. li zise ceva colegului lui, dar 
Bronson nu auzi clar, apoi păşi înăuntru. 

— Ce e? întrebă Bronson. 

Maistrul se întoarse către el. Buna dispoziţie părea să-l fi 
părăsit. 

— Ştiu că signor Hampton a suferit un şoc cumplit, dar nu 
apreciem faptul că încearcă să ne fraierească. 

Bronson nu avea nici cea mai vagă idee despre ce vorbea 
omul. 

— Ce e? Trebuie să-mi explici despre ce vorbeşti, zise el. 

— Vreau să spun că e evident că, de marţea trecută, a angajat 
un alt constructor să facă nişte lucrări aici, iar acest constructor 
a folosit materialele şi uneltele noastre. 

Bronson clătină din cap. 

— Din câte ştiu, nimeni altcineva nu a lucrat aici. Signora 
Hampton a murit cândva marţi noapte sau miercuri dimineaţă. 
Poliţia a venit aici miercuri şi noi am ajuns aseară târziu, aşa 
că... 

Vocea i se înmuie pe măsură ce îşi dădea seama că exista o 
explicaţie posibilă. 

— Ce lucrări au fost făcute? întrebă el. 

Maistrul făcu o piruetă şi arătă spre şemineu. 

— Aici, zise el, acesta este mortar nou, dar niciunul dintre noi 
nu l-a pus aici. N-am putut face asta pentru că aşteptam ca 
signora Hampton - îşi făcu semnul crucii - să se hotărască în 
ceea ce priveşte poliţa. 

Bronson simţi că îi scapă ceva din această conversaţie. 

— Aşteaptă aici, spuse şi se duse repede în bucătărie. Mark, 


am nevoie de ajutorul tău aici. 

Întors în salon, Bronson îi ceru maistrului să-i explice ce voia 
să zică. 

— Luni după-amiază, spuse italianul, am scos mortarul vechi 
de pe peretele de aici, de deasupra şemineului. După ce am scos 
poliţa la iveală, am chemat-o pe signora Hampton pentru că 
avea o crăpătură mare în ea, cam aici. 

Trase o linie diagonală exact deasupra unei părţi a 
şemineului. 

— Avea o placă de oţel sub ea, aşa că era destul de sigură, dar 
nu arăta bine. Signora voia ca polita să fie expusă, ca un 
element de decor, dar, când a văzut că era spartă, nu a ştiut ce 
să facă. Ne-a rugat să aşteptăm, să continuăm cu scoaterea 
mortarului vechi, ceea ce am şi făcut. Dar acum, după cum 
puteţi vedea, întreaga porţiune are mortar nou pe ea. Altcineva 
a lucrat aici. 

Bronson se uită la Mark. 

— Ştii ceva despre asta? 

Prietenul lui clătină din cap. 

— Nimic. Din câte ştiu, Jackie era foarte mulţumită de 
muncitorii ăştia. Dacă nu ar fi fost, garantez că le-ar fi spus asta. 
A fost întotdeauna foarte sinceră. 

Asta, se gândi Bronson, era foarte adevărat. Jackie nu avusese 
niciodată, ca să folosim o expresie veche, probleme în a-şi 
exprima părerile. Era unul dintre lucrurile pe care le găsise 
atractive la ea. Spunea întotdeauna pe şleau ce gândea, ferm, 
dar politicos. 

Bronson se întoarse către maistru. 

— Suntem siguri că nu au mai intrat alţi constructori aici, zise 
el, dar este evident că voi ştiţi în ce stadiu era lucrarea. Spuneti- 
mi, când aţi îndepărtat mortarul, aţi găsit ceva neobişnuit în zid, 
în afară de crăpătura din poliţă? 

Maistrul clătină din cap. 

— Nimic, cu excepţia unei pietre inscripţionate, dar asta era 
doar un lucru curios. 

Bronson se uită la Mark cu o expresie de triumf. 

— Cred că tocmai am găsit ce descoperise Jackie, zise el 


explicându-i ce spusese constructorul. 

Fără să aştepte răspunsul lui Mark, se întoarse din nou către 
italian. 

— Scoate-l, ordonă el arătând spre perete. Dă jos mortarul de 
pe perete chiar acum. 

Constructorul păru nedumerit, dar urmă instrucţiunile. Doi 
dintre oamenii lui luară ciocane grele şi două dălţi cu lame late 
pentru zidărie, traseră câteva scări până la şemineu şi se 
apucară de lucru. 

30 de minute mai târziu, constructorii plecară în camioneta 
lor veche, promițând încă o dată că se vor întoarce luni 
dimineaţă devreme. Bronson şi Mark se duseră înapoi în salon şi 
priviră cu atenţie inscripţia latinească de pe perete. Bronson 
făcu câteva poze cu aparatul foto digital. 

— Primele patru litere sunt cele pe care le-am găsit imprimate 
pe foaia de hârtie din birou, zise Bronson. Şi este o inscripţie 
latinească. Nu ştiu ce înseamnă, dar dicţionarul cumpărat de 
Jackie mă va ajuta să o descifrez. 

— Crezi că ea căuta pe internet traducerea acestor trei 
cuvinte - şi asta a fost suficient ca să fie omorâtă? Este al 
dracului de ridicol. 

— Nu cred că asta a omorât-o, Mark, sau, oricum, nu 
intenţionat. Dar este singurul scenariu care are sens. 
Constructorii au scos la iveală inscripţia luni. Jackie a notat 
cuvintele - lucru confirmat de hârtia din birou - şi a cumpărat 
un dicţionar latin probabil marţi şi, dacă a căutat pe internet, cel 
mai probabil, a căutat în aceeaşi zi. Indiferent ce s-a întâmplat, 
cineva a intrat prin efracţie în casă - bănuiala mea e că marţi 
noaptea târziu -, iar miercuri dimineaţă, Jackie a fost găsită 
moartă în hol. Ştiu că probabil pare stupid ca un om căruia îi 
pasă suficient de o inscripţie latinească din trei cuvinte, gravată 
într-o piatră, cândva acum două mii de ani, să rişte o intrare 
prin efracţie şi, cu atât mai puţin, un omor prin imprudenţă sau 
o crimă, dar e clar că a făcut-o cineva. Acele trei cuvinte sunt 
vitale pentru cineva, undeva, şi am de gând să aflu cine şi de ce. 
Dar, adăugă el, nu am de gând să folosesc internetul pentru 
asta. 


II 


Alberti şi Rogan ajunseră în oraş, devreme în acea seară, 
urmând instrucţiunile telefonice - de data asta, de la Gregori 
Mandino - pentru a intra pe proprietate pentru a treia oară şi - 
ceea ce amândoi sperau că va fi - ultima oară. De îndată ce 
sosiră în Monti Sabini, trecură încet pe lângă casă şi văzură 
luminile aprinse la ambele niveluri. Asta complica lucrurile, 
deoarece speraseră că vor putea intra să termine căutarea părţii 
lipsă din piatră fără a fi detectaţi. In cele din urmă, nici nu 
conta, deoarece, de data asta, Mandino le dăduse mult mai 
multă libertate decât înainte. 

— Pare că soţul e acasă, spuse Alberti în timp ce Rogan 
accelera la vale. Ce facem, aşteptăm? 

— Aşteptăm câteva ore, confirmă partenerul lui. Poate că va 
adormi până atunci. 

După două ore şi jumătate, Rogan conduse din nou pe aleea 
care trecea pe lângă casă şi prin spatele ei şi continuă să urce 
panta până când ieşiră din raza vizuală a clădirii. Apoi, întoarse 
maşina, o îndreptă spre josul pantei şi stinse farurile. Aşteptă 
câteva minute pentru a i se obişnui ochii cu întunericul, apoi 
lăsă vehiculul să coboare uşor pe pantă, folosind numai poziţiile 
pentru a lumina drumul, până când ajunseră la un petic de iarbă 
de unde aveau o vedere bună a părţilor din spate şi laterale ale 
casei. Trase maşina la marginea drumului şi opri farurile şi 
motorul. Precaut, Rogan stinse şi lumina interioară, ca să nu se 
aprindă atunci când aveau să deschidă uşile. 

Într-una dintre camerele de la parter mai era o lumină 
aprinsă, aşa că aşteptară. 


III 


Chris Bronson închise dicţionarul cu un zgomot sec şi se lăsă 
pe spătarul scaunului din bucătărie, frecându-şi ochii obosiţi. 

— Cred că asta e cea mai bună traducere, spuse el. „Aici zac 
acum cei mincinoşi” sau versiunea scurtă: „Aid zac mincinoşii”. 

— Minunat. Mark păru oricum, dar nu impresionat. Ce dracu' 


vrea să însemne asta? 

— N-am nici cea mai vagă idee, mărturisi Bronson, dar pentru 
unii se pare că e foarte important. Ascultă, nu ajungem nicăieri, 
aşa că hai să ne oprim. Urcă tu. Verific eu uşile şi ferestrele. 

Mark se ridică şi se întinse. 

— Bună idee, şopti el. Subconştientul tău poate o să aibă un 
moment de inspiraţie în timpul somnului. Noapte bună. Ne 
vedem dimineaţă. 

După ce Mark părăsi bucătăria, Bronson luă unul dintre 
scaunele înalte şi îl sprijini de mânerul uşii din spate, apoi ieşi 
din cameră şi stinse lumina. 

Verifică dacă uşa din faţă era încuiată şi zăvorâtă, dacă toate 
ferestrele de la parter erau închise, dacă toate obloanele 
exterioare erau încuiate şi apoi urcă în dormitor. 

* 


În maşina parcată pe dealul din spatele casei, Alberti îl 
înghionti pe Rogan ca să-l trezească şi arătă în josul pantei. 

— Lumina de la parter tocmai s-a stins, anunţă el. 

Pe când cei doi bărbaţi se uitau spre casă, observară nişte 
raze de lumină în spatele obloanelor închise ale unuia dintre 
dormitoare, dar, după zece minute, dispărură. O lumină slabă 
era încă vizibilă îndărătul celor două obloane, dar bărbaţii îşi 
imaginară că era probabil lumina de veghe. 

— Să mai aşteptăm o oră, spuse Rogan închizând ochii şi 
relaxându-se din nou în scaunul maşinii. 

* 

În dormitorul pentru oaspeţi, Chris Bronson îşi deschise 
laptopul Sony Vaio. Îşi verifică e-mailurile, apoi îşi concentră 
atenţia asupra internetului. Aşa cum îi zisese lui Mark, cu 
siguranţă, nu intenţiona să introducă expresia latinească într-un 
motor de căutare sau într-un dicţionar online, dar erau şi alte 
metode de a încerca să afle semnificaţia acesteia. 

Pentru început, porni un program care genera o adresă IP 
falsă - numerele de protocol pe internet prin care se putea 
identifica locaţia sa geografică. Apoi, făcu să pară ca şi cum ar 
accesa webul de pe un server aflat în Coreea de Sud care, se 
gândi cu un zâmbet, era destul de departe de Italia pentru a 


induce pe oricine în eroare. Chiar şi aşa, tot nu va face o 
cercetare directă. În loc de asta, începu să caute site-uri care 
ofereau traduceri ale expresiilor latineşti de uz comun în 
întregul Imperiu Roman. 

După aproximativ 40 de minute, Bronson descoperi două 
lucruri. Primul, că un număr surprinzător de mare de expresii cu 
care era deja familiarizat atât în engleză, cât şi în italiană îşi 
aveau originea în acea limbă moartă. Al doilea, cuvintele HIC 
VANIDICI LATITANT nu erau înregistrate nicăieri ca făcând 
parte dintr-un aforism sau dintr-o expresie de uz comun, acum 
2000 şi ceva de ani. Asta nu era chiar o surpriză - dacă expresia 
ar fi fost foarte cunoscută, nu ar fi avut o semnificaţie specială 
pentru oamenii care spărseseră casa -, dar cel puţin eliminase o 
posibilitate. _ 

Dar nu ajungea nicăieri şi se hotărî să renunţe. Inchise 
laptopul, apoi deschise obloanele şi una dintre ferestre ca să 
intre aer proaspăt, stinse lumina şi se duse la culcare. 

x 

Rogan cercetă cu atenție în spatele casei. Îi făcu semn cu 
capul lui Alberti care scoase un şperaclu din unul dintre 
buzunarele hainei. Introduse vârful uneltei între uşă şi ramă, îl 
roti şi îl săltă, împingând uşa. Aceasta se mişcă uşor, dar apoi se 
înţepeni: ceva o ţinea. 

Rogan îşi scoase lanterna şi se uită pe fereastră, cu raza de 
lumină jucând în interiorul bucătăriei, în timp ce încerca să-şi 
dea seama care era cauza problemei. Îndreptă lanterna în jos şi 
înjură printre dinţi. Un scaun era sprijinit de mânerul uşii. 

Rogan îi făcu semn cu capul lui Alberti care scoase şperaclul 
şi se dădu înapoi. 

Cei doi bărbaţi păşiră atenţi de-a lungul zidului din spate al 
casei spre cea mai apropiată fereastră. Ca toate ferestrele de la 
parter, şi aceasta era protejată de obloane de lemn masive, dar 
Rogan nu credea că asta putea fi o problemă: va fi pur şi simplu 
o soluţie mai zgomotoasă. Folosi lanterna ca să verifice 
închizătoarea şi dădu din cap satisfăcut. Obloanele erau ţinute 
închise de o încuietoare montată la mijloc, care nu numai că 
încuia cele două părţi ale obloanelor, dar le şi prindea de zid cu 


două bolţuri, unul sus şi altul jos. Era un model simplu, cu un 
singur defect. Dacă închizătoarea era desfăcută, ambele bolţuri 
erau eliberate imediat şi obloanele s-ar fi deschis. 

Rogan luă şperaclul din mâna lui Alberti şi îi strecură vârful 
între cele două obloane. Îl ridică până atinse partea din spate a 
închizătorii şi o forţă brusc. Încuietoarea se desfăcu cu un 
scârţâit şi obloanele se clătinară, deschizându-se. Rogan le 
deschise complet şi le prinse de cârligele din perete. 

* 


În dormitorul său situat aproape deasupra, Bronson era treaz, 
stând întins în linişte pe întuneric şi gândindu-se la înţelesul 
celor trei cuvinte latineşti. 

Auzi zgomote - un clic metalic urmat de un scârţâit şi de alte 
clicuri - şi se dădu jos din pat ca să investigheze. Merse până la 
fereastră şi privi cu atenţie în jos. 

In spatele casei, în lumina lunii, văzu doi bărbaţi îmbrăcaţi în 
negru, voluminoşi, precum şi fasciculul unei lanterne mici 
jucând pe una dintre ferestrele de la parter. Obloanele pe care 
le închisese cu o oră şi ceva în urmă erau acum larg deschise. 

Bronson plecă încet de la fereastră şi se întoarse în cameră la 
locul unde îşi lăsase hainele. Îşi trase pe el un pulover negru pe 
gât şi o pereche de pantaloni închişi la culoare şi îşi strecură 
picioarele în pantofii sport. Deschise încet uşa dormitorului şi 
trecu prin hol, apoi cobori scările. 

Din câte ştia, nu existau arme în casă, dar în hol erau câteva 
bastoane rezistente într-un suport pentru umbrele din faţa uşii. 
Il luă pe cel mai mare şi îl strânse în mână. Se gândi că îşi va 
face bine treaba cu el. Se duse până la uşa sufrageriei care, din 
fericire, era întredeschisă, şi o împinse numai cât să se 
strecoare în cameră. 

Obloanele deschise puteau fi văzute cu uşurinţă - toate 
celelalte ferestre erau întunecate - şi o luă la stânga, mergând 
aplecat. Nu îi putea vedea pe vizitatorii nepoftiţi, dar asta 
însemna că încă nu spărseseră vreun geam ca să intre în casă. 

Fereastra avea o ramă de lemn cu douăsprezece ochiuri de 
sticlă, iar Rogan venise pregătit. Nu anticipase că nu vor putea 
folosi din nou uşa din spate, dar, indiferent cu ce gen de 


infracţiune se confrunta, avea întotdeauna un plan de rezervă. 
Pentru o casă veche ca asta, fără măsuri de securitate speciale, 
spargerea unei ferestre şi pătrunderea în interior era cea mai 
evidentă opţiune. 

Scoase din buzunar o rolă de bandă adezivă şi rupse din ea 
mai multe fâşii, înmânându-i-le una câte una lui Alberti care le 
lipi pe geam în formă de stea, lăsând un „mâner” ieşit în afară, 
la mijloc, format din partea centrală a tuturor fâşiilor. Apoi, 
Alberti ţinu banda cu mâna strângă, întoarse şperaclul şi îi 
apăsă cu putere capul rotund pe fereastra tapată cu fâşii. 
Geamul se sparse instantaneu, dar rămase lipit de banda 
adezivă şi astfel îl putu scoate cu uşurinţă. I-l dădu lui Rogan 
care îl puse cu grijă jos, apoi băgă mâna înăuntru şi ridică 
zăvorul pentru a deschide fereastra. 

Cu toate că fusese cât se poate de silențios, exista totuşi 
posibilitatea să îl fi auzit cineva din casă. Aşa că, înainte de a se 
căţăra şi a pătrunde înăuntru, Alberti îşi scoase pistolul din tocul 
de la umăr, îi verifică încărcătorul şi armă trăgând înapoi 
glisiera. Puse piedica, apoi se apucă de partea stângă a ramei 
ferestrei, îşi sprijini piciorul pe piatra protuberantă din zid şi se 
ridică, intrând pe fereastră şi aplecându-se ca să pătrundă în 
cameră. 

În acel moment, Bronson acţionă. Auzise şi văzuse fereastra 
spartă şi ghicise care va fi următoarea mişcare a intruşilor, dar 
ştia de asemenea că, dacă acei doi bărbaţi reuşeau să intre în 
casă, nu ar mai fi avut nicio şansă. 

Aşa că, atunci când Alberti se aplecă înainte şi îşi întinse 
braţul drept, gata să sară în cameră, Bronson păşi de lângă 
perete şi îl pocni cu toată forţa cu bastonul, rupându-i 
instantaneu italianului braţul drept, la câţiva centimetri mai jos 
de umăr. 

Intrusul ţipă din cauza panicii şi a şocului, scăpă pe jos arma 
automată şi, din reflex, se trase înapoi, aterizând cu toată 
greutatea pe pământ. 

* 

Preţ de câteva secunde, Rogan nu înţelese ce se întâmplase. 

Se dăduse în spate pentru a-i face loc lui Alberti să-şi ia avânt ca 


să urce pe fereastră şi, o fracțiune de secundă mai târziu, 
colegul lui se prăvălea la pământ, urlând în agonie. În lumina 
lunii, văzu braţul lui Alberti şi îşi dădu seama că îi fusese rupt. 
Exista o singură explicaţie. Făcu un pas spre fereastră şi îşi 
ridică arma. 

O siluetă greu de distins se mişca în întunericul casei. Rogan 
îndreptă arma spre ţintă, ochi repede şi apăsă pe trăgaci. 
Glonţul spulberă una dintre ferestre şi se înfipse în perete, 
undeva în casă. 

x 

Zgomotul pistolului fu asurzitor de la o distanță aşa de mică, 
iar sunetul geamului spart îl urmă după câteva secunde. 
Pregătirea militară a lui Bronson îşi spuse cuvântul şi acesta se 
trânti la pământ. Dar, ştia că dacă intrusul s-ar fi cocoţat pe 
geam şi ar fi privit înăuntru, ar fi putut fi văzut cu uşurinţă. 
Trebuia să iasă din raza lui vizuală şi încă repede. 

Baza ferestrei de la parter era mai înaltă decât de obicei, iar 
cel de-al doilea bărbat ar fi trebuit să stea aproape pe vârfuri, 
aşa că aceasta nu era nici pe departe poziţia ideală de tragere. 
Dacă Bronson se mişca repede, putea să se pună la adăpost. 

Bronson sări în picioare şi străbătu în fugă camera, 
aplecându-se şi ferindu-se. Se auziră încă două focuri de armă, 
al căror zgomot semănă, în liniştea nopţii, cu un asalt răsunător. 
Auzi gloanţele lovindu-se de zidurile solide de piatră ale 
camerei, dar niciunul nu-l nimeri. 

Înainte de sosirea constructorilor, în salon se afla un mobilier 
masiv, format din trei piese de lemn, câteva măsuţe pentru 
cafea, vreo şase scăunele, care acum erau toate puse grămadă 
mai mult sau mai puţin în mijlocul camerei. 

Bronson nu-şi făcea iluzii că toate aceste obiecte de mobilier, 
indiferent cât ar fi fost de solide, erau suficiente pentru a opri 
un glonţ, dar, dacă intrusul nu-l vedea, atunci nu avea în cine să 
tragă. Aşa că plonjă în spatele grămezii acoperite cu cearşafuri 
şi se întinse pe podeaua de lemn. 

Apoi, aşteptă. 

x 
Alberti se clătină pe picioare, apucându-şi braţul rănit cu 


cealaltă mână şi urlând de durere. Rogan ştia că nu mai avea 
nicio şansă să intre în casă în acea noapte. Chiar dacă Hampton 
sau oricine altcineva s-ar fi aflat în casă nu a chemat 
carabinierii, vreun vecin auzise probabil împuşcăturile şi îi 
sunase. Trebuia să-l ducă pe Alberti la spital, dacă ar fi putut să 
îl facă să tacă. 

— Haide! se răsti el, punându-şi pistolul la loc şi aplecându-se 
să-l ajute să se ridice în picioare. Să mergem înapoi la maşină. 

După câteva minute, cei doi bărbaţi se făcură nevăzuţi în 
noapte. 

* 

Bronson era încă ghemuit în spatele grămezii de mobilă când 
auzi zgomot de paşi la etaj. După câteva momente, luminile din 
hol se aprinseră. Bronson ştia că trebuia să-şi împiedice 
prietenul să intre în zona în care se trăgea, aşa că riscă şi privi 
spre fereastra deschisă, apoi sări în picioare, fugi până la uşă şi 
ieşi în hol. 

— Ce dracu' se întâmplă, Chris? întrebă Mark frecându-se la 
ochi. Zgomotele de mai devreme păreau a fi Împuşcături. 

— Exact. Tocmai am avut oaspeţi. 

— Cum? 

— Lasă-mă un minut. Rămâi în hol... nu intra în salon. Unde 
este întrerupătorul pentru luminile de securitate? 

Mark arătă un tablou cu întrerupătoare la capătul holului, 
lângă coridorul care ducea în bucătărie. 

— Dreapta-jos. 

Bronson se duse la panou şi apăsă întrerupătorul. 

— Nu intra în salon, Mark, îl avertiză din nou, apoi o luă la 
fugă pe scări. Ajuns la primul etaj, deschise pe rând toate 
ferestrele şi trase cu ochiul afară, verificând zona din jurul 
casei. Luminile de securitate pe care familia Hampton le 
instalase erau fixate direct sub ferestrele dormitorului, cu 
scopul de a putea schimba cât mai uşor posibil becurile cu 
halogen de mare putere. Acest lucru avea şi avantajul de a 
permite oricui se afla la primul etaj să observe perimetrul 
proprietăţii fără să fie văzut de jos. 

Bronson se uită cu atenţie de două ori, dar bărbaţii, indiferent 


cine ar fi fost, plecaseră. Singurul zgomot pe care îl putea auzi - 
în afară de cele ale animalelor nocturne - era cel al motorului 
unei maşini care se îndepărta în viteză, probabil cei doi 
spărgători care fugeau. Verifică încă o dată toate ferestrele, apoi 
cobori scara până în hol, unde îl aştepta Mark. 

— Cred că sunt aceiaşi care au mai intrat o dată în casă, 
explică Bronson. Au vrut să intre pe fereastră pentru că am 
blocat uşa din spate cu un scaun. 

— Şi au tras în tine? 

— Cel puţin trei focuri, poate patru. Rămâi aici până închid 
obloanele de la salon. 

Bronson deschise cu atenţie uşa şi trase cu ochiul înăuntru, 
apoi păşi în încăpere. Se îndreptă către fereastra deschisă ca să 
vadă dacă mai era cineva afară, apoi trase obloanele. Închise şi 
încuie fereastra, după care aprinse luminile. În vreme ce Mark îl 
urma în încăpere, Bronson observă ceva pe podea, aproape de 
fereastra spartă, şi îşi dădu seama imediat că era un pistol 
semiautomat. 

Bronson îl ridică de jos, îndepărtă încărcătorul şi scoase 
cartuşul de pe ţeavă. Pistolul era un Browning Hi-Power uzat, de 
nouă milimetri, unul dintre cele mai comune şi mai eficiente 
arme semiautomate. Înlocui cartuşul, reîncărcă pistolul, dar nu 
armă, ci şi-l vâri în centura pantalonilor. 

— E al tău? întrebă Mark. 

Bronson scutură din cap. 

— În ziua de azi, în Marea Britanie doar infractorii posedă 
arme, şi asta mulţumită cârdăşiei dintre idioţii şi propagandiştii 
care pretind că guvernează ţara. Nu, ăsta a fost scăpat de tipul 
care încerca să intre pe fereastră. Oamenii ăştia nu se joacă, 
Mark. 

— Mai bine am chema poliţia. 

— Eu sunt poliţia. În plus, nu ar putea face nimic. 

— Pentru Dumnezeu, indivizii ăştia au încercat să intre în casă 
şi au tras în tine. 

— Ştiu, răspunse Bronson răbdător, dar realitatea este că nu 
avem niciun indiciu despre cine sunt, iar singura dovadă fizică 
pe care o avem că au fost aici - asta dacă presupunem că nu au 


fost atât de idioţi, încât să-şi fi scăpat portofelele sau altceva pe 
afară - este o uşă forţată, o fereastră spartă şi câteva găuri de 
gloanţe. 

— Dar ai şi acest pistol. Nu poate poliţia să depisteze?... 

Vocea lui Mark se estompă pe măsură ce înţelegea inutilitatea 
întrebării. 

— Oamenii care intră în case prin efracţie nu au niciodată 
arme care pot fi depistate. Sunt răufăcători, dar nu sunt tâmpiţi. 

— Dar trebuie să putem face ceva, protestă Mark. 

— Vom face, îl asigură Bronson. De fapt, deja facem. Arătă 
spre piatra descoperită de deasupra şemineului. De îndată ce 
vom afla ce înseamnă, vom şti probabil de ce nişte băieţi răi au 
vrut să intre aici fluturându-şi pistoalele. Mai important chiar, s- 
ar putea să aflăm şi cine i-a trimis. 

— Ce vrei să spui? 

— Bănuiesc că aceşti doi bărbaţi erau doar nişte pungaşi 
angajaţi pentru treaba asta. Chiar dacă i-am fi prins, nu am fi 
aflat nimic, în afara ordinelor primite. Există un plan în spatele a 
ceea ce se întâmplă aici şi noi trebuie să înţelegem care e, dacă 
vrem să descoperim ceva. Dar, cu certitudine, această inscripţie 
este miezul problemei. 


IV 


Rogan trase maşina într-o parcare de lângă Roma şi opri 
motorul. Alberti era ghemuit pe scaunul din dreapta, gemând şi 
strângându-şi braţul rupt. Rogan condusese cât putuse de 
repede - oprise o singură dată, să îl sune pe Mandino şi să îi 
explice ce se întâmplase -, dar le luase oricum aproape o oră să 
ajungă la destinaţie. Suferinţa lui Alberti era evidentă, dar, cu 
toate astea, Rogan şi-ar fi dorit să tacă. 

— Ia o pauză, vrei? Am ajuns. În câteva minute, îţi vor face o 
injecție, iar când te vei trezi, totul se va fi sfârşit. 

leşi din maşină, o ocoli şi îi deschise portiera. 

— Nu mă atinge, spuse Alberti cu vocea răguşită şi schimbată 
în vreme ce încerca să iasă din maşină, ridicându-se ajutat doar 
de braţul său stâng. 


— Stai nemişcat! ordonă Rogan. Îţi voi da jos hamul pentru 
pistol. Nu poţi intra purtând aşa ceva. 

Rogan îi scoase jacheta de pe umeri, îi desfăcu cureaua şi 
scoase hamul. 

— Unde ţi-e pistolul? întrebă el. 

— Ce? 

— Browningul. Unde e? În maşină? 

— Pe dracu', nu, oftă Alberti. Îl aveam în mână când am intrat 
pe fereastră. Cred că e în casă pe undeva. 

— Rahat! exclamă Rogan. Asta era tot ce ne lipsea. 

— Care-i problema? Arma e curată. 

— Ştiu asta. Ştiu şi că are un încărcător plin, ceea ce 
înseamnă că nenorocitul care ţi-a făcut asta e înarmat acum, iar 
noi trebuie să ne întoarcem acolo să ne terminăm treaba. 

Rogan se răsuci şi arătă spre clădirea scundă luminată ca ziua 
de pe partea opusă parcării. 

— Acolo mergi, zise. Intrarea de urgenţă este pe partea 
dreaptă. Spune-le că ai căzut rău sau ceva de genul acesta. 

— OK. 

Alberti se îndepărtă de maşină împleticindu-se, încă ţinându- 
se de braţul drept. 

— Îmi pare rău, şopti Rogan calm. 

Îşi luă propriul pistol, îi trase piedica dintr-o singură mişcare, 
îndreptă arma spre ceafa lui Alberti şi apăsă pe trăgaci. 

Celălalt bărbat căzu lipsit de viaţă la pământ, în timp ce 
zgomotul împuşcăturii reverberă din clădirile înconjurătoare. 
Rogan se apropie, întoarse cadavrul, evitând să se uite la 
mizeria roşie împrăştiată, care era tot ce mai rămăsese din 
capul colegului lui, şi îi scoase portofelul. Se întoarse la maşină 
şi plecă. 

Câţiva kilometri mai la vale, Rogan opri maşina într-o parcare 
de pe marginea drumului şi îl sună pe Mandino. 

— Am rezolvat, spuse Rogan de îndată ce Mandino răspunse. 

— Bine. E primul lucru bun pe care îl faci pe ziua de azi. 
Acum, întoarce-te la casă şi termină treaba. Trebuie să găseşti 
piatra lipsă. 

I 


— Cred că avem nevoie de ajutor. 

Bronson şi Mark luau micul dejun în bucătărie, în dimineața 
următoare. 

— Te referi la poliție? întrebă Mark. 

Bronson clătină din cap. 

— Mă refer la ajutor specializat. Această casă a fost ridicată în 
urmă cu vreo şase sute de ani, dar cred că piatra este cu mult 
mai veche, poate că are câteva mii de ani, altfel de ce inscripția 
de pe ea ar fi în latină? Dacă piatra ar fi fost din aceeaşi 
perioadă cu casa, m-aş fi aşteptat să fi fost scrisă în italiană. 

Avem nevoie de cineva care să ne traducă din latină, şi de 
asta este aşa de important un ajutor de specialitate. 

— Deci cine crezi?... O, crezi că Angela ne-ar putea ajuta? 
Bronson dădu din cap, oarecum reticent. Fosta lui soţie era 
singura persoană cunoscută de el care avea legătură cu lumea 
antichităţilor, dar nu ştia cum ar fi reacţionat dacă ar fi încercat 
să o abordeze. Despărțirea lor nu fusese deloc amicală, dar 
spera că ea va privi această problemă ca pe o provocare 
intelectuală şi că îi va răspunde cu profesionism. 

— S-ar putea, sper, spuse Bronson. Ştiu că inscripţiile în 
latină de pe bucăţi de piatră nu fac parte din domeniul ei, dar 
sigur cunoaşte pe cineva la British Museum care ar putea să ne 
ajute. Şi ea ştie ceva latină, deoarece e specializată în ceramica 
europeană din secolele I—III, dar tot avem nevoie să vorbim cu 
un expert. 

— Şi? O s-o suni? 

— Nu. Probabil că nu ar răspunde dacă ar vedea numărul meu 
de mobil. O să îi trimit câteva fotografii într-un email. Sper că va 
fi suficient de curioasă ca să-l deschidă. 

Bronson se duse la el în dormitor şi se întoarse cu laptopul. 
Făcu dublu clic pe prima imagine şi întoarse ecranul spre Mark, 


ca să poată vedea şi el. 

— Trebuie să alegem două, maximum trei, zise el, şi să ne 
asigurăm că inscripţia se vede clar. Ce zici de asta? 

— E puţin ceţoasă, spuse Mark. Încearc-o pe următoarea. 

În cinci minute, aleseseră două fotografii, una luată de la 
câteva zeci de centimetri, care indica poziţia pietrei în raport cu 
peretele, şi alta de aproape, care arăta inscripţia în detaliu. 

— Astea sunt bune, zise Mark în timp ce Bronson compunea 
un mesaj scurt către fosta lui soţie, explicându-i unde era piatra 
şi cum o găsiseră. 

— O să-i ia ceva timp să răspundă, bănui Bronson. 

Dar se înşelă. Cam după o oră şi jumătate, laptopul lui, scoase 
un sunet muzical, indicând primirea unui e-mail. Nu era de la 
Angela, ci de la un tip pe nume Jeremy Goldman şi avea câteva 
pagini lungime. 

— Ascultă asta, spuse Bronson. De îndată ce a văzut 
fotografiile, Angela le-a trimis unui coleg specialist în limbi 
vechi, pe nume Jeremy Goldman. Acesta ne-a trimis o traducere 
a inscripţiei latine, şi sună la fel ca aceea pe care am făcut-o noi: 
„Aici se odihnesc mincinoşii”. 

— Deci a fost o pierdere de vreme, comentă Mark. 

— Nu, nu a fost. Ne-a trimis şi nişte informaţii despre posibila 
provenienţă a pietrei. Prima dată, s-a uitat la inscripţie. Nu ştie 
cine erau „mincinoşii”, dar ne sugerează că acest cuvânt ar 
putea să se refere la cărţi sau texte, ceva de genul acesta, la 
nişte documente considerate false de cei care au gravat 
inscripţia. Nu crede că textul se referă la un mormânt, deoarece 
verbul este greşit. Crede că se referă doar la ceva ce a fost 
ascuns sau păstrat secret undeva. Spune că literele au fost 
gravate fără înflorituri şi că forma lor indică faptul că inscripţia 
este foarte veche, datând probabil din secolul I d.Hr. S-a uitat şi 
la forma pietrei şi din nou crede că nu se potriveşte cu o piatră 
de mormânt. Crede că a făcut parte dintr-un zid şi ne sugerează 
că, în același loc, ar mai fi fost una sau mai multe pietre 
inscripţionate sub ea, iar acestea ar fi reprezentat o hartă care 
indica locaţia acelui ceva la care se referea inscripţia. Termină 
prin a zice că piatra este o curiozitate, dar că nu are o valoare 


intrinsecă. Bănuieşte că, atunci când a fost ridicată această 
caisă, constructorii au găsit piatra şi au hotărât să o încorporeze 
în zid ca pe ceva original. Apoi, peste ani, gusturile s-au 
schimbat şi peretele a fost acoperit cu ipsos. 

— OK, bănuiesc că asta ne ajută, aprobă Mark, dar nu ne duce 
cu mult mai departe şi tot nu ştim de ce acei „spărgători” au 
intrat în casă. 

— O, ba cred că ştim. Indiferent la ce se referă acele cuvinte, 
cineva, undeva, este foarte preocupat ca ele să rămână ascunse, 
altfel de ce ar fi refăcut peretele? Şi acea persoană ştie exact 
cine sunt „mincinoşii” şi este disperat să le găsească 
ascunzătoarea. Spărgătorii vor să găsească partea inscripţiei 
care lipseşte, adică harta sau desenul care arată unde au fost 
ascunse relicvele. 


II 


Cantitatea de cafea ingerată de Joseph, cardinalul Vertutti, 
creştea cu repeziciune. Fusese din nou chemat de Mandino şi se 
întâlniseră într-o cafenea aglomerată, de data asta în Piazza 
Cavour, nu departe de Vatican. Ca de obicei, Mandino era însoţit 
de doi bodyguarzi tineri, iar Vertutti spera că, de data asta, îi va 
da veşti bune. 

— Au găsit oamenii tăi restul de piatră? întrebă el pe un ton 
mai degrabă plin de speranţă decât expectativ. 

Mandino clătină din cap. 

— Nu. A apărut o problemă, spuse el, dar nu păru dispus să 
dea mai multe amănunte. 

— Ce s-a mai întâmplat acum? 

— Această problemă îmi ocupă din ce în ce mai mult timp, 
domnule cardinal, şi presupune cheltuieli din ce în ce mai 
semnificative. Sunt conştient că trebuie să rezolvăm această 
problemă în numele angajatorului, dar simt nevoia să vă aduc la 
cunoştinţă că aceste cheltuieli vor fi plătite de dumneavoastră. 

— Ce? Te aştepţi ca Vaticanul - Vertutti îşi cobori vocea când 
rosti acest cuvânt - să te plătească? 

Mandino dădu din cap. 


— Exact. Anticipez că toate cheltuielile se vor ridica în jurul 
sumei de o sută de mii de euro. Poate reuşiţi să faceţi 
aranjamentele necesare pentru ca această sumă să ne fie 
transferată de îndată ce vom rezolva chestiunea. Vă voi da 
datele contului în timp util, bineînţeles. 

— Nu voi face aşa ceva, se bâlbâi Vertutti. Nu am acces la 
astfel de sume şi, chiar dacă aş avea, nu m-aş gândi să-ţi 
transfer niciun euro. 

Mandino se uită la el cu o faţă lipsită de expresie. 

— Exact Mă aşteptam la această reacţie din partea 
dumneavoastră, domnule cardinal. Ca să mă exprim simplu: nu 
sunteţi în poziţia de a vă certa. Dacă nu sunteţi de acord să 
acoperiţi aceste cheltuieli modeste, aş putea să hotărăsc că 
interesele organizaţiei mele ar fi servite mai bine dacă nu aş 
distruge relicva sau dacă nu v-aş înmâna-o. Poate că soluţia 
optimă ar fi să facem publice descoperirile noastre. Pierro este 
foarte interesat de cele descoperite până acum şi crede că 
activitatea şi cariera lui academică ar avea foarte mult de 
câştigat dacă ar descoperi acest obiect pentru a-l supune 
cercetărilor ştiinţifice. Dar, desigur, decizia vă aparţine. 

— Cred că acesta e şantaj, Mandino. 

— Puteţi să-i spuneţi cum doriţi, Eminenţă, dar nu uitaţi cu ce 
vă confruntaţi. Organizaţia mea suportă toate cheltuielile 
necesare pentru realizarea acestei operaţiuni în numele 
dumneavoastră. Pare rezonabil să le plătiţi. Dacă vă hotărâți să 
nu o faceţi, atunci, în ceea ce mă priveşte, obligaţiile mele 
contractuale faţă de dumneavoastră iau sfârşit şi vom fi liberi să 
facem ce considerăm mai potrivit cu tot ceea ce vom putea 
recupera. Şi nu uitaţi că nu sunt un prieten al Bisericii. Nu mă 
interesează ce se întâmplă cu această relicvă. 

Vertutti se încruntă, dar amândoi ştiau că nu avea de ales. 

— Foarte bine, consimţi Vertutti. O să văd dacă pot să aranjez 
ceva. 

— Excelent, se lumină Mandino. Ştiam că, în cele din urmă, 
veţi vedea lucrurile ca mine. Vă voi da de ştire de îndată ce vom 
rezolva situaţia în Ponticelli. 


III 


— Jeremy Goldman are o minte foarte ascuţită, spuse 
Bronson. 

Recitea e-mailul şi tocmai îşi dăduse seama de semnificaţia 
unei alte sugestii a lui Goldman. 

— În ce fel? întrebă Mark. 

— A identificat ceva în plus la piatra inscripționată. Spune că 
textul latin este aşezat în centru pe orizontală, dar nu şi pe 
verticală. Cuvintele sunt mai aproape de baza pietrei decât de 
partea superioară. Asta poate însemna că piatra nu e completă, 
că i-a tăiat cineva partea de jos. Hai să mergem să vedem. 

Cei doi bărbaţi se duseră până în salon şi se opriră în faţa 
şemineului pentru a se uita la piatră. Işi dădură seama imediat 
că Goldman avea dreptate. 

— Uită-te la asta, zise Bronson. Dacă ştii ce cauţi, atunci poţi 
vedea clar semnele unde piatra a fost lovită cu dalta pentru a fi 
îndepărtată partea de jos. Această parte a pietrei - această 
bucată care are inscripţia gravată pe ea - a făcut parte dintr-o 
lespede mai mare, probabil dublă ca mărime. Deci tot ce trebuie 
să facem este să găsim partea de jos, acea bucată care s-ar 
putea să conţină o hartă sau indicaţii, sau orice altceva. 

— Asta ar putea fi complicat. Casa este construită din piatră, 
la fel şi garajul. Mai demult, garajul a fost grajd, iar înainte de 
asta, hambar. Casa e înconjurată de o jumătate de acru de 
grădină, iar în mare parte din ea sunt îngropate pietre, unele 
dintre ele fiind evident pietre folosite la construcţii, cu marginile 
de diverse forme. Chiar dacă piatra e pe aici pe undeva, ne-ar 
lua al dracului de mult timp să o găsim. 

— Presupunerea mea, Mark, este că, dacă e aici, a fost zidită 
într-unul dintre pereţii casei, exact ca şi bucata asta. Piatra a 
fost împărţită cu atenţie în două - tăietura este aproape dreaptă 
- şi nu cred că acela a irosit atâta vreme ca să facă asta ar fi 
aruncat cealaltă bucată pur şi simplu. 

— Aşa că începem să o căutăm în casă. Problema e cu ce 
perete începem. 

Bronson se încruntă la el. Încununată sau nu de succes, cel 


puţin, căutarea le va îndepărta amândurora gândurile de la 
moartea lui Jackie. 

— li verificăm pe toţi şi am putea foarte bine să începem chiar 
cu acesta de aici. 

După o jumătate de oră, cei doi bărbaţi stăteau din nou în 
salon, uitându-se la piatra de deasupra şemineului. Cu excepţia 
a trei pereţi din casă, toţi ceilalţi fuseseră descoperiţi înainte ca 
familia Hampton să cumpere proprietatea, iar Bronson şi Mark 
inspectaseră deja toate pietrele care se vedeau în aceste ziduri 
şi nu găsiseră absolut nimic. Mai rămăseseră doar două camere 
unde trebuiau să îşi murdărească mâinile: sufrageria cu doi 
pereţi acoperiţi încă de ipsos, la care constructorii nu 
începuseră să lucreze, şi salonul unde cam jumătate din peretele 
cu şemineul avea încă pe el mortarul original. 

— Este într-adevăr necesar? întrebă Mark în timp ce Bronson 
îşi puse o salopetă lăsată de constructori şi apucă un ciocan şi o 
daltă. 

— Cred că da. Singurul lucru pe care îl putem face pentru a 
rezolva asta e să găsim jumătatea de piatră care lipseşte. 

— Şi după aceea ce facem? 

— Nu am nicio idee până nu o găsim şi nu descifrăm ce scrie 
pe ea. 

Se întoarse şi studie peretele de lângă şemineu. Mortarul 
vechi începea din partea stângă a poliţei sparte şi se întindea 
până la peretele din spate, care fusese deja descoperit. 

Apucă dalta cu fermitate, îi apăsă vârful într-un punct situat 
cam la şapte centimetri de marginea mortarului şi o lovi uşor cu 
ciocanul. Dalta intră unu-doi centimetri în perete, iar o bucată 
de tencuială căzu pe podea, descoperind o parte din piatra de 
dedesubt. Se părea că decopertarea pereţilor nu avea să dureze. 

* 


Rogan era înţepenit, obosit, îngrijorat, plictisit şi iritat. 
Dormise cât putuse de bine în maşină, cât mai rămăsese din 
noapte după ce se întorsese din Monti Sabini, şi apoi condusese 
până în oraş pentru a bea o cafea dis-de-dimineaţă şi pentru a 
mânca nişte produse de patiserie. Se întorsese la casă imediat 
după aceea şi îşi petrecuse restul dimineţii privind proprietatea 


printr-un binoclu puternic. 

Văzuse doi oameni înăuntru - nu unu, aşa cum se aşteptase - 
şi îi privise în timp ce unul din ei îşi punea o salopetă şi începea 
să curețe zidul din sufragerie. Se părea că Hampton şi celălalt 
bărbat făceau treaba în locul lui. 

Casa veche era înconjurată de pajişti presărate din loc în loc 
cu tufişuri şi copaci, aşa că italianul reuşi să ajungă uşor lângă 
clădire fără să fie văzut. Se lipi de zid şi se ridică uşor. De acolo, 
putea să vadă în sufragerie dintr-un unghi oblic şi privi ce se 
întâmpla. 

* 

Îndepărtarea totală a tencuielii nu dură prea mult. De fiecare 
dată când Bronson folosea dalta, dădea jos o bucată de cinci- 
şapte centimetri pătrați şi termină de descoperit tot peretele 
cam după 90 de minute. Apoi, verifică împreună cu Mark fiecare 
piatră. Câteva dintre ele aveau urme de daltă, dar niciuna nu 
avea ceva care să semene cu o hartă sau cu ceva scris. 

— Şi acum? întrebă Mark privind resturile căzute la baza 
peretelui. 

— Cred că e pe-aici pe undeva, răspunse Bronson. Nu cred că 
piatra inscripționată a fost încorporată în perete doar ca 
element decorativ. Această expresie latină Înseamnă astăzi ceva, 
dar trebuie să fi însemnat altceva atunci când a fost construită 
casa. De fapt... 

Se opri şi se uită din nou la piatra de deasupra şemineului. 
Poate că indiciul a fost acolo tot timpul, sărindu-i în ochi la 
modul propriu. 

— Ce e? 

— Poate fi asta o ghicitoare în interiorul altei ghicitori? 
Goldman a spus că această inscripţie datează probabil din 
secolul I, dar casa are aproximativ şase sute de ani. 

— Şi? 

— Deci inscripţia avea deja o mie cinci sute de ani când a fost 
construită casa. Dacă cei care au construit-o ar fi vrut ca piatra 
să fie doar un element decorativ, unde ar fi pus-o? Deasupra 
şemineului, probabil, zise Bronson, răspunzându-şi la propria 
întrebare, dar nu chiar în locul unde e acum. Ar fi poziţionat-o 


central, exact deasupra poliţei. Dar nu e acolo. E mult într-o 
parte. Cred că au făcut-o deliberat, ca un semn de a arătă că 
piatra nu e numai decorativă, ci că are o semnificaţie aparte. Să 
presupunem că indiferent cine a construit casa a găsit piatra şi a 
încercat să urmeze indicaţiile către aceşti „mincinoşi” - oricine 
ar fi ei -, dar nu au reuşit să urmărească harta sau să înţeleagă 
indiciile. Probabil că au hotărât să spargă piatra şi să ascundă 
secţiunea cu harta undeva în siguranţă, dar să lase un indiciu 
pentru generaţiile viitoare. Deci o parte a pietrei indică locul 
celeilalte părţi, care este o hartă despre nişte relicve demult 
îngropate. 

— Dacă am dreptate poate că HIC - cuvântul latinesc care 
înseamnă „aici” - este cea mai importantă parte a inscripţiei. N- 
ar putea el să ne spună exact unde a fost ascunsă secţiunea care 
lipseşte? 

— Vrei să spui că „aici” înseamnă „X marchează locul”, ceva 
de genul ăsta? 

— Exact. 

— Dar unde e atunci? întrebă Mark. Peretele ăsta e gros de 
aproape un metru. Celelalte pietre de sub asta nu sunt numai 
nemarcate, ci şi făcute din feluri diferite de rocă, aşa că la ce ar 
putea să se refere HIC? 

— Nu la ceva din zid, nu neapărat, ci poate de sub el. Poate că 
locul unde e ascunsă se află sub podea. 

Dar asta părea improbabil. Şemineul din casa aceea veche era 
construit din bucăţi solide de granit, iar podeaua din faţa lui era 
făcută din scânduri solide de stejar. Dacă exista o ascunzătoare 
sub şemineu sau sub podea, ar fi fost necesare lucrări majore - 
fără a menţiona un utilaj de ridicare - pentru a o găsi. 

— Nu mă aştept ca lucrul pe care îl căutăm să fie într-un loc 
simplu şi evident, cum ar fi o trapă în podea, zise Bronson, dar 
mă îndoiesc la fel de mult că trebuie să demolăm jumătate din 
casă pentru a-l găsi. 

Se uită din nou la perete. 

— E gros de aproximativ un metru, spui? 

Mark dădu din cap. 

— Bine, poate că e ceva în partea cealaltă a zidului. Ai o 


ruletă, ceva de genul ăsta? 

Mark se duse în atelierul din spatele garajului şi se întoarse 
după câteva minute cu o ruletă de tâmplărie. Bronson o luă şi, 
folosind podeaua şi marginea cadrului uşii ce dădea în 
sufragerie ca puncte de reper, măsură poziţia exactă a centrului 
pietrei. Mark notă coordonatele pe o foaie de hârtie, apoi 
trecură în sufragerie. 

Aceasta era mult mai mică decât salonul, iar peretele care era 
comun cu sufrageria fusese tencuit complet. Mobila nu fusese 
mutată, deşi era acoperită cu omniprezentele cearşafuri 
împotriva prafului. Familia Hampton plănuise să construiască o 
uşă mare în peretele sudic al sufrageriei şi o seră, dar încă 
aşteptau aprobarea planurilor de modificare. 

Folosind coordonatele şi ruleta, Bronson făcu o cruce în zona 
corespondentă de pe peretele sufrageriei. Pentru a confirma că 
erau în locul corect, verificară măsurătorile din sufragerie încă o 
dată, apoi repetară operaţiunea şi în sufragerie. 

Apoi Bronson luă ciocanul şi dalta, se sui din nou pe scară şi 
lovi o dată sub crucea pe care o desenase. Tencuiala crăpă şi, 
după alte două lovituri, căzu o bucată mare din ea. Şterse cu 
mâna piatra care se ivise, încercând să îndepărteze praful şi 
resturile. 

— E ceva aici, spuse el cu o voce entuziasmată. Nu o hartă, 
dar arată ca o altă inscripţie. 

După încă o jumătate de duzină de lovituri cu ciocanul și cu 
dalta, căzu şi restul tencuielii, întreaga suprafaţă a pietrei fiind 
descoperită. 

— Ţine! zise Mark şi îi dădu o pensulă nouă, de vreo şapte 
centimetri. 

— Mulţumesc, şopti Bronson şi curăţă repede piatra cu 
pensula, ştergând-o uşor înainte şi înapoi. 

Câteva ciocănituri scurte cu mânerul ciocanului îndepărtară şi 
restul tencuielii. Acum, puteau vedea amândoi exact ce scria pe 
piatră. 

Era o inscripţie care făcea aluzie la istoria înecată în sânge a 
unei alte ţări - o inscripţie pentru care merita să ucizi. 

* 


Rogan privi cu interes cum omul în salopetă dădu jos toată 
tencuiala de pe peretele din sufragerie şi zâmbi văzând că nu 
găseau ce căutau. Cel puţin îl scuteau de o muncă. 

La început, nu înţelesese de ce se chinuiseră să măsoare 
poziţia exactă în perete a pietrei inscripţionate, dar îşi dădu 
seama că descoperiseră ceva când cei doi intrară în sufragerie. 
În momentul în care îi pierdu din vedere, Rogan se aplecă şi se 
strecură de-a lungul zidului, până ajunse sub prima fereastră din 
cele două ale sufrageriei. Apoi, se ridică uşor până când reuşi să 
vadă în cameră, cu toate că presupunea că ar fi putut să ţopăie 
gol afară şi nu ar fi fost nici o şansă ca bărbaţii cei doi să îl vadă. 
Toată atenţia lor era îndreptată spre peretele sufrageriei. 

În timp ce privea, având o imagine uşor distorsionată din 
cauza geamului vechi şi gros al ferestrelor sufrageriei, Rogan îl 
zări pe unul din ei descoperind ceva. Se părea că porţiunea care 
lipsea din piatră, cea după care îl trimisese Mandino, era în casă 
până la urmă. 

Piatra nu părea să aibă inscripționată pe ea o hartă. Din locul 
din care privea şi prin geamul care distorsiona, Rogan avu 
impresia că erau nişte versuri dintr-o poezie. Dar, indiferent ce 
era scris pe piatră, simplu fapt că exista o altă inscripţie era 
suficient pentru el ca să-i raporteze lui Mandino. Deocamdată nu 
putea să intre în casă, deoarece era depăşit numeric, unde mai 
pui că unul din cei doi avea arma lui Alberti. Mandino îi 
promisese că-i va trimite un alt om din familia de la Roma care 
să i se alăture, dar acesta nu apăruse încă. 

Lucrul cel mai important, decise Rogan, era să-i comunice lui 
Mandino ce văzuse şi apoi să aştepte instrucţiuni. Se aplecă şi 
se strecură pe lângă zidul casei până când nu mai putu fi văzut 
de dinăuntru, apoi o luă la fugă pe peluză, spre gaura din gard 
pe unde intrase pe proprietate, după care se îndreptă spre 
maşină şi luă telefonul mobil din torpedou. 

* 

— Ce dracu' e, Chris? întrebă Mark, când Bronson coborî de 
pe scaun şi se uită în sus la piatra inscripționată. 

Bronson clătină din cap. 

— Nu ştiu. Dacă deducţia lui Jeremy Goldman a fost corectă şi 


dacă noi am interpretat corect prima piatră, asta ar fi trebuit să 
fie o hartă. Nu ştiu ce e, dar hartă nu-i. 

— Stai puţin, spuse Mark. Vreau să verific ceva. 

Merse în salon şi se uită la piatra inscripționată, apoi se 
întoarse după câteva momente. 

— Bănuiam eu. Această piatră are o culoare puţin diferită. 
Eşti sigur că există o legătură între ele? 

— Habar n-am. Tot ce ştiu e că această piatră a fost zidită 
direct în spatele celeilalte, cu o precizie de câţiva centimetri din 
câte pot să observ, şi nu cred că asta e o coincidenţă. 

— Arată aproape ca un poem, observă Mark. 

Bronson dădu din cap. 

— Asta e şi bănuiala mea, zise el uitându-se la cele zece 
rânduri de scriere cursivă cu ornamente, aranjate în două strofe, 
sub un titlu incomprehensibil, format din trei grupuri de 
majuscule, probabil un fel de abreviaţii. Cu toate astea, mă 
depăşeşte de ce o piatră pe care a fost inscripţionat un poem a 
trebuit să fie zidită în perete exact în acest loc. 

— Dar nu e în latină, nu? 

— Nu, sigur nu. Cred că unele cuvinte ar putea avea rădăcini 
franţuzeşti. Acestea trei de aici - ben dessús şi perfecte, de 
exemplu -nu sunt departe de unele cuvinte franţuzeşti 
moderne. Altele, cum ar fi calix, par să fie scrise într-o limbă 
complet diferită. 

Bronson se urcă din nou pe scară, să se uite mai atent la 
inscripţie. Erau câteva diferenţe între cele două, şi nu numai în 
privinţa limbilor folosite. Mark avea dreptate - culorile pietrelor 
erau diferite, iar forma literelor din versuri era de asemenea 
complet diferită de cea a literelor din cealaltă inscripţie. In plus, 
în anumite locuri piatra părea uzată, ca şi cum ar fi fost atinsă 
de multe mâini de-a lungul anilor fără număr. 


IV 


Zbârnâitul telefonului întrerupse liniştea din birou. 
— S-a înregistrat un progres, domnule cardinal. 
Vertutti recunoscu imediat tonul jos şi uşor batjocoritor al lui 


Mandino. 

— Ce s-a întâmplat? 

— Unul dintre oamenii mei a supravegheat casa din Monti 
Sabini şi, cu câteva minute în urmă, a văzut cum a fost 
descoperită o altă piatră inscripționată în acea casă, de partea 
cealaltă a peretelui în care a fost găsită prima. Nu e o hartă, ci 
păreau a fi mai multe rânduri scrise, poate o poezie. 

— O poezie? Nu are niciun sens. 

— Nu am spus că este o poezie, domnule cardinal, ci numai că 
omul meu a avut impresia că arată ca o poezie. Dar, indiferent 
ce este, trebuie să fie porţiunea din piatră care lipseşte. 

— Şi ce-ai de gând să faci acum? 

— Această problemă a devenit prea sensibilă acum pentru a fi 
lăsată numai pe mâinile picciotti-lor, a soldaţilor mei. Mă voi 
duce cu Pierro la Ponticelli, mâine-dimineaţă devreme. Vom 
intra în casă şi voi fotografia ambele inscripţii, apoi le voi 
distruge. După ce vom avea aceste informaţii suplimentare, sunt 
sigur că Pierro va fi în stare să-şi dea seama unde ar trebui să 
căutăm. În timp ce sunt plecat, veţi putea să mă contactaţi pe 
mobil, dar vă voi trimite şi numărul de telefon al adjunctului 
meu, Antonio Carlotti, în caz de urgenţă. 

— Ce fel de urgenţă? 

— De orice fel, domnule cardinal. În câteva minute, veţi primi 
pe mobil un mesaj cu numerele de telefon. Vă rog să vă păstraţi 
mobilul deschis tot timpul. Acum, continuă Mandino, trebuie să 
fiţi pus la curent cu faptul că acei doi oameni din casă si-au dat 
seama... 

— Doi oameni? Care doi oameni? 

— Credem că unul din ei este soţul femeii decedate, dar nu 
ştim cine e cel de-al doilea. După cum vă spuneam, dacă aceşti 
doi oameni au găsit ce căutăm noi, nu voi avea altă opţiune 
decât să aplic sancţiunea. 

I 


— Cred că aceste versuri sunt scrise în occitană, Mark, zise 
Bronson, ridicându-şi ochii de pe ecranul laptopului. Intrase pe 
internet încercând să găsească vreo informaţie în legătură cu 
cea de-a doua inscripţie, dar fără a introduce expresii întregi. 
Descoperise că unele cuvinte proveneau din mai multe limbi - 
roire, de exemplu, exista în română -, dar singura limbă care 
conţinea toate cuvintele pe care le alesese era occitana, o limbă 
romanică vorbită iniţial în regiunea Languedoc din sudul 
Franţei. Căutând prin dicţionare şi lexicoane online, şi cu 
ajutorul referinţelor combinate, reuşise să traducă unele 
cuvinte, cu toate că multe pur şi simplu nu erau listate în cele 
câteva dicţionare occitane pe care le găsise. 

— Ce înseamnă asta? întrebă Mark. 

Bronson se încruntă. 

— Nu am nicio idee. Am reuşit să traduc numai câteva cuvinte 
ciudate ici şi acolo. De exemplu, cuvântul roire din versul al 
şaselea înseamnă „stejar” şi e o referinţă pentru „ulm” în acelaşi 
vers. 

— Nu crezi că e doar un poem medieval despre agricultură 
sau întreţinerea pădurii? 

Bronson râse. 

— Sper că nu şi nu cred. Asta e o altă ciudăţenie. În ultimul 
vers există cuvântul calix şi nu-l pot găsi în niciunul dintre 
dicționarele occitane în care m-am uitat. Asta poate pentru că 
pare a fi mai mult un cuvânt latinesc decât occitan. Dacă e aşa, 
se traduce ca „potir”, dar nu am nicio idee de ce ar apărea un 
cuvânt latinesc într-un vers scris în occitană. Trebuie să-i trimit 
o copie lui Jeremy Goldman, la Londra. Apoi, poate vom afla 
despre ce dracu' e vorba. 

Făcuse deja mai multe fotografii ale inscripţiei pe care le 
transferase pe hardul laptopului şi scrisese deja şi un text în 


Word. 

— Ce trebuie să facem acum, spuse el, este să ne hotărâm 
cum vom proceda cu această piatră. 

— Crezi că „spărgătorii” se vor întoarce? 

Bronson dădu din cap. 

— Sunt sigur de asta. Pe unul dintre ei l-am rănit rău azi- 
noapte şi probabil că singurul motiv pentru care nu s-au întors 
deja este că ştiu că avem un pistol în casă. Bănuiesc că se vor 
întoarce mai curând mai devreme decât mai târziu. Este 
aproape sigur că piatra aia - arătă spre ea - este ceea ce caută. 

— Deci ce sugerezi? Crezi că ar trebui să o acoperim din nou? 

— Nu cred că va merge. Tencuiala proaspătă le va atrage 
atenţia de îndată ce vor intra în cameră. Cred că trebuie să 
facem mai mult decât atât. Sugerez să lăsăm totul aşa cum e, 
dar să luăm un ciocan şi o daltă şi să distrugem inscripţia de pe 
piatră. În acest fel nu va rămâne niciun indiciu pentru nimeni. 

— Chiar crezi că e necesar? 

— Sincer, nu ştiu. Dar, fără inscripţia asta, totul se opreşte 
aici. 

— Să presupunem că se hotărăsc să vină după noi. Nu uita, 
noi am văzut ambele inscripţii. 

— Vom fi părăsit Italia până atunci. Funeraliile lui Jackie sunt 
mâine. Ar trebui să plecăm de îndată ce se termină şi să fim 
înapoi în Anglia mâine-seară. Sper doar că aceia care se află în 
spatele acestei chestiuni nu se vor osteni să ne urmărească 
acolo. 

— OK, spuse Mark. Dacă asta e ceea ce trebuie să facem ca să 
se termine, atunci hai să o facem. 

20 de minute mai târziu, Bronson ciobise întreaga suprafaţă a 
blocului de piatră, ştergând toate urmele inscripţiei. 


II 


Gregori Mandino ajunse în Ponticelli la 9.30 în acea dimineaţă 
şi aranjase întâlnirea cu Rogan la o cafenea de la periferia 
oraşului. Ca de obicei, Mandino era însoţit de doi bodyguarzi, 
unul din ei fiind cel care condusese Lancia sedan din centrul 


Romei, şi mai era şi Pierro. 

— Spune-ne din nou exact ce ai văzut, ceru Mandino, iar el şi 
Pierro ascultară cu atenţie în timp ce Rogan povestea ce văzuse 
prin fereastra sufrageriei de la Villa Rosa. 

— Sigur nu era o hartă? întrebă Mandino după ce ascultară 
vorbele bărbatului. 

Rogan clătină din cap. 

— Nu, păreau să fie zece versuri cu un titlu. 

— De ce versuri? De ce eşti sigur că nu era doar un text 
obişnuit? întrebă Pierro. 

Rogan se întoarse spre omul de ştiinţă. 

— Rândurile aveau lungimi diferite, dar toate erau aliniate 
unele sub altele în mijlocul pietrei, exact ca o poezie dintr-o 
carte. 

— Şi ai zis că piatra are o culoare diferită. Cât de diferită? 

Rogan ridică din umeri. 

— Nu foarte. Mi s-a părut că era o nuanţă mai deschisă de 
maro decât cea din sufragerie. 

— Totuşi, ar putea fi ce căutăm noi, spuse Pierro. Am 
presupus că partea de jos a pietrei ar fi putut conţine o hartă, 
dar un vers sau câteva linii ar putea să ne dea la fel de bine 
indicaţii care să ne conducă spre ascunzătoarea relicvelor. 

— Bine, vom afla în curând. Altceva? 

Rogan făcu o pauză de câteva secunde înainte de a răspunde, 
iar Mandino observă. 

— Mai e un lucru, capo. Cred că oamenii din casă sunt 
înarmaţi. Când Alberti a încercat să pătrundă în casă şi a fost 
atacat de unul din ei, a scăpat pistolul. Cred că arma a rămas în 
casă şi că unul din ei a găsit-o. 

— Bine că am scăpat de Alberti, mârâi Mandino. Acum, va 
trebui să aşteptăm până pleacă. Nu risc un schimb de focuri în 
casa aia. Altceva? 

— Nu, nimic, răspunse Rogan transpirând uşor, dar nu din 
cauza soarelui de dimineaţă. 

— Bine. La ce oră sunt funeraliile? 

— La unsprezece şi un sfert, în Ponticelli. 

Mandino se uită la ceas. 


— Bine. Vom merge până la casă şi, de îndată ce bărbaţii ăştia 
pleacă, intrăm. Ne rămân cel puţin câteva ore ca să verificăm 
ce-i cu versurile alea şi să aranjăm o recepţie de bun venit 
pentru ei. 

— Chiar nu vreau... începu Pierro. 

— Nu vă temeti, professore, nu trebuie să fiţi în apropierea 
casei când se întorc. Descifraţi acele versuri sau ce vom găsi 
acolo şi unul dintre oamenii mei vă va lua de acolo. Ne ocupăm 
noi de restul. 


III 


Aşa cum fusese fiecare zi de când sosiseră în Italia, şi 
dimineaţa funeraliilor lui Jackie prevestea o zi frumoasă, cu un 
cer albastru, fără nicio urmă de nori. Mark şi Bronson se sculară 
relativ devreme şi fură gata de plecare la 10.45, la timp pentru a 
asista la serviciul funerar de la 11.15, din Ponticelli. 

Cu câteva minute înainte de ora 11, când se duse în garaj, 
Bronson încuie laptopul şi camera foto în portbagajul maşinii 
Alfa Romeo a familiei Hampton. După ce se mai gândi, se 
întoarse în casă, luă Browningul din dormitor şi îl strecură în 
cureaua pantalonilor. 

Două minute mai târziu, Mark se aşeză pe scaunul din dreapta 
şi-şi puse centura în timp ce Bronson băgă maşina în viteza întâi 
şi porni. 

* 

Şoferul lui Mandino parcase Lancia la vreo 400 de metri 
distanță de casă, între locuinţa familiei Hampton şi intrarea în 
Ponticelli, în parcarea unui mic supermarket din afara oraşului, 
iar maşina lui Rogan se afla în imediata apropiere. Poziția oferea 
o vedere excelentă asupra drumului şi aleii de acces spre casă. 

Cu puţin înainte de ora 11, un sedan ieşi de pe alee şi se 
îndreptă spre ei. 

— Uite-i! spuse Mandino. 

Se uită cum Alfa Romeo trecea pe lângă ei şi văzu două 
siluete pe scaunele din faţă ale maşinii. 

— E bine, erau amândoi, aşa că acum casa trebuie să fie 


goală. Să mergem. 

Şoferul ieşi din parcare şi o porni pe drumul ce ducea spre 
casă. În spatele lui, unul dintre bodyguarzii lui Mandino, aflat la 
volanul Fiatului lui Rogan, întoarse în parcarea de la 
supermarket şi se plasă cam la 200 de metri în spatele Alfei, 
urmărind vehiculul spre Ponticelli. 

Lancia se strecură printre cei doi stâlpi ai porţii. Şoferul 
întoarse pentru a intra cu spatele pe alee şi opri. Rogan ieşi şi se 
duse în spatele casei. Scoase un cuţit din buzunar şi desfăcu 
încuietoarea obloanelor de la salon. Aşa cum sperase, geamul pe 
care îl spărsese Alberti în timpul tentativei eşuate nu fusese încă 
reparat şi tot ce avea de făcut era să îşi strecoare mâna prin 
ochiul de geam gol ca să desfacă închizătoarea. 

Cu un salt iute, se ridică şi intră pe fereastră, aterizând greu 
pe podeaua de lemn. Îşi scoase imediat pistolul din tocul de la 
umăr şi privi în jur, dar în casa veche nu se auzea niciun sunet. 

Rogan trecu din cameră în hol şi deschise uşa din faţă. 
Mandino îi conduse pe Pierro şi pe bodyguard înăuntru, aşteptă 
ca unul din ei să închidă uşa şi apoi îi făcu semn lui Rogan să le 
arate drumul. Cei trei bărbaţi îl urmară prin salon în sufragerie 
şi se opriră stupefiaţi în faţa suprafeţei plane a pietrei aurii ca 
mierea. 

— Unde dracu' e? Unde e inscripţia? 

Vocea lui Mandino era aspră şi furioasă. 

Rogan arăta ca şi cum ar fi văzut o fantomă. 

— Era aici, ţipă el holbându-se la perete. Era chiar pe acest 
perete. 

— Priviţi podeaua, zise Pierro arătând spre baza peretelui, 
îngenunche şi luă nişte bucăţi de piatră. Cineva a spart stratul 
inscripţionat al pietrei. Unele dintre aceste bucăţi au încă litere 
pe ele sau cel puţin fragmente de litere. 

— Poţi să faci ceva cu ele? întrebă Mandino. 

— Ar fi ca un puzzle tridimensional, spuse Pierro, dar aş putea 
să reconstruiesc o parte din ea. Am nevoie să fie scoasă piatra 
din zid. Fără ea, mi-ar fi imposibil să-mi dau seama unde se 
potriveşte fiecare piesă. Pentru a încerca să recuperez 
inscripţia, aş mai putea face şi o analiză a suprafeţei sau chiar 


un tratament chimic, sau o scanare cu raze X. 

— Pe bune? 

— Merită să încercăm. Nu e specialitatea mea, dar e 
surprinzător cât de multe se pot realiza cu tehnicile moderne de 
recuperare. 

Răspunsul era destul de convenabil pentru Mandino. Se uită 
la bodyguard. 

— Du-te şi caută ceva moale în care să punem bucăţelele de 
piatră - prosoape, cearşafuri, ceva de genul acesta - şi adună 
fiecare ciob pe care îl găseşti. Apoi, se întoarse spre Rogan: Cât 
timp el face asta, suie-te pe scară şi începe să spargi cimentul 
din jurul pietrei. Dar, îl avertiză el, nu strica piatra şi mai mult. 
Te vom ajuta să o cobori după ce o slăbeşti. 

Mandino privi câteva minute cum oamenii săi încep să 
muncească, apoi merse spre uşă, făcându-i semn lui Pierro să îl 
urmeze. 

— Vom căuta în restul casei, sperând că au fost suficient de 
drăguţi, încât să scrie pe undeva ce au găsit. 

— Dacă au fost în stare să strice piatra, răspunse profesorul, 
mă îndoiesc că vom găsi ceva. 

— Ştiu, dar hai să căutăm oricum. 

În birou, Mandino observă imediat calculatorul şi o cameră 
foto digitală. 

— Vom lua astea, zise el. 

— Ne putem uita în calculator aici, sugeră Pierro. 

— Am putea, fu de acord Mandino, dar cunosc specialişti care 
pot recupera date şi de pe hard diskuri formatate, aşa că aş 
prefera să fie verificat de ei. lar dacă aceşti bărbaţi au 
fotografiat piatra înainte de a şterge inscripţia, s-ar putea ca 
imaginile să fie încă în aparat. 

Mandino smulse cablul de alimentare şi firele de conectare 
din spatele unităţii calculatorului şi o ridică. 

— Adu aparatul foto! ordonă el şi o luă spre hol, unde puse cu 
atenţie unitatea lângă uşă. 

Se întoarseră în sufragerie unde Rogan şi bodyguardul tocmai 
scoteau piatra din perete. După ce o aşezară pe podea, Mandino 
îi examină din nou suprafaţa, dar tot ce se vedea erau urme de 


daltă. În ciuda optimismului lui Pierro, el nu credea că mai 
exista vreo şansă de a recupera inscripţia din mormanul patetic 
de bucățele şi de pe suprafaţa pietrei. 

Cea mai bună opţiune pe care o aveau era să discute cu 
bărbaţii care făcuseră asta. 

* 

În mod normal, în Italia, funeraliile sunt o mare afacere de 
familie, cu afişe lipite în tot oraşul anunțând decesul, cu coşciug 
deschis şi cozi de oameni îndoliaţi plângând şi jelind. Familia 
Hampton cunoştea puţine persoane în oraş - ei stăteau acolo 
doar de câteva luni şi fuseseră mereu pe drumuri - şi îşi 
petrecuseră majoritatea timpului muncind la casă, fără să iasă 
să-şi cunoască vecinii. 

Bronson aranjase un serviciu funerar simplu, anticipând că 
vor fi numai trei persoane - el, Mark şi preotul. De fapt, veniseră 
cam două duzini de oameni, toţi membri ai numeroasei familii a 
Mariei Palomo. Dar, după standardele italiene, fusese o 
înmormântare foarte restrânsă şi o ceremonie scurtă. Cei doi 
bărbaţi erau înapoi în maşina lor după 30 de minute, pornind 
spre oraş. Niciunul din ei nu îl observase pe individul din 
banalul Fiat de culoare închisă care îi urmărise până în 
Ponticelli. Când parcaseră lângă biserică, acesta trecuse pe 
lângă ei, dar, în cele câteva secunde cât îi luă lui Bronson să 
coboare maşina de pe bordură, se afla din nou în spatele lor. 

În maşină, şoferul scoase un telefon mobil şi apăsă o tastă 
pentru apelarea rapidă. 

— Se îndreaptă spre casă, spuse el. 

* 


Mark abia scosese un cuvânt de când plecaseră din Ponticelli, 
iar Bronson nu avusese nici el chef de vorbă, amândoi bărbaţii 
fiind uniți în suferința provocată de moartea femeii pe care o 
iubiseră, deşi din perspective diferite. Mark încerca să accepte 
capitolul final, irevocabil, al scurtei sale căsătorii, în timp ce 
pierderea dureroasă a lui Bronson era temperată de sentimentul 
de vinovăţie, de conştientizare a faptului că, în ultimii cinci ani 
şi ceva, trăise o minciună, fiind îndrăgostit de soția celui mai 
bun prieten. 


Funeraliile fuseseră ultimul rămas-bun al lui Mark faţă de 
Jackie şi acum, când totul se sfârşise, avea de gând să ia nişte 
decizii cu privire la viaţa lui. Bronson bănuia că acea casă în 
care familia Hampton intenţionase să se retragă la pensie va fi 
scoasă la vânzare. Probabil că amintirile cu ei doi în casa veche 
ar fi prea dureroase pentru Mark. 

Pe măsură ce se apropiau de casă, Bronson observă un Fiat 
sedan mergând cu viteză în spatele lor. 

— Şoferi italieni nenorociţi, şopti el deoarece nu dădea niciun 
semn că ar vrea să depăşească, menţinându-se doar la 
aproximativ 25 de metri în spatele lor. 

Frână uşor în apropierea porţii, semnaliză şi coti pe alee. Dar 
şi cealaltă maşină făcu la fel, oprind chiar în poartă şi blocând-o 
complet. În acel moment, Bronson se uită către casă şi îşi dădu 
seama că fuseseră prinşi în cursă, înțelegând totodată cât de 
mare era miza. 

Afară mai era parcată o maşină, o Lancia, iar lângă uşa din 
faţă, care arăta ca şi cum ar fi fost uşor întredeschisă, era o 
cutie gri alungită şi un obiect cubic de culoarea nisipului. În 
spatele maşinii parcate stăteau doi oameni, uitându-se la Alfa 
care se apropia, unul din ei având în mâna dreaptă un obiect ce 
nu putea fi altceva decât un pistol. 

— Ce dracu'?... strigă Mark. 

— Ţine-te bine! ţipă Bronson. Trase de volan spre stânga şi 
acceleră puternic, scoțând maşina de pe aleea cu pietriş şi 
îndreptându-se direct spre gardul care delimita grădina de 
drum. 

— Unde era? urlă Bronson. 

Lipit de scaunul din dreapta, Mark ghici imediat ce căuta 
Bronson. Când cumpăraseră casa, aleea avea o formă de U, cu 
două porţi, dar ei extinseseră gardul şi pajiştea peste cea de-a 
doua intrare. lar acum aceasta era singura lor cale de scăpare. 
Arătă cu degetul prin parbriz. 

— Puțin mai încolo, la dreapta, spuse el chircindu-se în scaun 
şi închizând ochii. 

Bronson trase uşor de volan în vreme ce Alfa zbură înainte. 
Auzi zgomotul împuşcăturilor în spatele lor, dar îşi dădu seama 


că niciuna nu atinsese vehiculul. Apoi, botul maşinii lovi gardul 
şi trecu peste tufişurile care fuseseră plantate abia cu un an în 
urmă. Prin parbriz puteau vedea acum doar un vârtej de verde şi 
maro, în timp ce Alfa strivea plantele, iar crengile şuierau pe 
lângă ferestrele laterale. Roţile din faţă se ridicară de la pământ 
pentru un moment, când maşina lovi partea de jos a gardului, 
apoi se izbiră de sol. 

Scăpaseră. Atunci când maşina ajunse pe porţiunea de iarbă, 
Bronson ridică piciorul de pe pedala de acceleraţie şi frână un 
moment, pentru a verifica drumul în ambele direcţii. Şi bine 
făcu. 

Un camion cu lemne cobora dealul direct spre ei, aflându-se la 
doar câţiva metri, un nor negru de fum ieşindu-i din ţeava de 
eşapament. Faţa şoferului avea o expresie şocată, aproape 
comică, după ce văzuse chiar în faţa lui răsărind dintr-un gard o 
maşină de un roşu aprins. 

Bronson apăsă din nou pedala de acceleraţie şi Alfa ţâşni în 
drum, evitând camionul la niciun metru. Apăsă frâna, trase 
puternic de volan spre stânga, iar în momentul în care maşina se 
îndreptă spre vale, acceleră din nou. Partea din spate a Alfei 
derapă, dar, în câteva momente, cobora panta cu o viteză de 
peste 90 de kilometri pe oră. 

— Ce dracu' se întâmplă? întrebă Mark întorcându-se în scaun 
şi uitându-se în spate, spre casă. Cine erau oamenii ăia? 

— Nu ştiu cine erau, spuse Bronson, dar ştiu ce erau. Obiectul 
acela cubic era piatra din peretele din sufragerie, iar cutia gri 
era unitatea de la calculator. Ăştia sunt bărbaţii care au intrat în 
casă ca să citească prima inscripţie şi care au mai încercat o 
dată să intre pentru a o găsi şi pe a doua. 

Bronson se uită în oglindă, în vreme ce accelera puternic la 
vale. Cam la 500 de metri în spate văzu două maşini ieşind pe 
poartă, una după alta, pornind în urmărirea lor. Prima era Fiatul 
care le blocase drumul, iar cea de-a doua - o Lancia. 

— Nu... începu Mark. 

Bronson îl întrerupse: 

— N-am scăpat încă. Suntem urmăriţi de ambele maşini. 

Se uită la instrumentele din bord, verificând orice avertisment 


care ar fi putut să apară ca urmare a tratamentului dur la care 
supusese maşina, dar totul părea OK. Chiar dacă nu exista nicio 
problemă tehnică, mai erau totuşi nişte resturi de verdeață care 
se prinseseră de partea din faţă a vehiculului. 

— Ce vor? 

— Inscripţia, bineînţeles. Ştiu că am distrus-o, aşa că suntem 
singurul lor fir doar pentru că am văzut-o. Indiferent ce înţeles 
are, trebuie să fie mult mai importantă decât am crezut. 

Bronson forţa maşina cât de mult îndrăznea, dar drumurile 
erau destul de înguste, şerpuite şi denivelate, şi, cu toate că nu 
putea vedea maşinile din spatele lui, ştia că sunt aproape. Era 
un şofer foarte experimentat, antrenat de poliţie, dar nu era 
familiarizat nici cu maşina, nici cu zona şi conducea pe partea 
„greşită” a drumului, aşa că şansele erau împotriva lui. 

— Va trebui să mă ajuţi, Mark. Trebuie să ieşim dracului de 
aici, cât mai repede posibil. 

Arătă spre un indicator de intersecţie. 

— Pe unde? 

Mark se uită ţintă prin parbriz, dar nu răspunse imediat. 

— Trebuie să ştiu, spuse Bronson repede. Pe unde? 

Mark părea să se trezească. 

— Stânga, zise. Ia-o la stânga. Este cel mai rapid drum spre 
autostradă. 

În vreme ce Bronson se opri în mijlocul drumului, aşteptând 
să treacă un grup de trei maşini care veneau din direcţie opusă, 
văzu Fiatul în oglinda retrovizoare, cam la 100 de metri în spate. 

— Rahat! şopti Bronson şi acceleră cât putu de repede imediat 
după eliberarea drumului. 

— O trecere rapidă în revistă, Mark, spuse el. Laptopul şi 
aparatul foto sunt în maşină, iar paşaportul e în buzunar. Mai 
este ceva ce trebuia să iei din casă? 

Mark băgă mâna în buzunar şi scoase portmoneul şi 
paşaportul. 

— Doar hainele şi lucrurile mele, zise. Nu terminasem de 
împachetat. 

— Ai terminat acum, spuse Bronson nemilos, mutându-şi 
privirea de la drumul din faţă la oglinzi şi invers. 


— Trebuie să faci următoarea la dreapta, îl instrui Mark. 
Autostrada e la numai câţiva kilometri depărtare. 

— Am înţeles. 

Dar, cu toate că Bronson încetini pe măsură ce se apropria de 
intersecţie, nu o luă la dreapta. 

— Chris, am spus s-o iei la dreapta. 

— Ştiu, dar trebuie să-l pierdem pe tipul ăsta mai întâi. Ține- 
te bine! 

Fiatul se apropiase la mai puţin de 100 de metri de Alfa, când 
Bronson acţionă. Călcă frâna, aşteptă până când viteza maşinii 
scăzu la aproape 30 de kilometri pe oră, eliberă frâna, trase de 
volan la stânga şi, simultan, smuci şi frâna de mână. 
Cauciucurile scrâşniră, iar maşina ricoşă pe cealaltă parte a 
străzii. Odată ajunşi pe banda opusă de mers, Bronson eliberă 
frâna de mână şi apăsă acceleraţia. Alfa trecu pe lângă Fiatul al 
cărui şofer încă frâna şi, câteva momente mai târziu, trecură şi 
pe lângă Lancia care tocmai îi ajungea din urmă. 

— Ce dracu” a fost asta? întrebă Mark. 

— Tehnic, se numeşte întoarcere în J, deoarece asta e forma 
pe care o lasă cauciucurile pe stradă. E uimitor ce poţi învăţa la 
poliţie. Lucrul important este că asta ar trebui să ne dea timp să 
ne tragem sufletul. 

Bronson îşi verifica oglinzile constant şi, când ajunseră la 
intersecţia cu autostrada, nu văzu în spatele lor nici urmă de 
Fiat sau de Lancia. Pentru o secundă sau două, se întrebă dacă 
să ignore intersecţia şi să o ia pe un drum lăturalnic spre deal, 
unde ar fi putut să se ascundă câteva minute. Dar se hotări că 
viteza era mult mai importantă şi înaintă cu maşina pe şosea, 
neîncetinind aproape deloc, iar după trei minute, îşi cumpărau 
bilete de la bariera de pe autostradă. 

— Unde mergem? întrebă Mark. 

— Spre graniţa italiană. Intenţionez să mă îndepărtez cât mai 
mult de ei şi cu cât ajungem mai repede în altă ţară, cu atât mai 
bine, din punctul meu de vedere. 

Mark clătină din cap. 

— Tot nu înţeleg ce se întâmplă. Furtul calculatorului are sens 
- presupun -, deoarece ar fi fost posibil ca noi să fi stocat pozele 


inscripţiei în el, dar piatra? Ai distrus inscripţia complet, aşa că 
de ce s-ar mai osteni să o ia? 

— Se gândesc că pot să o recupereze prin folosirea unor 
procedee de înaltă tehnologie. De exemplu, se pot folosi razele X 
pentru a se citi numărul motorului unei maşini după ce a fost 
distrus, aşa că pot exista tehnici asemănătoare care pot fi 
utilizate şi pentru obiectele din piatră. De fapt, nu ştiu. Dar, 
dacă te osteneşti să scoţi piatra aia din perete - fără să mai 
socotim împuşcăturile -, înseamnă că eşti cu adevărat hotărât să 
găseşti inscripţia. 

I 


Gregori Mandino era furios. Ordonase ca piatra şi unitatea 
calculatorului să fie puse în Lancia şi plănuise ca Pierro să ducă 
maşina mai departe de casă, lăsându-i pe ceilalţi trei bărbaţi să 
aştepte întoarcerea lui Hampton şi a colegului lui. Dar apelul 
primit de la bodyguard, prin care-l informa că cei doi bărbaţii se 
îndreptau spre casă, schimbase toată situaţia. 

Manevra bodyguardului funcţionase perfect, blocând complet 
intrarea spre alee, dar modul în care maşina reuşise să scape 
fusese complet neaşteptat. Modul, precum şi felul în care Alfa 
scăpase de ei câteva minute mai târziu îl convinseseră pe 
Mandino că şoferul era fie disperat, fie expert. 

Se întorseseră cât de repede putuseră ca să îi urmărească, 
dar, până ajunseră la prima intersecţie, Alfa Romeo dispăruse şi 
erau trei trasee dintre care şoferul ar fi putut să aleagă. 
Mandino bănui că Hampton şi celălalt bărbat se îndreptau spre 
autostradă şi îi ordonă şoferului Lanciei să o ia într-acolo, dar nu 
văzură nici urmă de maşină până ajunseră la cabinele de plată 
şi, fără să ştie pe unde o luase Alfa, orice încercare de a-i urmări 
era inutilă. 

Mandino ura să facă greşeli. Presupusese că englezii nu se 
vor întoarce acasă mai devreme de două ore, iar presupunerea, 
după cum spunea un coleg american, era sursa tuturor 
încurcăturilor. Dar era prea târziu acum. 

— Scotociţi casa! ordonă el. Căutaţi orice documente care îl 
pot identifica pe cel de-al doilea bărbat şi orice ne-ar putea ajuta 
să-i găsim. 

În timp ce oamenii se împrăştiau ca să îi execute ordinul, 
Pierro veni la Mandino. 

— Ce vrei să fac? 

— Mai uită-te o dată pe aici, în cazul în care oamenii mei 
ratează ceva. 


— Unde crezi că s-au dus cei doi englezi? 

— Dacă au puţin creier, răspunse Mandino, se întorc în 
Anglia. Au ajuns pe autostradă şi se îndreaptă spre nord, spre 
ieşirea din Italia. 

— Nu poţi să-i opreşti? Să le ceri carabinierilor să-i 
intercepteze? 

Mandino clătină din cap. 

— Am ceva relaţii, dar se presupune că trebuie să tratăm 
această problemă cât mai discret cu putinţă. Va trebui să-i 
găsim pe cei doi cu propriile resurse. 


II 


Mandino avea dreptate - Bronson o luase pe autostradă şi 
cotise spre nord, îndreptându-se spre graniţa italiană. 

— Crezi că o să ne urmărească? întrebă Mark pe când Alfa lua 
o curbă uşoară cu 140 de kilometri la oră. 

— Nu, dacă nu au un elicopter sau ceva de genul acesta, 
spuse Bronson uitându-se la drum. Am scăpat de Fiat şi de 
Lancia cu mult înainte de a ajunge pe autostradă. 

— Pe ce traseu o iei, ca să pot programa sistemul de navigaţie 
prin satelit? 

— Ca să ne ferim de tipii ăştia care ar putea plănui un blocaj 
pe drum, vom alege traseul scurt care să ne scoată din Italia. 
Cea mai apropiată frontieră este cu Elveţia, dar, fiindcă gnomii 
ăştia nu fac parte din Uniunea Europeană, ne vor întreba de 
acte. Aşa că o să o luăm spre nord, pe lângă Modena, mergem la 
Verona, apoi la Trento spre graniţa austriacă, după aceea prin 
Innsbruck spre Germania şi Belgia. Va fi o călătorie a dracului 
de rapidă. Vreau să mă opresc pentru benzină, mâncare, cafea şi 
toaletă, şi atât. Când vom fi prea obosiţi ca să mai conducem, 
vom opri la un motel pe undeva. Dar asta nu se va întâmpla 
decât după ce trecem cel puţin două graniţe şi am străbătut o 
bună parte din Germania. 


III 


Nu întâmpinară nicio problemă în drumul lor foarte rapid prin 
Europa. Bronson se ţinuse de cuvânt şi condusese pe cât de 
repede îi permisese traficul, alegând pe cât posibil drumuri cu 
plată, mergând spre nordul Italiei, traversând vestul Austriei şi 
intrând în Germania chiar pe la nord de Innsbruck. 

Conduseseră până la Munchen, apoi o luaseră spre vest, către 
Stuttgart şi Frankfurt, dar apoi Bronson începu să simtă 
oboseala cu adevărat. La Montabaur, o luaseră pe autostradă 
spre nord, iar la Langenhahn găsiră un motel şi se culcară. 

Dimineaţa următoare, Bronson forţă Alfa pe drumuri 
lăturalnice până la autostradă, la sud-est de Köln. După aceea, 
au mers pe drumuri cu plată până la Aachen, unde au intrat în 
Belgia, şi apoi până la graniţa franceză aproape de Lille. Mai era 
puţin până la tunelul care trecea pe sub Canalul Mânecii, chiar 
lângă Calais, unde Mark plăti o mică avere pentru privilegiul de 
a sta în propria maşină în timpul scurtei călătorii pe sub La 
Manche. 

— Îţi spun eu, Chris, zise el în vreme ce Bronson băga maşina 
în tren. Data viitoare când o să traversez Franţa, o să iau 
feribotul. 

O oră mai târziu, Bronson îl lăsa pe Mark la apartamentul lui 
din Ilford, apoi o luă pe centura de sud, pe autostrada M25, şi 
deschise uşa casei sale la doar 70 de minute după ce se 
despărţise de prietenul său. 

Lăsă geanta în salon şi, în câteva minute, transferă 
fotografiile ambelor inscripţii pe un stick USB de capacitate 
mare, deoarece nu voia să care laptopul cu el prin toată Londra. 

Nu mâncase nimic de la micul dejun din Germania, despre 
care avea impresia că avusese loc cu o săptămână în urmă, aşa 
că, în drum spre gară, îşi cumpără nişte sendvişuri şi o băutură 
răcoritoare de la un magazin din apropiere. 

30 de minute mai târziu, se afla în trenul care mergea spre 
Charing Cross şi British Museum. 


IV 


Gregori Mandino se întorsese la Roma de îndată ce-i fusese 


clar că prada nu se va întoarce la casa cea veche. Reuşise să 
depisteze adresa din Ilford a lui Mark Hampton şi pe cea de la 
serviciu, din Londra. Cel de-al doilea bărbat se dovedise mai 
greu de identificat: un englez care vorbea italiana fluent şi care 
se prezentase celor de la casa mortuară ca fiind „Chris 
Bronson”. 

Dar existau modalităţi de a da de urma oamenilor şi Mandino 
ştia că acei doi bărbaţi zburaseră spre Roma din Marea Britanie, 
iar Cosa Nostra avea legături extinse la toate nivelurile 
birocraţiei italiene. Aşa că formă un număr de telefon şi dădu 
nişte ordine. 

Mai târziu, puţin peste trei ore, Antonio Carlotti sună să-i 
comunice rezultatul. 

— Mandino. 

— Avem o potrivire, capo. Contactul nostru de la controlul 
paşapoartelor din Roma l-a identificat pe bărbat ca fiind 
Christopher James Bronson şi am adresa lui din Tunbridge 
Wells. 

Mandino luă un creion şi o hârtie în timp ce Carlotti îi dicta 
adresa şi numărul de telefon ale lui Bronson. 

— Unde este Tunbridge Wells? întrebă Mandino. 

— În Kent, cam la cincizeci de kilometri sud de Londra. Mai e 
şi altceva. Motivul pentru care ancheta a durat atât de mult este 
că omul meu a trebuit să le explice autorităţilor britanice 
motivul investigaţiei. În mod normal, verificarea unui paşaport 
este doar o formalitate, dar în acest caz au refuzat să ne dea 
informaţiile până când nu li s-a spus motivul investigaţiei. 

— Ce li s-a spus? 

— Îi s-a spus că s-ar putea ca Bronson să fie martorul unui 
accident de circulaţie la Roma, iar ei se pare că au fost 
satisfăcuţi de explicaţie. 

— Dar de ce, puse Mandino întrebarea evidentă, au fost 
reticenţi să divulge informaţia? 

— Pentru că acest Bronson este ofiţer de poliţie activ, îl 
lămuri Carlotti. De fapt, este detectiv la secţia din Tunbridge 
Wells. Exact ca şi carabinierii, poliţia britanică îşi protejează 
oamenii. 


Preţ de câteva momente, Mandino nu răspunse. Acest fapt era 
neaşteptat şi nu-şi dădea seama dacă era o veste bună sau rea. 

— Familie? întrebă în cele din urmă. 

— Ambii părinţi sunt morţi, nu are copii şi a divorţat de 
curând. Fosta lui soţie este Angela Lewis. E angajată la British 
Museum din Londra. 

— Pe ce post? Ca secretară sau ceva de genul ăsta? 

— Nu. Este custode la secţia de ceramică. 

Mandino ştiu că asta era în mod clar o veste proastă. Habar n- 
avea ce face un astfel de custode, dar simplul fapt că femeia aia 
Lewis lucra într-unul dintre cele mai faimoase muzee din lume 
însemna că avea acces la nenumărați specialişti din multe 
discipline. 

Mandino ştia acum că nu mai avea mult timp. Trebuia să se 
ducă la Londra cât mai repede posibil, dacă voia să mai aibă 
vreo șansă să remedieze situaţia. Dar, înainte de a termina 
convorbirea, făcu rost de adresa din Londra şi de numărul de 
telefon ale Angelei Lewis. Ordonă să se modifice criteriile de 
căutare ale sistemului de monitorizare pe internet, adăugând 
unele specifice la căutările analizatorilor de sintaxă. 

Sistemul de monitorizare pe care îl realizase era 
atotcuprinzător şi scump. Dar, cum Vaticanul plătea nota, nu-i 
păsa de costuri. Se baza pe un program numit NIS sau 
Naruslnsight Intercept Suite, pe care oamenii lui Mandino îl 
modificaseră, astfel încât să poată fi instalat şi pe servere de la 
distanţă, fără ca „gazda” să ştie, şi să lucreze ca un virus de 
calculator, mai precis, ca un cal troian. Odată instalat, NIS 
putea fi făcut să monitorizeze toate reţelele pentru a detecta 
căutări specifice pe internet pentru anumite expresii şi chiar şi 
e-mailurile. 

Mandino era sigur că va afla tot ce accesa Bronson pe 
internet şi va şti şi ce caută. 

I 


Bronson scoase din buzunar telefonul Nokia și formă numărul 
de la serviciu al Angelei. Drumul de la Tunbridge Wells în oraş 
fusese rapid şi lipsit de incidente. Găsise chiar mai multe locuri 
libere în tren şi putuse sta comod. 

— Angela? 

— Da. 

Vocea ei era tăioasă şi distantă. 

— Sunt Chris. 

— Ştiu. Ce vrei? 

— Sunt lângă muzeu şi am adus fotografiile inscripţiilor ca să 
arunci o privire. 

— Nu mă interesează. Credeam că ti-ai dat seama. 

Bronson şovăi puţin. Evident, nu se aşteptase ca Angela să îi 
ureze bun venit cu braţele deschise - ultima oară când se 
văzuseră erau în biroul avocatului, iar despărţirea lor fusese 
foarte rece, asta în cel mai bun caz -, dar sperase că măcar va 
dori să îl vadă. 

— Dar credeam... bine, ce poţi să-mi spui de Jeremy Goldman? 
E disponibil? 

— S-ar putea să fie. Mai bine întrebi de el când ajungi aici. 

Cinci minute mai târziu, Bronson introducea stickul USB într- 
un calculator din biroul spaţios, dar aglomerat al lui Jeremy 
Goldman. Specialistul în limbi antice era înalt şi foarte slab, iar 
tenul lui palid şi cu pistrui era parţial ascuns în spatele unei 
perechi de ochelari mari şi rotunzi care, după părerea lui 
Bronson, nu se potriveau pentru forma feţei lui. Era îmbrăcat 
neglijent, într-o pereche de pantaloni şi un tricou, şi arăta mai 
mult ca un student rebel decât ca unul dintre cei mai importanţi 
specialişti britanici în studiul limbilor moarte. 

— Am fotografii ale ambelor pietre inscripţionate, îi spuse 
Bronson. Pe care vrei să o vezi întâi? 


— Ai mai trimis câteva fotografii ale expresiei latineşti, dar aş 
vrea să le mai văd o dată, precum şi pe celelalte pe care le-ai 
făcut. 

Bronson dădu din cap şi apăsă pe mouse. Prima imagine care 
apăru pe monitorul de 21 de inchi din faţa lor. 

— Am avut dreptate, şopti Goldman când apăru cea de-a treia 
fotografie. Urmări cu degetele cuvintele inscripţiei. Suni nişte 
litere în plus sub inscripţia principală. 

Se întoarse şi se uită la Bronson. 

— Fotografia asta pe care ai trimis-o era luată de aproape şi 
destul de clară, spuse, dar lumina bliţului s-a reflectat de piatră 
şi nu-mi dădeam seama dacă semnele pe care le vedeam erau 
făcute de daltă sau erau efectiv parte a inscripţiei. 

Bronson se uită la ecran şi văzu ce îi arăta Goldman. Sub cele 
trei cuvinte latineşti mai erau două grupuri de litere mai mici pe 
care nu le observase până atunci. 

— Le văd. Ce înseamnă? întrebă. 

— Ei, bine, cred că inscripţia propriu-zisă este din secolul I 
sau al Il-lea d.Hr., iar când spun asta mă bazez pe forma 
literelor. Ca toate alfabetele scrise, literele latine şi-au schimbat 
forma în decursul anilor, iar acestea mi se par că arată ca un 
text destul de clasic din secolul I. Acum, cele două seturi de 
litere mai mici pot să ne ajute să precizăm data. PO din PO LDA 
ar putea fi abrevierea latină pentru per ordo, care înseamnă 
„din ordinul lui”. Acesta era genul de stenografie folosită de 
romani pentru a arăta ce oficial s-a ocupat de un anumit proiect, 
cu toate că este foarte neobişnuit să găseşti aşa ceva ca parte a 
unei inscripţii de pe o lespede. De obicei, găseşti aşa ceva la 
sfârşitul unui pergament - care în mod obişnuit conţinea o serie 
de instrucţiuni urmate de o dată şi apoi de un PO şi de numele 
sau inițialele senatorului sau ale oricui altcuiva ordonase 
realizarea lucrării respective. Aşa că, dacă am putea afla cine a 
fost LDA, am putea să dăm lovitura cu datarea mai precisă a 
acestei inscripţii. 

— Vreo idee? întrebă Bronson. 

Goldman rânji. N 

— Niciuna, şi mă tem că nici nu o să fie uşor. In afara de 


această dificultate evidentă de a identifica după iniţiale pe 
cineva care a trăit acum două milenii, fără a şti nimic altceva, 
romanii mai aveau şi obiceiul să-şi schimbe numele. Să vă dau 
un exemplu. Toată lumea a auzit de Iulius Cezar, dar foarte 
puţină lume ştie că numele lui întreg era împăratul Gaius Iulius 
Cezar Divus sau că el era în mod normal cunoscut ca Gaius 
Iulius Cezar. Aşa că inițialele lui ar putea fi JC, GJC sau chiar 
IGJCD. 

— Înţeleg ce spui. Atunci LDA ar putea fi oricine? 

— Ei bine, nu oricine. Oricine a ordonat inscripţionarea pietrei 
a fost o persoană de o oarecare importanţă, aşa că noi căutăm 
un senator sau un consul, ceea ce ne mai îngustează aria de 
căutare. Indiferent la cine se referă inițialele, persoana trebuie 
să fie undeva în documentele istorice. 

Bronson se uită din nou la ecran. 

— Şi celelalte litere de aici, MAM? Ce crezi că înseamnă? Altă 
abreviere? 

Goldman clătină din cap. 

— Dacă aşa este, nu e ceva cu care sunt familiarizat. Nu, de 
fapt, cred că aceste iniţiale sunt doar ale unui bărbat care a 
gravat piatra - zidarul însuşi. Şi nu cred că avem nici cea mai 
mică şansă să-l identificăm. 

— Bine, cam asta ar fi tot despre prima inscripţie, zise 
Bronson. Te-ai gândit că această piatră ar fi putut fi tăiată în 
două, aşa că am căutat în toată casa încă o bucată. N-am găsit-o, 
dar am găsit asta pe cealaltă parte a aceluiaşi perete, în 
sufragerie, chiar în spatele primei pietre. 

Cu o mişcare largă a braţului, Bronson făcu dublu clic pe una 
dintre imaginile de pe stick şi se lăsă pe spate în timp ce pe 
ecran apărea o fotografie a celei de-a doua inscripţii. 

— Ah, spuse Goldman, asta e mult mai interesantă şi mult mai 
recentă. Textul latin al primei inscripţii a fost cioplit cu litere 
mari, tipice pentru inscripţiile comemorative romane din 
secolele I şi al II-lea. Dar asta are o scriere cursivă, mult mai 
elegantă şi mai expresivă. 

— Ne-am gândit că ar putea fi occitană, sugeră Bronson. 

Goldman dădu afirmativ din cap. 


— Ai absolută dreptate - este occitană şi sunt destul de sigur 
că e medievală. Ştii ceva despre această limbă? 

— Nimic. Am introdus câteva cuvinte pe motoarele de căutare 
de pe internet, care au generat rezultate identificate ca fiind 
occitane. Toate, cu excepţia cuvântului ăsta - arătă spre ecran -, 
care pare a fi latin. 

— Ah, calix. Potir. Trebuie să mă gândesc la asta. Dar 
folosirea occitanei este interesantă. Plasează această inscripţie 
în secolul al XIII-lea sau al XIV-lea, dar occitana nu era folosită 
în mod curent în zona Romei din Italia, unde bănuiesc că ai găsit 
asta. Ceea ce sugerează că persoana care a cioplit piatra venise 
probabil din sud-vestul Franţei, regiunea Languedoc. Literal, 
languedoc înseamnă „limba lui Oc” sau „occitan”. 

— Dar ce înseamnă inscripţia? 

— Din câte îmi dau seama, nu este un text occitan standard. 
Adică, nu e o rugăciune sau o bucată de poezie pe care s-o mai fi 
văzut. Sunt nedumerit şi de cuvântul calix. De ce să pui un 
cuvânt latin într-un fragment de poezie occitană? 

— Crezi că e un poem? întrebă Bronson. 

— Asta este ceea ce sugerează forma. 

Goldman făcu o pauză, îşi scoase ochelarii şi îşi şterse 
lentilele cu grijă. 

— Pot traduce asta într-o engleză modernă, dar nu voi putea 
garanta precizia absolută a traducerii. De ce nu te duci să beio 
ceaşcă de cafea sau să te plimbi prin muzeu? Revino cam într-o 
jumătate de oră. Până atunci, voi fi terminat o versiune. 

Când Bronson ieşi din biroul lui Goldman, se uită în jur, plin 
de speranţă. Sperase să o vadă pe Angela cât timp era în muzeu, 
dar refuzul ei îl dezamăgise. 

Hoinări pe Great Russell Street şi merse pe una dintre 
străduţele lăturalnice. Se instală într-o cafenea şi comandă un 
cappuccino. Prima înghiţitură îl făcu să îşi dea seama cât de 
proastă era cafeaua englezească în comparaţie cu cea 
italienească adevărată. Asta îl făcu să se gândească din nou la 
Italia şi, inevitabil, la Jackie. 

În vreme ce şedea acolo, bând lichidul amar, gândurile îi 
zburară cu ani în urmă, amintindu-şi ce entuziasmați fuseseră ea 


şi Mark când cumpăraseră în sfârşit casa aceea veche din Italia. 
Fusese acolo cu amândoi, deoarece ei nu vorbeau limba 
suficient de bine pentru a putea realiza tranzacţia, şi stătuse cu 
ei la un hotel, câteva zile. 

li apăru în minte o imagine extrem de vie: Jackie dansând pe 
pajişte, într-o rochie de vară de un roşu aprins cu alb, în timp ce 
Mark stătea lângă uşa din faţă, cu un rânjet larg pe faţă, în ziua 
în care primiseră, în cele din urmă, cheile casei. 

— Stai cu noi, Chris, spusese ea râzând în lumina soarelui de 
primăvară. Există o grămadă de camere. Stai cât vrei. 

Dar nu o făcuse. Invocase presiunea muncii şi zburase înapoi 
la Londra, în după-amiaza următoare. Cele două zile pe care le 
petrecuse împreună cu ei în Italia îi reaprinseseră sentimentele 
pentru Jackie, sentimente pe care le crezuse uitate şi despre 
care ştia că erau o trădare atât faţă de Mark, cât şi faţă de 
Angela. 

Bronson se scutură pentru a se trezi din reverie şi termină 
cafeaua, strâmbându-se din cauza gustului nisipos al zaţului. Se 
lăsă pe spătarul scaunului şi, într-un moment de introspecţie 
sumbră, se întrebă dacă viaţa lui s-ar mai putea îmbunătăţi 
vreodată. 

Jackie era acum - spre regretul său etern - moartă. Mark era 
o epavă din punct de vedere emoţional, cu toate că Bronson ştia 
că era puternic şi va ieşi din asta, iar Angela abia mai vorbea cu 
el. Nu ştia sigur dacă mai avea o slujbă şi, din motive pe care nu 
le putea înţelege încă, era implicat într-o luptă cu o bandă de 
asasini italieni pentru câteva inscripţii vechi şi prăfuite. În 
aşteptarea crizei vârstei mijlocii, reflectă Bronson, marcase cam 
toate căsuţele de la debite. Dar el nu intrase în criza vârstei 
mijlocii. Oricum, nu încă. 

* 

Trei sferturi de oră mai târziu, se întoarse în biroul lui 
Goldman. 

Bronson sperase că va exista un indiciu care îi va conduce la 
secţiunea lipsă a primei pietre inscripţionate sau chiar la o 
descriere a conţinutului ei, dar fu dezamăgit. Versurile pe care i 
le înmână Goldman nu păreau nimic altceva decât nişte aiureli 


întortocheate: 
GB-PS-DDDBE 


Din muntele sigur a coborât adevărul 
Abandonat de toţi cei care salvează binele 
Flăcările purificatoare înăbuşă numai carnea, 

Iar spiritele pure planează deasupra rugului 
Pentru ca adevărul puternic ca piatra pe veci să îl îndure. 


Aici, stejarul şi ulmul descoperă semnul 
Aşa cum e deasupra, aşa e şi dedesubt 
___ Cuvântul devine perfect 
În potir, totul este fără valoare 
Şi îngrozitor de privit 


— Eşti sigur că traducerea e precisă, Jeremy? întrebă 
Bronson. 

— Asta e o traducere literală a versurilor occitane, da, 
răspunse Goldman. Problema este că pare să fie mult simbolism 
în textul original pe care nu-l prea putem desluşi în zilele 
noastre. De fapt, o parte din el este complet lipsit de sens 
pentru noi, chiar dacă am şti exact ce voia autorul să transmită. 
De exemplu, există nişte referinţe la catarism:, ca afirmaţia „Aşa 
cum e deasupra, aşa e şi dedesubt” care, fără o cunoaştere 
profundă a acestei religii, ar fi imposibil de înţeles complet. 

— Dar catarii erau predominanti în Franţa, nu în Italia, nu-i 
aşa? 

Goldman dădu din cap. 

— Da, dar se ştie că, după cruciada albigensiană, câţiva 
supraviețuitori au fugit în nordul Italiei, aşa că poate versul ăsta 
a fost scris de unul dintre ei. Asta ar explica şi folosirea 
occitanei. Dar, în ceea ce priveşte sensul real, mă tem că nu am 
nicio idee. Şi cred că trebuie să găseşti un catar pe care să-l 


3 Catarismu] este o doctrină creştină din Evul Mediu. Catarii (cunoscuţi şi ca 
albigenzii, fiind deosebit de activi în regiunea Albi) sunt o sectă creştină cu 
puternice influenţe gnostice, a cărei teză duce la extrem doctrina celor două 
principii, Binele şi Răul. (n. red.) 


întrebi. Cruciații au fost foarte eficienţi când i-au exterminat. 

— Dar titlul, acest GB - PS - DDDBE? Este un fel de cod? 

— Mă îndoiesc, răspunse Goldman. Bănuiesc că se referă la 
vreo expresie cunoscută oamenilor care au văzut piatra în 
secolul al XIV-lea. 

Bronson se uită la el fără nicio expresie pe faţă. 

— Sunt foarte multe iniţiale uzuale în zilele noastre care ar fi 
fost complet lipsite de sens acum o sută de ani şi ar putea fi la 
fel de neînțeles pentru generaţiile viitoare. Lucruri ca... PC 
pentru „personal computer” sau pentru „politically correct”f, 
TMI pentru „too much information”5, ceva de genul acesta. OK, 
multe iniţiale de genul acesta se referă la termeni argotici, dar 
nimeni nu ar avea azi probleme cu înţelegerea expresiei RIP 
care înseamnă „rest în peace”$, iar lucruri ca astea ar fi putut fi 
gravate pe o piatră. Poate că inițialele pe care le avem aici au o 
semnificaţie similară pentru secolul al XIV-lea şi poate că erau 
atât de obişnuite, încât nu necesitau o explicaţie. 

Bronson se uită din nou la hârtia din mâna lui. Sperase că 
traducerea le va furniza un răspuns, dar nu reuşise decât să-i 
furnizeze o nouă listă de întrebări. 


II 


În acea seară devreme, la vreo cinci ore după ce aterizase pe 
Heathrow, Rogan îşi parcă maşina închiriată la aproximativ 500 
de metri de apartamentul lui Mark Hampton din Ilford. 

— Eşti sigur că este aici? întrebă Mandino. 

Rogan dădu din cap afirmativ. 

— E cineva înăuntru. Am telefonat acolo de trei ori şi mi s-a 
răspuns de fiecare dată. La primul apel, am spus că am greşit 
numărul, iar la celelalte două am zis că lucrez pentru o firmă de 
vânzări prin telefon. În toate cele trei cazuri mi-a răspuns un 
bărbat şi sunt destul de sigur că era Mark Hampton. 

— Bine, spuse Mandino. Luă o punguţă de plastic din 


4 Corect din punct de vedere politic (în lb. engleză, în original) 
5 Prea multe informaţii (în lb. engleză, în original) 
€ Odihnească-se în pace (în lb. engleză, în original) 


compartimentul dintre scaunele din faţă ale Fordului sedan, 
deschise uşa maşinii şi porni pe stradă împreună cu Rogan. 

Timpul era esenţial. Cu fiecare oră care trecea, Mandino ştia 
că tot mai mulţi vor vedea copii ale inscripţiilor, deoarece 
Hampton şi Bronson vor încerca să îşi dea seama ce înseamnă. 

Cei doi parcurseră pe jos distanţa până la clădire. La intrare, 
Mandino se uită în ambele direcţii, înainte de a-şi pune o 
pereche de mănuşi groase de cauciuc, şi apăsă butonul 
interfonului. După câteva secunde se auzi o pârâitură şi o voce 
de bărbat rosti la interfon. 

— Da? 

— Domnul Mark Hampton? 

— Da. Cine este? 

— Sunt inspectorul de poliţie Roberts, domnule, de la Poliţia 
Metropolitană. Doresc să va pun câteva întrebări în legătură cu 
moartea tragică, din Italia, a soţiei dumneavoastră. Pot să intru? 

— Puteţi să vă identificaţi? 

Mandino făcu o pauză de câteva secunde. Date fiind 
împrejurările, răspunsul lui Hampton nu era nici nerezonabil, 
nici neaşteptat. 

— Nu aveţi videointerfon, domnule, aşa că nu vă pot arăta 
legitimaţia. Dar pot să vă spun numărul legitimaţiei şi îl puteţi 
verifica fie la secţia de poliţie din Ilford, fie la New Scotland 
Yard. Numărul este şapte patru şase, doi opt patru. 

Mandino nu avea nici cea mai vagă idee ce număr sau numere 
ar putea să fie pe o legitimaţie eliberată de Poliţia 
Metropolitană, dar era gata să parieze că nici Hampton nu ştia. 
Asta conta doar dacă englezul se va obosi să verifice sau nu. 

— Ce întrebări? 

— Nişte simple probleme de procedură, domnule. Durează 
câteva minute. 

— Foarte bine. 

Se auzi un bâzâit şi încuietoarea electrică a uşii se deschise. 
Privind încă o dată în susul şi în josul străzii, Mandino şi Rogan 
păşiră înăuntru, merseră direct spre lift şi apăsară butonul 
pentru etajul lui Mark. 

După ce uşile liftului se deschiseră, verificară numerele 


apartamentelor, apoi o luară cu paşi mari pe coridor. Se opriră 
în faţa apartamentului lui Mark, iar Mandino bătu la uşă şi se 
dădu la o parte. 

În momentul în care uşa fu descuiată, Rogan îi trase un picior 
cât putu de tare. Uşa se deschise larg, doborându-l pe Mark pe 
pardoseala holului îngust de la intrare. Rogan păşi repede 
înainte, îngenunche şi îl lovi în cap cu o măciucă. Lovitura fu 
destul de puternică, încât Mark să îşi piardă cunoştinţa timp de 
câteva minute de care aveau nevoie. 

— Aici, spuse Mandino intrând în sufragerie şi arătând spre 
un scaun sculptat. Leagă-l de ăsta. 

Rogan împinse scaunul în mijlocul camerei. Cei doi bărbaţi îl 
târâră pe Mark până acolo şi îl aşezară. Acesta se lăsă în faţă, 
dar Mandino îl trase înapoi de umeri şi îl tinu nemişcat în vreme 
ce Rogan îşi făcea treaba. Luă o bucată de sfoară de rufe din 
geanta lui Mandino, o înfăşură de două ori în jurul pieptului lui 
Mark şi o legă la spatele scaunului, ca să-l ţină drept. Apoi, luă 
nişte coliere, înfăşură câte unul în jurul fiecărei încheieturi a 
bărbatului şi folosi o pereche de cleşti ca să le strângă. Repetă 
acelaşi procedeu în jurul braţelor şi coatelor lui Mark, apoi îi 
legă gleznele de picioarele scaunului în acelaşi fel. In mai puţin 
de trei minute, era complet imobilizat. 

— Verifică locul! ordonă Mandino. Vezi dacă a adus cu el vreo 
copie a inscripţiei. 

Pe când Rogan începu să cerceteze apartamentul, Mandino 
trecu în bucătărie şi îşi prepară o ceaşcă de cafea instant. Nu 
semăna deloc cu cafeaua Jatte italiană cu care era obişnuit, dar 
era mai bună decât nimic, iar ultimul lucru pe care-l băuse 
fusese o cutie cu suc de portocale în timpul zborului de la Roma. 

— Nimic, raportă Rogan în vreme ce Mandino se întorcea în 
cameră. 

— Bine. Trezeşte-l! 

Rogan păşi spre Mark, îi săltă capul şi îi deschise ochii cu 
forţa. Captivul se mişcă, apoi îşi recăpătă cunoştinţa. 

Când îşi reveni, Mark văzu un om bine îmbrăcat şi solid care 
stătea pe un scaun în faţa lui, sorbind cu înghiţituri mici o 
băutură fierbinte dintr-o ceaşcă de-a lui. 


— Cine dracu' sunteţi? întrebă Mark cu o voce aspră şi joasă. 
Şi ce faceţi la mine în casă? 

Mandino zâmbi uşor. 

— Eu pun întrebările acum, mulţumesc. Ştim despre cele două 
pietre inscripţionate pe care le-ai găsit în casa ta din Italia şi 
ştim că tu sau prietenul tău Christopher Bronson v-aţi hotărât să 
ştergeţi inscripţia de pe piatra din sufragerie. Vreau să-mi spui 
ce-aţi găsit. 

— Voi sunteţi nenorociţii care au ucis-o pe Jackie? 

Zâmbetul dispăru de pe faţa lui Mandino. 

— Am zis că eu pun întrebările. Asociatul meu te va face să 
înţelegi acest lucru. 

Rogan făcu un pas înainte cu cleştele în mână, se aplecă şi 
prinse degetul mic de la mâna stângă a lui Mark, ridicându-l 
încet. Cu un sunet pe care îl auziră ambii italieni, unul dintre 
oase se rupse, fiind imediat urmat de urletul de durere al lui 
Hampton. 

— Sper că izolarea fonică este bună, remarcă Mandino. Nu 
mi-aş dori să-i deranjez pe vecini. Acum, continuă el ridicând 
vocea ca să acopere gemetele lui Mark, răspunde-mi la întrebări 
repede şi sincer, iar după aceea poţi beneficia de o îngrijire 
medicală corespunzătoare. Dacă nu ne spui ce vrem să ştim, mai 
ai încă degete de care asociatul meu se poate ocupa. 

Rogan flutură cleştele în faţa lui Mark. 

Mark se holbă neîncrezător la italian, printr-o ceaţă roşie şi 
lacrimi de durere. 

— OK, rosti Mandino vesel, să începem. Ce ai văzut pe cea de- 
a doua piatră inscripționată? Şi nici nu te gândi să mă minţi. 
Colegul meu se uita pe fereastră când Bronson a dezvelit-o. 

— Un poem, oftă Mark. Arăta ca un poem. Două strofe. 

— În latină? 

— Nu. Am crezut că este o limbă numită occitană. 

— Aţi tradus-o? 

Mark clătină din cap. 

— Nu. Chris a încercat, dar a găsit doar câteva cuvinte pe 
internet, aşa că nu avem nicio idee despre ce înseamnă versurile 
acelea. 


— Ce ați reuşit să traduceţi? 

— Numai câteva cuvinte despre copaci, cred că stejar şi ulm. 
Şi cred că era şi un cuvânt latin. Ceva despre o cupă sau un 
potir. Asta este tot ce am putut să facem. 

— Eşti sigur? întrebă Mandino aplecându-se înainte. 

— Da, eu... 

Mark ţipă când Rogan strânse din nou cleştele pe degetul său 
fracturat, deja umflat şi plin de sânge. 

Mandino aşteptă câteva secunde înainte de a continua. 

— Sunt tentat să te cred, zise el pe un ton egal, de 
conversaţie. Deci, unde este inscripţia? Presupun că aţi copiat-o 
sau aţi făcut ceva cu ea, înainte ca prietenul tău să o distrugă. 

— Da, da, suspină Mark. Chris a fotografiat-o. 

— Şi ce a făcut cu fotografia? 

— Fosta lui soţie l-a pus în legătură cu un bărbat pe care îl 
cheamă Jeremy Goldman şi care lucrează la British Museum. li 
va arăta lui fotografiile, ca să încerce să le traducă. 

— Când? întrebă Mandino moale. 

— Nu ştiu. Ne-am întors din Italia chiar azi. A condus timp de 
două zile, aşa că probabil va ajunge acolo mâine. Dar nu ştiu, 
adăugă el grăbit când Rogan flutură ameninţător cleştele. 

Mandino ridică mâna calm. 

— Şi ai o copie a acestor fotografii? 

— Nu. N-avea rost. Pe Chris îl interesa acest lucru, nu pe 
mine. Eu doar îmi voiam soţia înapoi. 

— Şi mai sunt alte copii în afară de cele pe care le are 
Bronson? 

— Nu, tocmai v-am spus asta. 

Era timpul să termine. Mandino îi făcu lui Rogan semn cu 
capul şi acesta se duse în spatele prizonierului, luă o rolă de 
bandă adezivă şi rupse o fâşie de vreo 15 centimetri, pe care o 
lipi fără menajamente pe gura lui Mark, ca un căluş rudimentar. 
Apoi, tăie aproximativ un metru de sfoară de rufe şi-i înnodă 
capetele pentru a forma o buclă. 

ltalianul era conştient de groaza lui Mark din timpul 
pregătirilor. 

Rogan introduse capul lui Mark prin buclă, se duse în 


bucătărie şi, câteva secunde mai târziu, se întoarse cu cea mai 
banală ustensilă, un făcăleţ. Se aşeză chiar în spatele lui Mark, 
aşteptând instrucţiuni. 

— Nici tu, nici prietenul tău poliţist nu aveţi habar în ce v-aţi 
băgat, spuse Mandino. Instrucţiunile mele sunt explicite. Oricine 
are cunoştinţă despre aceste două inscripţii - chiar şi cunoştinţe 
limitate, cum ai tu din câte se pare - este considerat prea 
periculos pentru a rămâne în viaţă. 

li făcu semn lui Rogan care băgă făcăleţul în buclă şi începu 
să-l răsucească, formând garou simplu, dar eficient. Mark 
începu imediat să se zbată într-un efort disperat de a se elibera. 

Când sfoara se strânse în jurul gâtului englezului, Rogan făcu 
o scurtă pauză, aşteptând confirmarea finală. 

Mandino dădu din nou din cap şi privi cum laţul începea să-i 
preseze gâtul lui Mark, iar cu cât acesta se zbătea mai tare, 
roşeaţa se ridica şi mai mult pe faţa lui. 

Rogan icni din cauza efortului de a strânge garoul, aşteptând 
sfârşitul. 

Mark se mai smuci o dată, apoi, după încă o secundă, se 
prăbuşi în faţă, atât cât îi permise sfoara. Rogan mai menţinu 
presiunea încă un minut, apoi dădu drumul ştreangului şi îi 
verifică pulsul. Nu se mai simţea deloc. 

Mandino îşi termină cafeaua, apoi se ridică şi duse cana în 
bucătărie, unde o spălă bine. Nu era prea îngrijorat de 
posibilitatea ca ADN-ul său să fie găsit în apartament, deoarece 
nu exista absolut nimic care să îl lege pe el sau pe Rogan de 
crimă, dar vechile obiceiuri dispar greu. 

In hol, Rogan îl dezlegase deja pe Mark de pe scaun şi târâse 
cadavrul într-un colţ al camerei. Apoi, răvăşiră locul, încercând 
să lase impresia că avusese loc o luptă violentă. In cele din 
urmă, Mandino scoase o agendă legată în piele, o deschise, 
rupse câteva pagini din ea, o mânji cu sânge de pe degetul rupt 
al lui Mark şi îi dădu drumul lângă cadavru. Numele de pe prima 
pagină era „Chris Bronson”, fiind unul dintre lucrurile pe care 
oamenii lui Mandino le găsiseră în casa din Italia. 

Făcură o inspecţie finală a apartamentului, apoi Rogan 
deschise uşa şi verifică holul într-o parte şi în cealaltă. Ii făcu 


semn lui Mandino şi părăsiră apartamentul, trăgând uşa după ei, 
apoi se îndreptară spre lift. 

Afară, o luară încet în josul străzii, spre maşina închiriată. 
Rogan porni motorul şi se îndepărtă de bordură. Apropriindu-se 
de capătul drumului, Mandino arătă spre o cabină telefonică 
publică. 

— Asta este bună. Opreşte lângă ea. 

Se dădu jos din maşină, se apropie de cabina telefonică, 
verifică dacă are încă mănuşile puse, apoi ridică receptorul şi 
formă 999. După numai câteva secunde, se auzi o voce la 
capătul celălalt: 

— Serviciul de urgenţă. Ce doriţi? 

— Poliţia, răspunse Mandino, vorbind repede, încercând să 
pară cât mai speriat. A fost o luptă îngrozitoare, îi spuse el 
ofițerului de la celălalt capăt al firului. 

Dădu adresa apartamentului lui Mark şi puse receptorul în 
furcă exact când ofiţerul îi cerea informaţii personale. 

— la-o înapoi. E o străduţă laterală, nu departe de blocul 
tipului. la-o pe acolo. 

Rogan parcă maşina unde îi indică Mandino, cu faţa la strada 
principală. Din acea poziţie, puteau vedea blocul lui Mark. 

— Şi acum? 

— Acum, aşteptăm, îi zise Mandino. 

* 

După 20 de minute, auziră zgomotul inconfundabil al unei 
sirene de poliţie şi imediat pe lângă ei trecu o maşină în viteză, 
oprind brusc în faţa clădirii. Doi ofiţeri de poliţie intrară în fugă 
în clădire. 

— Putem să plecăm acum? întrebă Rogan. 

— Nu încă, spuse Mandino. 

După încă vreo 15 minute, apărură încă trei maşini de poliţie 
cu sirenele pornite. Mandino dădu din cap plin de satisfacţie. E] 
nu putuse să-l găsească pe Bronson până atunci, dar nu avea 
nicio îndoială că poliţia britanică îl va repera în scurtă vreme. 
Aveau dovezi aproape suficiente ca să îl aresteze şi să-l acuze de 
uciderea lui Hampton. 

Având de înfruntat o acuzaţie de crimă, Bronson nu se va mai 


gândi la descifrarea inscripţiei antice scrise în occitană. 
Organizaţia lui Mandino avea contacte bune cu Poliţia 
Metropolitană, iar el era sigur că putea să afle unde va fi închis 
Bronson şi, lucru şi mai important, când şi unde va fi eliberat 

— Acum putem să plecăm. 


III 


Bronson descuie uşa de la intrare şi păşi în casă. Prinsese 
unul dintre ultimele trenuri care plecau din Charing Cross şi 
ajunsese acasă ceva mai devreme decât se aşteptase. Intră în 
bucătărie şi dădu drumul cănii electrice, apoi se aşeză la masă 
ca să studieze din nou inscripţia. Tot nu o înţelegea. 

Se uită la ceas şi se hotări să îl sune pe Mark. Voia să ia masa 
cu el ca să-i arate traducerea. Ştia că prietenul său era într-o 
stare emoţională fragilă. S-ar fi simţit mai bine dacă nu l-ar fi 
lăsat singur pe Mark în prima lui seară după întoarcerea în 
Marea Britanie, după moartea soţiei sale. 

Bronson ridică receptorul şi îl sună pe Mark pe mobil, dar 
acesta era închis, aşa că încercă pe fix. I se răspunse după ce 
telefonul a sunat de şase ori. 

— Da? 

— Mark? 

— Cine e la telefon, vă rog? 

Bronson îşi dădu seama imediat că era ceva în neregulă. 

— Cine este? întrebă vocea din nou. 

— Sunt un prieten de-al lui Mark Hampton şi aş dori să 
vorbesc cu el. 

— Regret, dar acest lucru nu este posibil, sir. A avut loc un 
accident. 

Cuvântul „sir” îl făcu să îşi dea seama imediat că vorbea cu un 
ofiţer de poliţie. 

— Mă numesc Chris Bronson şi sunt sergent-detectiv la poliţia 
din Kent. Spuneti-mi ce naiba s-a întâmplat. 

— Aţi zis Bronson, sir? 

— Da. 

— Aşteptaţi un moment. 


După o pauză, un alt om ridică receptorul. 

— Îmi pare rău că trebuie să vă spun că domnul Hampton este 
mort, domnule detectiv. 

— Mort? Nu se poate. L-am văzut acum câteva ore. 

— Nu pot să discut împrejurările la telefon, dar considerăm că 
această moarte este suspectă. Aţi zis că sunteţi prieten cu 
decedatul. Vreţi să veniţi până la Ilford să ne asistați la acest 
caz? Sunt câteva probleme pe care ne puteţi ajuta să le 
înţelegem. 

Bronson era în stare de şoc, dar încă putea să gândească 
limpede. Era contrar tuturor procedurilor să-i ceri unui ofiţer 
dintr-o altă unitate să apară la locul unei morţi suspecte. 

— De ce? 

— Încercăm să stabilim ultimele acţiuni ale decedatului şi 
sperăm să ne puteţi ajuta. Ştim că îl cunoşteaţi pe domnul 
Hampton deoarece am găsit aici, în apartament, agenda 
dumneavoastră, iar ultimele însemnări sugerează că tocmai v-aţi 
întors din Italia împreună. Ştim că nu este o procedură 
obişnuită, dar suntem convinşi că ne puteţi fi de mare ajutor. 

— Da, desigur, voi veni. Mai am câteva lucruri de făcut aici, 
dar o să ajung la dumneavoastră cam într-o oră şi jumătate, 
două. 

— Mulţumesc, domnule detectiv Bronson. Apreciem mult 
acest lucru. 

După ce închise telefonul, Bronson formă imediat alt număr. 
Telefonul sună mult până când cineva răspunse. 

— Ce vrei, Chris? Ţi-am zis să nu mă mai suni. 

— Angela, nu închide. Ascultă, te rog. Nu pune întrebări, doar 
ascultă-mă. Mark este mort şi cred că a fost omorât. 

— Mark? Dumnezeule! Cum?... 

— Angela, te rog, ascultă şi fa ce-ţi spun. Ştiu că eşti supărată 
şi că nu vrei să ai de-a face cu mine deloc. Dar viaţa ta este în 
pericol şi trebuie să pleci din casă chiar acum. O să-ţi explic 
când o să ne vedem. Împachetează cât mai puţine lucruri posibil 
- doar pentru trei sau patru zile -, dar ia-ţi cu tine paşaportul şi 
permisul de conducere. Aşteaptă-mă la cafeneaua unde ne 
întâlneam de obicei, în Shepherd's Bush. Nu-i spune numele, 


fiindcă s-ar putea să fim ascultați. 

— Da, dar... 

— Te rog, o să-ţi explic când ne vedem. Te rog, ai încredere în 
mine şi fă ce-ţi spun. OK? A, şi ţine-ţi mobilul deschis. 

— Eu... încă nu pot să cred. Bietul Mark. Dar cine crezi că l-a 
omorât? 

— Am o idee destul de clară, dar poliţia are un alt suspect. 

— Pe cine? 

— Pe mine. 

Cu toate că era obişnuit cu traficul din Roma, Mandino era 
încă surprins de numărul mare de maşini de pe străzile Londrei. 
Şi de ritmul de melc în care se mişcau, de la un semafor roşu 
până la lucrări de reparaţii, apoi la un alt semafor roşu. 

Distanţa dintre apartamentul din Ilford şi cel al Angelei Lewis 
din Ealing era cam de 24 de kilometri, vreo 15 minute de mers 
cu maşina dacă drumul era liber. Dar le luase deja peste o oră 
până acum. Rogan încetini pe Clerkenwell Road, înjurând în 
gând traficul şi GPS-ul pentru că îi băgase pe drumul ăsta. 

— Ne apropiem de Gray's Inn Road, spuse Mandino 
consultând o hartă a Londrei de la A la Z, format mare, pe care o 
cumpărase de la un chioşc de ziare cu un sfert de oră în urmă, 
când stătuseră în trafic mai mult decât de obicei. Când ajungem 
la intersecţie, ignoră ce-ţi indică porcăria aia electronică şi ia-o 
la dreapta dacă ai voie. 

— Dreapta? 

— Da. Vom merge pe King's Cross şi, dacă facem la stânga, 
vom putea ajunge pe Euston Road şi apoi direct pe autostradă. 
Este un drum mai lung, dar sigur e mai rapid decât să stăm aici, 
spuse Mandino făcând un semn cu mâna spre traficul aproape 
staționar din jurul lor. 

După numai zece minute, Rogan accelera Fordul sedan până 
la 80 de kilometri pe oră pe A40. 

— Dacă nu mai sunt alte blocaje, zise Mandino calculând 
distanţa pe hartă, ar trebui să ajungem la locuinţa femeii ăleia 
Lewis în mai puţin de douăzeci de minute. 

x 

În apartamentul ei din nordul Ealingului, Angela puse 
receptorul în furcă şi rămase pentru câteva secunde în salon, în 
picioare, nehotărâtă. Telefonul lui Chris o speriase şi, pentru o 
clipă, se întrebă dacă nu ar trebui să ignore ceea ce el îi ceruse 


să facă şi, în loc de asta, să zăvorască uşa şi să rămână înăuntru. 

Chris avea dreptate - ea era încă furioasă pe el deoarece, 
după părerea ei, căsătoria lor se terminase din vina lui şi numai 
din cauza faptului că el fusese dintotdeauna îndrăgostit de soţia 
celui mai bun prieten. El nu vorbise niciodată de sentimentele 
lui pentru Jackie, dar Chris nu fusese vreodată foarte priceput în 
a discuta nici unul dintre sentimentele lui. Era suficient pentru 
oricine să îi observe reacţia când apărea Jackie: toată faţa i se 
lumina. Realitatea tristă era că, în căsătoria lor, fuseseră 
întotdeauna trei persoane. 

lar Mark era mort! Această veste şocantă, venită atât de 
repede după accidentul fatal din Italia al lui Jackie, era aproape 
de necrezut. Doi oameni pe care îi cunoştea de ani întregi 
muriseră în numai câteva zile. 

Angela simţi că îi dau lacrimile, dar dădu din cap enervată. 
Nu avea de gând să se transforme într-o epavă plângăcioasă, 
ştia ce avea de făcut. Chris avea multe defecte pe care ea ar fi 
putut - şi într-adevăr o făcuse - să le analizeze în detaliu în 
timpul căsătoriei lor scurte, dar niciodată nu o amăgise. Dacă a 
zis că viaţa ei era în pericol, atunci ea era gata să-l creadă. 

Se duse repede în dormitor, îşi scoase geanta favorită de sub 
pat - era un Gucci fantastic, pe care îl cumpărare cu ani în 
urmă, dintr-o piaţă de pe o stradă din Paris - şi îngrămădi 
repede în ea nişte haine şi farduri. Luă şi o geantă mai mică în 
care îndesă câteva perechi favorite de pantofi, apoi verifică dacă 
telefonul mobil era în poşetă, scoase încărcătorul din priza lui 
obişnuită de lângă pat şi îl îndesă în geanta mare, după care 
alese o haină din şifonier. 

Verifică pentru ultima dată dacă luase tot, înşfăcă bagajele, 
încuie uşa şi cobori cele două rânduri de scări până în stradă. 

Mersese numai vreo 100 de metri pe Castlebar Road când 
văzu un taxi negru liber. Flutură mâna şi fluieră. Taxiul făcu o 
întoarcere în U şi se opri aproape de ea. 

— Încotro, iubire? 

— Shepherd's Bush. Imediat după colţul de la Bush Theatre, 
te rog. 

În vreme ce taxiul prindea viteză pe Castlebar Road spre 


Uxbridge Road, un Ford sedan dădea colţul spre Argyle Road 
dinspre Western Avenue şi se oprea în faţa clădirii unde se afla 
apartamentul Angelei. 


II 


Bronson închise telefonul, o luă la fugă în sus pe scări, scoase 
o geantă din dulap, înşfăcă nişte haine curate din şifonier şi din 
sertare şi le îndesă în ea. Se asigură că lăsase un anumit lucru 
pe măsuţa de lângă pat, apoi cobori scările. 

Luă geanta laptopului din salon, verifică dacă stickul de 
memorie era încă în buzunarul jachetei, apucă de pe masa din 
bucătărie traducerea inscripţiei făcută de Jeremy Goldman şi o 
îndesă în buzunar. În cele din urmă, deschise un sertar încuiat 
al biroului din salon şi scoase toţi banii şi Browningul pe care îl 
„Ccăpătase” în Italia. Strecură arma în geanta calculatorului, 
doar aşa, ca să fie. 

În timp ce făcea toate astea, trăgea cu ochiul la ce se întâmpla 
afară, uitându-se fie după ucigaşii lui Mark, fie după poliţie. 
Poliţia Metropolitană ştia acum că era detectiv la poliţia din 
Kent şi, după numai câteva telefoane, ar fi putut să-i afle adresa. 
Nu avea nicio idee dacă faptul că acceptase să se ducă în Ilford 
le alimentase sau nu suspiciunile, dar nu se simţea pregătit să 
rişte. La mai puţin de patru minute după ce o sunase pe Angela, 
închidea uşa din faţă în urma lui şi alerga pe trotuar spre Miniul 
lui. Puse bagajele în portbagaj şi se îndreptă spre Londra, luând- 
o spre nord. 

Cam la 200 de metri de casă, auzi sirenele apropiindu-se din 
faţă şi o coti pe primul drum la dreapta. Merse pe acea stradă, o 
luă apoi la stânga în capătul ei, şi făcu din nou la stânga, astfel 
încât maşina să se îndrepte din nou spre drumul principal. Văzu 
două maşini de poliţie trecând în viteză prin intersecţia din faţa 
lui. Presupuse că plecase din casă la mustață. 

O oră mai târziu, Bronson îşi parca maşina la o stradă 
depărtare de Sheperd's Bush Road şi parcurgea pe jos scurta 
distanţă până la cafenea. Angela stătea singură la o masă în 
spate, la mare depărtare de fereastră. 


În vreme ce Bronson îşi croia drum printre mese spre fosta lui 
soţie, avu un sentiment de uşurare că ea era în siguranţă 
amestecat cu teama faţă de starea ei de spirit. Ca de fiecare 
dată când o privea, rămânea mereu uimit de înfăţişarea ei. 
Angela nu era o frumuseţe în sensul clasic al cuvântului, dar 
părul ei blond, ochii de culoarea alunei şi buzele mai mult decât 
asemănătoare cu cele ale lui Michelle Pfeiffer îi confereau o 
înfăţişare care nu trecea neobservată. 

Când îşi dădu părul pe spate şi se ridică să-l salute, puţinii 
bărbaţi din cafenea îşi întoarseră privirile cu admiraţie. 

— Ce dracu' se întâmplă? întrebă Angela. Mark e într-adevăr 
mort? 

— Da. 

Bronson simţi un junghi de durere, dar trecu repede peste el. 
Trebuia să se controleze, spre binele amândurora. Comandă 
cafea şi un alt ceai pentru Angela. Ştia că ar trebui să mănânce 
ceva, dar numai gândindu-se la mâncare simţi că i se face 
greață. 

— Am sunat la apartamentul lui Mark, spuse, şi la telefon a 
răspuns un bărbat. Nu s-a prezentat, dar vorbea ca un ofiţer de 
poliţie. 

— Cum vorbeşte un ofiţer de poliţie? întrebă Angela. Bănuiesc 
că tu ştii. 

Bronson ridică din umeri. 

— E felul în care ni se spune să folosim „sir” şi „madam” când 
vorbim cu populaţia. Aproape nimeni altcineva nu mai foloseşte 
cuvintele astea în zilele noastre, nici măcar chelnerii, în orice 
caz, când m-am prezentat, mi-a zis că Mark e mort şi că moartea 
lui le trezea suspiciuni. Apoi, un alt bărbat, tot un poliţist, fără 
îndoială, şi probabil detectiv, m-a întrebat dacă pot să merg în 
Ilford şi să le explic anumite lucruri. 

Îşi lăsă capul în mâini. 

— Nu pot să cred că e mort. Am fost cu el mai devreme azi. 
Nu ar fi trebuit să-l las singur deloc. 

Angela îl luă de mână peste masă, cu grijă. 

— De ce nu te-ai dus la Ilford cum ţi-a cerut polițistul? 

— Deoarece totul s-a schimbat când mi-au descoperit numele. 


Al doilea bărbat - detectivul - mi-a spus că ştia că sunt un 
prieten de-al lui Mark, deoarece îmi găsiseră agenda în 
apartament şi că în ea erau notițe despre vizita noastră în Italia. 

— Dar de ce ţi-ai lăsat agenda la Mark? 

— Tocmai asta e ideea. Ultima oară când am văzut agenda era 
în dormitorul de oaspeţi din casa lui Mark din Italia. Singura 
explicaţie pentru găsirea ei în apartament este că ucigaşii au 
lăsat-o acolo în încercarea deliberată de a-mi înscena mie crima. 

În continuare, îi povesti despre, jafurile” din casa lui Mark, 
urmate de descoperirea celei de-a doua inscripţii şi de 
posibilitatea ca Jackie să fi fost ucisă cu ocazia primei spargeri. 

— O, Doamne! Biata Jackie. Şi acum, Mark. Asta e un coşmar. 
Dar de ce suntem şi noi în pericol? 

— Pentru că am văzut inscripţiile de pe pietre, chiar dacă 
niciunul din noi nu are nicio idee de ce sunt atât de importante. 
Faptul că Mark a fost ucis în apartament, sau cel puţin acolo a 
fost găsit cadavrul, înseamnă că ucigaşii au aflat unde stă. Şi, 
dacă i-au aflat lui adresa, asta înseamnă că la fel de bine ar fi 
putut să o afle şi pe a mea şi, mai important, şi pe a ta. De asta 
am vrut să pleci din apartament. Vor veni după noi, Angela. Ne- 
au omorât prietenii şi urmăm noi. 

— Dar încă nu mi-ai explicat de ce. Angela bătu cu palma în 
masă de frustrare, vărsând nişte ceai. De ce sunt aceste 
inscripţii atât de importante? De ce oamenii ăştia omoară pe 
oricine le văd? 

Bronson oftă. 

— Nu ştiu. 

Angela se încruntă, iar Bronson îşi dădu seama că ea încerca 
să dezlege misterul. Avea o inteligenţă extrem de ascuţită şi ăsta 
era unul dintre lucrurile care îl atrăseseră la ea la început. 

— Hai să privim faptele, Chris. Am vorbit cu Jeremy despre 
pietrele astea şi mi-a zis că prima datează din secolul I şi 
conţine fix trei cuvinte latineşti. Cea de-a doua este cu o mie 
cinci sute de ani mai recentă, scrisă în occitană şi pare a fi un fel 
de poezie. Ce legătură poate exista între ele, în afară de faptul 
că au fost găsite în aceeaşi casă? 

— Nu ştiu, repetă Bronson. Dar cele două persoane care 


deţineau casa unde au fost ascunse pietrele sunt acum moarte, 
iar banda italiană de ucigaşi despre care cred că este 
responsabilă de crime mi-a înscenat destul de profesionist 
moartea lui Mark. Trebuie să-i oprim. Nu pot scăpa nepedepsiţi. 

Angela se cutremură uşor şi luă o gură de ceai. 

— Care e planul acum? Ai un plan, nu-i aşa? 

— Trebuie să facem două lucruri: să ieşim din Londra fără a 
lăsa nicio urmă şi apoi să ne aşezăm undeva şi să descifrăm cele 
două inscripţii. 

— Undeva anume? 

— Da. Undeva nu prea departe de Londra, dar cu acces uşor 
la o bibliotecă bună, unde un cuplu de cercetători ca noi n-ar 
ieşi în evidenţă. Undeva cum e Cambridge, poate? 

— Oraşul bicicletelor? Da, OK. Sună la fel de bine ca oriunde 
altundeva. Când plecăm? 

— De îndată ce-ţi termini ceaiul. 

Câteva minute mai târziu, se ridicară să plece. Bronson se 
uită la bagajul Angelei. 

— Două bagaje? 

— Pantofi, răspunse scurt Angela. 

Bronson plăti nota şi ieşiră din cafenea. Făcu la dreapta, nu la 
stânga unde îşi parcase Miniul, ci spre un ATM de Ia o bancă de 
pe Uxbridge Road. 

— Credeam că fugarii nu folosesc cardurile, spuse Angela 
când Bronson îşi scoase portmoneul. 

— Te uiţi la prea multe filme americane. Dar ai dreptate. De 
asta folosesc bancomatul acesta, şi nu pe cel din Cambridge. 

Bronson scoase 200 de lire. Nu-i păsa că tranzacţia putea să 
indice locul unde se află, deoarece nu avea să rămână în zonă 
decât câteva minute. 

Indesă banii în buzunar şi porniră spre Mini. Repetă 
operaţiunea, retrăgând de fiecare dată câteva sute de lire de la 
alte patru ATM-uri aflate cam la o un kilometru distanţă unul de 
altul, dar din zona Sheperd's Bush, White City. Işi atinse limita 
de credit la ultima retragere. 

— Bine, spuse el în vreme ce se aşeza pe scaunul şoferului 
după ultima retragere. Să sperăm că asta va convinge poliţia că 


ne-am ascuns undeva prin zona asta. De acum încolo, vom folosi 
numai bani gheaţă. 

I 


Angela ieşi din duşul înghesuit, înfăşurată într-un prosop, şi se 
îndreptă spre chiuvetă. În timp ce îşi usca părul, se privea critic 
în oglinjoară şi se întreba din nou ce dracu’ făcea. 

În ultimele 24 de ore, lumea ei se întorsese complet cu susul 
în jos. Înainte, viaţa ei fusese ordonată şi previzibilă. Acum, unul 
dintre cei mai buni prieteni ai ei fusese omorât, iar fostul soţ era 
suspectul principal şi ea fugea împreună cu el, încercând să 
evite poliţia şi o bandă de ucigaşi italieni. i 

Dar, în mod ciudat, părea să se distreze. In ciuda eşecului 
căsătoriei, ea încă îl plăcea pe Chris şi se simţea bine în 
compania lui. Deşi nu ar fi recunoscut niciodată faţă de nimeni, 
considera că înfăţişarea lui brunetă îl făcea la fel de atrăgător 
acum ca şi atunci când îl întâlnise prima oară. Încă se înfiora 
când îl vedea intrând în cameră, atrăgând atenţia imediat. 

Poate, reflectă ea în vreme ce se îmbrăca, asta era o parte a 
problemei. Chris era atrăgător şi poate că asta îi întunecase 
judecata când o ceruse de soţie. Poate că, dacă s-ar fi uitat mai 
cu atenţie la el, ar fi observat că afecțiunea lui era direcționată 
în altă parte, către inaccesibila Jackie. Ar fi fost scutită de o 
mare bătaie de cap dacă şi-ar fi dat seama din timp. 

Tresări uşor când auzi o bătaie în ușă. 

— Bună dimineaţa, spuse Chris. Ai luat micul dejun? Trebuie 
să mergem la lucru. 

— Voi lua ceva mai târziu, răspunse Angela. Mă duc să dau 
nişte telefoane şi să cercetez împrejurimile. Stai înăuntru până 
mă întorc. 

leşind din hotel, merse repede pe stradă până găsi un telefon 
public, băgă cartela telefonică şi formă numărul şefului ei de la 
British Museum. 

— Sunt Angela, mormăi ea. Mă tem că mă îmbolnăvesc. Gripă 
sau altceva. Trebuie să-mi iau câteva zile libere. 


— Dumnezeule, ai o voce de parcă eşti pe moarte. Să nu 
îndrăzneşti să apari pe aici până nu te faci bine. Serios, ai 
nevoie de ceva, mâncare, medicamente, orice altceva? 

— Nu, mulţumesc. O să stau în pat până îmi trece. 

Cu o seară înainte, în trenul spre Cambridge, Angela şi 
Bronson discutaseră ce plan să urmeze. Folosea un telefon 
public ca să nu lase nicio urmă - Bronson ştia că telefoanele 
mobile permiteau localizarea imediată, cu o marjă de eroare de 
câţiva metri, aşa că acestea erau închise şi puse în bagaje, cu 
bateriile scoase, ca o precauţie suplimentară. 

Angela mai dădu un telefon, apoi o luă pe East Road, făcând 
nişte cumpărături de la o brutărie din drum. 

— Uite, zise ea când intră în camera lui Bronson şi îi dădu un 
pacheţel învelit în hârtie. Am cumpărat nişte produse de 
patiserie care să ne ajungă până la prânz. 

— Mulţumesc. Ai dat telefoanele? întrebă Bronson. 

Angela dădu din cap. 

— Cu Roger, va fi OK. E paranoic când e vorba de aproape 
orice fel de răceală sau gripă. 

— Şi Jeremy? 

— Ei, l-am sunat şi am transmis mesajul. I-am explicat despre 
Mark şi i-am spus că noi suntem de părere că moartea lui are 
de-a face cu inscripţiile. L-am avertizat că ar putea fi şi el o 
ţintă, dar a râs. Tot mai consideră că versurile sunt lipsite de 
sens pentru oricine din secolul ăsta. 

Bronson se încruntă. 

— Aş vrea să pot crede că are dreptate, spuse. Dar ai făcut tot 
ce ai putut. 

— Bine, zise Angela curăţându-şi firmiturile din poală. Să 
începem. Ai vreo idee? 

— Nu chiar. Problema cu versurile în occitană este că mesajul 
lor pare a fi extrem de clar, dar habar n-am care ar putea fi de 
fapt înţelesul lor. Aşa că mă întreb dacă nu ar fi mai bine să 
începem cu inscripţia în latină, sau mai degrabă cu literele de 
sub ea, şi să vedem dacă îl putem identifica pe omul care a 
comandat gravarea pietrei. 

— Are sens, spuse Angela. Sunt câteva internet cafe-uri nu 


departe de aici, pline de studenţi nebărbieriţi, neîngrijiţi, care 
accesează probabil site-uri porno. Făcu o pauză şi se uită la el 
cu un ochi critic. Te potriveşti perfect. 

Bronson alesese o deghizare rudimentară. Nu se mai 
bărbierise, cu toate că mai era nevoie de câteva zile pentru ca 
barba să devină observabilă şi renunţase la cămaşă şi cravată în 
favoarea unui tricou neglijent, blugi şi pantofi sport. 

Zece minute mai târziu, intrau în prima cafenea pe care o 
identificase Angela. 

Erau disponibile trei calculatoare, aşa că îşi luară două cafele 
şi începură să caute pe internet. 

— Eşti mulţumit de sugestia lui Jeremy cum că PO ar însemna 
per ordo? întrebă Angela. 

— Da. Cred că ar trebui să considerăm cert acest lucru şi să 
ne concentrăm să aflăm cine a fost LDA. Celălalt lucru pe care l- 
a sugerat el este că gravarea a fost făcută în secolul I după 
Hristos. Angela, trebuie să ne mişcăm repede. După ceea ce s-a 
întâmplat cu Jackie, o să stau la calculatorul acesta numai o oră. 
Indiferent dacă o să găsim ceva sau nu în timpul ăsta, ne 
ridicăm şi plecăm. 

Angela aprobă din cap. 

— Să începem simplu, rosti şi introduse „LDA” pe Google, 
apăsă tasta de căutare şi se aplecă în faţă în aşteptare. 

Rezultatul nu i-a surprins: aproape un milion şi jumătate de 
răspunsuri, dar, din câte puteau observa la o privire rapidă, 
niciunul nu era folositor decât dacă erai încă interesat de 
Agenţia londoneză de dezvoltare sau de Asociaţia de învăţare a 
persoanelor cu dizabilităţi. 

— Ar fi fost prea uşor, şopti Bronson. Să restrângem căutarea. 
Încearcă să găseşti o listă de senatori romani şi vezi dacă se 
potriveşte vreunul. 

Asta era mai uşor de zis decât de făcut, însă, până la sfârşitul 
orei pe care o alocase Bronson acestui demers, găsiseră detalii 
despre vieţile a numeroşi senatori, dar nicio listă pe care ar fi 
putut să o cerceteze cu atenţie. 

— OK, zise Bronson uitându-se repede la ceas. O ultimă 
încercare. Scrie „Senat roman LDA” şi vezi ce apare. 


Angela scrise şi aşteptară. 

— Nimic, spuse Angela căutând în jos pe pagină. 

— Aşteaptă, rosti Bronson, ce e asta? Arătă spre intrarea „Pax 
Romana” care includea o referinţă la „LDA şi Aurora”. Încearcă 
aici, spuse el. 

Angela deschise site-ul. În partea stângă a ecranului apăru o 
listă lungă de nume romane înşirate sub titlul „Membrii 
obişnuiţi”. 

— Ce dracu” e asta? se întrebă Bronson cu voce tare. 

— A, ştiu! zise Angela, derulând pagina în sus şi în jos. Am 
auzit de asta. E un fel de roman online despre Roma antică. 

Îl poţi citi sau poţi scrie despre el, dacă vrei. Poţi să şi afli 
câteva lucruri. 

Bronson se uită în jos peste lista cu nume, apoi se opri. 

— Să fiu al dracului! Ia uită-te - este ăsta noroc chior sau nu? 
Şi arătă spre numele Lucius Domitius Ahenobarbus aflat cam 
spre ultimul sfert al listei. Colaboratorii acestui site trebuie că 
folosesc numele romanilor care chiar au existat. 

Angela copie numele şi îl introduse pe Google. 

— În mod cert, a existat, rosti ea uitându-se la ecran, şi a fost 
consul în anul 16 înainte de Hristos. Poate că Jeremy a greşit 
datarea. Ar putea fi cam cu cincizeci de ani mai veche. 

Bronson se aplecă şi apăsă pe mouse. 

— S-ar putea să fie chiar mai simplu de atât, spuse. Se pare că 
ăsta era un număr de familie destul de comun. Pe listă sunt zece 
oameni pe care îi cheamă Domitius Ahenobarbus, din care cinci 
au ca nume de botez Gnaeus, iar ceilalţi cinci Lucius. Trei dintre 
cei pe care îi cheamă Lucius Domitius Ahenobarbus au fost 
consuli: cel pe care l-ai găsit în anul 16 înainte de Hristos, plus 
încă doi, în 94 înainte de Hristos şi 44 tot înainte de Hristos. 

— Dar al patrulea Lucius? 

Bronson accesă un alt link. 

— Aici e, dar acesta pare un pic diferit. Ca şi ceilalţi trei, şi 
bărbatul acesta a primit la naştere numele Lucius Domitius 
Ahenobarbus, dar numele lui întreg a fost Nero Claudius Caesar 
Augustus Germanicus, cunoscut şi ca Nero Claudius Drusus 
Germanicus. Pentru a complica şi mai mult lucrurile, când a 


ajuns pe tronul imperiului, în 54 după Hristos, şi-a luat numele 
de Nero Claudius Caesar Drusus. 

Citi mai departe şi chicoti. 

— Dar este cunoscut mai bine ca împăratul care cânta în timp 
ce Roma ardea. 

— Nero? Crezi că inscripţia se referă la Nero? 

Bronson scutură din cap. 

— Mă îndoiesc, cu toate că se potriveşte mai bine cu data 
estimată de Jeremy. El a sugerat că inițialele se refereau 
probabil la un consul sau senator. Să ne gândim un moment că 
inscripţia ar fi fost realizată din ordinul lui Nero - nu ar fi mai 
probabil ca abrevierea PO NCCD să facă trimitere la numele lui 
imperial? 

— Poate că inscripţia a fost sculptată înainte ca el să devină 
împărat? sugeră Angela. Sau poate că se voia a fi personală, să 
sublinieze că acela care a realizat inscripţia ştia multe despre 
Nero şi poate că era chiar rudă cu el. 

— Să ieşim de aici, spuse Bronson uitându-se la ceas şi 
ridicându-se să plece. Deci socoteşti că Nero merită o altă 
cercetare? 

— Absolut, fu de acord Angela. Hai să găsim o altă cafenea. 


II 


Merseră cam o jumătate de kilometru până la o a doua 
cafenea pe care Angela o localizase mai devreme. Asta era 
aproape goală, probabil datorită orei, iar ei se aşezară la 
calculatorul din capătul rândului, cel mai apropiat de peretele 
din spate al cafenelei. 

— Ce facem de acum încolo? 

— A dracului de bună întrebare. Nu sunt încă sigur că am 
luat-o în direcţia bună, dar trebuie să începem de undeva. Uite, 
hai să uităm de LDA pentru moment. Jeremy a sugerat că restul 
literelor de pe piatră, MAM, erau inițialele zidarului care le-a 
inscripţionat. Dar dacă există o altă explicaţie? 

— Ascult. 

— E un pic cam subţire, aşa că ascultă-mă. Să presupunem că 


PO LDA înseamnă „din ordinul lui Lucius  Dominitius 
Ahenobarbus” şi că face referire la Nero însuşi. Jeremy a 
presupus că piatra a fost inscripționată la instrucţiunile lui 
Nero. Dar să presupunem că nu fost aşa. Să presupunem că 
poate Nero a ordonat să fie făcut cu totul altceva, o cu totul altă 
acţiune, iar o altă persoană, cu inițialele MAM, a hotărât că acel 
eveniment trebuia consemnat. 

— Îmi pare rău, am pierdut şirul. 

— la un exemplu din ziua de azi. Vedem destul de des 
monumente şi pietre inscripţionate în Marea Britanie care 
comemorează vreun eveniment: numele unor oameni care au 
murit în război sau datele unei clădiri care cândva a fost ridicată 
în locul acela, chestii de genul ăsta. Câteodată, la sfârşit, există 
o notă care explică faptul că piatra, sau ce o fi, a fost plătită de 
Clubul Rotary sau de alt grup. Ideea e că aceia care au plătit 
pentru piatră nu au nimic de-a face cu evenimentul descris de 
inscripţie. Ei doar au aranjat ca monumentul să fie ridicat. Poate 
şi aici e ceva asemănător. 

— Vrei să spui că Nero a făcut ceva ce-ar putea fi descris de 
expresia „Aici odihnesc cei mincinoşi”, dar altcineva, MAM, a 
ordonat ca piatra să constituie o consemnare a ceea ce făcuse 
Nero? 

— Exact. Şi asta dovedeşte că orice ar fi făcut Nero era ilegal 
sau particular şi nu avea nimic de-a face cu poziţia lui de 
împărat. Aşa că tot ce avem de făcut este să aflăm dacă el era în 
legătură cu cineva cu inițialele MAM. Dacă da, am putea avea 
ceva. Dacă nu, o luăm de la început. 

Căutarea dură foarte puţin. În câteva minute, găsiră o posibilă 
potrivire. 

— Acest bărbat se potriveşte, spuse Angela. Numele lui era 
Marcus Asinius Marcellus şi a fost senator în timpul ambilor 
împărați: Claudius şi Nero. Ce e cel mai interesant e că ar fi 
trebuit să fie executat în anul 60 după Hristos din cauza 
implicării într-un complot legat de falsificarea unui testament. 
Toţi complicii au fost executaţi cu sabia, dar el a fost iertat de 
Nero. Mă întreb de ce. 

— Asta merită aflat. 


Angela căută în josul paginii. 

— Ah, uite aici. Marcellus era rudă îndepărtată cu împăratul. 
De asta l-a lăsat Nero în pace. 

— Da, asta ar putea fi explicaţia. 

— Nu înţeleg. 

Bronson făcu o scurtă pauză pentru a-şi pune ordine în 
gânduri. 

— Să presupunem că împăratul l-a salvat pe Marcellus pentru 
că erau rude, desigur, dar şi pentru un alt motiv. Nero nu era 
cunoscut pentru compasiunea lui. A fost unul dintre cei mai 
necruţători şi însetaţi de sânge împărați romani - dacă memoria 
mă ajută, a ordonat să fie ucisă propria mamă -, aşa că nu cred 
că un văr de-al cincilea sau ce i-o fi fost Marcellus l-ar fi făcut 
să-şi piardă somnul. Dar să presupunem că Nero avea nevoie de 
serviciile cuiva care îi era dator, cineva în care să aibă încredere 
totală. In acest caz, inscripţia are mai mult sens. Nero ordonase 
altceva, altceva ilegal sau particular, sau ambele, şi îi ceruse lui 
Marcellus să o facă, poate chiar împotriva voinţei lui. Poate că 
inscripţia descrie tocmai acest fapt. 

— Da, ai dreptate, este cam ciudat. Dar ce ordine să fi dat 
Nero? 

— N-am nici cea mai vagă idee. 

Bronson se ridică şi se întinse. Fusese o dimineaţă lungă. 

— Mai e ceva. Cum ai descrie inscripţia pe care am găsit-o pe 
piatră? Acele trei cuvinte latineşti? 

— Criptică, probabil. 

— Exact. Presupunând că ai dreptate, de ce ar fi simţit 
Marcellus nevoia să execute o inscripţie criptică? De ce nu a 
făcut o inscripţie care să explice situaţia? Sau poate că exact 
asta a făcut în secţiunea care lipseşte a pietrei? Poate că 
expresia latină pe care am găsit-o este chiar titlul inscripţiei? 

Se opri şi se uită la Angela. 

— Trebuie să facem mult mai multe cercetări. 

x 

Două ore mai târziu, Angela era în camera de hotel a lui 
Bronson, înconjurată de cărți despre Imperiul Roman. Ştiau 
acum mult mai multe despre Nero, dar informațiile despre 


Marcellus erau îngrozitor de sporadice. Părea un personaj 
extrem de tenebros şi nu găsiseră despre el nimic în plus faţă de 
ceea ce ştiau deja. Şi tot nu aveau nici cea mai vagă idee la ce se 
referea inscripţia aia. 

— Chiar nu ajungem nicăieri cu asta, spuse Angela închizând 
una dintre cărţile de specialitate cu o izbitură nervoasă. O să 
încep să mă uit la a doua inscripţie. Se ridică şi se duse după 
haină. Voi fi în cea de-a treia cafenea de pe lista noastră dacă ai 
nevoie de mine. 

— Bine, răspunse Bronson. Voi continua să mă chinui cu astea 
un timp. Ai grijă de tine. 

— Voi avea, dar nu uita că nimeni nu mă caută pe mine, din 
câte ştiu. 

Angela lucrase la calculator cam 20 de minute când uşa 
cafenelei se deschise. Un ofiţer de poliţie intră şi se duse la fata 
de la tejghea. 

— Bună ziua, domnişoară, zise ofiţerul. Căutăm un bărbat 
despre care credem că a fost în zona asta, azi, mai devreme, şi a 
folosit un calculator. Mă întreb dacă l-aţi văzut pe aici. 

Scoase o fotografie din mapa pe care o căra cu el şi o puse pe 
tejghea. Când făcu asta, Angela văzu faţa din poză şi inima i se 
opri un moment când îşi dădu seama că era Chris. 

— Îmi pare rău, rosti fata, mi-am început tura acum câteva 
ore şi sunt sigură că nu a fost aici în după-amiaza asta. l-aţi 
putea întreba pe clienţi. Făcu un gest cu mâna, arătând spre 
cele aproximativ 20 de calculatoare şi cele douăsprezece 
persoane care le foloseau. Unii sunt clienţi fideli. Dar ce a făcut? 

— Mă tem că nu sunt autorizat să vă spun, zise ofiţerul. 

Se duse la primul calculator ocupat şi repetă întrebarea. Până 
ajunse la al treilea, lumea se strânsese în jurul lui, uitându-se la 
poză. Angela îşi dădu seama că, dacă nu se va duce şi ea să se 
uite, va părea suspectă. Aşa că, deşi nu era foarte sigură pe 
picioare, se apropie şi se uită la poza bărbatului pe care îl ştia 
cel mai bine din lume. 

— Şi dumneavoastră, domnişoară? o întrebă ofiţerul uitându- 
se direct la ea. 

Angela clătină din cap. 


— Nu, nu l-am văzut niciodată. Dar arată bine, nu? 

Câteva fete dintr-un grup chicotiră, dar polițistul nu păru 
amuzat. 

— Nu ştiu, rosti el şi se întoarse să plece. 

— Acest tip, întrebă fata de la tejghea, dacă apare ce trebuie 
să fac? Să fug şi să mă ascund în toaletă sau să-i dau de băut? 
Vreau să spun, e periculos sau ce? 

Ofiţerul se gândi la întrebare câteva momente. 

— Nu credem că vă va pune în pericol pe dumneavoastră 
personal, domnişoară, dar ar trebui să telefonaţi la secţia din 
Parkside cât mai repede posibil. În cazul în care aveţi nevoie, 
numărul este 358966. 

Angela se întoarse la calculator şi se strădui să mai rămână 
câteva minute, apoi se ridică. 

— Ai găsit ce căutai, iubire? o întrebă fata. 

Angela clătină din cap. 

— Niciodată nu am găsit exact ceea ce am căutat, replică ea 
cu un zâmbet uşor, gândindu-se la preferinţele ei faţă de 
bărbaţi. 

x 

— Nenorociţii de poliţişti te caută, Chris, îl anunţă Angela în 
momentul în care închise în urma ei uşa camerei de hotel. 

li povesti repede ce se întâmplase la cafenea. 

— Deci ştiu că am folosit internetul? spuse Bronson. 

— Da, ţi-am zis. Aveau chiar şi poza ta şi spuneau că ai fost în 
zonă azi-dimineaţă. 

— Isuse, băieţii ăştia sunt buni, şopti Bronson. Au chiar şi 
poliţia care le face treburile murdare. Sunt mult mai periculoşi 
decât am crezut. 

— Pot înţelege că poliţia te caută din cauza morţii lui Mark, 
dar cum e posibil să fi aflat că ai folosit internet-cafe-urile? 

— M-am gândit de la bun început că italienii ăştia au un 
sistem de monitorizare a internetului - de asta a murit Jackie. 
Au un contact în poliţia britanică pe care îl informează despre 
cercetările pe care le facem, ceea ce înseamnă că suntem pe 
drumul cel bun. Trebuie să o ştergem de aici cât mai repede. 

— Unde? întrebă Angela. 


— În Italia, unde a început totul. 

— Dar nu crezi că, dacă poliţia te caută deja prin cafenele, o 
face şi în porturi, şi aeroporturi? 

— Da, desigur, spuse Bronson, dar m-am asigurat că 
paşaportul meu rămâne în casă şi nu am niciun dubiu că au 
intrat şi l-au văzut deja. Poate că au pe cineva la pândă în 
fiecare aeroport, dar nu se aşteaptă să plec din ţară fără 
paşaport. Şi exact asta voi face. Le va fi mult mai greu să ne 
găsească în Europa. 

— Credeam că Înterpolul ajută la cooperarea internaţională 
dintre forţele de poliţie. 

— Vezi să nu! Interpolul este un concept minunat, dar este şi 
un sistem imens. Ca să obţii ceva folositor, trebuie să completezi 
formulare, să vorbeşti cu persoanele cu care trebuie şi, chiar şi 
aşa, îţi va lua o groază de timp să cerni informaţiile. Oricum, nu 
e chiar atât de greu să plecăm din Marea Britanie fără să fim 
detectaţi. Ai paşaportul şi permisul de conducere la tine? 

Angela dădu din cap. 

— Bine. Acum, vreau să iei banii ăştia - băgă mâna în 
buzunar, scoase un teanc de bancnote şi le numără pe masă -, 
sunt pe puţin o mie cinci sute de lire. Foloseşte-i ca avans şi du- 
te să cumperi o maşină uzată pe numele tău. Un Chrysler 
Voyager, un Renault Espace, chiar şi o dubită Ford Transit ca 
ultimă opţiune, şi asigur-o ca să poată fi condusă pe continent. 

— Şi apoi? 

— Apoi, răspunse Bronson, rânjind din nou, ne ducem să 
facem cumpărături pentru o baie nouă. 

I 


Puțin după ora 6, Jeremy Goldman ieşi pe porţile muzeului şi 
se uită în ambele direcţii înainte de a se îndrepta spre strada 
Great Russell. Telefonul Angelei îl îngrijorase mai mult decât 
voia să recunoască, iar sentimentul de nelinişte crescuse după 
incidentul cu francezul. 

Ceva mai devreme în după-amiaza aceea, ca răspuns la un 
telefon primit de la recepţie, se dusese să se vadă cu un 
antropolog francez pe nume Jean-Paul Pannetier, care pretindea 
că îl cunoaşte. Numele nu-i spunea nimic, dar, deoarece lucrase 
cu specialişti din diverse domenii şi din toată lumea, vizitele 
neanunţate nu erau neobişnuite. 

Dar când i se prezentase vizitatorului, francezul păruse confuz 
şi îi explicase că îl căuta de fapt pe Roger Goldman, nu pe 
Jeremy Goldman, după care părăsi clădirea. 

Se jucase cu mobilul tot timpul cât stătuse în muzeu şi 
Goldman bănuia că Pannetier îl folosise ca să-i facă poze. Acest 
lucru a fost destul de ciudat, dar ceea ce îl preocupa mai mult 
era că verificase în fişierul academiei şi nu găsise nicio referire 
la Roger Goldman. De fapt, nici la Jean-Paul Pannetier. Exista un 
Pallentier, un Pantonnier, dar niciun Pannetier. Desigur, ar fi 
putut să audă greşit - în muzeu era destul de mult zgomot -, dar 
incidentul, corelat cu avertismentul Angelei, îl îngrijora. 

Aşa că, atunci când ieşi în forfota de seară de pe Great 
Russell, pentru prima dată în viaţa lui, Goldman deveni atent la 
ceea ce se întâmpla în jurul lui. Numărul mare de pietoni îl 
împiedica însă să vadă dacă-l urmăreşte cineva. 

Bine că măcar nu avea mult de mers - doar până la staţia de 
metrou din Russel Square. Merse pe Great Russell, uitându-se 
din când în când în urma lui, cercetând traficul şi trotuarele, 
apoi o luă pe Montague Street. 

Până acolo, Goldman nu văzuse nimic care să-l îngrijoreze, 


dar, când se mai uită o dată în urma lui, observă un ins cu părul 
negru care începu să alerge direct spre el. Şi mai alarmat, îşi 
încrucişă privirea cu un bărbat gras care conducea o maşină ce 
se deplasa încet, un individ pe care îl recunoscu instantaneu ca 
fiind acel Jean-Paul Pannetier care îl vizitase mai devreme, la 
muzeu. 

Goldman nu ezită. Cobori de pe trotuar şi o luă la fugă, 
ferindu-se de maşinile din trafic, vrând să ajungă pe partea 
opusă a străzii. În spatele lui, în timp ce ocolea maşinile, 
taxiurile şi camionetele, se auzi un vacarm de huiduieli, dar el 
continuă să alerge spre celălalt trotuar şi spre siguranţa staţiei 
de metrou. 

Aproape că reuşi. 

În timp ce fugea prin spatele unei maşini, Goldman întoarse 
privirea şi, pur şi simplu, nu-l văzu pe motociclistul care o 
depăşea în viteză. Când îl zări, era la numai câţiva metri de el. 
Motociclistul frână brusc şi Goldman sări instinctiv într-o parte 
pentru a-l evita. 

Roata din faţă a motocicletei îl lovi în piciorul stâng şi îl trânti 
într-o parte. Dădu din mâini pentru a-şi recăpăta echilibrul, se 
împiedică şi aproape căzu, dar se redresă. Aruncă din nou o 
privire scurtă în spate şi reîncepu să fugă în zigzag, clătinându- 
se uşor. Bărbatul pe care-l recunoscuse era la câţiva paşi şi 
Goldman grăbi pasul. 

Dar când se uită din nou în faţă, tot ce mai putu să vadă fu 
partea frontală a unui taxi negru. Pentru Goldman era ca şi cum 
totul se întâmpla cu încetinitorul. Şoferul apăsă pe frână, roţile 
se blocară, dar taxiul continua să înainteze direct spre el. 
Goldman trecu printr-un moment de teroare, apoi avu loc 
impactul dur şi botul maşinii îl izbi în piept. Simţi o durere 
mistuitoare, apoi se făcu întuneric. 


II 


După mai puţin de o oră şi jumătate, Angela intră din nou în 
camera de hotel. 
— Te-ai mişcat repede, spuse Bronson ridicându-şi ochii din 


cartea pe care o studia. 

— Am găsit un garaj în Newmarket Road care vinde maşini la 
mâna a doua. Am cumpărat un Renault Espace vechi de şapte 
ani. A cam început să fie mâncat de rugină, dar are un aspect 
decent, cauciucuri bune şi aproape toate verificările tehnice 
făcute. Toate astea pentru două mii nouă sute nouăzeci şi cinci 
de lire. M-am tocmit cu vânzătorul la două mii cinci sute şi i-am 
spus să uite de garanţie, care oricum era aproape inutilă. Cinci 
sute ca avans şi restul în rate. 

— Excelent, spuse Bronson începând să împacheteze cărţile 
ştiinţifice pe care le cumpărase Angela. E ideal. Bine, hai să 
pornim la drum. 

În timp ce Bronson ducea bagajele la maşină, Angela predă 
cheia camerei şi plăti cu bani gheaţă. 

— Deci, unde mergem acum? întrebă ea câteva minute mai 
târziu, când Bronson ţâşnea pe A10 spre M11, centura Londrei, 
chiar la sud de Trumpington. Ştiu că vrei să treci canalul, dar 
care era faza cu baia nouă? 

— Criminalii ăia o să încerce să mă caute pe mine, dar nu şi 
pe tine. Şi, chiar dacă vor încerca să te găsească, vor căuta, 
sper, o Angela Bronson, nu o domnişoară pe nume Angela Lewis. 
Umplem portbagajul cu cutii de mobilă demontabilă şi luăm un 
feribot de la Dover. Iar eu o să stau ascuns sub cutii. 

Angela se holbă la el. 

— Vorbeşti serios? 

— Absolut. Cele două puncte de control de la Dover şi Calais 
sunt aproape rudimentare, asta ca să nu zic mai mult. Asta e cel 
mai simplu mod la care mă pot gândi pentru traversarea 
canalului. 

— Şi dacă mă opresc? 

— Le zici că nu ştii de mine. Spune-le că nu m-ai mai văzut de 
câteva săptămâni. Prefă-te surprinsă dacă mă caută cineva. N-ai 
auzit de moartea lui Mark şi zi-le că ai cumpărat o casă 
dărăpănată în Dordogne - chiar lângă Cahors - şi că ai luat 
câteva pachete din cele mai bune materiale de la B&Q, pentru a 
reface baia. 

— Şi ce fac dacă mă duc zona în care se fac inspecţiile şi 


încep să descarce cutiile? 

— În acest caz, rosti Bronson, în momentul în care mă găsesc, 
sari şi te ascunzi în spatele celui mai masiv vameş pe care îl 
vezi. Eşti îngrozită pentru că te-am ameninţat cu arma ca să mă 
ajuţi să scap din Marea Britanie. Eşti o victimă, nu un complice. 
Eu o să-ţi susţin povestea. 

— Dar nu ai armă, obiectă Angela. 

— Ba am! 

Bronson scoase Browningul din buzunarul jachetei. 

— De unde dracu' a apărut ăsta? 

Bronson îi explică pe scurt despre spargerea eşuată din casa 
din Italia. 

— Ştii că ai putea merge la închisoare pentru armă? 

— Ştiu, dar mai ştiu şi că oamenii cu care ne luptăm au 
omorât cel puţin o dată, aşa că îmi asum riscul când am de-a 
face cu criminalii. 

— Şi tu eşti considerat criminal, îţi aminteşti? sublinie Angela. 
Aşa că, dacă te găsesc cu armă, e şi mai rău. 

Bronson ridică din umeri. 

— Ştiu, dar asta este problema mea, nu a ta. Voi face tot ce 
pot ca să te protejez. 

O oră mai târziu, Bronson ieşea din depozitul B&Q, din 
Thurrock cu un cărucior plin. Încărcă totul cu grijă în 
portbagajul Renaultului, asigurându-se că în mijloc se află cada 
de acril cu gura în jos. 

Porniră din nou, traversară Tamisa pe la Hartford şi intrară pe 
autostrada spre Dover. Bronson trase la ultima zonă de servicii 
şi opri maşina în cea mai pustie parte a parcării. 

— E timpul să mă „împachetez”, spuse uşor, cu o voce în care 
se simţea îngrijorarea. 

Dacă îi era descoperită ascunzătoarea nu exista nicio 
certitudine că poliţia va crede povestea cum că o forţase pe 
Angela să-l scoată din ţară. Dacă treaba nu mergea bine, 
amândoi puteau sfârşi ca oaspeţi ai Maiestăţii Sale. 

Se vâri în partea din spate a maşinii, sub cadă. Era înghesuit, 
dar, trăgându-şi picioarele la piept, reuşi să intre. Angela puse 
cutiile peste cadă şi în jurul ei până o acoperi, se aşeză la volan 


şi părăsi parcarea. 

În port, cumpără un bilet dus-întors valabil cinci zile de la 
unul dintre birourile cu bilete reduse şi porni spre docurile din 
est, urmând semnele „Îmbarcare”. La punctul de control vamal, 
dădu paşaportul, care fu trecut prin cititorul electronic ce 
scoase un piuit de confirmare. Ofiţerul de poliţie francez se uită 
la coperta maro şi îi făcu semn cu mâna să treacă. 

Chiar dincolo de cele două gherete mai era un semn pentru 
îmbarcare, dar, când să accelereze spre el, în faţa maşinii îi 
apăru un bărbat gras care îi făcu semn să o ia la stânga, spre 
zona de control. 

Angela înjură încet, dar îi zâmbi amabilă şi o luă spre zona de 
control. În interior, unul dintre ofiţeri veni spre ea şi femeia 
cobori geamul maşinii pentru ca el să se uite în spate. 

— Visul franțuzesc? întrebă ofiţerul. Oameni care cumpără 
lucruri din Marea Britanie încercând să renoveze ruine din 
Franţa nu sunt o privelişte chiar rară în Dover. 

— Poftim? răspunse Angela. 

— O căsuţă de piatră la marginea unui sat din Bretania? 
întrebă el cu un rânjet. Aveţi nevoie de o mică restaurare? 

— Înlocuiţi Bretania cu Dordogne, spuse Angela răspunzându- 
i la zâmbet, şi aproape aţi nimerit. E mai mult un orăşel decât 
un sat. Cahors. Il cunoaşteţi? 

Ofiţerul dădu din cap. 

— Am auzit de el, dar nu am fost niciodată acolo. Ce aveţi în 
portbagaj? 

— Cea mai mare parte din baia principală sau cel puţin ăsta e 
planul dacă îi conving pe constructori s-o instaleze. Vreţi să 
aruncaţi o privire? 

— Nu, mulţumesc. Se dădu un pas înapoi şi îi făcu semn cu 
mâna să treacă. Puteţi pleca! spuse el. 

Cu inima zbătându-i-se în piept, Angela îi făcu relaxată cu 
mâna, băgă în viteză şi porni spre poarta de ieşire care se 
deschidea automat. Trecuseră. 


III 


Angela se amestecă printre ceilalţi pasageri, hoinărind prin 
magazinul de pe feribot, apoi se aşeză într-una dintre săli, 
aşteptând să acosteze la Calais. Dar, în ciuda faptului că părea 
de un calm absolut, era torturată de griji. 

Ce ar face dacă poliţia franceză ar aştepta-o pe celălalt mal al 
canalului? Avea Chris destul aer? Dacă va deschide portbagajul 
undeva în Franţa numai ca să afle că a condus cu un cadavru în 
portbagaj? Ce s-ar face atunci? 

Se simţi aproape uşurată când auzi anunţul prin care li se 
cerea şoferilor să meargă spre punţile cu maşini. Cel puţin, 
aşteptarea se terminase. 

La două ore după ce suise maşina pe vas, Angela cobori de pe 
rampa feribotului pe pământ francez şi se alătură cozii de 
maşini englezeşti care se îndreptau spre autostradă. Nu văzuse 
poliţie sau vameşi şi nimeni nu păruse interesat de ea sau de 
oricine altcineva care coborâse de pe feribot. Cei mai mulţi 
şoferi păreau să se îndrepte către autostrada A26 spre Paris, dar 
Bronson îi spusese să stea departe de drumurile cu plată şi să se 
îndrepte în schimb spre Boulogne, pe D940. Căută o parcare 
izolată unde putea să-l scape din închisoarea lui de acrii roz - 
aleseseră cada în funcţie de mărime, formă şi preţ, nu de 
culoare. 

După-amiaza se transformă în seară, iar în timp ce se 
întuneca, Angela conduse pe drumul de coastă spre Sangatte şi 
apoi către Escalles. Chiar la capătul satului, găsi o parcare goală 
care dădea spre mare şi spre Capul Blanc-Nez. Parcă maşina în 
colţul cel mai îndepărtat şi, înainte de a deschide portbagajul, 
verifică dacă fusese urmărită. Apoi, dădu la o parte cutiile care 
acopereau cada. În vreme ce se strecura afară, Bronson scoase 
un geamăt încet. 

— Eşti OK? 

— Mă simt ca şi cum aş fi coborât cascada Niagara într-un 
butoi, spuse Bronson gemând şi întinzându-se. Mă doare fiecare 
muşchi, fiecare încheietură din tot corpul şi sunt ţeapăn ca un 
băț. Ai nişte aspirine sau orice altceva? 

— Bărbaţii! îl tachină ea. La cel mai mic disconfort, vă 
transformați în nişte plângăcioşi. 


Îşi deschise geanta şi scoase o folie cu câteva pastile. 

— Dacă aş fi în locul tău, aş lua câteva. Vrei să şofezi? 

Bronson clătină din cap. 

— Sub nicio formă. Am să stau pe scaunul din dreapta, iar tu o 
să conduci. 

Douăzeci de minute mai târziu se îndreptau pe A16 spre sud. 

În timp ce conducea, Angela îl informă pe Bronson despre ce 
găsise înainte ca poliţia să intre în cafeneaua din Cambridge. 

— Mi se pare că a doua inscripţie este legată de catari. 

— Catari? Asta a sugerat şi Jeremy, dar nu sunt sigur că are 
prea mult sens. Nu ştiu prea multe despre ei, dar sunt convins 
că nu au avut nimic de-a face cu Roma secolului I. Au apărut cu 
o mie de ani mai târziu. 

— Ştiu, aprobă Angela, şi ţinutul lor natal a fost sudul Franţei, 
nu Italia. Versurile par să aibă un puternic şi distinct iz catar. 
Unele dintre expresii, cum ar fi „binele”, „spirite pure” şi „lumea 
devine perfectă”, sunt aproape exclusiv catare. „Cei perfecţi” 
sau perfecti, adică preoţii, se refereau la ei înşişi folosind 
expresia „oameni buni” şi credeau că religia lor era pură. Una 
dintre problemele legate de catari este că tot ceea ce se ştie 
despre ei a fost scris de către duşmanii lor, cum ar fi de exemplu 
Biserica Catolică, aşa că e ca şi cum ai citi istoria celui de-al 
Doilea Război Mondial scrisă în întregime din perspectiva 
naziştilor. Dar ştim că mişcarea lor a fost legată sau poate chiar 
derivată de secta bogomilă, care îşi avea originea în Europa de 
Est. Asta era o altă religie dualistă, una dintre cele multe care 
au înflorit în secolele al X-lea şi al XI-lea. 

— În ce credeau? De ce se opunea Biserica Catolică aşa de 
mult? 

— Catarii credeau că Dumnezeul venerat de Biserica Catolică 
era un impostor, o zeitate care îl uzurpase pe adevăratul 
Dumnezeu şi care era de fapt dracul. Conform acestei definiţii, 
Biserica Catolică era un rău abominabil, iar preoţii şi episcopii 
erau socotiți a fi în serviciul lui Lucifer. De asemenea, au scos în 
evidenţă şi corupţia din sânul bisericii, considerând-o o dovadă 
parţială a teoriei lor. 

— Îmi dau seama că Roma s-a simţit ultragiată. Dar oare 


aceşti catari nu erau destul de puternici ca să aibă o influenţă 
reală? 

— Asta depinde de ce înţelegi prin „puternici”. Centrul lor de 
putere era în sudul Franţei şi există multe dovezi care sugerează 
că oamenii din regiune au îmbrăţişat catarismul ca o alternativă 
reală la Biserica Catolică, pe care mulţi o considerau ca fiind 
coruptă în totalitate. Contrastul dintre cele două religii era 
enorm. Reprezentanţii de rang înalt ai Bisericii Catolice trăiau 
într-o splendoare care în mod normal e asociată cu regalitatea 
sau nobilimea. Dar preoţii catari nu aveau niciun fel de 
posesiuni, cu excepţia unei sutane negre şi a unui cordon lung 
folosit pe post de curea, şi trăiau numai din pomeni şi din milă. 
Când acceptau consolamentum, jurământul pe care îl făceau ca 
să devină preoţi sau perfecti, îşi cedau comunităţii toate 
bunurile lumeşti. De asemenea, erau vegetarieni şi nu mâncau 
nici măcar produse de origină animală, cum ar fi ouăle sau 
laptele, şi erau celibatari. 

— Nu pare foarte distractiv. 

— Nu era, dar regimul acesta era respectat numai de perfecti. 
Adepții religiei - cunoscuţi sub numele de credentes - aveau mai 
multă libertate şi mulţi acceptau consolamentum când erau pe 
patul de moarte, iar celibatul nu mai reprezenta o problemă. 

După părerea mea, această religie a devenit atât de populară 
în sudul Franţei tocmai pentru că aceşti perfecti erau atât de 
devotați şi umili. În mod semnificativ, în rândurile catarilor se 
aflau membri care aparţineau unora dintre cele mai importante 
şi bogate familii din regiune. Totuşi, dacă stai să te gândeşti, 
simpla existenţă a religiei era o adevărată ameninţare la adresa 
Bisericii Catolice. 

— Ce s-a întâmplat apoi? 

— La sfârşitul secolului al XII-lea, papa Eugene al II-lea a 
încercat să-i convingă cu vorbă bună. A trimis oameni în Franţa, 
cum ar fi Bernard de Clairvaux, cardinalul Peter şi Henry de 
Albano, pentru a încerca să reducă influenţa catarilor, dar 
niciunul dintre ei nu a avut cu adevărat succes. Nici măsurile 
luate de consiliile diferitelor religii nu au avut efect, iar când pe 
tronul papal a ajuns, în 1198, Inocenţiu al III-lea, acesta a decis 


să-i suprime pe catari prin orice mijloace posibile. În ianuarie 
1208, a trimis un bărbat pe nume Pierre de Castelnau, cu un 
nunțiu papal, la contele Raymond de Toulouse, care era atunci 
liderul catarilor. Întâlnirea lor a fost destul de dură, iar în ziua 
următoare de Castelnau a fost atacat de nişte necunoscuţi şi 
omorât. Asta i-a oferit lui Inocenţiu scuza de care avea nevoie şi 
a pornit o cruciadă împotriva acestui ordin religios. Cruciada 
albigensiană - catarii erau cunoscuţi şi ca albigensieni - care a 
durat patruzeci de ani şi a fost unul dintre cele mai sângeroase 
episoade din istoria Bisericii. 

— Totul e foarte interesant, remarcă Bronson, dar tot nu 
înţeleg ce au de-a face toate astea cu două pietre inscripţionate 
şi zidite într-un perete dintr-o casă din Italia. 

— Nici eu, spuse Angela. Asta e problema. Dar mai am câteva 
cărţi prin care doresc să mă uit, aşa că poate vom avea nişte 
răspunsuri până mâine. 

Incepuse să se lase întunericul, aşa că se gândiră să caute un 
loc unde să-şi petreacă noaptea. 

— Cea mai bună alegere ar fi o pensiune mică. Nu vrem să 
mergem într-un loc unde să trebuiască să ne folosim cărţile de 
credit. 

— N-or să vrea să ne vadă paşapoartele? 

— S-a renunţat la legea aia veche a guvernului francez cu 
ceva timp în urmă. Acum, singurul lucru care contează este dacă 
ai sau nu bani să achiţi nota. 

După 20 de minute, se cazară într-un motel aproape de 
centrul unui sat, nu departe de Evreux. 

Luară cina târziu, se plimbară prin sat şi găsiră un mic 
internet cafe cu câteva computere. 

— O să-mi verific e-mailul, spuse Angela şi plăti pentru a avea 
acces la calculator timp de o oră. 

Majoritatea noutăţilor primite pe e-mail erau dintre cele 
obişnuite pe care oricine are un cont le primeşte zilnic, aşa că 
trecu repede peste ele, ştergând spamurile. La sfârşitul listei 
erau câteva e-mailuri de la administraţia muzeului, pe care le 
deschise ca să le citească. Primul era de rutină, amintind 
personalului de un eveniment care urma să aibă loc, dar, când îl 


deschise pe al doilea, se dădu în spate cu un strigăt şocat. 

— Ce s-a întâmplat? întrebă Bronson. 

— Jeremy Goldman, răspunse. Conform mesajului, a murit azi 
într-un accident, chiar pe strada de lângă muzeu. 

Pentru o secundă, Bronson nu zise nimic. 

— Spune ce s-a întâmplat? 

— Nu spune decât că a fost implicat într-un accident rutier pe 
Montague Street şi că a fost declarat mort la sosirea la spital. 

Se răsuci pe scaun, ca să se uite la Bronson. 

— Crezi că a fost un accident? 

Faţa îi era albă. 

— Nu, zise el. Şi nici tu nu crezi. Apoi, înjură în şoaptă. Întâi 
Jackie, apoi Mark şi acum Jeremy. Îi voi vâna pe nenorociţii ăştia 
şi, jur pe Dumnezeu, îi voi prinde. 

Amândoi ştiau că avea să fie o zi lungă. Bronson voia să 
ajungă în seara aceea la casa din Italia a familiei Hampton, o 
călătorie de aproximativ 1600 de kilometri, care era posibilă 
doar dacă ar fi mers pe autostrăzi. Se sculară la 7, renunţară la 
micul dejun, achitară camera şi cina cu bani-gheaţă şi plecară. 

Când, cu o seară înainte, Bronson se dusese în camera lui, 
Angela rămăsese în a ei, căutând prin cărţile pe care le 
cumpărase din Cambridge. Era obosită, dar ideea îi venise în 
timp ce se uita la ecranul calculatorului din a treia cafenea din 
Cambridge. 

În vreme ce Bronson conducea, ea îi explică teoria, apelând 
din când în când la un carneţel în care notase nişte observaţii cu 
scrisul ei mic, îngrijit. 

— Cred că Jeremy avea dreptate, începu ea. Cel puţin o parte 
din acest puzzle se referă la catari şi la cruciada albigensiană, 
dar poate nu în felul în care ne imaginăm. Dacă presupunem că 
versurile celei de-a doua strofe au fost scrise despre şi poate 
chiar de catari, atunci unele trimiteri încep să capete înţeles. 
Cel mai evident exemplu este „muntele sigur”. Asta este o 
expresie neobişnuită şi nu există niciun motiv evident pentru 
care cineva s-ar referi la un munte ca fiind „sigur”, numai dacă 
nu era cumva catar. Atunci, cuvintele pot fi recunoscute ca fiind 
o trimitere directă la fortăreaţa Montsegur al cărei nume în 
occitană înseamnă de fapt „munte sigur”. A fost ultimul bastion 
important al religiei care a dispărut în urma cruciadei din 1244. 

— Dacă te uiţi la primul vers al inscripţiei, nu numai cuvintele 
„munte sigur” capătă înţeles, dar primele două versuri descriu 
probabil chiar sfârşitul asediului: „Din muntele sigur a coborât 
adevărul, Abandonat de toţi cei care salvează binele”. Am vorbit 
puţin despre asta noaptea trecută, îţi aminteşti? Existau două 
categorii de catari. Preoţii, care erau recunoscuţi ca fiind 


parfaits sau perfecţi, şi credincioşii, care erau numiţi credentes, 
dar interesant este că nici unii dintre ei nu se refereau la ei 
înşişi ca fiind catari. De fapt, există câteva sugestii conform 
cărora numele - derivat, se crede, din grecescul katharoi, care 
înseamnă „cei puri” - era folosit numai de persoanele din afara 
religiei. Catarii aproape întotdeauna s-au referit la ei înşişi ca la 
bons hommes sau bonnes femmes - bărbaţi buni şi femei bune -, 
aşa că, atunci când Montsegur a căzut în cele din urmă, s-ar fi 
putut spune că a fost „abandonat de toţi cei care salvează 
binele” deoarece cei parfaits nu au plecat, ci au fost executaţi pe 
loc. 

— Şi „adevărul” care a coborât? Ce dracu' înseamnă asta? 
întrebă Bronson. 

Angela îi zâmbi. 

— Am o idee despre asta, dar mai întâi sunt câteva alte lucruri 
pe care trebuie să le înţelegi. 

— OK, profesore. Să le auzim. 

— Bine. Am presupus că aceste versuri au legătură cu catarii 
şi am lucrat pornind de la această ipoteză. Am început cu 
începutul, cu titlul GB PS DDDBE. lţi aminteşti că Jeremy a 
crezut că această expresie se referă probabil la ceva ce a fost de 
uz comun în jurul secolului al XIV-lea, ceva la fel de clar şi 
evident oamenilor ca RIP din zilele noastre? M-am întrebat dacă 
expresia fusese alterată, dacă înţelesul ei fusese modificat sau 
distorsionat, la fel ca RIP. lIntreabă-i astăzi pe oameni ce 
înseamnă literele astea şi ei îţi vor spuse rest în peace, dar nu e 
aşa. Iniţialele se referă la expresia latină requiescat in pace. 

— Dar astea înseamnă mai mult sau mai puţin acelaşi lucru, 
nu-i aşa? întrebă Bronson. 

— Da, „odihnească-se în pace”, dar ideea e că majoritatea 
oamenilor nu ştie că atunci când spune RIP citează de fapt o 
expresie latină, şi nu una englezească. Aşa că m-am întrebat 
dacă asta nu a fost tot o veche expresie latină care a fost 
modificată. Dar am greşit. Nu a fost. Era pur occitană şi pur 
catară. Am început cu GB, dar nu m-a dus nicăieri. Apoi, m-am 
uitat la celelalte iniţiale, în special la ultimele cinci, DDDBE. 
După ce le-am înţeles pe acestea, PS a devenit evident şi 


problema era doar să aflu înţelesul lui GB, iar asta nu a fost prea 
dificil după ce am decodat celelalte litere. 

— Deci acele iniţiale se referă la o persoană? întrebă Bronson. 

Angela dădu din cap. 

— Cred că GB era Guillaume Belibaste. 

— N-am auzit niciodată de el. 

— N-aveai cum, dacă nu ai studiat istoria medievală a Franţei. 
Guillaume Belibaste este ultimul parfait cunoscut şi a fost ars de 
viu în 1321. Asta era metoda de execuţie preferată de Vatican în 
cazul ereticilor care, în Evul Mediu, însemnau oricine nu era de 
acord cu papa. 

— Deci ce înseamnă titlul? 

— Când catarismul era pe moarte, răspunse Angela uitându-se 
în caietul ei, se spuneau rugăciuni care începeau cu o anumită 
expresie occitană: Payre sant, Dieu dreiturier dels bons esperits. 
Iniţialele acestei expresii sunt PS DDDBE care, în mare, se 
traduc prin „Dumnezeule sfânt, adevăratul Dumnezeu al 
sufletelor pure” şi care este cumva asemănătoare cu începutul 
rugăciunii Domnului: „Tatăl nostru care eşti în ceruri”. Era o 
expresie comună în acele vremuri şi încă poate fi întâlnită în 
regiunea Languedoc din Franţa. În conformitate cu aceste cărţi, 
există un exemplu extrem de edificator gravat pe o piatră din 
Minerve, în Herault, unde un grup de catari s-a refugiat după 
masacrul din Beziers, când aproximativ douăzeci de mii de 
oameni au fost măcelăriți de cruciați. Dar era doar o amânare 
temporară. În 1210, cam o sută optzeci de parfaits au fost arşi 
de vii de către cruciați. 

— Asta e ceea ce spaniolii au denumit un autodafe? 

— Nu. Execuţia ereticilor nu a avut niciodată loc în timpul 
unui autodafe. Expresia însemna doar „act de credinţă” şi era 
condus de Inchiziţie. Era un eveniment public care dura ore, 
uneori zile, şi care implica adesea mii de spectatori. Incepea cu 
o mesă urmată de rugăciuni, apoi de procesiunea celor găsiţi 
vinovaţi de erezie şi de citirea sentinţelor. Pedeapsa era 
executată numai după terminarea autodafeului. 

— Oamenii ieşeau în faţă şi se confesau? 

Angela râse. 


— Nu sau, în orice caz, nu foarte des. Potrivit mărturiilor 
istorice, cei mai mulţi dintre aşa-zişii eretici erau pârâţi de 
vecinii lor şi e destul de sigur că sosirea Inchiziției le oferea o 
ocazie minunată de a tranşa dispute vechi. Problema cu care se 
confruntau cei acuzaţi era că nu puteau învinge niciodată. Dacă 
recunoşteau orice acuzaţie le-ar fi adus Inchiziția, atunci erau 
condamnaţi la moarte pe rug. Dacă respingeau acuzaţiile, erau 
torturați până mărturiseau. În ceea ce-i privea pe inchizitori, 
nici nu se punea problema ca un acuzat să fie nevinovat - faptul 
că fusese formulată o acuzaţie era o dovadă suficientă de 
vinovăţie şi tot ce aveau de făcut era să obţină o declaraţie 
semnată de la eretic. Asta presupunea întotdeauna o tortură 
prelungită şi inventivă, care avea loc pe ascuns, în camere de 
tortură special amenajate. Inchizitorilor li se interzisese să facă 
vărsare de sânge în timpul interogatoriilor sau a execuţiei, aşa 
că făceau uz de instrumente pentru dislocarea încheieturilor. S- 
a folosit şi arderea membrelor la foc încet, de obicei a 
picioarelor, astfel încât ereticul să poată fi capabil să semneze 
confesiunea folosindu-şi mâinile când totul se termina. 

— Drăguţi oameni, observă sec Bronson. 

— Scopul lor era să provoace cea mai mare durere posibilă 
pentru perioade lungi de timp, aşa că s-au specializat în metode 
care necesitau un efort minim din partea celor care se ocupau 
de interogări, aşa că ereticii aveau destulă vreme ca să se roage 
pentru îndurare. Aprinderea unui foc, de exemplu, sau ridicarea 
victimei pentru a i se disloca încheieturile durează doar câteva 
minute, însă ereticul ar fi agonizat ore sau zile. Una dintre 
metodele lor favorite era cizma de fier. Puneau piciorul victimei 
într-o cizmă de oţel, apoi băteau în jurul piciorului bucăţi de 
lemn, zdrobind fluierul şi glezna piciorului. Asta era destul de 
rău, dar era numai primul pas. Ca rafinament, turnau apă în 
cizmă şi îl lăsau pe om aşa peste noapte. Marginile de lemn 
absorbeau apa şi se umflau, crescând presiunea asupra părţii 
inferioare a piciorului. După câteva ore, în timp ce torţionarii 
dormeau profund sau se rugau în genunchi, oasele fluierului 
piciorului şi ale gleznei erau rupte, muşchii - făcuţi fâşii şi, în 
mod sigur, omul acela nu ar mai fi putut merge din nou. Dacă 


execuţia era necesară, singura metodă aprobată de Vatican era 
arderea pe rug, deoarece nu vărsa sângele victimei, dar chiar şi 
atunci existau rafinamente. Dezicerea în ultimul moment le 
aducea condamnaților o favoare, fiind strangulaţi înainte de a se 
aprinde rugul. Ereticii care refuzau să se dezică erau făcuţi să 
sufere şi mai mult prin folosirea unor lemne care ardeau greu. 
Călăii ar fi putut să adauge lemn ud sau verde, care ar fi generat 
un fum înnecădos ce ar fi omorât victimele înainte de a ajunge 
focul la ei - un neînsemnat act de milă. Ca metodă de execuţie, 
arderea oferă o varietate considerabilă de metode şi, din câte se 
pare, spaniolii şi portughezii erau foarte pricepuţi la asta. E 
drept că aveau şi o grămadă de victime cu care să exerseze. 

— Iar francezii? 

— Presupunerea mea este că ei doar îşi legau victimele de 
pari de lemn, aprindeau focul şi aşteptau ca victimele să ţipe 
pentru a cere îndurare. 

Angela rămase tăcută în vreme ce Renaultul Espace gonea pe 
autostradă, îndreptându-se spre sud-est, către graniţa cu Italia, 
cu portbagajul încă plin de cutiile pe care le cumpăraseră de la 
B&Q. 

— OK, recunoscu Bronson, dar tot nu înţeleg cu ce ne poate 
ajuta asta. Casa familiei Hampton este în Italia, nu în Franţa, şi, 
chiar dacă ai dreptate, iar cea de-a doua inscripţie se referă la 
catari, cealaltă este scrisă în latină şi e cu aproape o mie cinci 
sute de ani mai veche. Deci ce legătură poate exista între ele? 

— Ei bine, am o teorie. Este o idee nebunească, dar răspunde 
cel puţin la una dintre întrebările tale. 

— Ia încearcă-mă. 

— În primul rând, trebuie să ne întoarcem înapoi în 1244 şi la 
sfârşitul asediului de la Montségur, când garnizoana fortăreței s- 
a predat în cele din urmă. Fusese un asediu lung şi dificil, dar, 
judecând realist, nu putea avea decât un singur rezultat şi toată 
lumea îl ştia. La 1 martie în acel an, copleşiţi şi rămânând fără 
apă şi mâncare, în cele din urmă, asediaţii au capitulat. Acest 
asediu ţinuse ocupat timp de câteva luni un mare număr de 
soldaţi şi presupusese costuri enorme pentru cruciați. In plus, 
papa iniţiase cruciada albigensiană cu intenţia clară de a 


distruge complet erezia catară şi se ştia că în fortăreață se 
refugiaseră în jur de două sute de parfaits. În aproape orice alt 
caz, apărătorii oraşelor şi castelelor capturate de cruciați au fost 
măcelăriți fără milă. Deci, ce condiţii crezi că au propus 
cruciații? 

— Probabil, să aleagă între decapitare, spânzurare sau ardere 
pe rug. 

— Exact, spuse Angela. Asta este mai mult sau mai putin ce ar 
fi ghicit orice observator imparţial. Ai vrea să ştii ce condiții au 
oferit de fapt? 

— Mai rele decât astea? 

Angela clătină din cap şi se uită din nou în carneţel. 

— Ascultă aici. În primul rând, soldaţilor - adică soldaţilor 
mercenari şi altor angajaţi din garnizoana din Montsegur - li se 
permitea să plece cu toate bunurile şi armele lor şi erau iertaţi 
pentru rolul avut în apărarea garnizoanei. 

— Bine, zise Bronson calm, presupun că ei nu erau eretici. 
Vreau să spun, nu erau catari, doar oameni angajaţi de ei? 

— Sunt de acord, rosti Angela. Ai auzit vreodată de un loc 
numit Bram? 

— Nu. 

— A fost o altă fortăreață catară care a capitulat în 1210, 
după un asediu de trei zile, dar nu este nimic semnificativ în 
asta. Dar, curând după aceea, când cruciații conduşi de Simon 
de Montfort au încercat să... 

— Simon care? întrebă Bronson. 

— Simon de Montfort. A fost comandantul cruciaților în acea 
perioadă şi a încercat să captureze cele patru castele de la 
Lastours, la nord de Carcassonne, dar a întâmpinat o rezistenţă 
înverşunată. Pentru a-i convinge pe asediați să renunţe la luptă, 
oamenii lui Simon au luat o sută de prizonieri din cei pe care i- 
au capturat la Bram şi le-au tăiat buzele, nasurile şi urechile. 
Apoi, le-au scos ochii, cu excepţia unuia singur, pe care l-au 
lăsat cu un singur ochi, astfel încât să-i poată conduce pe ceilalţi 
într-o paradă însângerată prin faţa castelelor. 

— Dumnezeule! şopti Bronson. A funcţionat tactica? 

— Bineînţeles că nu. Doar i-a îndârjit pe asediați să lupte în 


continuare pentru a evita să aibă aceeaşi soartă. Castelele au 
căzut, dar nu mai devreme de un an. Asta e numai un exemplu 
de „milă a lui Dumnezeu”, aşa cum a fost interpretată în timpul 
cruciadei albigensiene. 

— Sau masacrul de la Beziers, unde aproximativ douăzeci de 
mii de bărbaţi, femei şi copii au fost măcelăriți în numele 
aceluiaşi Dumnezeu şi a milei creştine. Inainte de atac, 
episcopul Arnauld Armaury, delegatul papal şi reprezentantul 
personal al papei, a fost întrebat de cruciați cum îi puteau 
identifica pe eretici, deoarece credeau că în oraş erau cam cinci 
sute de catari. Replica lui în latină a fost consemnată: Coedite 
eos. Novit enim Dominus qui sunt eius care se poate traduce ca: 
„Omorâţi-i pe toţi. Dumnezeu îi va cunoaşte pe ai lui”. Şi exact 
aşa au făcut. 

— Nu ştiam nimic de toate astea, spuse Bronson. Este de 
necrezut. Oricum, să revenim la Montségur. Cruciații au fost 
îngăduitori cu soldaţii, dar bănuiesc că nu şi cu catarii. 

— Greşit din nou. Catarilor li s-a spus că, dacă renunţă la 
convingerile lor şi îşi mărturisesc păcatele în faţa Inchiziției, 
sunt lăsaţi să plece cu toate lucrurile lor. 

— Cu alte cuvinte, interveni Bronson, atât soldaţilor, cât şi 
catarilor li se ofereau permise de „ieşire din închisoare”. Dar de 
ce? 

— Încă n-ai auzit ce e mai bun. Prima anomalie a fost 
reprezentată de condiţiile îngăduitoare de predare. Asediaţii au 
cerut un armistițiu de două săptămâni pentru a se gândi la 
termenii de predare - termeni care, dacă ar fi fost acceptaţi, i-ar 
fi permis întregii garnizoane să plece nevătămată. Asta e cea de- 
a doua anomalie: ai fi crezut că nu ar fi avut nevoie mai mult de 
două minute să accepte, nu de două săptămâni. Oricum, în mod, 
surprinzător, cruciații au fost de acord. 

Făcu o pauză. 

— Aici devine de-a dreptul ciudat. Când a expirat armistițiul, 
la 15 martie, nu numai că acei parfaits au refuzat oferta de 
predare în mod clar, dar cel puţin douăzeci de asediați care nu 
erau catari au ales să depună jurământul catar - 
consolamentum. 


— Care îi condamna la o moarte sigură şi oribil de dureroasă. 

— Deşi ar fi putut să plece, ei au ales moartea? 

— Da. În zorii zilei de 16 martie 1244, peste două sute catari 
au fost scoşi din fortăreață şi escortaţi la poalele muntelui. 
Acolo, au fost aruncaţi pe rugul construit în grabă şi arşi de vii. 
Niciunul nu şi-a mărturisit erezia, în ciuda faptului că li s-au 
oferit toate posibilităţile de a o face. 

Bronson rămase tăcut pentru câteva momente. 

— Asta nu are niciun înţeles. De ce ar fi respins termenii 
capitulării după ce au cerut două săptămâni de gândire? Şi, mai 
ales, de ce catarii şi, din câte spui tu, şi douăzeci de oameni care 
nu erau catari se hotărăsc să se ducă spre moarte în flăcări, în 
loc să plece pur şi simplu? 

— Asta e partea interesantă. Merită subliniat că, şi atunci 
când erau legaţi pe rug, ereticilor li s-a oferit o ultimă şansă să 
se dezică. 

— Şi ar fi putut pleca? întrebă Bronson. 

— Nu, atunci nu. Dar, aşa cum am zis mai devreme, ar fi fost 
strangulaţi ca un act de milă, în loc să fie arşi de vii. Deci ce i-a 
făcut pe catari atât de siguri de credinţa lor, încât să fie 
pregătiţi să moară în cel mai dureros mod cu putinţă, în loc să o 
respingă? 

Bronson îşi frecă barba. 

— Trebuie să fi avut un motiv al dracului de bun. 

— Este o poveste cunoscută - am găsit referinţe despre ea, şi 
pe internet, şi în cărţile pe care le-am studiat, care sugerează că 
exista un motiv clar pentru întârzierea catarilor de a accepta 
sau respinge termenii de capitulare şi pentru decizia lor de a 
pieri în flăcări. Îşi protejau comoara. 

Bronson se uită la Angela ca să vadă dacă era serioasă, dar 
expresia ei rămăsese neclintită. 

— Comoara? Dar cum era posibil ca moartea în foc a două 
sute de catari să protejeze o comoară? 

— Cred, şi asta e chiar o bănuială, că aceşti catari erau 
pregătiţi să se sacrifice pentru a crea o diversiune. S-au gândit 
că, dacă mor în flăcări, cruciații ar fi supravegheat cu mai puţină 
atenţie Montsegur, iar asta le-ar fi permis câtorva dintre ei să 


scape cu cele mai preţioase lucruri pe care le aveau. Nu cred că 
vorbim de o comoară în adevăratul sens al cuvântului. Nu aur, 
nu bijuterii, nimic de genul ăsta. Cred că această comoară era o 
relicvă religioasă, un obiect de o provenienţă de netăgăduit, 
care dovedea veridicitatea religiei catare dincolo de orice 
îndoială. Asta ar putea fi destul nu numai pentru a-i convinge pe 
membrii dedicați ordinului să moară de mâna cruciaților, dar şi 
pentru a-i convinge pe douăzeci de mercenari să li se alăture. 

— Deci, la urma urmei, comoara nu era o comoară în 
adevăratul sens al cuvântului, interveni Bronson. Era probabil 
fără nicio valoare intrinsecă - doar o bucată veche de pergament 
sau ceva de genul ăsta -, dar nepreţuită pentru ceea ce 
dovedea? 

— Exact. 

— Dar ce ar putea fi? 

— E imposibil să spunem cu certitudine, dar putem bănui 
anumite lucruri despre ea din ceea ce ştim. Dacă sursele pe care 
le-am cercetat au dreptate, cândva, în timpul ultimei nopţi la 
Montségur, în timp ce flăcările uriaşului rug de la poalele 
muntelui se stingeau transformându-se într-o tristă vâlvătaie 
roşie, ultimii patru parfaits au scăpat. Membrii garnizoanei îi 
ascunseseră în fortăreață şi au ales o cale extrem de riscantă, 
dar aproape nedetectabilă de a evada, folosind frânghii pentru a 
cobori pe partea abruptă din vestul muntelui. 

— Şi-au asumat riscul ăsta deoarece duceau cu ei comoara 
catarilor. Au ajuns la poalele muntelui şi au dispărut în noapte şi 
din paginile de istorie. Nimeni nu ştie ce duceau cu ei, unde s-au 
dus sau ce li s-a întâmplat. Dacă este ceva adevăr în povestea 
asta, atunci există două lucruri care merită evidenţiate. În 
primul rând, indiferent ce conţinea „comoara”, aceasta trebuie 
să fi fost mică şi nu prea grea, altfel cei patru bărbaţi n-ar fi 
putut-o căra în timpul coborârii periculoase. În al doilea rând, 
trebuie să fi fost un obiect, nu doar cunoştinţe, pentru că altfel 
cei patru parfaits s-ar fi putut deghiza în soldaţi sau servitori şi 
ar fi putut părăsi fortăreaţa cu soldaţii, în ziua următoare. 
Acestea sunt simple presupuneri, care nu pot fi susţinute nici de 
cea mai mică dovadă, dar furnizează o explicaţie plauzibilă 


pentru ceea ce s-a întâmplat când s-a terminat asediul de la 
Montségur. Dar ce s-a petrecut după aceea pe munte există în 
analele istoriei. După ce fortăreaţa a fost părăsită, cruciații, 
acţionând conform instrucţiunilor precise date de papă, au 
dărâmată-o într-o încercare disperată de a găsi obiectul numit 
„comoară”. Dar, indiferent ce căutau, în mod sigur, nu au găsit, 
deoarece literalmente au dezmembrat castelul piatră cu piatră. 
Nu toată lumea ştie că citadela care acum poate fi la Montségur 
a fost de fapt ridicată la începutul secolului al XVII-lea şi în acel 
loc nu mai există nicio rămăşiţă din castelul catar original. În 
următoarea jumătate de secol, Roma a ordonat ca toate urmele 
ereziei catare să fie eliminate din locul respectiv. Continuând să- 
i execute pe toţi parfaits care le cădeau în mână, cruciații şi-au 
continuat cercetările pentru a găsi acel ceva ţinut în secret la 
Montségur, dar fără rezultat. În cele din urmă, amintirea 
„comorii catarilor” s-a pierdut în negura istoriei. Asta este 
povestea aşa cum o cunoaştem astăzi: un amestec de fapte 
istorice, zvonuri şi presupuneri. 

— Dar ce dracu' are asta de-a face cu casa unei ferme vechi 
de şase sute de ani de pe un deal din Italia? întrebă Bronson 
dând din mână plin de frustrare. 

— Totul este în inscripţie, explică Angela. Prima strofa din 
poemul occitan poate fi interpretată ca fiind o trimitere precisă 
la sfârșitul asediului. 

Citi de pe carnețelul ei traducerea versurilor făcută de 
Goldman: 


Din muntele sigur a coborât adevărul 

Abandonat de toţi cei care salvează binele 

Flăcările purificatoare înăbuşă numai carnea, 

Iar spiritele pure planează deasupra rugului 

Pentru ca adevărul puternic ca piatra pe veci să îl 
îndure. 


— Cel de-al doilea vers ar putea descrie capitularea 
garnizoanei de la Montsegur, iar cel de-al treilea şi al patrulea s- 
ar putea referi la execuţia în masă a catarilor care au fost arşi 
de vii. Dar cred că expresiile „a coborât adevărul” şi „pentru ca 


adevărul puternic ca piatra pe veci să îl îndure” se referă la 
scăparea celor patru parfaits rămaşi, ducând cu ei vreun 
document sau vreo relicvă pe care se bazează miezul credinţei 
lor - „adevărul de netăgăduit”. Indiferent ce-o fi fost acel obiect, 
era atât de convingător în implicaţiile lui, încât catarii au 
preferat să moară pe rug decât să renunţe la convingerile lor. 

— lar cea de-a doua strofa? vru să ştie Bronson. 

— Aceasta e la fel de interesantă şi, din nou, câteva versuri 
par să se refere la catari. 

Citi versurile cu voce tare: 


Aici, stejarul şi ulmul descoperă semnul 
Aşa cum e deasupra, aşa e şi dedesubt 
Cuvântul devine perfect 

În potir, totul este fără valoare 

Şi îngrozitor de privit. 


— Expresia din al doilea vers era uzuală pentru catari, iar 
„cuvântul” din cel de-al treilea vers ar putea fi „adevărul” care 
le ghida aşa-zişilor parfaits credinţa. Primul vers nu are nimic 
de-a face cu catarii, dar cred că referirea la două specii de 
copaci ar putea indica o ascunzătoare. 

— Şi ultimele două versuri? Despre potir? 

— Bănuiesc - de fapt, am tot dat cu presupusul, dar acum 
Chiar ghicesc - că ei credeau că obiectul a fost ascuns într-un fel 
de vas, un potir, şi că este periculos. 

Bronson reduse viteza. Se apropiau de Vierzon, autostrada se 
bifurca, iar ei o luară către sud-est, spre Clermont-Ferrand. 

— Sugerezi, spuse Bronson, că aceşti catari aveau un fel de 
relicvă care le-ar fi confirmat credinţa şi care ar fi fost 
considerată periculoasă de către alte religii? lar papa a pornit 
cruciada pentru a o recupera sau a o distruge? 

— Exact. Cruciada albigensiană a fost pornită în 1209 de 
către papa Inocenţiu al III-lea - şi rar a avut un papă un nume 
mai nepotrivit. 

— Exact. Deci crezi că papa a ştiut de această relicvă şi a 
crezut că e ascunsă undeva în Montsegur? Acesta să fi fost 
motivul pentru care i-a tratat diferit pe catarii şi pe cei din 


garnizoana de acolo şi de asta, după masacru, cruciații au 
dărâmat fortăreaţa? 

— Da. lar dacă am interpretat corect aceste versuri, înseamnă 
că locul unde a fost ascunsă comoara catarilor ar putea să fie 
casa lui Mark din Italia. 


II 


Odată întorşi la hotelul de lângă Gatwick, Mandino şi Rogan 
petrecură câteva ore folosindu-şi laptopurile pentru a studia 
şirurile de cuvinte căutate din internet cafe-urile din Cambridge 
şi care fuseseră interceptate de sistem. 

Păreau să fi epuizat toate celelalte opţiuni. Aşteptaseră în faţa 
clădirii Angelei, dar luminile apartamentului rămăseseră stinse 
şi nu răspunsese nici la telefon, nici la soneria de la uşă. Casa lui 
Bronson era la fel de goală, iar Mandino îşi dădu seama că 
amândoi dispăruseră. Le mai rămăsese numai sistemul de 
interceptare. 

Cea mai mare problemă a lor era volumul imens de informaţii 
cu care trebuiau să lucreze. Carlotti, adjunctul lui Mandino, care 
rămăsese în Italia, îi trimisese trei fişiere Excel. Două conţineau 
căutările făcute din cafenelele despre care credea că fuseseră 
vizitate de Bronson, în timp ce al treilea, care era şi mult mai 
mare, conţinea o listă, pe care o ceruse Mandino, a expresiilor 
căutate în celelalte şase internet-cafe-uri de pe o rază de opt 
kilometri. 

El şi Rogan cercetară cuvintele despre care ştiau că fuseseră 
căutate de cei pe care îi urmăreau, inclusiv „LDA”, „consul”, 
„senator” şi altele. De fiecare dată când dădeau peste ceva, 
copiau şi următoarele 50 de expresii găsite şi le salvau în fişiere 
separate. Ca să facă asta aveau nevoie de mult timp şi îşi dădură 
seama că nu avansau mai deloc. 

— Nu ajungem nicăieri cu asta, rosti Mandino iritat. Ştim deja 
că Bronson a înţeles ce înseamnă literele suplimentare de pe 
inscripţia latină. Dar nu am găsit nimic care să se refere la cea 
de-a doua inscripţie. 

Rogan se lăsă pe spate. 


— La fel şi aici, răspunse el. 

— Cred că trebuie să încercăm să-l prindem pe Bronson, zise 
Mandino căzând pe gânduri. Mă întreb... 

Avea o armă puternică în arsenalul lui. Cartea pe care o 
păstra în seiful lui din Roma conţinea primele versuri din textul 
latinesc al relicvei pierdute. Mai important, avea şi câteva 
pagini, posibil folositoare, care detaliau încercările Vaticanului 
de a depista de-a lungul timpului locul unde fusese ascuns 
documentul. 

— Casa din Italia, întrebă el întorcându-se spre Rogan. Ai aflat 
data exactă când a fost construită? 

Colegul lui clătină din cap. 

— Nu. Am căutat într-un registru de cadastru din Scandriglia 
şi am găsit câteva înregistrări ale unor vânzări, dar toate sunt 
foarte recente. Cea mai veche referinţă pe care am putut-o găsi 
pe o hartă a zonei a fost despre o casă din zona respectivă 
datată din 1396, deci ştim că această casă este acolo de cel 
puţin şase sute de ani. Am găsit şi o hartă mai timpurie, din 
prima jumătate a secolului al XIV-lea pe care nu apare nici o 
clădire în locul ăla. De ce, capo? 

— Doar o idee, spuse Mandino. Este un paragraf în cartea 
care mi-a fost dată de Vatican ce conţine o listă cu grupurile 
care ar fi putut deţine relicva de-a lungul timpului. Candidaţii 
posibili îi includ pe bogomili, catari şi pe Mani, părintele 
maniheismului. Acum, continuă Mandino, cred că perioada 
maniheiştilor şi a bogomililor a fost prea timpurie, dar catarii 
sunt o posibilitate, deoarece casa aia trebuie să fi fost construită 
la puţină vreme după terminarea cruciadei albigensiene din 
secolul al XIV-lea. Mai e ceva. Cruciada aia a fost una dintre cele 
mai sângeroase din istorie - mii de oameni au fost executaţi în 
numele lui Dumnezeu. Justificarea Vaticanului pentru masacre şi 
pentru jafurile generalizate era hotărârea papei de a scăpa 
lumea de erezia catarilor. Dar cartea sugerează că motivul 
adevărat era suspiciunea în creştere a papei că aceşti catari 
reuşiseră să pună cumva mâna pe Exomologesis. 

— Pe ce anume? 

— Relicva pierdută. Papa Vitalian o numea Fxomologesis de 


assectator mendax, care înseamnă „Confesiunea păcatului de 
către discipolul fals”, dar, în cele din urmă, a devenit cunoscută 
în interiorul Vaticanului numai ca Exomologesis. 

— De ce se crede că aceia care au găsit-o au fost catarii? 

— Pentru că aceşti catari se opuneau în mod implacabil Romei 
şi Bisericii Catolice, iar Vaticanul credea că aveau un document 
de netăgăduit care justifica opoziţia lor. Exomologesis s-ar fi 
potrivit foarte bine. Cruciada albigensiană a avut succes numai 
pe jumătate. Biserica a reuşit să-i elimine ca mişcare religioasă, 
dar nu a găsit niciodată relicva. Din ce am citit, cruciații au fost 
aproape de recuperarea ei la Montsegur, dar le-a scăpat printre 
degete. Acum, continuă Mandino, uitându-ne la date - care se 
pare că se potrivesc -, mă întreb dacă un catar a pus cea de-a 
doua inscripţie în casa din Italia sau poate chiar el a construit 
casa. Ştim ce ne-a spus Hampton, că versurile au fost scrise în 
occitană. De ce nu încerci să cauţi cuvinte ca „Montsegur”, 
„catar” şi „occitană”, iar eu, expresii catare. 

Mandino se conectă la internet şi identifică rapid o duzină de 
texte occitane cu traducerile lor în engleză, dar îşi îndreptă 
atenţia asupra căutărilor înregistrate de sistemul de 
supraveghere. Găsi aproape imediat două piste. 

— Da, răsuflă el cu putere. Iată! Bronson, sau cineva de la 
cafeneaua aia, a căutat „perfect” şi apoi expresii ca „Aşa cum e 
deasupra, aşa e şi dedesubt”. Voi încerca doar „Montsegur”. 

Nu a găsit nicio potrivire, dar „muntele sigur” da, iar când a 
verificat, Mandino a descoperit că toate cele trei căutări îşi 
aveau originea într-un singur calculator aflat în cea de-a doua 
cafenea pe care bănuia că o vizitase Bronson în Cambridge. 

— Asta e şpilul, spuse el şi Rogan se aplecă să vadă ecranul 
laptopului. Cea de-a treia expresie pe care a căutat-o este o 
propoziţie completă: „Din muntele sigur a coborât adevărul”. 
Sunt convins că se referă la sfârşitul asediului de la Montsegur 
şi înseamnă totodată că acei catari aveau Exomologesis - 
„adevărul” lor - şi că au reuşit să-l scoată din fortăreață. 

— Toate căutările sunt în engleză, sublinie Rogan. 

— Ştiu, aprobă Mandino, ceea ce înseamnă că Bronson a 
obţinut de la Goldman o traducere a inscripţiei aproape imediat 


după întoarcerea lui în Marea Britanie. Dacă Goldman nu ar fi 
fost lovit de un taxi, ar fi trebuit oricum să-l omorâm. 

Mai căutară timp de o jumătate de oră, dar nu mai găsiră 
nimic demn de interes. 

— Şi acum ce facem, capo? 

— Avem două posibilităţi. Fie îl găsim pe Bronson cât mai 
repede cu putinţă - ceea ce nu pare probabil -, fie ne întoarcem 
în Italia şi aşteptăm să apară şi să înceapă să sape în grădină 
sau să caute oriunde crede el că este ascuns FExomologesis. 

— Mă duc să rezerv biletele, zise Rogan întorcându-se la 
laptop. 


III 


— Glumeşti! spuse Bronson. 

— Nu, ripostă Angela. Uită-te la date. Mi-ai zis că reşedinţa 
familia Hampton a fost construită cândva pe la mijlocul secolului 
al XIV-lea. Asta înseamnă în jur de o sută de ani după căderea 
Montsegurului şi cam douăzeci şi cinci de ani după executarea 
ultimului catar parfait cunoscut. 

— Odată ce au ajuns în Italia, prioritatea lor a fost să ascundă 
„comoara” - „adevărul” pe care reuşiseră să îl scoată din 
Montségur la terminarea asediului - într-un loc sigur. Aveau 
nevoie de o ascunzătoare permanentă, un loc care să reziste, nu 
doar o groapă în pământ pe undeva. Cred că s-au hotărât să 
ascundă relicva într-un loc permanent sau într-unul cât mai 
sigur, iar o alegere evidentă ar fi fost o casă solidă, probabil în 
fundaţii, astfel încât modificările făcute ulterior construcţiei să 
nu ducă la descoperirea ei. Dar nici nu ar fi vrut să o îngroape 
undeva de unde să nu poată fi recuperată, deoarece era cel mai 
important document pe care îl aveau şi sigur sperau că religia 
lor va reînvia într-o zi. Aşa că, indiferent cine a ascuns relicva, a 
lăsat un semn, un indiciu de vreun fel, astfel încât, mai târziu, 
cineva care înţelege religia catarilor să fie capabil să descifreze 
mesajul codat ca să-l recupereze. Dacă am dreptate, atunci 
acesta era scopul inscripţiei occitane. 

Bronson îşi mută atenţia de la autostrada dreaptă din faţă la 


fosta lui soţie. Obrajii îi erau îmbujoraţi de entuziasmul 
descoperirii. Cu toate că avusese întotdeauna un respect enorm 
pentru capacitatea ei analitică şi pentru expertiza ei 
profesională, felul în care disecase problema şi ajunsese la o 
soluţie de o logică desăvârşită, deşi incredibilă, îl uimise. 

— OK, Angela, zise el, ce spui are sens. Tot ce spui tu are 
întotdeauna sens. Dar care sunt şansele ca a doua casă a 
familiei Hampton, cea din Italia, să fie locaţia aleasă? Nu ştiu, 
pare cumva improbabil. 

— Dar comorile - comorile adevărate - apar tot timpul şi 
adesea în cele mai neaşteptate locuri. Uită-te la Mildenhall 
Hoard. În 1942, un plugar a găsit în mijlocul unui câmp din estul 
Angliei cea mai mare colecţie de argint roman descoperită 
vreodată. Cât de improbabil este asta? Ce altă explicaţie poţi 
avea pentru piatra gravată? Datele se potrivesc bine. Piatra pare 
să aibă origine catară şi a fost în casă încă de la construcţie. 
Faptul că inscripţia e scrisă în occitană creează o legătură cu 
Languedoc, iar însuşi conţinutul versurilor are sens numai dacă 
îi înţelegi pe catari. Există şi o probabilitate mare ca acea 
„comoară” catară să fi fost scoasă din Montsegur. Dacă e aşa, 
trebuie să fie ascunsă undeva. De ce nu în casa aia? 

I 


— În sfârşit, şopti Bronson în timp ce trăgea Renaultul Espace 
pe aleea pietruită a Villei Rosa. 

Era trecut bine de miezul nopţii, iar ei erau pe drum de la 8 
dimineaţa. 

Opri motorul şi, pentru câteva momente, se relaxară în linişte, 
nemişcaţi. 

— Ai de gând să o laşi aici? întrebă Angela. 

— N-am de ales. Mark a încuiat garajul înainte de a pleca la 
înmormântare, deci cheile sunt probabil undeva în apartamentul 
lui din Ilford. 

— Cheile casei? Ai cheile casei, sper. 

— Nu, nu le am, dar asta n-ar trebui să fie o problemă. Mark 
păstra întotdeauna un rând de chei de rezervă în afara casei. 
Dacă nu sunt acolo, va trebui să intru prin efractie. 

Bronson ocoli casa, folosind lanterna de la breloc pentru a 
vedea pe unde merge. Cam la jumătatea drumului pe lângă zid 
era un pietroi maro-deschis şi, chiar în dreapta lui, ceva ce 
părea a fi o piatră ovală, mai mică, de culoare cenuşie. Bronson 
luă de jos piatra falsă, o întoarse, trase capacul şi o scutură 
până ce căzu cheia de la intrare. Se duse înapoi la uşa din faţă şi 
o descuie. 

— Vrei să bei ceva? întrebă el în timp ce punea bagajele jos, în 
hol. Scotch sau brandy? S-ar putea să te ajute să dormi. 

Angela clătină din cap. 

— Tot ce-mi trebuie ca să dorm în seara asta e un pat. 

— Ascultă, spuse Bronson. Sunt îngrijorat din cauza oamenilor 
care ne caută. Cred că, din motive de siguranţă, ar trebui să 
dormi în aceeaşi cameră cu mine, câtă vreme stăm aici. Există o 
cameră de oaspeţi cu două paturi, sus, în capul scărilor, la 
dreapta. Cred că ar trebui s-o folosim. 

Angela se uită la el câteva secunde. 


— Avem o relaţie profesională, nu-i aşa? N-ai de gând să te 
strecori în patul meu, nu? 

— Nu, zise Bronson pe un ton aproape convingător. Cred că ar 
trebui să fim împreună în cazul în care oamenii ăia se întorc. 

— Bine, cât timp păstrăm o relaţie pur profesională. 

— Plec numai ca să verific dacă toate ferestrele şi uşile sunt 
închise, apoi urc înapoi, spuse Bronson închizând uşa din faţă. 

I se părea ciudat să fie aici, când atât Mark, cât şi Jackie erau 
morţi. Simţi un val de emotie, un sentiment de pierdere şi de 
regret că nu îşi mai vedea prietenii niciodată, dar îl înăbuşi cu 
fermitate. Va fi vreme pentru durere când toate astea se vor fi 
terminat. Pentru moment, trebuia să rezolve situaţia. 

x 

Bronson se trezi după 10 dimineața, se uită la Angela, care 
încă dormea profund în celălalt pat de o persoană, îşi puse un 
halat pe care îl găsise în baie şi cobori în bucătărie, să facă 
micul dejun. Reuşise să fiarbă un ibric de cafea, să găsească 
jumătate de franzelă în frigider din care prăjise două felii de 
pâine până aproape le arse când Angela apăru în pragul uşii. 

— Bună dimineaţa, spuse ea frecându-se la ochi. Văd că încă 
arzi pâinea. 

— În apărarea mea, răspunse Bronson, pâinea era îngheţată şi 
nu sunt obişnuit cu prăjitorul de pâine. 

— Scuze, scuze! Angela merse spre prăjitor şi se uită la cele 
două felii. De fapt, nu sunt prea rele. O să le iau eu pe astea şi 
poţi să arzi altele pentru tine. 

— Cafea? 

— Trebuie să întrebi? Bineînţeles că vreau cafea. 

O jumătate de oră mai târziu, erau îmbrăcaţi de oraş şi 
stăteau în bucătărie. În afară de dormitoare, bucătăria era 
singurul loc unde mobila nu era acoperită de cearşafuri 
împotriva prafului. Bronson puse pe masă traducerea inscripţiei 
în occitană. 

— Înainte de a începe să ne uităm la asta, pot să văd cele 
două pietre gravate? întrebă Angela. 

— Desigur, răspunse Bronson şi îi arătă drumul spre salon. 

Trase o scară până la şemineu, iar Angela se urcă să 


examineze inscripţia în latină. Îşi trecu degetele cu un fel de 
reverență peste literele gravate. 

— Am avut întotdeauna un sentiment ciudat ori de câte ori am 
atins ceva aşa de vechi ca asta, zise ea. Vreau să spun că, atunci 
când conştientizezi că omul care a gravat piatra asta a trăit cu 
un mileniu şi jumătate înaintea lui Shakespeare, înţelegi cu 
adevărat ce înseamnă trecerea timpului. 

Aruncă inscripţiei o ultimă privire, apoi se dădu jos de pe 
scară. 

— lar a doua piatră era exact în spatele acesteia, dar în 
sufragerie? întrebă. 

— Era, da, răspunse Bronson conducând-o, dar oaspeţii noştri 
neinvitaţi au scos-o. 

Arătă spre gaura mai mult sau mai puţin pătrată din peretele 
camerei şi către resturile rămase pe podea în urma procesului 
de îndepărtare. 

— Au luat-o ca să încerce să reconstruiască inscripţia pe care 
ai şters-o? 

— Cred că da. Este singura explicaţie care are sens. 

Angela dădu din cap. 

— Bine. De unde începem? 

— Ei, indiciul cel mai evident este primul vers din strofa a 
doua a inscripţiei: „Aici, stejarul şi ulmul descoperă semnul”. 
Asta ar putea să însemne că obiectul ascuns se află într-un 
crâng sau într-o pădure, locul fiind indicat prin două specii 
diferite de copaci, dar există o problemă evidentă... 

— Corect, spuse Angela. Versul a fost scris probabil acum 
aproximativ şase sute cincizeci de ani. Stejarul este o specie 
care trăieşte mult, cred că poate supravieţui în jur de cinci sute 
de ani, dar ulmul, chiar dacă nu se îmbolnăveşte de boala 
ulmului olandez, nu rezistă decât cel mult jumătate din această 
perioadă. Deci, chiar dacă acest vers se referă la doi puieţi, 
aceştia nu ar fi rezistat până acum. 

— Ce-ar fi să presupunem că autorul acestei strofe se aştepta 
ca obiectul să fie descoperit la puţină vreme după aceea, să 
zicem, în câţiva ani? 

Angela clătină din cap hotărâtă. 


— Nu, nu cred. Prigonirea catarilor de către papă era aşa de 
aprigă, încât nu exista nicio şansă ca religia lor să 
supravieţuiască altfel decât ca o mişcare ascunsă, subterană. 
Indiferent cine a scris acest vers, a anticipat o aşteptare lungă 
înainte ca mişcarea să aibă vreo şansă de a renaşte. 

— În orice caz, versul e prea vag. Să presupunem că pe dealul 
de lângă casă exista un loc cu stejari lângă un pâlc de ulmi. 
Unde ai începe să sapi? Şi, nu uita, versul spune „stejar şi ulm”, 
nu „stejari şi ulmi”. Jeremy a fost destul de clar în această 
privinţă. Putem să aruncăm o privire afară dacă vrei, dar cred că 
doar ne-am pierde timpul. Versul se referă la ceva fabricat din 
stejar şi din ulm care exista deja în momentul când a fost scris. 

Bronson făcu un gest larg cu mâna, cuprinzând întreaga casă. 

— Casa este construită din lemn şi piatră. E plină cu mobilă 
din lemn şi ştiu că familia Hampton a moştenit o mare parte din 
ea când a cumpărat proprietatea, parţial din cauza faptului că 
unele piese erau prea grele pentru a fi mutate. 

— Deci undeva în casă există un cufăr sau o altă piesă de 
mobilier făcută din stejar şi din ulm şi vom găsi pe ea sau în ea 
un indiciu. Poate o altă strofa sau o hartă, sau ceva de genul 
ăsta. 

Casa avea un pod care se întindea pe toată lungimea ei. 
Bronson găsi o lanternă mare şi urcară scările. La prima vedere, 
podul părea aproape gol, dar, după ce începură să caute, deveni 
clar că, deşi printre resturile inevitabile care se acumulează în 
casele vechi, cum ar fi cutii goale de carton, valize rupte, haine 
nefolosite, pantofi vechi şi o colecţie impresionantă de pânze de 
păianjen, erau şi multe obiecte din lemn care trebuiau 
examinate. Erau cutii mari şi mici, unele cu capace, altele fără, 
bucăţi şi piese de mobilier stricate şi chiar nişte bârne de 
cherestea rămase probabil de la construcţiile care nu mai 
fuseseră finalizate. 

După aproape două ore terminaseră de verificat tot. Erau 
amândoi acoperiţi de praf şi aveau mâinile murdare şi pânze de 
păianjen în păr. Nu găsiseră absolut nimic. 

— Crezi că e suficient? întrebă Bronson. 

Angela aruncă o ultimă privire prin pod înainte de a 


încuviinţa. 

— Da. Hai să mergem să ne spălăm şi să bem ceva. De fapt, 
deşi ştiu că e devreme, hai să mâncăm de prânz. Cel puţin s-a 
terminat cea mai neplăcută căutare. 

Bronson clătină din cap. 

— Nu uita că în casă sunt şi pivnițe. Asta înseamnă şobolani şi 
şoareci, dar şi păianjeni. 

— Tu chiar ştii cum să faci o fată să se simtă bine, nu-i aşa? 
Gândeşte pozitiv - poate că vom găsi indiciul înainte de a fi 
nevoiţi să coborâm acolo. 

Cercetarea dormitoarelor nu le-a luat atât de mult timp cât ar 
fi crezut Bronson, deoarece nu erau multe de verificat. 
Verificară cutii, dulapuri şi paturi care fuseseră moştenite odată 
cu achiziţionarea proprietăţii, multe dintre ele făcute din stejar, 
dar, în ciuda faptului că le goliseră pe toate, nu găsiră nimic 
care să nu fi aparţinut soţilor Hampton. Nu exista niciun indiciu 
că vreo piesă de mobilier era confecţionată din două tipuri de 
esențe, cu excepţia a trei dulapuri independente care aveau un 
ornament incrustat al cărui lemn nu era în mod sigur ulm. 
Bronson credea că părea mai degrabă cireş. 

— Nu e uşor, remarcă el punând la loc un morman de lenjerie 
de pat într-un cufăr mare de la capătul patului dintr-unul dintre 
dormitoarele pentru oaspeţi. 

— Nici nu m-am aşteptat să fie. Obiectul ăsta a fost ascuns 
peste şase sute de ani de oameni urmăriţi prin jumătate de 
Europă de armate de cruciați care nu voiau nimic altceva decât 
să-i ardă de vii. Când au ascuns relicva, ştiau exact ce fac şi, cu 
certitudine, s-au asigurat că nu va fi găsită din întâmplare. Să 
fim realişti: s-ar putea să n-o găsim nici noi. 

Bronson suspină, se duse într-un colţ al camerei şi deschise 
capacul unui alt mic cufăr construit, ca multe altele la care se 
uitaseră, din stejar. În vreme ce se apleca pentru a se uita 
înăuntru, îi veni o idee. 

— Stai puţin, spuse el. Cred că suntem pe un drum greşit. 

— Ce vrei să zici? 

— Gândeşte-te din nou la inscripţia occitană. Ce spune de fapt 
versul? 


— Ştii ce spune: „Aici, stejarul şi ulmul descoperă semnul”. 

— Am presupus că strofa ne zice să găsim un obiect făcut din 
stejar şi din ulm şi că vom găsi un cufăr sau orice altceva cu 
capac realizat din cele două feluri de lemn şi că, atunci când îl 
vom deschide, vom găsi înăuntru o hartă sau nişte indicaţii. 

Angela se aşeză pe podea, lângă el. 

— Dar, în cazul în care catarii ar fi procedat aşa, atunci sigur 
cineva ar fi găsit relicva până acum. Relicva era de o importanţă 
crucială pentru catari, nu? Aşa că, dacă doar gravau o hartă sau 
altceva în interiorul unui cufăr sau al unui dulap, cum puteau fi 
siguri că nu va vinde sau nu va distruge cineva acel obiect 
pentru lemn de foc, de-a lungul câtorva ani sau câtorva secole? 
Dacă s-ar fi întâmplat asta, atunci secretul lor ar fi fost pierdut 
pe veci. lar în cazul în care proprietatea ar fi fost vreodată 
călcată de cruciați, catarii nu ar fi vrut să existe niciun indiciu 
vizibil sau evident. Cu certitudine, piatra inscripționată a fost 
acoperită cu un lambriu sau chiar cu ipsos şi, chiar dacă ar fi 
fost descoperită, cruciații ar fi putut-o considera o lamentaţie a 
catarilor pentru moartea lui... cum îl chema pe bărbatul ăla? 

— Guillaume  Belibaste, răspunse Angela automat. Ce 
sugerezi? 

— Este posibil ca indiciul sau ce-o fi să nu se găsească pe o 
fragilă piesă de mobilier. Cred că o să-l găsim încastrat într-un 
element din construcţia casei. Ar trebui să ne uităm la grinzi, la 
elementele de susţinere, la podele. Ar trebui să studiem 
materialele - piesele din lemn - pe care le-au folosit catarii când 
au clădit acest loc. 

Angela încuviinţă ezitând. 

— Ştii, spuse ea rar, asta ar putea fi cea mai inteligentă 
sugestie pe care ai făcut-o de când am început treaba asta. OK, 
să uităm de mobilă. Să începem cu tavanul. 

Construcţia casei era tipică pentru clădirile din vremea aceea. 
Scânduri groase de lemn se sprijineau pe grinzi uriaşe, cu 
extremităţile introduse în găuri făcute în pereţii externi solizi, 
construiți din piatră, formând astfel podelele, inclusiv pe cea a 
podului. Bârnele de pe acoperiş erau aproape la fel de solide ca 
şi grinzile, fiind acoperite de plăci groase de teracotă: era clar 


că acea clădire fusese construită ca să reziste. Lemnul se 
înnegrise odată cu trecerea timpului şi din cauza fumului de la 
cele două guri de şemineuri, iar podelele fuseseră lustruite de 
perindarea unui infinit număr de paşi de-a lungul secolelor, fiind 
acum acoperite de nişte carpete uşoare. 

— Podelele ar putea fi confecţionate şi din stejar, şi din ulm, 
sugeră Bronson. 

Luară din nou la verificat toată casa, începând cu podul. Toate 
duşumelele păreau făcute din acelaşi lemn maro-închis, vopsit şi 
lăcuit, şi care lui Bronson nu i se părea nici stejar, nici ulm. 

Verificară întâi primul dormitor pentru oaspeţi, apoi pe al 
doilea: nimic. În dormitorul principal, cea mai mare parte din 
podea era acoperită de uriaşul pat cu baldachin achiziţionat 
odată cu casa şi care domina încăperea. Cercetară bucata de 
podea vizibilă, dar fără rezultat. Apoi, Bronson verifică patul în 
întregime. 

Era un pat dublu, mare, cu o bază sculptată de lemn. În 
fiecare colţ era câte un stâlp de lemn maro-închis, conic şi 
canelat, şi care se termina într-un baldachin aproape de tavan, 
drapat cu un material greu, roşu-închis, după toate aparențele, 
brocart. Cearşafurile fuseseră scoase, iar cele două saltele de 
aproape un metru grosime stăteau pe baza solidă de lemn. Ar fi 
fost nevoie de cel puţin patru sau cinci bărbaţi puternici ca să-l 
mute din loc. 

— Cum dracu” îl mutăm? întrebă Angela. 

— Nu-l mutăm. Mă bag eu sub el şi arunc o privire. Dă-mi, te 
rog, o lanternă. 

— Ai găsit ceva? întrebă Angela la câteva minute după ce 
Bronson se vârâse sub pat. 

— Foarte mult praf şi asta e tot până acum. Nu, nu e nimic 
aici... 

Vocea îi deveni mai slabă. 

— Ce e? Ce s-a întâmplat? 

— E ceva aici care arată ca un cerculeţ pe una dintre 
scânduri. Ar putea fi un nod, dar este primul lucru neobişnuit pe 
care îl văd pe podea. Am nevoie... 

— Ce? Ce vrei? 


Vocea Angelei suna din ce în ce mai entuziasmată. 

— Un cuţit, cred, dar nu un cuţit de bucătărie. Am nevoie de 
ceva cu lamă puternică. Uită-te în cutia cu unelte a lui Mark - 
este sub chiuveta din bucătărie. Vezi dacă poţi găsi un briceag 
sau ceva de genul ăsta. Dacă o să râcâi vopseaua şi lacul, atunci 
o să pot să spun dacă acest cerc face parte din structura 
lemnului sau e altceva. 

— Imediat. 

Bronson o auzi ieşind din cameră şi coborând scările. Se 
întoarse câteva minute mai târziu, aducând cu ea un briceag cu 
piedică şi cu o lamă groasă. Se aplecă şi i-l dădu sub pat. 

— Mulţumesc, e perfect. Acum, adăugă el, poţi să îmi ţii 
lanterna? îndreapt-o spre mâna mea stângă. 

Desfăcu lama cuţitului, o trase uşor şi începu să râcâie 
vopseaua. 

După câteva minute, Bronson reuşise să îndepărteze câteva 
dintre numeroasele straturi care acopereau lemnul, dar, din 
cauza unghiului oblic în care bătea lumina lanternei, nu putea să 
vadă bine ce descoperise. 

— Dă-mi mie lanterna, te rog, spuse el. 

Angela i-o înmână. 

— Ce e? întrebă impacientată. 

— Nu e un nod din structura lemnului, zise Bronson cu o voce 
plină de entuziasm. 

— Nu e un nod? 

— Nu. Este un fel de inserţie în scândură. Arată ca două 
semicercuri din două tipuri diferite de lemn. 

Făcu o pauză lungă. 

— lar unul pare din stejar. 


II 


Bronson se întinse sub pat, uitându-se la cerculeţul de lemn 
pe care îl dezvelise. Primul lucru pe care trebuia să-l facă era să 
marcheze locul. Înfipse lama briceagului în mijlocul cercului din 
lemn şi îl folosi ca punct de reper pentru a-i măsura poziţia 
exactă faţă de pereţii dormitorului. 


— Nu sunt sigură cât ne ajută asta, zise Angela în vreme ce 
Bronson nota numerele într-un carneţel. Această podea este 
făcută din scânduri puse peste grinzi, aşa că nu poate fi nimic 
ascuns sub ele pentru că pur şi simplu nu există loc dedesubt. 
Dacă mergem jos în sufragerie vom putea vedea grinzile şi 
partea inferioară a podelei. 

— Ştiu asta, spuse Bronson. Dar cercul de lemn trebuie să fi 
fost pus aici intenţionat. Trebuie să însemne ceva, altfel de ce s- 
ar fi obosit să-l facă şi să-l pună într-un loc practic inaccesibil? 

— Ai dreptate... aşteaptă puţin. Vocea i se entuziasmă. Aduc-ţi 
aminte versul al doilea din inscripţia occitană: „Aşa cum e 
deasupra, aşa e şi dedesubt”. Să presupunem că acel cerc pe 
care l-ai descoperit a avut rolul unui semn care indică spre ceva 
din sufragerie. Un semn pe tavan care de fapt semnalează ceva 
ascuns sub podeaua acelei camere? 

— Dumnezeule, Angela, cât mă bucur că eşti aici. Dacă eram 
singur, încă aş fi băut cafea în bucătărie şi aş fi mâncat pâine 
prăjită arsă. Ș 

Coborâră repede scările în sufragerie. Îşi scoase carneţelul şi 
o ruletă de oţel şi începu să caute poziţia exactă de sub cercul 
de lemn. După ce o localizară mai mult sau mai puţin exact, se 
aşezară unul lângă altul şi începură să studieze cu atenţie 
lemnul tavanului. 

În mare, măsurătorile lui Bronson indicau unde ar fi trebuit să 
se afle partea de dedesubt a cercului, dar nici el, nici Angela nu 
o putură identifica. Scândurile tavanului aveau o culoare maro- 
închis uniformă, fiind rezultatul nenumăratelor vopsiri şi lăcuiri 
efectuate de-a lungul timpului. 

— Eşti sigur că asta e poziţia corectă? întrebă Angela. Nu văd 
nimic. 

— Nici eu, răspunse Bronson iritat. Dar acesta-i locul indicat 
de măsurători. Am verificat de două ori. 

Işi lungiră gâturile, uitându-se concentrați la tavan. 

— Aici, rosti Bronson în cele din urmă, arătând cu degetul. 
Cred că văd un semn circular pe scândura aia. Trebuie să mă 
urc mai aproape ca să fiu sigur. 

Pata pe care credea Bronson că o văzuse era exact deasupra 


mesei din sufragerie. Folosind unul dintre scaune, se căţără pe 
ea. Tavanul din lemn era încă destul de sus deasupra capului lui, 
dar putea distruge semnul mult mai clar. 

— Ei, ce crezi? întrebă Angela. Asta e? 

Bronson nu răspunse imediat. 

— Cred că da. În mod clar, este un semn circular pe scândură 
şi e prea uniform ca să fie natural. 

Cobori de pe masă şi amândoi se holbară în sus, apoi se uitară 
în jos, la masă. Era masivă, făcută din stejar şi, în jurul ei, 
puteau încăpea cu uşurinţă o duzină de oameni. Ca şi patul cu 
baldachin din dormitorul principal, era mult prea mare pentru a 
putea fi scoasă din casă într-o bucată şi, în mod evident, fusese 
asamblată la fața locului când clădirea fusese construită. Sub 
cele şase picioare ca nişte coloane ale mesei era un covor mare 
şi roşu, uzat şi decolorat de vreme. 

— Va trebui să o mutăm ca să vedem ce e dedesubt. 

Bronson se duse la un capăt al mesei, o apucă de partea de 
sus şi se încordă să o ridice, dar structura masivă de-abia se 
clinti. 

— Isuse, ce grea e! şopti. 

— Să te ajut? întrebă Angela. 

Bronson clătină din cap. 

— Sub nicio formă nu o putem ridica noi doi. Cel mai bine ar fi 
să o târâm într-o parte pe covor. Să o împingem încolo, adăugă 
el arătând spre o parte a camerei. 

Angela îl ajută să mute scaunele de lângă masă pentru a face 
loc. 

— Sprijină-te cu spatele de ea, zise Bronson, şi împinge cu 
picioarele. Aşa ai mai multă forţă. 

Se aşezară câte unul la fiecare capăt al mesei şi începură să 
împingă. Vreme de câteva secunde nu se întâmplă nimic, dar 
apoi simţiră o mişcare uşoară şi împinseră cu şi mai multă 
putere. 

— Se mişcă! Continuă. 

De îndată ce masa începu să alunece, păru să se mişte mai 
uşor şi, după câteva minute, o împinseseră într-o parte, cam la 
trei metri de poziţia ei iniţială. 


— Bine, spuse Bronson încercând să respire din nou normal. 
Acum, să vedem ce-am făcut. 

Păşiră direct spre locul de sub cercul de pe tavan şi se uitară 
la podea. Ca mai toată duşumeaua de la parter, şi aceasta era 
făcută din plăci de parchet, fiecare cu o suprafaţă de jumătate 
de metru pătrat şi formate cam din douăsprezece bucăţi de lemn 
dispuse în spic. 

— Placa asta arată exact ca şi celelalte, zise Angela cu 
dezamăgire în voce. 

Bronson scoase briceagul din buzunar, se aplecă şi începu să 
îndepărteze vopseaua şi lacul de deasupra. Observă imediat că 
nervurile celor două bucăţi centrale erau diferite. Curăţă ambele 
bucăţi de lemn şi apoi făcu la fel cu celelalte patru plăci 
adiacente. 

— Uite, îi spuse. Cele patru plăci din jur sunt făcute din exact 
acelaşi tip de lemn, dar pe placa asta cele două piese centrale - 
şi numai acestea două - sunt diferite. Sunt sigur că nu 
întâmplător. 

Bronson apăsă cu cuțitul în jurul plăcii, apoi introduse lama în 
acel spaţiu şi încercă să o ridice, dar erau mult prea grea ca să o 
mişte. 

— Aşteaptă un moment, zise. O să iau ceva mai solid din trusa 
lui Mark. 

Intră în bucătărie, scotoci prin ea şi luă două şurubelniţe 
mari. Întors în sufragerie, le introduse în marginile opuse ale 
plăcii şi le apăsă pe amândouă deodată, întâi uşor şi apoi din ce 
în ce mai tare. Timp de câteva secunde nu se întâmplă nimic, 
apoi, cu un scârţâit brusc, lemnul vechi începu să se ridice. 
Placa se săltă câţiva milimetri. La cea de-a treia încercare, 
şurubelniţele căzură pe podea, iar lemnul ieşi. 

— Excelent, respiră el uşurat, aplecându-se să ridice placa de 
lemn şi să o dea la o parte. 

Amândoi încercară să vadă ceva în cavitatea care tocmai 
apăruse. 


III 


Afară, doi bărbaţi priveau cu interes cum Bronson şi Angela 
scotoceau în sufragerie. Când Bronson ridică parchetul, 
Mandino îi făcu semn colegului lui. Ştia că sfârşitul jocului era 
aproape şi se părea că englezul găsise exact ceea ce căutau ei. 
Tot ce aveau de făcut era să intre în casă şi să-i ucidă pe 
amândoi. 

Cei doi bărbaţi se aplecară până sub nivelul ferestrelor de la 
sufragerie, îndreptându-se spre uşa din spate. Bodyguardul - 
Rogan aştepta în maşina parcată pe aleea de lângă proprietate - 
scoase un şperaclu pliant din buzunar, dar Mandino doar răsuci 
clanţa uşii care nici măcar nu era încuiată şi intrară. Mandino se 
îndreptă spre sufragerie, iar bodyguardul, cu pistolul încărcat în 
mâna dreaptă, îl urmă îndeaproape. 

Uşa camerei nu era închisă, iar spaţiul dintre uşă şi toc era 
destul de larg, încât cei doi să poată vedea şi auzi cu uşurinţă ce 
se întâmplă înăuntru. Mandino ridică mâna şi amândoi se opriră 
acolo şi ascultară. De îndată ce aveau să fie siguri că englezii 
găsiseră Exomologesis, puteau să intre şi să-i termine. 

* 


Bronson şi Angela se uitară în gaura pătrată. Era căptuşită de 
pietre, avea o diagonală de aproximativ 60 de centimetri şi o 
adâncime de aproximativ o jumătate de metru. De jos venea un 
miros de mucegai - ca de ciuperci, praf şi umezeală. Chiar în 
mijloc era un obiect voluminos, învelit într-un fel de material. 

Bronson îşi băgă mâinile în gaură, ca să îl scoată. 

— Este rotund ca un cilindru sau poate ca un vas, spuse. 

Materialul care învelea relicva se rupse chiar când îl atinse şi 
Bronson îndepărtă imediat resturile rămase. 

— Arată ca un recipient de ceramică, zise el. 

Angela respira sacadat. Entuziasmul ei era evident. 

— Scoate-l de acolo, ca să ne putem uita la el. Du-l la capătul 
mesei, lângă uşă, sugeră ea. Acolo, lumina e mai bună. 

Bronson ridică obiectul şi îl scoase, ducându-l până la capătul 
mesei şi punându-l jos cu atenţie. Părea să fie un vas de 
ceramică smălţuit cu verde, decorat cu un model oarecare şi 
avea două toarte rotunde. Nu exista un capac, dar partea de sus 
era închisă cu un dop plat de lemn, având marginile lipite cu un 


material ce părea a fi ceară, pentru a forma un sigiliu 
impermeabil. 

— Arată ca un skyphos roman sau grecesc, spuse Angela 
examinând obiectul cu atenţie. Este un fel de vas de băut cu 
două toarte. Exact la asta trebuia să ne aşteptăm dacă ne 
gândim la strofa a doua din inscripţia occitană. 

— Hai să îl deschidem, zise Bronson luând din nou briceagul. 

— Nu, aşteaptă puţin. „In potir, totul este fără valoare şi 
îngrozitor de privit”. Dacă se referă la ceva periculos din 
interiorul recipientului? Poate, un fel de otravă? 

Bronson clătină din cap. 

— Chiar dacă ar fi fost plin cu cianură când a fost ascuns, 
posibilitatea ca aceasta să fie încă activă după şase sute de ani 
este nulă. S-ar fi degradat cu secole în urmă. Oricum, nu cred că 
strofa se referă la ceva periculos din punct de vedere fizic. 
Spune că, indiferent ce conţine, este „îngrozitor de privit”. Asta 
sugerează că există ceva periculos de privit, referindu-se 
probabil la cunoştinţe interzise sau la un secret îngrozitor. 

— Dar, în mod sigur, vasul este foarte vechi şi e posibil ca 
expunerea lui bruscă la aer să îi distrugă conţinutul, obiectă 
Angela. 

— Ştiu, zise Bronson. Dar, indiferent ce e înăuntru, din pricina 
acestui recipient au murit Jackie şi Mark şi chiar şi Jeremy 
Goldman. Nu sunt dispus să aştept câteva săptămâni ca un 
angajat al muzeului să-l deschidă în condiţii controlate de 
mediu. O să mă uit înăuntru chiar acum. 

— OK, spuse Angela, dar aşteaptă puţin. Ar trebui să pozăm 
fiecare etapă a găsirii şi deschiderii recipientului. 

Scoase un aparat foto digital din buzunar şi poză recipientul 
etanş de câteva ori, apoi făcu acelaşi lucru cu gaura din podea. 

— Continuă, zise ea. Îndepărtează capacul. 

Bronson desfăcu briceagul şi tăie cu grijă sigiliul de ceară. 
Aşteptă până ce Angela mai făcu încă două fotografii, apoi folosi 
vârful lamei pentru a scoate dopul de lemn. Era înţepenit, aşa că 
trebui să-l ridice de margini încetul cu încetul. În cele din urmă, 
ieşi. Inainte de a îndepărta dopul în totalitate Angela făcu din 
nou fotografii şi apoi încă una, direct în interiorul recipientului. 


— Înainte de a băga mâna înăuntru, spuse Angela, înveleşte-ţi 
degetele într-o batistă. Umezeala de pe mâini ar putea să 
deterioreze ce e înăuntru. 

— OK, răspunse Bronson conformându-se. Gata! Băgă mâna în 
recipient şi scoase un mic obiect cilindric. 

Angela suspină. 

— Fii atent, zise ea grăbită. Arată ca un papirus intact. Este o 
descoperire incredibil de rară. Ţine-l o secundă. 

Angela traversă rapid camera, luă o pernă de pe unul dintre 
scaune şi o puse pe masă. 

— Pune-l pe asta, comandă ea. 

— Mai exact, cât e de rar? întrebă Bronson punând relicva 
unde îi indicase ea. 

— Sulurile sunt destul de des întâlnite, dar contează condiţiile 
în care sunt găsite. De-a lungul secolelor, cele mai multe suluri, 
inclusiv cele de la situri arheologice precum Qumran - ştii, 
sulurile de la Marea Moartă -, s-au dezintegrat în mare parte. 
Papirologii au trebuit să studieze fragmentele disparate şi să 
încerce să reconstruiască astfel sulurile în întregime, bucată cu 
bucată, încercând să potrivească la loc fragmentele de papirus. 

— Nu ştiam că papirusul poate să reziste atât de mult timp... 
Cât de vechi crezi că e? 

— Lasă-mă un minut. Nu e ca şi cum te-ai uita într-un roman 
modern. Sulurile nu au date de publicare. 

Îşi trase scaunul mai aproape de masă şi scoase din buzunar o 
pereche de mănuşi din latex. 

— Ai venit pregătită, observă Bronson. 

— Întotdeauna sunt pregătită, spuse ea, cel puţin pentru 
anumite lucruri. 

La început, nu atinse relicva, ci doar se uită la ea, întorcând 
perna astfel încât studieze sulul din unghiuri diferite. Deşi era 
specializată în ceramică, lui Bronson îi era clar că Angela ştia 
destul de multe şi despre documentele timpurii, deoarece asta 
era o necesitate pentru slujba ei. După câteva minute, se lăsă pe 
spate pe scaun. 

— Bine, din câte îmi pot da seama, este un document timpuriu 
în special pentru că este un sul. În mod normal, sulurile sunt 


scrise numai pe o parte a papirusului, cu toate că există şi 
exemple mai recente cu ambele părţi scrise. Acest sul pare să fi 
fost scris numai pe o parte, aşa că asta e o altă indicație că e un 
document timpuriu. 

— Una dintre problemele evidente pe care le-au descoperit 
anticii, continuă Angela verificând cu atenţie interiorul vasului 
de ceramică de pe masă, este că singurul mod în care se putea 
citi ce se afla scris pe un sul era doar deschizându-l, citind 
efectiv textul şi tocmai de aceea a fost inventat sittybos. Asta e o 
etichetă ataşată de mânerul unui sul pentru a putea fi identificat 
de către vânzător sau cumpărător şi avea rostul pe care îl are 
azi cotorul unde e scris titlul unei cărţi. Tocmai am verificat 
recipientul şi nu există o etichetă nici în el, nici pe sul. 

— Ce înseamnă asta? întrebă Bronson. 

— Nimic semnificativ, probabil doar că pe sul nu există prea 
mult text. Asta sugerează că nu e un document comercial, că nu 
este un text cunoscut, care probabil ar fi avut un sittybos ataşat. 
E mai probabil să fie un text particular. Voi fi încântată să mă uit 
puţin la el, dar nu e meseria mea şi, indiferent ce crezi, trebuie 
văzut de un expert. 

Angela deschise sulul cu atenţie, doar atât cât să poată vedea 
primele şiruri de litere şi îl închise înapoi cu grijă. 

— Este scris în latină, spuse, iar literele sunt neobişnuit de 
mari. Cred că e un text compact, ceea ce sugerează că e un 
document timpuriu. Scrierile mai târzii includ în mod normal un 
spatium - un spaţiu între strofe - şi un paragraphus - o linie 
orizontală sub începutul fiecărei propoziţii noi. 

— Deci, cât de vechi crezi că e? întrebă Bronson şi se aplecară 
amândoi peste masă, cu spatele la uşă, uitându-se cu atenţie la 
relicvă. 

— Dacă ar fi să ghicesc, aş spune secolul al III-lea sau al IV- 
lea după Hristos. Trebuie să... 

Angela ţipă când simţi că o strânge cineva de braţ. Fu împinsă 
violent de la masă şi trântită de peretele de lângă uşă. 

Bronson se întoarse. Nu auzise paşi, nu auzise niciun zgomot. 

Un bărbat solid, îmbrăcat într-un costum gri-deschis o 
apucase pe Angela şi o ţintuise la perete. Dar atenţia lui 


Bronson fu îndreptată spre celălalt bărbat sau mai degrabă 
către pistolul semiautomat pe care îl ţinea în mâna dreaptă. 
Pentru că Bronson avea impresia că acesta ştia exact cum să-l 
folosească. 

I 


— Greşeşti, o corectă pe Angela bărbatul îmbrăcat în costum 
gri. 

Engleza îi era fluentă şi aproape lipsită de orice accent. 

— Este din secolul I. 

— Cine dracu' eşti? întrebă Bronson ocărându-se în gând că 
nu verificase ca toate uşile şi ferestrele să fie închise. 

În mod bizar, omul care o ţinea pe Angela arăta aproape ca un 
bancher sau ca om de afaceri, dacă îl judecai după înfăţişare - 
costum impecabil, mocasini negri foarte lustruiţi şi păr negru, 
neted şi bine tuns. Asta până când Bronson se uită în ochii lui. 
Erau negri, reci şi goi ca un mormânt deschis. 

Spre deosebire de colegul lui, bărbatul care avea armă purta 
blugi şi o jachetă lejeră. Bronson bănui că erau cei care 
spărseseră casa, omorându-i pe Jackie şi pe Mark şi posibil pe 
Jeremy Goldman. Se simţi cuprins de furie, dar ştia că trebuia să 
se concentreze. 

— Nu e important cine suntem noi, spuse bărbatul mai solid. 
Căutăm asta - făcu un gest cu mâna spre sulul de pe masă - de 
foarte mult timp. 

Încă ţinând-o pe Angela de braţ, merse către masă şi luă sulul 
în timp ce cel al doilea bărbat ţinea pistolul îndreptat spre 
Bronson. 

— Ce e aşa de important la sulul acesta pentru ca prietenii 
mei să moară? Voi i-aţi ucis, nu? 

Bronson îşi încleştă pumnii şi încercă să respire adânc, 
regulat. Nu-şi putea permite să greşească. 

Bărbatul în costum îşi înclină capul în semn de aprobare. 

— Nu a fost nimic personal, spuse, dar a trebuit să urmez 
ordinele. 

— Dar de ce e sulul atât de important? întrebă Bronson din 
nou. 


Bărbatul nu răspunse imediat, ci împinse un scaun departe de 
masă şi o aşeză pe Angela pe el. 

— Stai jos! se răsti el uitându-se la ea cum se aşază supusă. 

Desfăcu unul din capetele sulului, se uită la primele câteva 
rânduri şi dădu din cap satisfăcut, apoi îl băgă în buzunarul 
hainei. 

— O să-ţi răspund la întrebare, Bronson. Vezi, ştiu cine eşti. O 
să-ţi zic exact de ce merită să ucizi pentru acest sul. Cred că ştii 
de ce fac asta. Înţelegi situaţia, nu? 

Bronson dădu din cap. Ştia exact de ce italianul era dispus să 
vorbească - cei doi intruşi nu aveau nicio intenţie să îi lase pe el 
şi pe Angela în viaţă la plecarea din casă. 

— Cine sunt oamenii ăştia, Chris? întrebă Angela. 

Bronson observă că vocea îi era sigură, dar cu o nuanţă de 
mânie. Părea că întreabă despre identitatea unui cuplu de 
oaspeţi neinvitaţi la o petrecere. Brusc, simţi admiraţie pentru 
ea. 

Bronson se concentră asupra bărbatului masiv. 

— Spune-ne, zise scurt. 

Italianul zâmbi, dar fără nicio urmă de amuzament în ochi. 

— Acest sul a fost scris în 67 după Hristos, din ordinele 
precise ale împăratului Nero de către o persoană care se semna 
de obicei SQVET. Oamenii care ne-au angajat l-au căutat în 
ultimii o mie cinci sute de ani. 

Bronson se uită la Angela. 

— Despre ce dracu' vorbeşti? întrebă ea şocată. 

Italianul clătină din cap. 

— Am spus destul. Tot ce o să vă mai zic e că noi credem că 
sulul conţine un secret pe care Biserica nu doreşte să îl 
dezvăluie. De fapt, sugerează că întreaga religie creştină a fost 
fondată pe o minciună, aşa că puteţi ghici ce se va întâmpla cu 
el. 

— Tu sau angajatorul tău, care presupun că e Vaticanul, îl veţi 
distruge de îndată ce va fi posibil? sugeră Bronson. 

— Asta nu este decizia mea, evident, dar îmi imaginez că asta 
vor face sau îl vor încuia pentru eternitate în Penitenciarul 
Apostolic. 


Bronson îi observase cu atenţie pe cei doi bărbaţi. Încercase 
să-i ţină de vorbă, trăgând de timp în vreme ce punea la cale 
următoarea mişcare. 

Italianul cel masiv făcu un pas îndărăt spre uşă şi se uită la 
colegul lui. N 

— Ucide-i pe amândoi! şuieră în italiană. Impuşcă-l mai întâi 
pe Bronson. E 

Asta era momentul pe care îl aşteptase. În timp ce primea 
ordinele, cel de-al doilea bărbat se întoarse pe jumătate spre 
bărbatul masiv, dădu din cap şi ridică arma ca să-l ţintească pe 
Bronson. 

Dar Bronson se mişca deja. De când părăsise casa din Anglia, 
nu se dezlipise de Browningul Hi-Power. Băgă mâna sub haină, 
scoase pistolul din toc, eliberă piedica şi-l ridică spre italian. 

— Lasă arma! ţipă într-o italiană fluentă. Dacă mişti acel pistol 
chiar şi un centimetru, trag. 

Vreme de câteva secunde interminabile, nimeni nu se clinti. 

— E alegerea ta, ţipă Bronson fără a-şi lua ochii de la arma 
bărbatului. Ia sulul ăsta blestemat şi cară-te de aici şi nimeni nu 
va fi rănit. Încearcă să faci altceva şi cel puţin unul dintre noi va 
muri. 


II 


Deşi Bronson ţinea pistolul aţintit asupra italianului înarmat 
aflat la o distanţă de aproximativ patru metri şi jumătate, 
bărbatul masiv în costum gri se mişcă la fel de repede şi de agil 
ca o pisică. O apucă pe Angela de păr şi o smuci de pe scaun, 
ţinând-o în faţa lui ca pe un scut. 

— Chris! ţipă Angela, dar Bronson nu putea să facă nimic ca 
să-l oprească. 

Dacă ar fi tras, ar fi nimerit-o probabil pe ea. 

În câteva secunde, italianul masiv o împinsese pe Angela, care 
se lupta să scape din strânsoare, afară pe uşă. 

Bronson rămase pe loc, concentrându-se asupra celui de-al 
doilea bărbat. Se uitară unul la altul câteva secunde lungi, apoi 
italianul murmură ceva şi îşi mişcă pistolul. Bronson nu avu de 


ales. Îl ţinti şi apăsă pe trăgaci. Browningul avu recul şi 
zgomotul împuşcăturii se auzi şocant de tare în spaţiul închis, 
iar cartuşul se rostogoli în dreapta lui cu un zgomot metalic. 

Italianul ţipă şi căzu pe spate, iar umărul stâng i se înroşi 
instantaneu. Îşi duse mâna la rană, iar pistolul căzu pe podea. 

Bronson fugi şi luă arma de jos, pe care o identifică imediat ca 
fiind un Beretta de nouă milimetri. Nici măcar nu se mai uită la 
rănit. Întreaga lui atenţie era îndreptată spre Angela şi ce se 
întâmpla dincolo de uşa închisă a sufrageriei. 

Antrenamentul său militar îi era de ajutor. Dacă ar fi împins 
uşa şi ar fi intrat în cameră, acestea ar fi putut fi ultimele lucruri 
pe care le-ar fi făcut în viaţă în cazul în care bărbatul ar fi avut 
un pistol, deoarece ar fi fost o pradă uşoară în cadrul uşii. Asta 
nu ar fi ajutat-o pe Angela. 

Aşa că înaintă cu precauţie până la uşă, se lipi de peretele de 
piatră şi răsuci clanţa. Apoi, trase cu ochiul în cameră prin 
deschizătură. Italianul nu-l aştepta, ci era aproape de uşa care 
ducea în hol, târând-o cu brutalitate pe Angela, ţinând-o cu un 
braţ musculos în jurul gâtului. 

Bronson deschise uşa cu o smucitură, intră în încăpere, ţinti 
rapid şi trase în peretele de piatră de lângă uşa din hol. Italianul 
se întoarse cu o expresie confuză şi aproape înfricoşat, iar în 
momentul ăla Angela acţionă. 

Când bărbatul se opri, ea îşi ridică piciorul drept şi îl lovi 
puternic cu pantoful în fluierul piciorului, apoi îi înfipse tocul în 
laba piciorului. 

Italianul icni de durere şi se clătină spre spate, eliberând-o pe 
Angela din strânsoare. Ea se aplecă într-o parte, ieşind din raza 
de tragere a lui Bronson, în timp ce bărbatul şchiopăta spre uşă. 

Bronson ţinti direct spre italian, dar acesta dispăru imediat în 
hol şi, câteva secunde mai târziu, auzi ușa din faţă trântindu-se. 
Alergă la fereastră, se uită pe geam şi îl văzu pe bărbat fugind, 
şchiopătând mai puţin. 

Bronson se întoarse spre Angela. 

— Eşti teafără? o întrebă. 

Angela dădu din cap afirmativ, cu părul ciufulit şi cu faţa roşie 
de efort. 


— Mulțumită lecţiilor de aerobică şi pantofilor Manolo, spuse 
ea. Întotdeauna mi-au plăcut pantofii ăştia. Ce s-a întâmplat cu 
celălalt? 

— L-am rănit, zise Bronson. E în sufragerie, sângerează pe 
podea. 

— Aveau de gând să ne ucidă, nu-i aşa? De asta ai adus arma. 

— Da şi încă nu suntem în siguranţă. Trebuie să ieşim de aici 
cât mai repede, în cazul în care nemernicul ăla mare se întoarce 
cu ajutoare. 

— Ce facem cu ăsta? întrebă Angela arătând spre uşa de la 
sufragerie, din spatele căreia se auzeau gemete şi urlete de 
durere. Trebuie să-l ducem la spital. 

— Voia să ne ucidă, Angela! Nu-mi pasă dacă trăieşte sau 
moare. 

— Nu poţi să-l laşi aşa. E inuman. Trebuie să facem ceva. 

Bronson se uită din nou spre sufragerie. 

— OK. Du-te sus şi adună-ţi lucrurile. O să văd ce pot să fac. 

Angela îl privi insistent. 

— Nu-l ucide! îi ceru ea. 

— N-am de gând să o fac. 

Bronson se duse în baia de la parter, luă câteva prosoape şi se 
întoarse în sufragerie, cu pistolul Browning Hi-Power pregătit. 
Dar arma nu era necesară. ltalianul stătea gemând într-o baltă 
de sânge, încercând să oprească sângele care curgea din rana 
de la umărul stâng cu mâna dreaptă. 

Bronson puse cele două pistoale pe masă, unde bărbatul nu 
putea ajunge, apoi se aplecă şi îl aşeză mai bine pe italian. [i 
scoase haina şi îi îndepărtă hamul pentru pistol. Împături unul 
dintre prosoape şi îl puse pe rana făcută de ieşirea glonţului, 
întinzându-l din nou pe podea, astfel încât greutatea corpului să- 
i reducă pierderea de sânge. 

— Ţine asta, spuse Bronson în italiană, apăsându-i mâna 
dreaptă plină de sânge pe celălalt prosop aşezat peste rana 
provocată de glonţ. 

— Mulţumesc, zise italianul respirând cu dificultate, dar 
trebuie să merg la spital. 

— Ştiu, zise Bronson. O să dau telefon într-un minut. Dar, mai 


întâi, am nevoie de nişte răspunsuri clare la câteva întrebări şi 
cu cât îmi răspunzi mai repede, cu atât telefonez mai devreme. 
Cine eşti? Pentru cine lucrezi? Şi cine e prietenul tău gras? 

Pe faţa rănitului se putu zări umbra unui zâmbet. 

— Numele lui e Gregori Mandino şi este capofamiglia - şeful - 
organizaţiei Cosa Nostra din Roma. 

— Mafia? 

— Nume greşit, organizaţie corectă. Sunt doar unul dintre 
picotti, un soldat, zise bărbatul, unul dintre bodyguarzii şefului. 
Fac ce mi se cere şi merg acolo unde e nevoie de mine. N-am 
nici cea mai vagă idee de ce suntem aici. 

O spuse cu atâta convingere, că Bronson aproape îl crezu. 

— Dar lasă-mă să-ţi dau un sfat, englezule. Mandino este un 
om lipsit de inimă, iar adjunctul lui e şi mai rău. Dacă aş fi în 
locul tău, aş pleca de aici cât mai repede şi nu m-aş mai întoarce 
în Italia. Niciodată. Cosa Nostra are o foarte bună memorie pe 
termen lung. 

— Dar de ce cuiva ca Mandino îi pasă de un pergament vechi 
de două mii de ani? întrebă Bronson. 

— Ti-am spus, n-am nicio idee. 

Conceptul „nu trebuie să ştie” îi era foarte familiar lui 
Bronson din armată şi bănui că o organizaţie ca Mafia lucra într- 
un mod asemănător. Era foarte probabil ca rănitul să nu fi ştiut 
ce se întâmplă. Fiind angajat numai pe baza priceperii lui la 
arme - deşi nu fusese foarte priceput în această situaţie -, nui 
se spusese decât ce era necesar pentru a îndeplini sarcina 
cerută. 

— OK, rosti Bronson. Sun acum. 

Scotoci cu atenţie în haina bărbatului şi găsi mai multe 
cartuşe de nouă milimetri pe care le luă. Apoi, căută pe podea 
cartuşul tras din Browning. Glonţul care-l rănise pe italian îi 
trecuse direct prin umăr şi se înfipsese în tocul uşii, dar îl 
scoase repede cu una dintre şurubelniţele pe care le folosise ca 
să ridice placa din podea. Asta era tot ce putea face pentru a 
îndepărta probele incriminatorii. 

În cele din urmă, luă tocul pistolului şi cele două arme şi, 
după ce se gândi mai bine, luă şi skyphosul, apoi părăsi 


încăperea. Angela îl aştepta în hol, cu ambele bagaje la picioare. 

— Am încercat să-l opresc hemoragia cu nişte prosoape, 
explică Bronson, şi am sunat la Urgenţe chiar acum. Treci în 
maşină. 

Peste un sfert de oră, erau în maşina al cărei portbagaj fusese 
golit, Bronson aruncând cada şi celelalte cutii lângă garajul lui 
Hampton, fără prea multă ceremonie. Se îndreptară spre vest, 
cât mai departe de acea casă. 


III 


Bronson ieşi în drumul principal şi se uită la Angela. 

— Te simţi bine? o întrebă. 

— Sunt furioasă, izbucni ea. 

Bronson îşi dădu seama că tremuratul pe care îl pusese pe 
seama şocului sau a fricii era de fapt o furie intensă. Fiecare 
muşchi din corpul ei exprima furia. 

— Ştiu, spuse Bronson cu o voce intenţionat calmă şi 
măsurată, este păcat că nu am avut şansa să examinăm sulul, 
dar suntem în viaţă. E cel mai important lucru. 

— Nu e numai asta, răspunse Angela. Am fost îngrozită 
înăuntru, ştii asta? Nu am mai văzut un pistol adevărat până 
când nu mi-ai fluturat tu unul pe la nas în Anglia şi, câteva ore 
mai târziu, m-am pomenit în mijlocul unui schimb de focuri cu 
un escroc italian umflat care mă strângea de gât. E destul de 
rău. Apoi, chiar când reuşisem să decodificăm inscripţia şi să 
găsim relicva, nemernicii ăia doi au venit şi ne-au luat-o. După 
ce am trecut prin atâtea! Sunt ofticată rău. 

Bronson zâmbi în sinea lui. „Vechea Angela”, se gândi. Avea 
încredere în ea că se va întoarce la luptă. 

— Ascultă, Angela, îmi pare rău pentru ce s-a întâmplat acolo. 
E vina mea că au intrat în casă. Ar fi trebuit să verific de două 
ori că toate uşile şi geamurile sunt încuiate. 

— Dacă ai fi încuiat toate uşile, probabil că tot ar fi reuşit să 
intre şi, dacă i-am fi auzit venind, ne-am fi trezit într-un schimb 
de focuri din care nu ar fi supravieţuit nimeni. Aşa că, datorită 
tie, amândoi suntem în viaţă. Dar e păcat de sul. 


— Am luat skyphos-ul. Cel puţin, avem un suvenir. În mod 
evident, e vechi. Crezi că are vreo valoare? 

Angela se aplecă spre bancheta din spate şi luă vasul pentru 
a-l examina cum trebuie. În casă, nu prea avusese ocazia. 

— Asta e un fals, spuse câteva minute mai târziu, dar unul 
bun. La prima vedere, arată exact ca un skyphos roman original. 
Dar forma e uşor diferită: înălţimea e puţin prea mare pentru 
lăţimea lui. Smalţul nu se simte la mână cum trebuie şi bănuiesc 
că nici compoziţia ceramicii nu e chiar din secolul I. Sunt multe 
teste pe care le-am putea face, dar cred că nu merită efortul. 

— Deci am trecut prin toate astea pentru un fals? întrebă 
Bronson. Şi, adu-mi aminte, ce este mai exact un skyphos? 

— Numele este grecesc, nu roman. Este un fel de vas originar 
din estul îndepărtat al Mediteranei, cam din secolul I după 
Hristos. Un skyphos este un vas de băut cu două toarte. Acesta 
este într-o formă excelentă, iar, dacă ar fi fost original, ar fi 
valorat în jurul a patru-cinci mii. 

— Şi când a fost făcut? 

Angela se uită la skyphos cu un ochi critic. 

— În mod sigur, în al doilea mileniu, răspunse ea. Dacă ar fi să 
ghicesc, aş spune secolul al XIII-lea sau al XIV-lea. A fost făcut 
mai mult sau mai puţin în aceeaşi perioadă în care a fost 
construită casa familiei Hampton. 

Bronson se uită la ea. 

— Asta e interesant. 

— Mai degrabă, e o coincidenţă decât altceva, aş zice eu. 

— Nu neapărat, dacă ai dreptate şi cele două sunt mai mult 
sau mai puţin contemporane. Cred că ar putea fi mai mult decât 
o simplă coincidenţă că un vas din secolul al XIV-lea - şi pe 
deasupra un fals - a fost ascuns într-o casă tot din secolul al 
XIV-lea. 

— De ce? 

Bronson făcu o pauză pentru a-şi pune ordine în gânduri. 

— Tot traseul pe care l-am urmat este obscur şi complicat şi 
mă întreb dacă strofa în occitană nu e mai complexă decât am 
crezut şi dacă nu cumva ne scapă ceva. 

— Nu te înţeleg. 


— Uită-te la strofă, spuse Bronson, este scrisă în întregime în 
occitană cu excepţia unui singur cuvânt, calix - care este 
latinescul pentru „potir”. Urmând celelalte indicii din ghicitoare, 
am descoperit în cele din urmă ceva ce arată ca un vas de băut 
latin, dar nu este. În vers apare cuvântul latin pentru potir, iar 
ceea ce am descoperit este o copie a unui vas de băut latin 
falsificat. Nu ţi se pare foarte ciudat? Sau măcar complicat? 

— Continuă, zise Angela pe un ton încurajator. 

— De ce să treacă prin toate complicațiile pe care le 
presupune crearea unui fals, când ar fi putut să îngroape sulul 
în orice alt tip de vas vechi de ceramică? Ca şi cum au vrut să ne 
atragă atenţia spre elementul roman din toată povestea asta, 
spre inscripţia latină din salon. 

— Dar am mai discutat despre asta. Nu există niciun indiciu în 
acele trei cuvinte latineşti. Sau, dacă există, e al dracului de 
bine ascuns. 

— De acord. Deci, poate că strofa occitană ne conduce spre 
altceva. Spre altceva mai mult decât locul sulului ascuns? Poate 
spre vasul însuşi? 

— Dar nu mai e nimic altceva înăuntru, rosti Angela, 
întorcând vasul cu fundul în sus. Am verificat atunci când mă 
uitam după sittybos. 

Bronson păru confuz. 

— Îţi aminteşti? spuse Angela. Este un fel de etichetă ataşată 
unui sul pentru a lămuri asupra conţinutului. 

— A, da, zise Bronson. Poate că nu e nimic înăuntru, dar în 
afară? Oare ceea ce se află pe partea exterioară a vasului e doar 
un model întâmplător? 

Angela se uită cu atenţie la vasul de ceramică verde şi 
observă aproape imediat ceva. Chiar sub o margine erau 
inscripţionate trei litere mici separate de trei puncte - H-V-L 
care, fără îndoială, însemnau HIC VANIDICI LATITANT. 

— „Aici se odihnesc cei mincinoşi”, şopti Bronson. Asta eo 
legătură evidentă. Ce-i modelul ăla de sub litere? 

Sub literele inscripţionate se putea vedea ceva ce părea 
aproape ca o curbă sinusoidală: o linie ondulată regulat în sus şi 
în jos, sub care erau nişte dungi diagonale scurte, orientate 


dinspre dreapta-sus spre stânga-jos. Sub linia ondulată mai era 
şi un model geometric, trei linii drepte care se intersectau la 
mijloc, cu un punct la fiecare capăt. De-a lungul liniilor erau 
cifre latine urmate de literele M*P, apoi alte cifre şi litera A. 
Lângă fiecare punct erau alte cifre, fiecare fiind urmată de un 
„P”. Chiar în mijlocul desenului se aflau literele PO*LDA, iar 
dedesubt M*A*M. 

— Nu e întâmplător, spuse Angela pe un ton ferm. Indiferent 
ce înseamnă literele astea, în mod sigur trimit spre ceva, sunt 
aproape ca o hartă. 

Bronson se uită la skyphos-ul pe care îl ţinea Angela. 

— Dar a cui hartă? 

I 


Târziu în după-amiaza aceea, soarele care apunea scălda într- 
o strălucire aurie acoperişurile neregulate şi zidurile vechi ale 
centrului vechi al Romei. Pietonii se îmbulzeau încoace şi încolo 
pe trotuarele largi, iar un zumzet constant de înjurături şi 
înghionteli îşi făcea loc în Piazza di Santa Maria alle Fornaci. 
Dar Joseph, cardinalul Vertutti, nu vedea nimic din toate 
acestea. 

Stătea lângă Mandino în aceeaşi cafenea în care se întâlniseră 
prima oară. Acum, după ce operaţiunea fusese încununată de 
succes, se gândise că, pentru a încheia frumos toată povestea, 
ar fi bine ca ultima lor întâlnire să aibă loc exact în acelaşi loc în 
care avusese loc şi prima. Dar, de data asta, Mandino insistase 
ca ei să se întâlnească într-o cămăruţă din spate. 

— Îl ai? întrebă Vertutti cu o voce înaltă şi entuziasmată. 

Mandino observă că mâinile îi tremurau uşor. 

— Toate la timpul lor, cardinale, toate la timpul lor. 

Un chelner bătu la uşă şi intră cu două cafele. Le puse cu 
atenţie pe masă şi se retrase, închizând uşa în urma lui. 

— Înainte de a vă livra ceva, avem de rezolvat o mică 
problemă administrativă. Aţi transferat banii? 

— Da, izbucni Vertutti. Am transferat o sută de mii de euro în 
contul pe care mi l-ai dat. 

— Dumneavoastră puteţi crede că vorbele dumneavoastră 
sunt suficiente, Eminenţă, dar eu ştiu din experienţă că 
Vaticanul poate fi la fel de duplicitar ca oricine. Dacă nu aveţi o 
dovadă a transferului, această conversaţie se termină chiar 
acum. N 

Vertutti îşi scoase portofelul din buzunarul hainei. Il deschise 
şi scoase o bucată de hârtie pe care i-o dădu peste masă. 

Mandino se uită la ea şi zâmbi, apoi o ascunse în portofelul 
lui. Suma era corectă, iar la rubrica „menţiuni”, Vertutti scrisese 


„cumpărare de artefacte religioase”, ceea ce constituia o 
descriere surprinzător de precisă a tranzacţiei. 

— Excelent, spuse Mandino. Acum, veţi fi fericit să aflaţi că 
am reuşit să recuperez relicva. L-am pândit pe bărbatul acela, 
Bronson, prietenul lui Mark Hampton, în timp ce recupera sulul 
şi am intervenit imediat. Nici Bronson, nici soţia lui, care era şi 
ea în casă, nu ştiu prea multe despre ceea ce conţine 
Exomologesis, aşa că nu trebuie eliminaţi. 

Mandino nu îi menţiona lui Vertutti nimic despre ce le spusese 
el despre pergament sau despre situaţia jenantă în care îl 
văzuse Bronson, fugind pentru a-şi salva viaţa, ori că acesta îl 
împuşcase pe unul dintre bodyguarzii lui. 

— Eşti foarte generos, remarcă Vertutti sarcastic. Unde sunt 
acum? 

— Probabil, sunt în drum înapoi spre Anglia. Acum, că am 
recuperat relicva, nu mai au ce face aici. i 

Mandino era din nou foarte zgârcit cu adevărul. Il instruise 
deja pe Carlotti să-l prevină pe unul dintre oamenii pe care îi 
aveau în rândul carabinierilor că Bronson, care era căutat 
pentru crimă de către poliţia metropolitană britanică, hoinărea 
de capul lui prin Italia. Dăduse şi detalii despre Renaultul 
Espace pe care îl văzuse parcat în faţa casei. Era sigur că 
englezii vor fi prinşi cu mult înainte de a ajunge la graniţa 
italiană. 

— Deci, unde e relicva? întrebă Vertutti nerăbdător. 

Mandino deschise servieta, luă un recipient de plastic umplut 
cu un material alb, pufos şi i-l dădu peste masă. 

Vertutti îndepărtă cu grijă cele câteva straturi de vată pentru 
a ajunge la sul. Cu degetele tremurânde, scoase cu atenţie 
papirusul antic. Îl ţinu în mâini - expresia de pe faţă arăta că era 
conştient atât de vechimea lui, cât şi de puterea lui îngrozitoare 
de distrugere -, apoi îl desfăşură cu grijă pe masă. Dădu din cap 
cu gravitate, aproape cu reverență, şi începu să citească textul 
scurt. 

— Chiar dacă n-aş fi fost sigur, zise, felul în care e scris 
reprezintă un indiciu al identităţii autorului. 

— Ce vreţi să spuneţi? întrebă Mandino. 


— Scrisul este îngroşat şi literele sunt mari, spuse Vertutti. 
Nu se ştie acest lucru, dar omul care a scris asta suferea deo 
boală cunoscută sub numele de oftalmia neonatorum care pe 
atunci era destul de frecventă. Această boală cauzează o 
pierdere progresivă a vederii şi o slăbiciune dureroasă a ochilor, 
ducând la orbire în cele din urmă. A fost dificil pentru el să scrie 
şi cred că, în mod normal, apela la un secretar, la un scrib 
profesionist. Această facilitate nu îi era la îndemână în Iudeea, 
atunci când a fost forţat să scrie acest document. 

Vertutti continuă să studieze relicva, apoi ridică privirea. 

— Ştiu că am avut diferenţe de opinii, Mandino, rosti el cu un 
zâmbet forţat, dar, în ciuda părerilor noastre divergente despre 
Biserică şi Vatican, aş vrea să te felicit că ai recuperat asta. 
Papa va fi deosebit de mulţumit că am reuşit. 

Mandino îşi înclină capul în semn că luase la cunoştinţă. 

— Ce veţi face acum cu el? Il veţi distruge? 

Vertutti clătină din cap. 

— Sper că nu, zise. Cred că ar trebui ascuns în Penitenciarul 
Apostolic împreună cu Codexul Vitaliam. Nu cred că Biserica 
Catolică va vrea, indiferent de context, să distrugă un obiect de 
vechimea şi importanţa acestuia. 

Vertutti desfăşură şi ultimii centimetri ai sulului. Se aplecă să 
examineze ce era scris la sfârşitul documentului, sub „SQVET”. 

— Te-ai uitat la asta? întrebă el cu o oarecare tensiune în 
voce. 

— Nu, răspunse Mandino. Am verificat numai începutul 
documentului, ca să fiu sigur că e cel bun. 

— Oh, este documentul bun, da. Dar asta, asta schimbă totul, 
spuse Vertutti, arătând locul unde se termina documentul. 

Mandino se uită chiorâş la document. Chiar deasupra 
sigiliului imperial al lui Nero erau câteva rânduri scrise de 
mână, diferit, cu litere mai mici. 

Vertutti le traduse cu voce tare din latină şi se uită la 
Mandino: 

— Ştii ce ai de făcut, încheie el. 


II 


Bronson şi Angela găsiră un motel chiar la periferia oraşului 
Santa Marinella, pe coasta italiană, la nord-vest de Roma. 
Beneficiau şi de loc de parcare în curtea hotelului, undeva în 
spatele clădirii, şi astfel aveau parte de mai multă discreţie. 
Bronson luă ultima cameră dublă liberă şi cără bagajele sus. 

Camera avea vedere spre sud, era luminoasă şi aerisită, cu 
vedere spre curte. Angela îşi deschise valiza, scoase o grămadă 
voluminoasă de haine şi o puse pe pat. 

— Avem nevoie de o lumină decentă, spuse Bronson mutând 
una din noptiere în faţa ferestrei. 

În spatele lui, Angela despături cu atenţie hainele, una câte 
una, pentru a dezveli skyphos-ul aşezat în mijlocul grămezii. 
Apoi, îl puse cu grijă pe masa pe care o mutase Bronson. 

Bronson scoase aparatul foto digital din bagaj. Se ghemui 
între masă şi fereastră, astfel încât toată lumina care venea de 
la soarele de după-amiază să cadă pe skyphos, făcând să 
lucească vechiul smalţ de culoare verde al vasului de lut. Făcu 
câteva zeci de poze, din toate unghiurile şi poziţiile, apoi luă un 
creion şi hârtie şi desenă cât mai precis liniile şi schemele 
inscripţionate pe o parte a vasului. 

— Tot ce trebuie să facem acum, zise Angela după ce Bronson 
transferă fotografiile pe laptopul său, este să ne dăm seama ce 
dracu' înseamnă diagrama sau ce-o fi asta. 

— Exact. 

Se uitară la linii, la litere şi la numere. 

— Tot mai cred că e un fel de hartă, sugeră Angela ezitând. 

— S-ar putea să ai dreptate. Dar, chiar dacă e, nu am nicio 
idee cum s-o interpretez. Ce vreau să spun e că sunt numai trei 
linii şi o mulţime de numere. Ar trebui să le ignorăm pentru 
moment şi să ne uităm la Marcus Asinius Marcellus şi la Nero. 
Am ghicit ce înseamnă MAM şi PO LDA, dar nu am priceput cu 
adevărat de ce sunt inscripţionate pe lespedea aia. Dacă am face 
asta, am putea avea o direcţie de urmat. 

— Înapoi la cărţi? 

— Ai verificat cărţile. O să folosesc internetul. Acum, că 
italienii ăia doi ne-au luat sulul, să sperăm că niciunul n-o să ne 
mai urmărească. 


Bronson se conecta de pe laptop la reţeaua wireless a 
hotelului, în timp ce Angela frunzărea cărţile pe care le 
cumpărase din Cambridge. 

Bronson începu să caute referinţe despre Marcus Asinius 
Marcellus, deoarece bănuiau că el era răspunzător de inscripţia 
latină de pe piatra din casa familiei Hampton. Ştiau deja că 
Marcellus fusese implicat într-un scandal legat de un testament 
contrafăcut şi că nu fusese executat numai datorită intervenţiei 
personale a lui Nero. 

— Povestea cu testamentul, zise Bronson, i-ar fi oferit lui Nero 
ocazia de a-l presa pe Marcellus să execute diverse sarcini 
pentru el. Asta ar explica inscripţia PO LDA: Per ordo Lucius 
Domitius Ahenobarbus. Literele de pe piatră se refereau la 
faptul că sarcina, oricare ar fi fost ea, fusese executată de 
Marcellus din ordinele lui Nero. 

— Aşa că poate ar trebui să-l verificăm puţin mai de aproape 
la împărat? zise Angela. 

Îşi îndreptară toată atenţia către Nero şi descoperiră, printre 
alte lucruri, că ura orice ţinea de creştinism. 

— Dacă banditul ăla italian ne-a spus adevărul, spuse 
Bronson, sulul conţine nişte secrete pe care Vaticanul nu le vrea 
descoperite sub nicio formă. Ceea ce înseamnă că, indiferent ce 
căutăm, are legătură cu Biserica. 

— Şi, dacă am dreptate şi liniile alea sunt un fel de hartă, 
atunci Marcellus a îngropat sau a ascuns ceva pentru Nero, zise 
Angela. Trebuie să fi fost ceva atât de important pentru împărat, 
încât a simţit nevoia să-l încredinţeze nu unei echipe de 
muncitori sau unui grup de sclavi, ci unei rude care îi purta o 
mare recunoştinţă. 

— Deci, ce dracu’ a îngropat Marcellus? 

— N-am nicio idee, spuse Angela, dar cu cât mă uit mai mult 
la aceste linii cu atât sunt mai sigură că, într-adevăr, ceva a fost 
îngropat, iar diagrama asta încearcă să ne zică unde anume. 


III 


Mandino nu a fost surprins să vadă că Villa Rosa părea pustie. 


Dacă ar fi fost în locul lui Bronson, ar fi plecat din casă cât mai 
repede posibil. Mai ştia şi că bodyguardul lui rănit era acum 
într-un spital din Roma, deoarece reuşise să-i dea un telefon 
scurt lui Rogan în timp o carabinierii aşteptau să-l întrebe 
despre rana de glonţ. 

Şoferul opri maşina în faţa casei. Mandino îi ordonă unuia 
dintre oamenii săi să verifice garajul în cazul în care Renaultul 
Espace ar mai fi fost încă acolo. Nu avea de gând să facă aceeaşi 
greşeală de două ori. Câteva momente mai târziu, bodyguardul 
se întoarse alergând. 

— Uşa e încuiată, dar m-am uitat pe fereastră. Nu e nimic 
înăuntru, spuse el. 

— Bine, zise Mandino, să intrăm. 

Uşa din spate era blocată cu un scaun - Rogan putuse vedea 
asta destul de bine prin geamul uşii -, aşa că merse mai departe, 
până la fereastra salonului pe care el şi Alberti o spărseseră. 
Obloanele erau trase şi încuiate, dar cedară uşor când folosi 
ranga. Geamul nu fusese încă reparat şi, în câteva minute, 
Rogan reuşi să deschidă uşa din faţă pentru ceilalţi. 

Cei doi bărbaţi merseră direct în salon şi se opriră în faţa 
şemineului. 

— Eşti sigur că e aici, capo? 

— Este singurul loc în care poate să fie. Este singura 
ascunzătoare care are sens. Continuati. 

Rogan târî o scară până la şemineu, apoi scoase un ciocan şi o 
daltă din geanta pe care o căra. Se sui pe scară până când 
umerii îi ajunseră la nivelul pietrei inscripţionate şi începu să 
îndepărteze cimentul care o ţinea în perete. Băgă vârful dălţii 
între piatra inscripționată şi cea de sub ea şi o apăsă. Piatra se 
mişcă foarte uşor. 

— Această lespede nu poate avea mai mult de câţiva 
centimetri grosime, spuse Rogan, dar aş vrea să mă ajute cineva 
să o ridic. 

— Aşteaptă acolo, zise Mandino şi îi făcu semn unuia dintre 
bodyguarzii săi, care îşi şi scoase jacheta şi tocul pentru armă şi 
luă încă o scară. 

Rogan apăsă unealta în spaţiul de deasupra lespezii, o ridică, 


iar partea de sus a pietrei se mişcă în faţă. Răsuci dalta şi 
împinse în sus, apoi repetă operaţia pentru celelalte părţi ale 
lespezii până când piatra ieşi suficient de mult pentru a fi 
ridicată. 

— Fii pregătit să o iei, îl avertiză pe bodyguard. 

Cei doi bărbaţi mişcară împreună lespedea înainte şi înapoi 
până când aceasta ieşi. Fiecare o ţinu de câte o parte, dar Rogan 
îşi dădu imediat seama că nu era aşa de grea. 

— Are o grosime de numai doi centimetri şi jumătate, spuse 
el. 

O luă singur şi cobori scara. Duse piatra până la o măsuţă 
solidă, unde îl aştepta Mandino. Rogan o ţinu în mână, în timp 
ce Mandino trecu o perie pe partea din spate pentru a o curăța 
de praf şi de mortar, căutând litere sau numere. 

— Nimic, şopti Mandino. 

Partea din spate a pietrei era nemarcată, cu excepţia unor 
tăieturi mici făcute atunci când fusese turnată. 

— Cercetează cavitatea. 

Rogan se sui înapoi pe scară şi se uită în interiorul găurii de 
deasupra şemineului. 

— E ceva aici, zise el. 

— Ce? 

— E o altă piatră în gaură. Nu a fost zidită. E ca şi cum prima 
piatră ar fi funcţionat ca o uşă. 

— Dă-o jos! ordonă Mandino. 

Rogan scoase din nişă a doua piatră şi o puse pe masă lângă 
prima. 

— Nu, spuse Mandino. Nu aşa. Pune-o sub cealaltă piatră. 
Asta e, adăugă el în timp ce cei doi bărbaţi puneau lespedea 
cum le ceruse. Uite, asta e secţiunea de jos. Asta e piesa pe care 
cineva a tăiat-o acum câteva secole. 

Cei trei bărbaţi examinară semnele de pe piatră. 

— E o hartă? întrebă Rogan îndepărtând praful şi mizeria de 
pe suprafaţa inscripționată. 

— Ar putea fi, zise Mandino. Dar îmi va lua ceva vreme să o 
descifrez. Nu seamănă cu alte hărţi pe care le-am văzut. 

Mandino nu era o persoană religioasă. Credea în lucrurile pe 


care le putea vedea, cum ar fi banii sau frica. Dar începea să 
aibă un respect amestecat cu gelozie faţă de ingeniozitatea 
catarilor. Cu religia care se prăbuşea în jurul lor, cu certitudine, 
ei trebuie să fi ştiut că nu mai aveau timp. Dar, pentru că nu 
voiau să rişte ca piatra sau FExomologesis să ajungă în mâinile 
cruciaților, s-au hotărât să le ascundă pe amândouă. 
Îngropaseră sulul sub podea şi spărseseră piatra în două, 
îngropând partea de jos în perete, unde ar fi fost ferită de uzură. 
Apoi, au lăsat două indicii vizibile. Două pietre inscripţionate 
care arătau unde fuseseră ascunse cele două obiecte, dar numai 
dacă ştiai exact ce cauţi. 


21 


I 


Căutările pe internet fuseseră de ajutor, dar nu foarte mult. 
Bronson şi Angela ştiau acum mai multe despre romani, în 
general, şi despre împăratul Nero, în particular, dar nu ştiau 
aproape nimic despre Marcus Asinius Marcellus, care rămânea 
un personaj vag şi lipsit de substanţă, aproape complet absent 
din însemnările istorice. Şi încă nu aveau nicio idee ce îngropase 
acesta la ordinul lui Nero. 

În camera lor din Santa Marinella, Bronson examina skyphos- 
ul cu atenţie, în timp ce Angela studia una dintre cărţile despre 
Nero. 

— Singurul lucru la care nu ne-am uitat, zise Bronson încet, 
este chiar acest recipient. 

— Ba da, obiectă Angela. E gol acum pentru că nu mai conţine 
sulul şi pentru că am transcris aşa-zisa hartă de la exterior. Nu 
ne mai poate spune nimic altceva. 

— Nu la asta m-am referit. Am încercat să reconstruiesc 
succesiunea evenimentelor. Acest recipient este o copie din 
secolul al XIV-lea a unui skyphos roman din secolul I. Dar de ce 
nu au folosit catarii un vas din vremea lor ca să ascundă sulul? 
Ar fi putut să folosească orice recipient vechi pe care să 
inscripţioneze diagrama. De ce s-au ostenit să creeze o replică a 
unui recipient roman de băut? Trebuie să ai un motiv bun pentru 
a face aşa ceva. Strofa occitană pe care am găsit-o conţine un 
singur cuvânt latin - calix -, care înseamnă „potir”. Asta e o 
indicație precisă către acest vas. Dar faptul că ăsta pare a fi un 
recipient roman ne duce direct la inscripţia latină. Poate că 
vasul ăsta şi cele două pietre fac toate parte din acelaşi mesaj 
secret lăsat de ultimii catari. 

— Am mai discutat despre asta, Chris. 

— Ştiu, dar există o întrebare pe care nu ne-am pus-o. 
Bronson arătă spre skyphos. De unde provine ăsta? 


— Vasul? 

— Nu. Harta sau diagrama sau ce dracu' o fi. Poate că am 
înţeles greşit „comoara catară”. Sau pe jumătate greşit. Cu 
siguranţă, sulul le-a aparţinut catarilor - indiciile pe care le-am 
urmat atunci când l-am găsit erau prea precise ca să fie o simplă 
coincidenţă dar hai să presupunem că sulul era numai o parte 
din comoară. 

— Ce altceva să mai fi avut? 

— Mă întreb dacă nu cumva catarii au găsit sau au moştenit 
sulul şi piatra cu inscripţia latină. 

Angela păru nedumerită. 

— Nu înţeleg cum ne ajută asta. Tot ce e pe piatra aia sunt 
trei cuvinte. 

— Nu, spuse Bronson. Este - sau cel puţin a fost - mai mult 
decât atât. Adu-ţi aminte ce mi-a zis Jeremy Goldman. Că piatra 
fusese tăiată, că partea zidită în peretele din casa familiei 
Hampton era doar jumătatea de sus. De fapt, acest pont este 
motivul pentru care eu şi Mark am început să căutăm în restul 
casei. Căutam jumătatea de jos care lipsea. 

— Dar nu aţi găsit-o, aşa că în ce fel ne ajută asta? 

— Ai destul de multă dreptate. Nu am găsit-o, dar mă întreb 
dacă nu cumva am găsit-o acum sau măcar ce era scris pe ea. 
Gândeşte-te. Cum ai descrie literele inscripţiei romane? 

— Toate majuscule, fără înflorituri. O inscripţie latină tipică 
pentru secolul I. Sunt sute de exemple asemănătoare. 

— Şi ce spui de strofele occitane? 

Angela se gândi un moment. 

— Complet diferite. Acela era un scris cursiv. Presupun că 
echivalentul lui modern ar fi scrisul italic. 

— Exact. Acum, estimarea ta a fost că inscripţia occitană a 
fost realizată cam în acelaşi timp cu skyphos-ul, probabil în 
secolul al XIV-lea? 

— Probabil, da. 

— Acum, uită-te la diagrama de pe vas, la litere şi la cifre. 
Cifrele sunt latine - ăsta e primul lucru - şi toate literele sunt 
majuscule. Cu alte cuvinte, deşi skyphos-ul şi inscripţia occitană 
sunt contemporane, tu nu ai putea deduce acest lucru doar 


uitându-se la cele două texte. Par complet diferite. 

— Vrei să spui că, dacă skyphos-ul a fost făcut de catari, de ce 
decoraţiunea de pe vas pare atât de romană? Cu excepţia 
explicaţiei că e o copie evidentă a unui vas de băut roman, 
bineînţeles. 

— Da, rosti Bronson, dar cred că acest lucru a fost intenţionat. 
Catarii au făcut o copie a unui vas roman ca să ţină sulul în el, 
iar decoraţiunea pe care au ales-o pentru skyphos este de 
asemenea romană. Mai mult decât atât, diagrama are titlul H L 
V - HiC VANIDICI LATIIANI, exact ca piatra cu inscripţia 
latină. 

— Da, zise Angela cu entuziasm brusc în glas. Vrei să spui că 
diagrama la care ne uităm noi acum ar putea fi copia exactă a 
hărţii de pe secţiunea de piatră care lipseşte? 

Bronson dădu din cap. 

— Să presupunem că, ani de zile, catarii au avut această 
piatră, dar nu au reuşit să o descifreze niciodată. Poate că sulul 
însuşi se referă la piatră sau la ce a fost îngropat şi asta i-a 
convins că harta sau diagrama erau cu adevărat importante. 
Când ultimii catari au fugit din Franţa şi au ajuns în Italia, ştiau 
că religia lor era condamnată, dar încă voiau să păstreze 
„comoara” pe care reuşiseră să o ia de la Montsegur. Aşa că au 
spart piatra în două, au lăsat o parte - cea de sus - undeva unde 
putea fi găsită uşor, dar au ascuns bucata importantă, diagrama, 
altundeva. Pentru a-i permite unui alt catar sau oricui altcuiva 
care le cunoştea religia destul de bine să o descifreze, au creat 
inscripţia occitană. Indiciile din ea ar fi dus la sul, ascuns în 
siguranţă în skyphos, iar pe vas au lăsat o copie exactă a 
diagramei pe care nu au reuşit să o înţeleagă niciodată. Cred că 
harta asta arată exact unde sunt ascunşi „mincinoşii”. 

— Dar asta nu seamănă cu alte hărţi pe care le-am mai văzut. 
Sunt numai linii, litere şi numere. Pot însemna orice. 

Bronson încuviinţă. 

— Dacă ar fi fost uşor, catarii ar fi descifrat-o acum şapte sute 
de ani. E doar o bănuială, dar cred că Nero a insistat ca 
ascunzătoarea să fie într-un loc care nu ar fi putut să fie 
descoperit din greşeală, iar asta însemna în afara imperiului 


roman. Evident, împăratul, sau poate Marcellus, a hotărât să 
facă o hartă care să indice locaţia, astfel încât locul să poate fi 
găsit mai târziu dacă era necesar. Dar, pentru a proteja totul cât 
mai bine, a născocit un fel de hartă care trebuia descifrată. 

— Înţeleg unde baţi, zise Angela, dar acest vas e mult mai mic 
decât ar fi fost piatra. Ce spui de scara la care a fost făcut? 

— M-am gândit la asta, dar nu cred că ar conta. Ştiu câte ceva 
despre cartografiere şi atât timp cât ştii scara poţi interpreta o 
hartă indiferent de mărime. Această diagramă, zise el arătând 
spre skyphos, nu e o hartă convenţională, deoarece nu are o 
scară, cel puţin din câte văd eu, şi nu are nici alt fel de indicaţii, 
cum ar fi hotare, râuri sau oraşe. Am încercat să mă imaginez în 
locul persoanei care a făcut-o, străduindu-mă să înţeleg ce ar fi 
putut să facă pentru a crea o hartă care să reziste, la nevoie, 
timp de secole. Dacă ascunzătoarea era în afara Romei, nu ar fi 
putut să facă harta folosindu-se de repere cum ar fi clădirile, 
deoarece singurele construcţii pe care le-ar fi văzut în afara 
Romei, la ţară, nu ar fi fost permanente. Vreau să spun că, dacă 
ar fi îngropat ceva chiar în Roma, ar fi putut bănui că locuri 
precum Circus Maximus vor supravieţui şi le-ar fi putut folosi 
pentru a identifica ascunzătoarea. Dar la ţară, chiar şi o vilă 
mare ar fi putut fi abandonată sau distrusă după o generaţie sau 
două. Deci, singura alegere realistă pe care o avea era folosirea 
unor caracteristici geografice specifice. Cred că Marcellus, sau 
cine o fi făcut harta asta, a ales repere permanente care, 
indiferent ce se întâmpla în Italia, ar fi rămas întotdeauna 
vizibile şi identificabile. Nu cred că această diagramă are nevoie 
de o scară, deoarece se referă probabil la nişte dealuri de lângă 
Roma. Cred că liniile arată distanţele dintre ele şi înălțimile lor 
relative. 

Vreme de câteva secunde, Angela se uită la diagrama de pe 
skyphos, apoi la desenul pe care îl făcuse Bronson şi urmări cu 
degetele literele şi numerele pe care el le copiase de pe vas. 
Apoi, luă o carte despre imperiul roman, o răsfoi până ajunse la 
index şi se duse la o anumită pagină. Conţinea un tabel cu litere 
şi numere pe care Bronson nu le putu citi cu susul în jos. 

— Asta ar putea avea sens, rosti ea, uitându-se de la copia lui 


Bronson de pe masă la tabelul din carte. Dacă ai dreptate şi 
liniile reprezintă distanţe, atunci P s-ar putea traduce ca 
„passus”, deschiderea pasului unui legionar roman, care era de 
un metru jumătate. MP ar putea însemna mille passus, o mie de 
passus. Adică mila romană egală cu un metru jumătate. 
Marcajele P de lângă puncte ar putea reprezenta înălțimile 
dealurilor, măsurate în pes, pluralul este pedes, piciorul roman 
de 30 de centimetri, şi A ar putea însemna actus, 120 de pedes 
sau cam 35 de metri. 

— Dar ar fi putut fi romanii capabili să facă socoteli atât de 
precise? întrebă Bronson. 

Angela dădu din cap plină de încredere. 

— Absolut. Romanii aveau unelte topografice, inclusiv una 
denumită groma. A fost folosită secole de-a rândul înainte de 
domnia lui Nero şi se puteau face măsurători destul de 
sofisticate cu ea. Aminteşte-ţi cât de multe clădiri impunătoare 
construite de romani stau în picioare şi azi. Nu ar fi rezistat 
dacă aceia care le-au construit nu ar fi avut cunoştinţe avansate 
de topografie. 

Angela se aplecă peste tastatura laptopului, scrise cuvântul 
groma într-un motor de căutare şi apăsă tasta „enter”. Când 
apărură rezultatele, alese un site şi dădu clic pe el. 

— Uite, spuse ea arătând spre ecran. Asta e o groma. 

Bronson se uită la schema instrumentului. Acesta era format 
din două braţe orizontale în formă de cruce care se sprijineau pe 
un alt braţ ataşat de un picior vertical. Fiecare dintre cele patru 
braţe avea un cordon cu o greutate de plumb la capăt. 

— Şi foloseau şi o unealtă numită gnomon pentru a localiza 
nordul, e adevărat că nu foarte precis, şi puteau măsura distanţa 
şi înălţimea cu ajutorul unui dioptre. 

— Deci tot ce mai trebuie să stabilim acum este ce dealuri a 
folosit Marcellus ca punct de referinţă. 

— Pare uşor, dar numai dacă o spui repede, comentă Angela 
cu umor. Cum dracu' să rezolvi asta? Sunt sute de dealuri în 
jurul Romei. 

— Am o armă secretă, zise Bronson zâmbind. Se numeşte 
Google Earth şi îl pot folosi pentru a verifica altitudinea oricărui 


punct de pe planetă. În schemă sunt şase puncte de referinţă, 
deci tot ce am de făcut este să transform cifrele în unităţi de 
măsură moderne şi să găsesc cele şase dealuri care se potrivesc 
acelor criterii. Apoi, îi vom găsi pe mincinoşi. 


II 


Pe drumul de întoarcere de la Ponticelli la Roma, Gregori 
Mandino îi dădu telefon lui Pierro şi îi ordonă să-l aştepte într- 
un restaurant de pe Via delle Botteghe Oscure. Datorită naturii 
afacerilor sale, Mandino nu deţinea un birou şi avea tendinţa de 
a-şi ţine cele mai multe dintre întâlniri în cafenele şi 
restaurante. Îi mai ceru lui Pierro să găsească hărţi detaliate ale 
oraşului, ale împrejurimilor acestuia şi ale clădirilor construite 
în Roma antică şi să le aducă pe toate cu el, împreună cu un 
laptop. 

Se întâlniră într-un separeu privat, în partea din spate a 
restaurantului. 

— Aţi găsit FExomologesis? întrebă Pierro de îndată ce 
Mandino şi Rogan se aşezară şi comandară de băut. 

— Da, răspunse Mandino, şi credeam că ăsta va fi sfârşitul 
problemei. Dar, când Vertutti a desfăşurat sulul complet, a găsit 
un post scriptum la care nu ne-am fi aşteptat. 

— Un post scriptum? 

— O scurtă notă scrisă în latină, însoţită de sigiliul imperial al 
lui Nero Claudius Caesar Drusus. L-a cam speriat pe Vertutiti, 
deoarece asta însemna că sulul este numai o parte din ceea cea 
ascuns Marcellus la ordinele lui Nero şi nici măcar cea mai 
importantă. 

— Deci ce altceva a îngropat? 

Mandino îi zise ce îi tradusese Vertutti din latină. 

— Vorbeşti serios? întrebă Pierro cu un tremur uşor, dar 
perceptibil, în voce. Nu pot să cred. Amândoi? 

— Asta e ceea ce pretinde textul latin. 

Cercetătorul era palid, în ciuda luminii calde din încăpere. 

— Dar eu nu... vreau să spun... O, Doamne! Chiar crezi asta? 

Mandino ridică din umeri. 


— Părerile mele sunt irelevante. Sincer, nu-mi pasă dacă orice 
e scris pe sul este sau nu adevărat. 

— Chiar puteau acele relicve să fi rezistat două mii de ani? 

— Vertutti nu e pregătit să-şi asume riscul. Ideea e, Pierro, că 
încă trebuie să respectăm contractul şi să rezolvăm asta, aşa că 
mă aştept să descifrezi ce e pe piatra aia. 

— Unde-i acum? 

— Am lăsat-o în maşină. Rogan a făcut poze inscripţiei, aşa că 
poţi lucra cu ele. 

Rogan îi înmână un card de date de la aparatul foto. 

Pierro îl puse în buzunarul genţii în care îşi ţinea laptopul. 

— Aş vrea să văd şi piatra. 

Mandino dădu din cap. 

— Maşina e chiar după colţ. Mergem să ne uităm în câteva 
minute. 

— Şi ce e inscripţia aia, mai exact? O hartă? Indicaţii? 

— Nu suntem siguri. Este partea de jos a pietrei pe care se 
află inscripţia latină, asta e clar. Am alăturat cele două părţi şi s- 
au potrivit, dar sunt trei linii drepte, şase puncte şi câteva litere 
şi cifre. Arată mai mult ca o diagramă decât ca o hartă, dar sigur 
indică locul unde sunt ascunse relicvele, altfel nu ar fi existat 
niciun motiv pentru care să fi fost gravată şi ascunsă. 

— Linii? şopti Pierro. Ai pomenit de litere şi cifre. Iți aduci 
aminte literele? Poate P şi MP? 

— Da. Şi cred că şi un A. De ce? Ştii ce înseamnă? 

— Poate. Pedes sau passus, mille passus şi actus. Sunt unităţi 
de măsură romane pentru distanţă. Cel care a realizat diagrama 
se poate să fi ales câteva clădiri impunătoare sau locuri de 
referinţă din Roma şi să le fi folosit ca puncte de reper. 

— Sper că ai dreptate, spuse Mandino. Acum, hai să mergem 
să ne uităm la piatră şi după aceea poţi să te apuci de lucru. 

Se ridică şi îi conduse afară din restaurant. 


III 


Bronson încercase mai mult de o oră să găsească potriviri 
între altitudinile dealurilor de pe diagrama de pe skyphos şi cele 


de pe Google Earth. 

— Asta ar putea dura la nesfârşit, şopti el lăsându-se pe spate 
pe scaun şi întinzându-se pentru a-şi relaxa încheieturile 
amorţite. Țara asta afurisită e plină de dealuri şi numai 
Dumnezeu ştie pe care l-a ales Marcellus. Asta dacă 
presupunem că a ales un deal. 

— Nicio potrivire? întrebă Angela. 

— Nu. Am folosit conversiile unităţilor romane pe care mi le-ai 
dat şi am luat o marjă de eroare de zece la sută în plus şi în 
minus, dar, chiar şi făcând asta, de-abia găsesc pe Google vreun 
deal care să se potrivească. 

— Câte? 

— Poate opt sau zece dealuri se potrivesc criteriilor, dar toate 
sunt pe coastă, la o distanţă mare de Roma. 

Angela nu răspunse decât după câteva secunde, rămânând cu 
privirea pironită pe ecranul laptopului, apoi chicoti uşor. 

— Şi te mai consideri detectiv? întrebă. Iniţialele DNS şi DNM 
îţi spun ceva? 

— Bineînţeles. „Deasupra nivelului solului” şi „Deasupra 
nivelului mării”. Eu... stai, înţeleg ce vrei să spui. 

— Exact. Google Earth măsoară înălţimea obiectelor deasupra 
nivelului mării, îţi dă altitudinea, dar Marcellus nu avea cum să 
înţeleagă aşa ceva. El stătea pe pământ, aproape de locul 
ascunzătorii. De acolo, singurul lucru pe care ar fi putut să-l 
măsoare cu dioptre ar fi fost altitudinile dealurilor situate 
deasupra poziţiei sale, nu altitudinile situate deasupra nivelului 
mării. 

— Ai dreptate, rosti Bronson cu disperare în voce, dar, pentru 
că nu ştim la ce altitudine era el, suntem terminati. 

— Nu, nu suntem. Altitudinea la care era el nu contează. 
Marcellus ne-a dat altitudinile a şase dealuri, calculate dintr-un 
loc anume. Dacă vârful unui deal era la opt sute de metri 
deasupra lui, iar altul la cinci sute de metri, e o diferenţă de trei 
sute de metri. Deci, ce ar trebui să faci este să te uiţi pe Google 
Earth la diferențele de altitudine dintre oricare două dealuri. 

— Da, înţeleg ce vrei să spui, zise Bronson. i-am mai spus, 
Angela. Sunt cu adevărat bucuros că eşti aici. 


Luă o foaie de hârtie şi alese repede două puncte de pe 
diagramă. Converti numerele romane în metri, folosind un tabel 
pe care Angela îl găsise într-una dintre cărţi şi calculă apoi 
diferenţa dintre ele. 

— Acum, hai să vedem, şopti el întorcându-se la laptop. 

Dar tot nu putu găsi două dealuri a căror diferenţă să se 
potrivească. După încă o oră, Angela se apucă şi ea de lucru, dar 
nu avu mai mult noroc. 

— Frustrant, nu-i aşa? întrebă Bronson când Angela împinse 
scaunul şi se ridică. 

— Am nevoie să beau ceva, spuse ea. Să mergem jos la bar şi 
să ne înecăm amarul cu o cantitate mare de alcool. 

— Nu cred că asta e cea mai bună idee pe care ai avut-o 
vreodată, dar este tentantă, fără îndoială, răspunse Bronson. 
Stai să-mi iau portmoneul. 

Găsiră o masă liberă în colţul barului. Bronson cumpără o 
sticlă cu vin roşu bunicel şi turnă două pahare. 

— Vrei să mănânci la restaurantul hotelului în seara asta? 

— Da, de ce nu? 

— OK. O să rezerv o masă. 

Când se întoarse de la bar, Angela se uita la copia inscripţiei 
pe care o făcuse Bronson. Când el se aşeză, ea îi întinse hârtia 
peste masă. 

— Mai e un indiciu aici, zise. Ceva la care nici măcar nu ne-am 
uitat. 

— Ce? întrebă Bronson. 

Angela îi arătă linia ondulată despre care Bronson crezuse că 
arăta ca o curbă sinusoidală. 

— Asta e o inscripţie pur funcţională, nu? Nu reprezintă un 
element decorativ. Deci ce se presupune a fi? 

— Nu ştiu. Poate marea? Poate coasta de nord-est a Italiei? 

Angela dădu din cap. 

— S-ar putea să ai dreptate, dar, indiferent ce a îngropat 
Marcellus, acel lucru trebuie să fi fost cu adevărat important, 
altfel de ce s-ar fi ostenit atât cu piatra, cât şi cu restul? Şi, dacă 
era important, Nero nu ar fi vrut să fie îngropat în cealaltă parte 
a Italiei. Trebuia să-l păstreze destul de aproape de Roma. Cred 


că forma asta reprezintă probabil un şir de dealuri, iar 
Marcellus l-a inclus, astfel încât cei care aveau să caute locul să 
aibă un indiciu evident care să-i ajute să identifice zona. Cred că 
linia asta e un marcaj intenţionat. 

— OK, spuse Bronson. Termină-ţi băutura şi să ne întoarcem 
sus. 

Aproape imediat după ce se aşeză la laptop, găsi ceva ce 
părea să se potrivească. 

— Uită-te la asta, spuse arătând spre ecranul laptopului La 
vreo 50 de kilometri est de Roma, între comunele Roiate şi 
Piglio se găsea o creastă de deal lungă, care ajungea până la 
1370 de metri sau 4400 de picioare. Trăsătura cea mai 
caracteristică a crestei era panta de nord-est brăzdată sub 
forma unui model regulat. 

— Înţeleg ce vrei să zici. Arată cam ca desenul de pe skyphos. 

— Asta e primul lucru, spuse el. Acum, uită-te la asta. Bronson 
puse cursorul pe vârful crestei şi notă altitudinea afişată de 
Google. Apoi, îl mută la capătul altei creste situate aproape de 
extremitatea estică şi scrise şi acea valoare. 

Angela luă un creion, făcu repede scăderea şi compară 
rezultatul cu cel obţinut din diagrama de pe skyphos. 

— Bine, zise ea, nu e exact, dar e al dracului de aproape. Este 
o eroare de aproape opt la sută din cauza unităţilor de măsură 
latineşti, dar asta-i tot. 

— Da, dar noi folosim fotografii din satelit şi tehnologie GPS, 
în timp ce Marcellus avea doar un dioptre şi orice unelte de 
topografie or mai fi fost disponibile acum două mii de ani. In 
aceste condiţii, cred că rezultatul este destul de apropriat. 

— Dar celelalte patru locaţii? 

— Da, cred că le-am găsit şi pe astea. Uită-te! 

Bronson mută repede cursorul peste alte patru locaţii de pe 
Google Earth, scrise altitudinile lor şi îi dădu Angelei hârtia, ca 
să facă socotelile. 

Când termină, ea ridică privirea zâmbind. 

— Din nou, nu e tocmai exact, dar, în mod sigur, între marjele 
de eroare la care te aştepţi de la cineva care foloseşte 
instrumente topografice din secolul I. Cred că s-ar putea să fi 


găsit locul. 

Însă Bronson clătină din cap. 

— Sunt de acord că poate am găsit zona corectă, dar încă nu 
am identificat cu precizie locul ascunzătorii. Vreau să spun că 
liniile diagramei se încrucişează, dar nu numai într-un singur 
punct, fapt ce ar fi putut indica în mod evident ascunzătoarea, în 
loc de asta, punctele formează un triunghi care indică o zonă 
vastă. 

— Nu, aprobă Angela, nu se intersectează într-un singur 
punct, dar chiar aici, în mijlocul diagramei, simt literele PO LDA. 
Între PO şi LDA este un punct. Punctul era un semn obişnuit de 
a separa cuvintele dintr-un text în vremea aceea. Acum, de ce să 
scrii din nou acele litere chiar în diagramă? Ele au fost deja 
gravate în partea de sus a pietrei, direct sub HIC VANIDICI 
LATITANT. Dacă aveau de gând să le repete pur şi simplu, 
atunci nu crezi că le-ar fi inscripţionat şi în partea de jos a 
diagramei, lângă literele MAM? Dar, dacă diagrama asta ne 
indică locul unde a fost ascuns obiectul lui Nero, atunci 
cuvintele Per ordo Lucius Domitius Ahenobarbus din centrul 
hărţii au sens. De fapt, e un fel de dublu înţeles. Cred că 
înseamnă: „Acesta a fost făcut din ordinele lui Nero”, precum şi 
„Acesta e locul ascunzătorii”. Cred că literele alea au fost puse 
în mijlocul diagramei deoarece punctul dintre O şi L marchează 
zona. 

— Da, asta e o sugestie la fel de bună ca oricare alta, spuse 
Bronson. Mâine-dimineaţă, mergem acolo cu maşina şi încercăm 
să dezgropăm ce a ordonat Nero să fie ascuns acum două mii de 
ani. 


22 

Bronson observase că distanţa în linie dreaptă dintre Santa 
Marinella şi destinaţie era numai de 112 kilometri, dar ştia că pe 
drum era aproape dublă. 

— 112 kilometri nu înseamnă foarte departe, zise Angela 
terminându-şi a doua ceaşcă de cafea. 

Intraseră în restaurant la ora 7, când începea să se servească 
micul dejun. 

— De acord. Pe autostradă, o să ne ia cam o oră, dar pe 
drumurile laterale pe care o să le găsim în zonă, o să fie peste 
două ore de mers cu maşina. Dar mai avem o grămadă de 
lucruri de făcut înainte de a ajunge acolo, aşa că o să ne ia cam 
trei-patru ore cu totul. 

Bronson plăti nota şi cără bagajele la maşină. Prima oprire o 
făcu la un chioşc de ziare de la marginea oraşului, de unde 
cumpără mai multe hărţi la scară mare pentru zona de nord-est 
a Romei. 

După încă opt kilometri, găsiră în afara oraşului un centru 
comercial mare şi, aşa cum sperase Bronson, un supermarket cu 
produse de bricolaj. 

— Stai aici, spuse el, şi încuie uşile pentru orice eventualitate. 
Nu o să întârzii. Ce mărime porţi? În mărime europeană, vreau 
să zic. 

— Patruzeci sau patruzeci şi unu, răspunse ea, dacă te referi 
la pantofi. 

— Pantofi, picioare, tot aia e. 

25 de minute mai târziu, reapăru împingând un cărucior 
încărcat. Angela sări din maşină şi îi deschise capota 
portbagajului. 

— Dumnezeule, spuse ea uitându-se la obiectele din cărucior. 
Arată ca şi cum ai cumpărat lucruri pentru o expediţie de o 
săptămână. 


— Nu chiar, răspunse Bronson, dar cred că trebuie să fim 
pregătiţi. 

Puseră împreună echipamentele în portbagajul maşinii. 
Bronson cumpărase mănuşi, lopeţi, cazmale, topoare, răngi, o 
trusă de scule, raniţe, ghete de căţărare, lanterne şi baterii de 
rezervă, o busolă, un GPS portabil şi chiar un cablu lung de 
remorcare. 

— Un cablu de remorcare? întrebă Angela. Pentru ce ai nevoie 
de aşa ceva? 

— Îl putem folosi ca să tragem din drum pietre sau trunchiuri 
de copaci, lucruri de genul ăsta. 

— Nu-mi place să pomenesc despre asta, dar este clar că 
acest Renault nu e maşina pe care aş alege-o pentru o excursie 
în munţi. 

— Ştiu. Este o maşină care nu ne ajută deloc acolo unde 
mergem, ăsta e şi motivul pentru care nici nu o să urcăm cu ea. 
Am un plan. O să folosim Renaultul până ajungem la San 
Cesareo, în suburbiile din sud-estul Romei. Am verificat aseară, 
pe internet, acolo există un centru de închirieri de maşini 4x4. O 
lăsăm pe a noastră undeva în oraş şi am rezervat pe numele tău 
o Toyota Land Cruiser cu ampatament scurt. 

Dacă nu vom putea urca dealul cu o maşină ca asta, atunci 
singurul lucru pe care îl mai putem folosi e un elicopter. 

x 

Era aproape amiază când Bronson opri Renaultul Espace într- 
o parcare etajată din San Cesareo. Merseră împreună pe jos 
câteva sute de metri până la centrul de închirieri, care nu era pe 
drumul principal, iar 20 de minute mai târziu se aflau într-o 
Toyota Land Cruiser veche de un an, pe care Angela o închinase 
pentru două zile, plătind cu cartea ei de credit. 

— Crezi că a fost sigur să folosesc cardul meu Visa? întrebă ea 
când Bronson trase Toyota în parcare, lângă Renault. 

— Cred că nu. Problema este că nu se poate închiria o maşină 
fără folosirea unei cărţi de credit. Dar sper că vom fi plecaţi de 
mult de aici până când se va sesiza cineva. 

Îşi mutară în Toyota toate echipamentele, inclusiv bagajele, 
apoi încuiară Renaultul şi plecară. 


— Asta ne va fi de ajutor, şopti Bronson ochind două parcuri 
de maşini uzate de la periferia lui San Cesareo. 

Amândouă arătau fără pretenţii, păreau murdare, iar maşinile 
erau vechi şi cam deteriorate. Păreau nişte locuri în care se 
insista ca tranzacţiile să aibă loc în numerar. Lui Bronson, asta îi 
convenea de minune. 

Intră în primul parc de maşini şi se târgui cu vânzătorul cam 
20 de minute, apoi plecă la volanul unui Nissan vechi de zece 
ani. Vopseaua se decolorase şi erau urme de lovituri pe aproape 
toate aripile, dar motorul şi transmisia păreau în regulă, iar 
cauciucurile erau bune. 

— Asta e? întrebă Angela ieşind din Toyota. 

— Da. O să conduc maşina asta. Urmează-mă şi ne vom ocupa 
de restul problemelor când o să ajungem la Piglio. 

Oraşul nu era departe, iar drumul era destul de liber, aşa că 
scoaseră un timp bun. Bronson opri Nissanul într-o parcare a 
unui supermarket care era aproape plină şi, câteva minute mai 
târziu, plecau împreună în Toyota. 

În drum spre Piglio, Bronson opri la o benzinărie, intră şi se 
întoarse cu două plase pline cu sendvişuri şi sticle cu apă. 

— Poţi să te uiţi pe hartă, te rog? întrebă Bronson. Avem 
nevoie de un drum forestier sau de o şosea secundară care să ne 
scoată cât mai aproape de locaţie, asta ca să nu trebuiască să 
mergem kilometri pe jos. 

Locul indicat de inscripţia de pe skyphos era departe de 
drumul principal şi, 30 de minute mai târziu, după ce 
conduseseră pe drumuri din ce în ce mai înguste şi mai 
denivelate, Angela îi ceru să oprească jeepul, astfel încât să-i 
poată explica unde se află. 

— Asta e locul unde suntem acum, zise ea arătând pe hartă un 
drum alb, nenumerotat, iar linia asta punctată pare singurul 
drum până aici, sus. 

— OK, intrarea pe drumul ăsta e chiar după cotitură. 

Bronson porni şi conduse încă 160 de metri, până văzu o 
spărtură în tufişurile de pe marginea şoselei care ducea spre 
drumul căutat. Intră pe acolo şi puse în funcţiune tracţiunea 
integrală a maşinii. 


În faţa lui se întindea un drum forestier accidentat, dar care 
se vedea că era circulat şi care şerpuia în sus, pe pantă. 

— Se pare că au mai fost pe aici şi alte maşini de teren şi 
poate chiar un tractor sau două. [ine-te bine. O să fie destul de 
inconfortabil. 

Drumul principal păru că se termină după câteva sute de 
metri, dar urmele de cauciucuri duceau în mai multe direcţii-o 
alese pe cea care părea că se îndreaptă spre un platou înalt din 
faţa lor. Forţă Toyota pe pantă, pe pământul plin de şleauri, 
aproape doi kilometri, până când ajunseră pe un platou mic, 
acoperit cu pietre. 

Bronson conduse jeepul în partea îndepărtată a platoului, 
lângă o stâncă, şi îl opri. 

— Asta e, spuse. Cred că aici se termină drumul. De aici, 
mergem pe jos. 

leşiră din maşină şi se uitară în jur. Văzură tufişuri şi pomi 
care creşteau împreună din loc în loc, dar nu era niciun semn de 
prezenţă umană. Nu era gunoi, nu erau garduri, nu era nimic. 
Vântul adia uşor pe feţele lor, însă nu se auzea niciun sunet. Era 
unul dintre mai liniştite locuri în care fusese Bronson vreodată. 

— Liniştit, nu-i aşa? întrebă Angela. 

— Cred că singurii oameni care se aventurează pe aici sunt 
ciobanii şi câte un vânător ocazional. 

Bronson dădu drumul GPS-ului şi scrise coordonatele 
geografice de pe hartă. Le compară cu interpretarea diagramei 
de pe skyphos. 

— Totul e cam ca dracu' de vag, şopti, dar cred că suntem în 
locul corect. 

Angela tremură uşor. 

— E sinistru. Ne aflăm în acelaşi loc în care se afla Marcus 
Asinius Marcellus acum două mii de ani, zise ea arătând cu 
mâna spre orizont. Peisajul la care ne uităm e aproape identic 
cu cel pe care l-a văzut şi el. Chiar poţi înţelege de ce a ales 
aceste şase dealuri. Din acest punct, sunt de departe cele mai 
proeminente repere. 

— Problema noastră e că nu avem niciun fel de indicaţii 
detaliate, spuse Bronson, aşa că va trebui să verificăm orice loc 


posibil. Nici hărţile astea, nici diagrama de pe skyphos nu ne vor 
ajuta prea mult acum. 

— Care crezi că ar putea fi locul pe care-l căutăm? Dacă 
Marcellus a îngropat ceva în pământ, până acum nu ar mai fi 
rămas semne vizibile, nu după atât de mult timp. 

— Nu cred că noi căutăm ceva îngropat în pământ. Lucrul 
care trebuia ascuns era mult prea important pentru aşa ceva, 
aşa că eu cred că ascunzătoarea este o peşteră sau o incintă de 
piatră făcută de mâna omului. Intrarea a fost probabil acoperită 
cu pietre sau lespezi grele, aşa că asta trebuie să căutăm. 


II 


Gregori Mandino ridică receptorul când telefonul sună a treia 
oară. Se aştepta şi spera să fie Pierro, cu vestea că a descifrat 
diagrama de pe piatră, dar apelantul era Antonio Carlotti, 
adjunctul său. 

— Nişte veşti neobişnuite, capo, începu Carlotti. Mi-ai spus că 
englezul şi fosta lui nevastă au părăsit probabil Italia până acum 
şi se întorc în Anglia? 

— Da. De ce? 

— Încă avem pornit sistemul de monitorizare pe internet şi ne- 
au fost raportate câteva căutări semnificative din Santa 
Marinella. 

— Unde? 

— Santa Marinella. Este un oraş mic de pe coasta din nord- 
vestul Romei. 

— Ce căutări? întrebă Mandino. 

— Mai mult sau mai puţin precum cele pe care le-am detectat 
în Cambridge. Acestea au venit de la o conexiune wireless dintr- 
un motel din oraş. Erau căutări detaliate despre orice avea 
legătură cu Nero şi cu Marcus Asinius Marcellus. 

— Ăsta trebuie să fie Bronson. Ce dracu” face încă în Italia? Şi 
de ce încă urmăreşte pista asta? Când au fost înregistrate aceste 
căutări? Astăzi? 

— Nu. leri-seară. Şi mai sunt şi alte ciudăţenii. Aceste căutări 
au fost urmate de unele despre groma. Este un instrument 


topografic antic folosit de romani. Şi am mai detectat o altă 
activitate pe aceeaşi reţea. Cineva a încărcat programul Google 
Earth. Asta e... 

— Ştiu ce e, Carlotti. La ce zone s-au uitat? 

— Nu ştiu, capo. De îndată ce un calculator accesează 
serverul Google Earth, nu-i mai putem monitoriza activităţile. 
Utilizatorul lucrează efectiv într-un sistem închis. 

— Nu-mi place cum sună asta. Bronson e încă în zonă. A 
descoperit ceva despre tehnicile topografice ale romanilor, iar 
faptul că e pe Google Earth înseamnă că urmăreşte vreo pistă. 
Altceva? 

— Da. De îndată ce am auzit de aceste căutări, l-am pus pe 
unul dintre oamenii mei din zona Santa Marinella să afle cine a 
stat la hotelul acela. M-a sunat înapoi acum câteva minute. Au 
fost doi englezi acolo aseară, soţ şi soţie, dar personalul nu avea 
numele lor deoarece au plătit cu numerar. Recepţionerul şi-a 
adus aminte doar că şi-au petrecut seara în cameră. Şi mai ştie 
că au folosit internetul fiindcă au plătit pentru el. Conduceau un 
Renault Espace înregistrat în Marea Britanie şi au plecat 
devreme în dimineaţa asta. 

— Asta confirmă tot. Ce-ai făcut? 

— l-am dat pontul unuia dintre oamenii mei din rândul 
carabinierilor. Dar ce mă îngrijorează cel mai mult, având în 
vedere ce s-a întâmplat cu sulul, e ultima informaţie primită. 

— Spune-mi. 

— Un alt contact al meu de la carabinieri mi-a zis că, în 
dimineaţa asta, a fost închiriată pentru două zile o Toyota Land 
Cruiser de la un parc auto din San Cesareo, lângă Roma, de 
către o femeie cu numele Angela Lewis, care a plătit cu cardul. 

— La dracu’! murmură Mandino. 

— Se pare că Bronson urmăreşte aceeaşi pistă ca şi noi, cu 
toate că nu înţeleg cum, spuse Carlotti. Eşti sigur că piatra din 
casă nu a mai fost văzută? 

— În mod sigur, nu, dar cumva a făcut rost de o altă copie a 
diagramei care arată locul ascunzătorii. A închiriat un jeep 
pentru că s-a prins de unde trebuie să înceapă căutările. 
Aşteaptă un minut, zise Mandino, fiind fulgerat de o idee. Toyota 


a fost închiriată din San Cesareo în dimineaţa asta, nu? 

— Da. 

— Bine, cel puţin ne dă un punct de plecare. Spune-le 
carabinierilor să caute Toyota. 

— Se face, capo. Altceva? 

— Nu. Până nu aflăm încotro se duc, nu mai putem face nimic. 

Mandino termină convorbirea, apoi formă numărul lui Rogan. 

— Dă-i telefonul lui Pierro, îi ordonă lui Rogan de îndată ce 
răspunse. 

— Pierro. 

— Mandino. Ai găsit vreo potrivire cu diagrama? 

— Nu, nu încă, dar sunt sigur că, în timp, vom putea... 

— Nu avem timp, izbucni Mandino. Tocmai am aflat că 
Bronson a închiriat un jeep de la un parc auto din estul Romei, 
iar asta Înseamnă că a descifrat dẹja diagrama. Unde te-ai uitat? 

— În nordul oraşului în special, deoarece cred că Marcellus a 
deţinut pământuri în zona aia. 

— Mi se pare că Bronson e mai bun decât tine, Pierro, şi se 
presupune că tu eşti expertul. Iți sugerez să începi să cauţi 
undeva în estul Romei şi să o faci repede. Dacă găseşte 
mormântul înaintea ta voi fi foarte nemulţumit şi nu cred că vrei 
ca asta să se întâmple cu adevărat. Ştii ce e în joc. 

I 


— Ai găsit ceva? întrebă Bronson în vreme ce Angela venea 
spre el prin iarba înaltă. 

Căutaseră timp de două ore, dar nu găsiseră absolut nimic, în 
afară de o mână de cartuşe goale. La început, căutaseră 
împreună, urmând un model logic, în formă de retea, dar apoi se 
separaseră pentru a acoperi o suprafaţă mai mare. 

— La naiba cu tot! răspunse Angela. M-am săturat, mi-e foame 
şi mi-e sete. Iau o pauză. 

Cei doi coborâră panta până la Toyota. Bronson deschise uşile 
şi porni motorul, lăsând răcoarea aerului condiționat să adie 
peste ei. Angela scoase pachetele de sendvişuri şi îl lăsă pe 
Bronson să aleagă. 

— Îl iau pe cel cu salată de pui, zise rupând celofanul. 

— Eşti sigur că suntem în locul unde trebuie? răspunse 
Angela desfăcând sendvişul cu şuncă şi uitându-se oarecum 
circumspectă la carnea rozalie de dinăuntru. 

— Sincer, nu. Punctul de pe diagrama de pe skyphos acoperă 
o zonă destul de mare. Dacă busola ar fi fost inventată şi 
Marcellus ar fi avut una, ca să ne furnizeze direcţii mai precise, 
lucrurile ar fi fost mult mai simple. Dar, în situaţia în care 
suntem, de fapt, bâjbâim în întuneric. 

— Te-ai aştepta să fi lăsat un fel de semn, astfel încât să poată 
găsi din nou locaţia exactă dacă ar fi avut nevoie. Toate aceste 
stânci şi pante mi se par al dracului de asemănătoare. 

— Ce fel de semn? 

— Nu ştiu, o săgeată gravată într-o stâncă, orice de genul 
ăsta. 

— S-ar putea să fi făcut aşa ceva, sublinie Bronson, dar s-ar 
putea să fi fost distrus de-a lungul secolelor. 

— Foarte încurajator. Mulţumesc. 

— Hai să bem ceva, sugeră Bronson, şi să încercăm din nou. 


* 


Trei ore mai târziu, căutau în continuare. Căutaseră pe tot 
platoul, de la un capăt la altul. Bronson se căţărase pe panta de 
sus şi o cercetase, dar nu descoperise nimic, în timp ce Angela 
se căţărase pe grămezile de pietre care formau partea dură a 
platoului. 

Bronson era gata să renunţe pentru ziua aceea şi cobora 
cărarea când Angela îl strigă brusc. 

— Ce-i asta? 

Bronson se duse până la locul unde stătea Angela, aproape de 
stânca joasă care marca marginea înaltă a platoului şi aproape 
de locul în care căutaseră cel mai mult. Cam la un metru şi 
jumătate deasupra solului, pe o piatră, văzu ceva care arăta ca 
un V mic, de câţiva centimetri, dar atât de şters şi bătut de vânt 
şi ploi, încât nu erau siguri dacă ochii nu le joacă feste, până nu 
îşi trecură degetele peste crestătură. 

— Simti? întrebă Angela. 

— Cred că da, spuse Bronson, e un V sau e ce a rămas dintr- 
un M sau W sau poate chiar dintr-o săgeată cu vârful în jos? E 
aşa de ştearsă, că ar putea fi orice. 

Angela îşi trecu degetele peste stâncă, pe ambele părţi ale 
crestăturii. 

— Nu simt alte litere, spuse. 

— Nu cred că ar putea fi oricare din celelalte două litere, 
sugeră Bronson, cred că e un V, cel mai probabil. Marcellus nu 
ar fi vrut ca acest semn să fie găsit din întâmplare, aşa că 
semnul pe care el l-a lăsat trebuie să fi fost discret. Nu cred că 
şi-ar fi scris inițialele pe piatră, dar un simplu V de la VANIDICI 
are sens. 

— Şi acum ce facem? 

Bronson arătă spre baza stâncii, unde era o grămadă de 
bolovani care sigur nu fuseseră atinşi de ani de zile, poate de 
secole. 

— Acum, aflăm ce e sub grămadă. Stai aici. Aduc jeepul. 

Se grăbi înapoi la maşină, porni motorul şi aduse vehiculul cât 
putu de aproape de stâncă. Deschise portbagajul şi scoase 
ranga, îi băgă vârful sub un bolovan mai mic din vârf şi îl ridică. 


Acesta căzu jos cu o izbitură. 

— Pot să te ajut? întrebă Angela. 

— Nu, mormăi Bronson, pentru că stâncile astea grele sunt 
acoperite cu pământ şi tot ce pot face e să le deplasez. Dar ar fi 
o idee bună ca tu să faci poze după ce mai mut nişte bolovani, ca 
să avem dovezi. 

Angela se duse spre Toyota, luă o sticlă cu apă şi aparatul foto 
digital, iar Bronson îndepărtă un alt bolovan din vârful grămezii. 
În timp ce acesta cădea, el se uită cu neîncredere la stânca din 
spatele lui. 

— Angela, strigă el cu vocea puţin încordată. 

— Ce e? 

— Lasă apa, dar adu imediat aparatul. L-am găsit. 

Inscripţionate chiar în stânca din spatele bolovanului pe care 
tocmai îl mutase, descoperi trei litere mari, acoperite de pietre 
de mai multe secole, pentru a nu se degrada, şi care erau la fel 
de clare ca în ziua în care fuseseră făcute: H-V-L. 

— HIC VANIDICI LATITANTI, „Aici odihnesc cei mincinoşi”, 
şopti Bronson încetişor. 

În următoarele zece minute, îndepărtă toţi bolovanii, cu 
excepţia celor trei stânci mari de la bază, pentru că acestea erau 
pur şi simplu prea mari pentru a putea fi mutate fără ajutorul 
Toyotei. Pentru a reuşi, avea nevoie de un lanţ sau de un cablu 
de oţel. În spatele acestora se afla o piatră plată şi aproape 
circulară, care fusese modelată şi care încă avea urme de daltă 
pe ea. Pe toată marginea acesteia fusese folosit un fel de mortar 
în încercarea de a sigila intrarea. 

— Asta e pur şi simplu uimitor, icni Angela. Se pare că Jeremy 
a greşit. Nimeni nu s-ar fi ostenit atât ca să ascundă doar nişte 
cărţi. Arată mai degrabă ca un mormânt. 

— Au încercat chiar să sigileze intrarea, spuse Bronson. 

— Asta e probabil o precauţie împotriva animalelor care se 
hrănesc cu hoituri, în cazul în care Nero ar fi avut nevoie să 
recupereze cadavrele pe care le îngropase. Nu ar fi vrut să sape 
din nou după ele numai pentru a descoperi că rămăşiţele 
fuseseră mâncate de vulpi sau de alte animale. 

— Şi de ce dracu' ar fi avut nevoie să recupereze un cadavru? 


— Oh, mai multe motive, zise Angela, cel mai evident fiind 
vreun fel de jaf legalizat. 

— Puteai să jefuieşti un om mort? întrebă Bronson folosind un 
ciocan şi o daltă pentru a scoate sigiliul de mortar de pe 
marginea stâncii. j 

— Era ceva mai subtil de atât. In trecut, anumite infracțiuni, 
cum ar fi trădările şi vrăjitoria, presupuneau pedepse mult mai 
aspre chiar şi decât moartea. Dacă o persoană era găsită 
vinovată, toată averea îi era confiscată de rege. Sunt câteva 
cazuri înregistrate de istorie în care cadavrele au fost scoase din 
mormânt, îmbrăcate în haine noi şi aşezate într-o sală de 
tribunal pentru a fi judecate pentru delicte ca acestea doar 
pentru că monarhul îşi dorea pământurile lor. Din motive 
evidente, acuzatul nu putea să vorbească în apărarea lui, aşa că 
verdictul era de obicei previzibil. 

— Bizar. 

— Da, se poate folosi şi cuvântul ăsta. Cum te descurci? 

— Am dat la o parte mortarul, aşa că acum ar trebui s-o pot 
muta. 

Introduse vârful răngii în partea de sus al pietrei şi o ridică. 
Se auzi o pocnitură şi partea superioară a pietrei plate se 
deplasă câţiva centimetri. 

— Am spart sigiliul, rosti Bronson, dar va trebui să folosim 
maşina pentru a muta piatra cu totul. E prea grea ca să o mut 
singur. 

Se duse spre maşină şi se întoarse după câteva momente cu 
un cablu de remorcare. Folosi o rangă ca să ridice piatra, astfel 
încât să poată trece cablul prin spatele ei, securiză prinderea şi 
fixă celălalt capăt în cârligul de remorcare al jeepului. 

— Stai de-o parte, îi ceru Angelei, în cazul în care se rupe 
cablul. De fapt, mai bine vino cu mine în maşină. 

Porni 'Toyota şi porni încet înainte până când cablul începu să 
se tensioneze. Timp de câteva secunde nu se auzi nimic, cu 
excepţia zgomotului motorului diesel puternic al maşinii, apoi 
vehiculul se smuci în faţă. 

— Cred că asta a fost, spuse Bronson. 

Opri motorul şi ieşi din maşină. Dar, când se uită în spate, îşi 


dădu seama că nu se întâmplase nimic. Cablul de remorcare se 
rupsese în două chiar de lângă cârligul de remorcare, iar când 
se uitară spre stâncă, văzură că piatra rotundă abia se mişcase. 

— Rahat! Ar fi trebuit să aduc un cablu de oţel. Nu văd cum 
am putea da la o parte piatra. 

— Poate că ar fi trebuit să închiriem o Toyota prevăzută cu 
troliu, spuse Angela privind piatra. Stai un pic. Marcellus nu 
avea cabluri de oţel şi nici maşini diesel turbo, nu? Dar tot ar fi 
putut să intre în mormânt. 

— Da, probabil. Şi ce? 

— Deci de asta piatra e rotundă. Tu ai încercat să o tragi în 
faţă. Dar ar trebui să o putem rostogoli într-o parte. 

— Genial, rosti Bronson. 

Se ghemui la marginea pietrei şi începu să dea la o parte 
pământul şi resturile. Apoi, se dădu în spate. 

— Bingo! zise el. Există un fel de canal tăiat în piatră, pe care 
aceasta ar trebui să se rostogolească. 

Bronson urcă pe stânci în cealaltă parte a pietrei, introducând 
ranga la baza ei şi ridicând-o. Surprinzător de uşor, piatra se 
mişcă puţin, rotindu-se câţiva centimetri în canal. 

— Continuă, îl zori Angela. 

Bronson deplasă din nou piatra care se rostogoli cam un 
metru, aşa încât putură vedea ce se afla în spatele ei. Deveni 
vizibilă intrarea într-o peşteră micuță, prea nivelată şi regulată 
ca să fie naturală. Cu toate că reuşiseră să îndepărteze piatra 
care reprezenta sigiliul, intrarea era încă blocată parţial de cele 
trei stânci mari. 

— Nu poţi muta bolovanii ăia mari, declară Angela. 

— Nu uşor sau poate deloc, fu de acord Bronson, dar ştiu cum 
pot să mă târăsc printr-o gaură. 

— Dacă acoperişul cade când intri? 

— Angela, peştera e acolo de două mii de ani fără să cadă, aşa 
că, dacă mai rezistă încă zece minute, o să fiu în siguranţă. 

— Bine, dar fii atent. 

— Sunt întotdeauna atent. Acum, dă-mi lanterna şi aparatul 
foto, te rog. 

Bronson puse aparatul în buzunar şi lumină cu lanterna 


intrarea. 

— Vezi ceva? întrebă Angela. 

— Nu prea mult. Trebuie să intru înăuntru cu totul. 

Bronson se lăsă pe burtă, ţinu lanterna chiar în faţa lui şi se 
târî în interior. 


II 


Peştera avea cam trei metri lungime, doi metri lăţime şi un 
acoperiş boltit de peste un metru înălţime în centru, coborând la 
mai mult de jumătate în părţi. Bronson se ghemui şi se uită în 
jurul lui, în timp ce fasciculul de lumină al lanternei dansa pe 
pereţii din piatră, denivelaţi de loviturile primite, şi pe podeaua 
plină de praf. 

I-a fost imediat clar că Angela avusese dreptate: „mincinoşii” 
nu erau cărţi sau documente. În peşteră se aflau două schelete 
alăturate care, în mod evident, erau foarte vechi şi extrem de 
fragile. Bucăţele de țesătură aspră atârnau încă de unele oase. 
Craniul unuia din cadavre zăcea cam la 30 de centimetri de 
vertebrele de la gât. 

— Ce e? strigă Angela. 

— Aşteaptă! rosti Bronson simțindu-se aproape incapabil să 
vorbească. 

Era copleşit de vechimea a ceea ce vedea, de timpul care 
parcă încremenise în loc. Întinse mâna şi atinse semnele lăsate 
de daltă pe pereţii de piatră. Erau la fel de ascuţite şi de curate 
ca şi când ar fi fost făcute cu o zi în urmă, deşi ştia că zidarul 
murise de două mii de ani. 

Adulmecă aerul. Ca o vagă reminiscență a unei atmosfere de 
biserică sau catedrală, peştera avea un miros uscat, vechi, 
dominat de un iz slab de ciuperci. Ciuperci cu adevărat vechi. 

Se uită apoi la cele două grămezi de oase, simțind că începe 
să i se ridice părul pe ceafă. 

— Sunt două schelete, strigă el uitându-se cu atenţie la 
craniul desprins de corp. Doar praf şi oase foarte vechi. Dar nu 
cred că vreunul din oameni a murit de bătrâneţe. 

— Adică au fost omorâţi? De ce spui asta? 


— Aşteaptă până fac nişte poze. Nu îndrăznesc să le ating. 
Probabil că se distrug complet dacă fac asta. 

Bronson puse lanterna pe o piatră, astfel încât să lumineze 
toată peştera, şi începu să facă poze interiorului acesteia. 
Incepu cu o imagine panoramică, fotografiind podeaua, tavanul, 
pereţii şi intrarea înainte de a trece la rămăşiţele omeneşti. 
Apoi, făcu mai multe poze fiecărui schelet, întâi celui întreg şi 
apoi prim-planuri, concentrându-se asupra craniului şi oaselor 
gâtului, în special vertebrelor retezate. Făcu câteva poze şi celui 
de-al doilea cadavru, concentrându-se pe oasele încheieturilor şi 
ale gleznelor, unde semnele cuielor ruginite erau încă vizibile. 

Bronson tremura, dar nu de frig. Se uită aproape înfricoşat în 
jurul mormântului, un mormânt vechi ca însuşi timpul, apoi privi 
din nou oasele care zăceau acolo, nemişcate de 2000 de ani. 
Oasele a doi bărbaţi. Unul decapitat, celălalt crucificat. 


III 


Pilotul roti elicopterul în aer astfel încât botul acestuia să fie 
contra vântului, cobori şi ateriză. Se întoarse spre Mandino şi 
dădu din cap. 

— Du-te! spuse Mandino arătând spre dreapta, unde era 
parcată maşina 4x4 pe care o reperaseră din aer şi care se afla 
cam la 50 de metri depărtare, pe terenul dur. 

Unul dintre bărbaţi culisă uşa laterală şi sări pe pământ. Luă 
din spatele elicopterului o mitralieră Kalaşnikov căreia îi eliberă 
piedica. Îl aşteptă şi pe partenerul lui, apoi se repeziră amândoi 
spre ţintă, cu armele gata pregătite. 

Mandino şi Rogan îi priviră cum se îndepărtau. Sperau că 
Bronson şi femeia îi vor conduce direct la mormântul pe care îl 
căutau. Mandino era impresionat de tenacitatea lor. În alte 
împrejurări, s-ar fi gândit să-i lase în viaţă. 

Când ajunseră cam la zece metri de vehicul, cei doi bărbaţi se 
despărţiră, astfel încât să se aproprie de el din două părţi şi să 
creeze două ţinte în cazul în care se ajungea la un schimb de 
focuri. Mandino privi cu ochi critic cum se apropiau, dar 
rezultatul nu fu cel la care se aşteptase. Amândoi bărbaţii îşi 


puseră mitralierele pe umăr, se uitară în jeep şi fugiră înapoi la 
elicopter. 

După ce îşi puseră centurile şi căştile, Mandino îi asaltă cu 
întrebări. 

— Ce s-a întâmplat? 

— Nu e jeepul pe care-l căutăm, răspunse unul dintre ei, 
gâfâind uşor. Căutăm o Toyota Land Cruiser, nu-i aşa? 

— Da, răspunse Mandino. 

— Ei bine, e un Nissan Patrol cu ampatament scurt. Seamănă, 
dar e un vehicul diferit. Asta are un dispozitiv de prindere în 
spate, iar capota e rece. Aparține probabil unui vânător sau 
vreunui fermier local care a condus până aici azi-dimineaţă şi 
care mai e încă pe dealuri, pe undeva. 

— Rahat! şopti Mandino şi se întoarse spre pilot. 

— Ridică elicopterul. Trebuie să fie pe aici pe undeva. 

* 


După ce termină de fotografiat interiorul, Bronson se mai uită 
o dată prin peşteră. Nu putea înțelege de ce două cadavre în 
putrefacție - chiar dacă unul fusese decapitat, iar celălalt 
crucificat - fuseseră atât de importante pentru împăratul roman. 
Cadavrele nu erau chiar o raritate în Roman antică, aşa că 
trebuia să mai fie ceva absolut special la cele două trupuri sau 
mai era altceva ascuns în peşteră. 

Bronson îşi băgă din nou aparatul foto în buzunar şi lumină 
încăperea cu fasciculul lanternei, uitându-se cu atenţie la fiecare 
centimetru de piatră. Numai când cercetă interiorul peşterii 
pentru a doua oară, observă la capătul îndepărtat o piatră 
lucrată de mâna omului, ale cărei părţi laterale şi de sus 
fuseseră tăiate sub forma unui pătrat. Poate că piatra aia avea 
pe ea o inscripţie sau ceva ce ar fi putut să explice ce 
descoperise. 

Se târi pe podea, dar, când ajunse la ea, observă că era 
complet goală. Arăta ca şi cum cineva i-ar fi teşit suprafaţa de 
sus pentru a scrie o inscripţie, dar nu-şi mai terminase treaba. 

Numai când începu să se dea înapoi, observă o linie dintr-un 
material mai întunecat pe toată lungimea părţii de jos a pietrei. 
Se târi înapoi ca să studieze mai cu atenţie. Ceea ce crezuse că 


e o piatră mare care fusese tăiată ca un pătrat, îşi dădu el 
repede seama, era de fapt o piatră plată ce stătea ca un capac 
pe o altă piatră mai mare. Spaţiul dintre cele două fusese sigilat 
cu ceva ce i se părea a fi un fel de ceară groasă. 

Pulsul lui Bronson se acceleră. În mod evident, cele două 
pietre formau un fel de seif şi ceea ce era ascuns în cavitate 
fusese protejat de exterior prin sigilare, timp de 2000 de ani. 
Avea sens. Nu numai cadavrele erau importante, ci şi ce fusese 
îngropat odată cu ele. 

Făcu nişte poze celor două pietre, apoi încercă să o ridice pe 
cea de deasupra. li trebuia mai multă forţă dacă voia să mişte 
capacul de piatră. 

Bronson se târi înapoi la intrarea în peşteră şi o strigă pe 
Angela. 

— Am găsit altceva, spuse, dar am nevoie de rangă ca să o 
deschid. 

— Aşteaptă. 

Urmă o linişte de câteva secunde, apoi Bronson auzi zornăitul 
oţelului pe piatră şi capătul uneltei apăru în faţa intrării înguste 
a peşterii. 

— Mulţumesc. 

Se târi înapoi la capătul îndepărtat al peşterii şi introduse 
vârful răngii în sigiliul de ceară. Dar ceara, sau orice o fi fost, 
părea să fie mult mai rezistentă decât crezuse. Incercă din nou, 
de data asta împingând unealta cu fermitate între cele două 
lespezi, apoi se strădui să ridice piatra de sus. 

Unealta rămase înfiptă. Pentru a putea urni piatra, trebuia să 
spargă sigiliul de pe cea mai mare parte a marginii. Işi dădu 
seama că sigiliul era etanş, ceea ce însemna că indiferent ce era 
în „seiful” de piatră era într-o condiţie bună. Bronson îndesă 
ranga din nou în ceară, chinuindu-se să o întoarcă în lateral, şi 
apoi o scoase. 

Dinăuntrul, cavităţii ieşi brusc un jet de aer, aproape ca o 
expiraţie, ca un oftat slab, iar Bronson se dădu în spate alarmat. 
Apoi, îşi reveni. Era doar aer stătut, bineînţeles. 

Repetă operaţiunea de jur-împrejurul marginii pietrei. 

x 


— Uite încă una, ţipă pilotul, iar Mandino se uită prin parbriz 
în direcţia arătată. 

Aproape de nişte stânci, la câţiva kilometri depărtare, se 
putea vedea forma de neconfundat a unui vehicul de teren. Era 
al treilea pe care îl vedeau, iar Mandino începuse să se întrebe 
dacă nu cumva îl supraestimase pe Bronson. Poate că închiriase 
Toyota pentru a se pregăti de cercetări, dar nu identificase încă 
locul de unde să înceapă. 

— Verifică! ordonă Mandino, iar pilotul întoarse elicopterul 
spre vehiculul îndepărtat şi începu să aterizeze. 

E 


Bronson spărsese o mare parte din sigiliul din jurul pietrei şi 
împinse din nou ranga sub margine, apăsând. De data asta, 
piatra se mişcă foarte uşor. Manevră ranga cu mai multă putere. 
Cu un trosnet brusc, sigiliul de ceară cedă în cele din urmă şi 
capacul de piatră căzu pe podeaua peşterii. 

Bronson băgă mâna înăuntru. Scoase de acolo două plăcuţe 
de lemn cam de mărimea şi forma unor cărţi din zilele noastre şi 
un sul foarte mic. Ultimul era remarcabil de asemănător cu cel 
pe care îl recuperaseră din skyphos, dar nu văzuse nimic 
asemănător cu cele două plăcuţe până atunci. Fiecare era 
formată din două bucăţi plate de lemn, prinse pe latura lungă cu 
un fir care părea să aibă rolul unei balamale rudimentare. 
Celelalte trei laturi aveau şi ele găuri pe toată lungimea, prin ele 
trecând un alt fir, aparent pentru a împiedica deschiderea 
obiectului. Toate cele trei relicve păreau într-o condiţie 
excelentă. 

Scoase aparatul foto, verifică dacă mai avea spaţiu suficient 
pe cardul de date şi mai făcu nişte poze. 

* 


Lângă intrarea în peşteră, Angela se sprijinea de o piatră, cu 
faţa întoarsă spre soare. 

Brusc, deveni conştientă de un sunet trepidant ce se auzea şi 
se uită în jur. Văzu un elicopter care, deşi era încă la distanţă, se 
îndrepta direct spre ei. 

Cobori la intrarea în peşteră şi strigă: 

— Chris, un elicopter se îndreaptă direct spre noi. 


* 


— E cineva jos, care se mişcă lângă stâncile alea, spuse 
pilotul, acolo, aproape de jeep. Pare a fi o femeie. 

— Excelent, şopti Mandino. l-am prins. 

Se întoarse către Rogan şi îi făcu semn din cap. 

— Pregăteşte-te! 

* 

Bronson luă cele două obiecte care semănau cu nişte cărți şi 
sulul şi făcu în grabă cale întoarsă. La ieşirea din peşteră, i le 
dădu Angelei, apoi se strecură afară cât putu de repede. 

Când ieşi la lumină, văzu elicopterul strălucind în timp ce se 
pregătea să aterizeze cam la 50 de metri depărtare. 

— Intră în maşină! ţipă el. 

Fugiră până la Toyota şi urcară în ea. Angela luă de pe 
scaunul din spate un prosop pe care îl adusese cu ea şi înveli cu 
atenţie relicvele, apoi puse pachetul în torpedoul din faţa ei. 
Bronson porni motorul, băgă în viteza întâi şi acceleră maşina 
pe platou, îndepărtându-se de peşteră. 

* 


— Pentru numele lui Dumnezeu, aterizează odată chestia 
asta! ţipă Mandino, privind cum Toyota se îndepărta de lângă 
stânci. 

Nu era îngrijorat că Bronson pleca, ştia că drumul asfaltat era 
la un kilometru distanţă şi că elicopterul îi putea prinde uşor cu 
mult înainte de a ajunge ei acolo. Prioritatea lui era să vadă ce 
găsise englezul. 

— Nu pot, spuse pilotul. Terenul e prea denivelat ca să risc. 
Sunt pietre peste tot. Cel mai bun lucru pe care-l pot face este 
să duc elicopterul cât mai jos posibil, ca tu şi oamenii tăi să 
puteţi sări. 

— Nu-mi explica, idiotule! Fă-o! 

Pilotul cobori până când tălpica dreaptă a elicopterului atinse 
pământul, apoi menţinu aparatul în aer. 

Mandino îşi smulse căştile de la ureche şi cobori urmat de 
Rogan şi de cei doi picciotti Cei patru bărbaţi o luară la fugă 
către intrarea descoperită a peşterii. 

— HIC VANIDICI LATITAKT, citi Mandino holbându-se la cele 


trei litere inscripţionate deasupra intrării în peşteră. 

Dacă reuşiseră să-l sperie pe Bronson înainte ca el să 
cerceteze minuţios peştera, atunci acesta era sfârşitul 
problemei. Dacă englezul reuşise să ia ceva de acolo, atunci 
trebuiau să-l oprească. Şi trebuiau să o facă înainte de a cobori 
de pe deal. 

— Tu, ordonă el, arătând spre bărbatul mai mic, intră şi vezi 
ce-i înăuntru. 

Supus, bărbatul îşi scoase haina şi tocul armei. Rogan îi dădu 
o lanternă şi acesta se strecură înăuntru. 

După mai puţin de 30 de secunde, scoase capul. 

— Sunt numai două schelete aici, strigă. Foarte vechi. 

— Uită de ele, îi ceru Mandino. Ştiu totul despre ele. Caută 
cărţi sau papirusuri, ceva de genul ăsta. 

Bărbatul dispăru în peşteră, dar reapăru după câteva minute. 

— Nu e nimic de genul ăsta aici, spuse, dar în colţul 
îndepărtat este un fel de cutie de piatră, o piatră scobită pe 
dinăuntru şi acoperită cu un fel de piatră plată folosită pe post 
de capac. E goală, dar sunt nişte urme în praful din interior. În 
mod sigur a existat ceva înăuntru, dar a fost scos. 

Mandino înjură. 

— Imediat, înapoi la elicopter! ordonă. Trebuie să-l oprim pe 
Bronson cu orice preţ. 


24 


Angela îşi pusese centura de siguranţă, dar se răsuci în scaun 
să vadă ce se întâmplă în urma lor. 

— Îi vezi? ţipă Bronson ca să acopere zgomotul motorului şi 
gemetele suspensiilor atunci când Toyota trecea peste pământul 
denivelat şi plin de şleauri. 

— Încă nu, ţipă la rândul ei. Cât de departe e drumul 
principal? 

— Al dracului de departe. Elicopterul ne poate depăşi oricând. 

* 


Elicopterul se ridică imediat după ce cei patru bărbaţi îşi 
prinseră centurile şi se întoarse spre vest, îndreptându-se spre 
marginea platoului, urmând acelaşi traseu pe care Mandino ştia 
că îl alesese Bronson pentru a ajunge la drumul principal. 

Se întoarse în scaun. 

— Trebuie să-i prindem înainte de a ajunge în drumul 
principal, spuse el arătând spre bărbatul care stătea lângă 
Rogan. Tu eşti în poziţia de tragere cea mai bună. Când ne 
apropiem, foloseşte-ţi Kalaşnikovul şi încearcă să scoţi jeepul 
din funcţiune. Dacă poţi, ţinteşte cauciucurile şi motorul. Dacă 
maşina nu se opreşte, ţinteşte habitaclul, dar i-aş prefera în 
viaţă dacă se poate. 

Bărbatul îşi luă Kalaşnikovul AK47, scoase încărcătorul şi se 
uită dacă ar cartuş pe ţeavă. Verifică dacă toate cartuşele erau 
puse corespunzător, băgă încărcătorul la loc şi armă. 

— Sunt gata! zise. 

Celălalt bărbat se aplecă în faţă, culisă uşa laterală a 
elicopterului şi o blocă în poziţia deschisă. 

Pe scaunul din faţă, Mandino se aplecă, verificând terenul de 
sub elicopter pentru a vedea maşina care gonea. Apoi, arătă în 
faţă, spre norul de praf care se ridica de pe drumul denivelat şi 
abia vizibil care şerpuia la vale pe dealul din faţa lor. 

— Acolo! ţipă el. 

Pilotul aprobă din cap, înclină botul elicopterului în jos şi 


acceleră, îndreptându-se spre poalele dealului. 
* 


Bronson conducea mai repede decât o făcuse vreodată în 
viața lui. Nu avea nicio îndoială în legătură cu cine era în 
elicopter. Era la fel de sigur şi de ceea ce avea să li se întâmple 
dacă nu reuşeau să scape. 

Angela apucă braţul lui Bronson şi arătă spre stânga, către 
elicopterul care zbura în paralel cu ei, cam la 50 de metri de sol, 
depăşindu-i fără efort. 

— Uite-l! ţipă ea. 

Bronson îşi luă ochii de la drum pentru o secundă. Elicopterul 
era destul de aproape ca să poată observa că unul dintre bărbaţi 
avea o mitralieră. 

— Rahat, au un Kalaşnikov, ţipă el. Ţine-te bine! 

Elicopterul cobori în faţa lor, dispărând în spatele unui pâlc 
de copaci. 

— Aterizează? întrebă Angela înnebunită. 

— Cred că nu. Pilotul va încerca să poziţioneze elicopterul 
astfel încât să ne blocheze calea spre drumul principal, iar omul 
cu Kalaşnikovul să tragă în motorul maşinii. 

— Şi ce putem face? 

Bronson apăsă frâna cu putere, apoi roti volanul spre stânga. 

— leşim de pe drum. 

Scoase maşina de pe drumul forestier, alegând cea mai bună 
variantă pe care o putu găsi printre copaci şi tufişuri, dar 
îndreptând tot timpul maşina în jos, spre şosea. 

* 


Intuiția lui Bronson fusese corectă. Pilotul coborâse 
elicopterul aproape de pământ, blocând drumul, cu partea 
dreaptă şi cu uşa deschisă îndreptate spre deal şi cu bărbatul 
înarmat aşteptându-şi prada. 

Câteva minute mai târziu, Toyota nu apăruse încă. 

— Sigur a ieşit de pe drum, spuse Mandino. Ridică-te şi 
găseşte-o. De data asta, nu o pierde din vedere când cobori. 

Pilotul reperă jeepul după câteva secunde. Maşina mergea 
neregulat şi imprevizibil spre poalele dealului. Vehiculul devia 
dintr-o parte în alta, în timp ce Bronson conducea printre copaci 


şi alte obstacole de pe deal. 

— Coboară aici, ordonă Mandino arătând spre baza dealului, 
unde copacii crescuseră mai groşi, iar drumul şerpuia printre ei. 

Bronson era obligat să treacă pe acolo dacă vroia să iasă în 
drumul principal. 

— Vrei să aterizez? întrebă pilotul. 

— Nu. Doar planează şi stabilizează elicopterul. Omul meu are 
nevoie de o poziţie fixă pentru a putea nimeri ţinta. 

În vreme ce Toyota se avânta la vale, spre ei, elicopterul se 
lăsă repede în jos. Maşina era acum la mai puţin de 100 de 
metri, iar bărbatul cu Kalaşnikovul era gata să tragă cartuş după 
cartuş. 

— Să înceapă distracţia! şopti Bronson când văzu arma lucind. 

Trase de volan şi mai violent pentru a fi o ţintă cât mai dificilă. 
Îşi luă mâinile de pe volan doar pentru a-i da Angelei pistolul 
său Beretta pe care i-l luase bodyguardului lui Mandino. 

Era mai mic decât Browningul şi se gândi că i-ar fi mai uşor 
să-l mânuiască. 

— Tine-l în mâna dreaptă, ţipă ca să acopere zgomotul 
motorului, dar nu apăsa pe trăgaci. 

Se uită repede în lateral. 

— Acum, apucă de partea de sus, cea care e dinţată, trage de 
ea înapoi şi dă-i drumul. 

Se auzi un clic metalic sonor când Angela trase spre ea 
dispozitivul şi îl eliberă, încărcând un cartuş în camera Berettei. 

— Uită-te acum în partea din spate a pistolului, continuă 
Bronson conducând haotic pe pământul denivelat. Este 
percutorul ridicat? 

— Este o bucăţică de metal îndreptată spre spate, spuse ea 
uitându-se la armă. 

— Asta e. Acum, ţine-l în mâna dreaptă şi plimbă-ţi degetul 
mare până simţi o pârghie în partea laterală. 

— Gata! 

— Aia e piedica de siguranţă, spuse Bronson. Când vrei să 
tragi cu pistolul, trage de ea în jos. Şi aţinteşte-l în afară, te rog, 
adăugă el când Angela îndreptă arma uşor spre el. 

— Dumnezeule, nu am mai tras niciodată cu un pistol. 


— E uşor. Ţine trăgaciul apăsat până se goleşte încărcătorul. 
Când se aflară cam la 50 de metri depărtare de elicopter, 
Bronson cobori fereastra de pe partea Angelei. 

— Trage! ţipă el. 

Angela tinti spre elicopter, dar se mişcă atunci când apăsă pe 
trăgaci. 

Bronson ştia că ar fi fost un miracol ca Angela să nimerească 
elicopterul. A trage cu o armă destul de imprecisă dintr-o 
maşină care mergea cu viteză pe un câmp era o situaţie 
improprie atingerii țintei cu precizie. Dar elicopterele sunt 
fragile şi, dacă ar fi putut să-l facă pe pilot să creadă că exista 
posibilitatea de a fi lovit de un glonţ, atunci acesta ar fi ridicat 
elicopterul pentru a nu fi în pericol. Date fiind împrejurările, era 
cel mai bun lucru la care putea spera. 

Când Angela trase, un glonţ izbi parbrizul, trecu printre ei şi 
ieşi prin hayon. 

Zgomotul de sticlă spartă îi sperie pe amândoi. Bronson trase 
de volan cu putere spre stânga, apoi din nou la dreapta, iar 
maşina îşi păstră cu greu echilibrul. 

Angela ţipă şi scăpă pistolul. Arma căzu între scaun şi 
portieră. Se chinui să o ridice, dar nu o putu ajunge. 

— Dumnezeule, iartă-mă! Trebuie să deschid uşa ca să o iau. 

— Nu face asta. E prea târziu acum. Ţine-te bine! 

Nu mai aveau de ales. Bronson acceleră, mergând direct spre 
elicopter. 

x 

Mandino ţipă la bărbatul cu Kalaşnikovul care, în ciuda 
apropierii țintei, avea dificultăţi în a o nimeri. 

Trăgătorul mai trase două gloanțe în vehiculul care se apropia 
vertiginos, apoi dezlănțui arma când trase ultima dată. Apăsă 
opritorul pentru a scoate încărcătorul gol, luă un altul şi îl 
introduse în locaş, dar, în aceste câteva secunde, Toyota mai 
parcursese încă zece metri şi părea că accelerează. Bărbatul 
selectă modul de tragere automată şi ochi din nou. De la 
distanţa asta, sub 20 de metri, era imposibil să rateze. 

x 


Pilotul se uita din ce în ce mai îngrijorat la jeepul care se 


apropia. Îşi pierdu curajul când Toyota se apropie la mai puţin 
de 15 metri. Trase de manşă, tură motorul la maximum şi 
elicopterul ţâşni în aer. 

Exact în acelaşi moment, în partea din spate a elicopterului, 
trăgătorul apăsă pe trăgaci şi trimise direct spre jeep o rafală de 
gloanţe de 7,62 milimetri. inta era bună, dar zdruncinătura 
elicopterului în aer îl luă prin surprindere şi gloanţele căzură pe 
pământ fără a face niciun rău. 

— Ce dracu” faci? ţipă Mandino la pilot. 

— Îţi salvez viaţa, asta fac. Dacă jeepul ne-ar fi lovit, am fi fost 
morţi cu toţii. 

— Jucau la cacealma. Ar fi tras de volan în ultimul moment. 

— N-aveam de gând să-mi asum riscul ăsta. Am văzut ce 
rămâne dintr-un elicopter lovit, izbucni pilotul întorcând 
aparatul spre drumul principal şi urmărind din nou norul de praf 
care se ridica în urma Toyotei. 

x 

În timp ce Toyota răgea sub elicopter, Bronson acceleră şi mai 
mult şi reveni pe drumul forestier. 

— Doamne Dumnezeule! şopti Angela. Am crezut că o să-l 
loveşti. 

— Am fost pe aproape, fu Bronson de acord. Dacă nu s-ar fi 
ridicat, aveam de gând să trag de volan prin faţa lui. 

— De ce nu prin spate? întrebă Angela. Era mai mult loc. 

— Nu era o idee bună. În spate se află un rotor anti-cuplu. 
Dacă îl loveşti, o să arăţi ca un salam feliat. Apropo, adăugă el în 
glumă, sper că ai cerut asigurare pentru daună totală când ai 
închiriat maşina asta. Sunt ceva găuri în ea. 

Angela îi zâmbi scurt, apoi se uită în urma lor. 

— Elicopterul se îndreaptă din nou direct spre noi. 

— Îl văd, spuse Bronson uitându-se în oglinda retrovizoare. 
Dar suntem la numai câteva sute de metri de şosea. 

— Şi atunci vom fi în siguranţă? 

Angela nu părea prea convinsă. 

— Nu ştiu, dar sper. Ultimul lucru de care au nevoie aceşti 
oameni este publicitatea, iar să tragi într-o maşină dintr-un 
elicopter pe un drum public este un mod destul de bun de a 


atrage atenţia presei. Sper că doar ne vor urmări şi că vor 
încerca să ne prindă numai când o să ne oprim în cele din urmă. 
În orice caz, nu avem unde merge altundeva. 

La capătul drumului forestier, Bronson se uită în ambele 
direcţii, apoi intră pe şosea şi apăsă pedala de acceleraţie. 
Dieselul hurui când intră în modul turbo, iar jeepul se avântă 
rapid pe drumul spre Piglio. 

x 

Mandino răguşise tot dând instrucțiuni. 

— Mulţumesc pentru incompetenţa ta totală, ţipă el la pilot, 
au ajuns pe şosea. 

— Îi pot ochi de aici, spuse trăgătorul. Trebuie să conducă în 
linie dreaptă şi asta îi face o ţintă uşoară. 

— Se presupune că este o operaţiune discretă, izbucni 
Mandino. Nu putem începe să tragem cu o armă automată într- 
un vehicul pe drumurile publice. 

Il bătu pe braţ pe pilot. 

— Cât combustibil mai avem? 

Pilotul se uită la instrumentele de bord. 

— Destul pentru încă nouăzeci de minute în aer. 

— Bine. Încetinim şi îi urmărim. Vor trebui să oprească în cele 
din urmă şi îi prindem atunci. 

* 

— Nu mai văd elicopterul, rosti Angela lungindu-şi gâtul pe 
geamul Toyotei. Poate, au renunţat. 

Bronson clătină din cap. 

— Nicio şansă, spuse el. Sunt undeva în spatele nostru. 

— li putem întrece? 

— Nici măcar într-un Ferrari, răspunse, dar sper că nu va 
trebui să o facem. 

Traficul era lejer pe drumurile de ţară, dar erau destule 
vehicule în jurul lor, aşa cum sperase Bronson, care să le 
anuleze urmăritorilor orice posibilitate de a cobori elicopterul 
pe drum pentru a încerca să-i oprească. Se uită înainte şi arătă 
spre un indicator rutier. 

— Piglio, zise el, am ajuns! 


Elicopterul se menținea la 150 de metri în aer. Când Toyota 
intră în oraş, Mandino îi ordonă pilotului să mai coboare. 

— Unde suntem? întrebă Mandino. 

— Într-un loc numit Piglio, spuse Rogan. Acesta urmărise 
traseul pe harta topografică, în cazul în care ar fi avut nevoie să 
ceară ajutor de la sol. 

Era un oraş mic, dar nu puteau risca să piardă prada pe 
străzile lăturalnice. Toyota trebuise să încetinească în traficul 
local aglomerat, iar elicopterul aproape plana în vreme ce 
bărbaţii priveau cu atenţie. 

— Nu-i pierdeţi din ochi! comandă Mandino. 

x 

— Aproape am ajuns, spuse Bronson când o luă pe o stradă 
laterală, urmând indicatoarele care duceau spre supermarket. 

După câteva secunde, coti în parcare, găsi un loc liber, opri 
maşina şi se dădură jos. 

— Nu uita relicvele, zise el când Angela îl urmă. 

Ea puse cu atenţie într-o geantă prosopul şi conţinutul lui 
preţios. 

— Ai luat aparatul foto? întrebă ea. 

— Da. Hai să mergem. 

Bronson o luă înainte spre intrarea principală a 
supermarketului, unde câţiva cumpărători se holbau la 
elicopterul care plana acum la vreo 50 de metri distanţă. 

x 

— Aterizează cât poţi de aproape, îi ceru Mandino pilotului. 

— Nu pot să aterizez în parcare, nu e destul spaţiu deschis, 
dar este un petic de pământ acolo. 

— Cât poţi de repede. De îndată ce coborâm din elicopter, 
ridică-te din nou. Rogan, rămâi înăuntru şi ţine-ţi mobilul 
aproape. 

Pilotul întoarse elicopterul spre dreapta şi cobori pe bucata de 
pământ acoperită cu iarbă de lângă parcarea supermarketului. 

x 


— Nissanul e chiar aici, nu? spuse Angela. 
— Da, dar nu putem să ne urcăm direct în el şi să plecăm. Ar 
fi o greşeală fatală. Vom aştepta aici. 


Bronson o împinse pe Angela în partea stângă a holului de la 
intrare şi se uită cu atenţie la elicopter. 

— Vor trebui să aterizeze ca să lase pe cineva la sol să ne 
urmărească şi nu pot să aterizeze chiar aici, în parcare. E prea 
mare aglomeraţia. la uite, asta face. 

Se uită cum elicopterul se îndepărtează şi începe să aterizeze. 

— Mergem, nu fugim, spuse el strângându-i mâna Angelei. 
Fără să arunce nici măcar o privire elicopterului, traversară 
parcarea până la locul unde Bronson parcase Nissanul. Îl 
descuiară, se suiră şi porniră motorul, dând cu spatele ca să iasă 
din locul de parcare şi îndepărtându-se de clădire fără să se 
grăbească. 

După 30 de secunde, Mandino şi cele două ajutoare alergau în 
parcare, îndreptându-se spre Toyota, cu elicopterul planând 
deasupra lor. 

Dar Bronson se îndepărta deja, îndreptându-se spre Via 
Prenestina şi, mai departe, către Roma. 

* 

O oră mai târziu, după o căutare atentă prin parcare şi 
supermarket, Gregori Mandino fu nevoit să facă față adevărului 
implacabil: era evident că Bronson şi femeia scăpaseră. Toyota 
fusese abandonată în parcare şi deja atrăgea atenţia din cauza 
găurilor din parbriz şi din caroserie, făcute de gloanţe. Se 
uitaseră prin geamul din spate şi văzuseră că uneltele şi 
echipamentele erau încă acolo. Unul dintre oamenii săi îşi 
înfipsese lama cuţitului în ambele cauciucuri frontale ca să fie 
siguri că prada lor nu mai putea pleca. 

Cei trei bărbaţi verificaseră tot interiorul supermarketului, îşi 
extinseseră căutările şi pe străzile şi magazinele din împrejurimi 
şi chiar în câteva cafenele, restaurante şi hoteluri, dar fără 
niciun rezultat. 

— Ar fi putut avea un complice care să-i aştepte, sugeră unul 
din bărbaţi. Ce facem acum? 

— Nu s-a terminat, mârâi Mandino. Sunt încă aici, undeva în 
Italia, pe teritoriul meu. O să-i găsesc şi o să-i omor pe amândoi 
chiar dacă e ultimul lucru pe care îl fac. 

I 


— Trebuie să găsim un expert care să se uite la astea, spuse 
Angela. 

Porniseră înapoi pe coasta italiană de vest şi luaseră o cameră 
dublă într-un motel de lângă Livorno. După câteva pahare de 
băutură la bar şi o cină foarte târzie, se întorseseră în cameră. 
Bronson conectă aparatul foto la laptop şi copie pozele de pe 
card. 

Salvă pe patru CD-uri copii ale pozelor pe care le făcuse în 
mormânt. Îi dădu unul Angelei, puse alte două în două plicuri 
pentru a le trimite pe adresele lui şi a Angelei din Marea 
Britanie şi păstră unul pentru sine. 

Numai după aceea desfăcură cele trei relicve pe care Bronson 
le scosese din mormânt. Angela întinse prosopul pe măsuţa din 
dormitor, îşi puse o pereche de mănuşi subţiri din latex şi mută 
cu atenţie pe măsuţă cele trei obiecte. 

— Ce sunt, mai exact? întrebă Bronson. 

— Acestea două sunt nişte tăblițe. Este un fel de agendă 
rudimentară. Suprafeţele interioare sunt acoperite cu ceară, 
astfel încât să poată fi scrise notițe pe ele, iar apoi să poată fi 
şterse prin simpla răzuire a suprafeţei de ceară. 

— Dar astea sunt foarte speciale, vezi? continuă ea arătând 
spre o bucată de ceară lipită de un fir trecut printr-o serie de 
găuri făcute pe marginile tăbliţelor de lemn. 

Firul se rupsese în mai multe locuri la ambele relicve, dar 
Angela nu încercă să-l scoată sau să deschidă vreuna din cele 
două tăblițe. 

Bronson aprobă din cap. 

— Firul se numeşte linum, iar găurile sunt cunoscute sub 
numele de foramina. Pentru a preveni deschiderea plăcuţelor, 
firul era securizat cu un sigiliu, ca astea. Acest lucru se făcea în 
mod frecvent în cazul documentelor legale, ca metodă de 


precauţie contra falsificatorilor. 

— Deci am recuperat două documente legale din secolul I. 

— Astea sunt mult mai mult decât atât. Sunt aproape sigură 
că sigiliul reprezintă blazonul imperial al lui Nero. Ai idee cât de 
rar e să găseşti un text necunoscut din acea perioadă în 
asemenea stare? Acel sigiliu de ceară de jur-împrejurul pietrei 
din peşteră le-a conservat aproape perfect. E ca mormântul lui 
Tutankamon, atât e de rar. 

— Tutankamon fără aur şi bijuterii, totuşi, spuse Bronson 
uitându-se mai îndeaproape la tăblițe. Amândouă par un pic cam 
zdrenţuite. 

— Asta e doar vopseaua sau lacul de la exterior. Lemnul pare 
să fie într-o stare aproape perfectă. Asta e descoperirea cu 
adevărat importantă. 

— N-ai de gând să te uiţi în interiorul lor? întrebă Bronson. 

Angela clătină din cap. 

— Ti-am spus şi înainte - asta nu e specialitatea mea. Trebuie 
să i le înmânăm unui expert şi fiecare stadiu al deschiderii lor 
trebuie înregistrat. 

— Dar sulul? Ai putea să-i arunci o privire. Ştii destulă latină 
ca să poţi face asta, nu-i aşa? 

— Da, zise Angela plină de îndoială. Cred că pot să traduc o 
parte din el. 

Luă sulul cu mâinile tremurânde şi, încet, cu o infinită grijă, 
desfăcu primii opt-zece centimetri. Privi textul latin a cărui 
cerneală părea la fel de neagră ca în ziua în care fusese folosită 
şi citi cuvintele pentru ea însăşi, mişcându-şi buzele în tăcere. 

— Ei? întrebă Bronson. 

Angela clătină din cap. 

— Nu pot fi sigură, zise ea abătută. Nu poate fi corect... pur şi 
simplu, nu se poate. 

— Ce nu se poate? Ce e? 

— Nu. Traducerea mea e greşită. Ascultă, trebuie să găsim pe 
cineva care poate lucra cu relicvele în mod profesional şi le 
poate traduce cum trebuie. Ştiu care e persoana aceea. 


II 


— Totul s-a terminat cam haotic, Mandino, nu-i aşa? întrebă 
Vertutti cu o voce batjocoritoare. 

Cei doi bărbaţi se întâlneau din nou în aceeaşi cafenea ca şi 
altă dată, dar acum balanţa puterii se schimbase. 

— Dacă înţeleg corect, continuă Vertutti, ai avut ocazia să pui 
mâna pe relicve şi l-ai avut pe englez sub nas, dar ai reuşit 
cumva să-l laşi să scape. Dezastrul ăsta nu-mi inspiră prea multă 
încredere în capacitatea ta de a rezolva chestiunea într-un mod 
satisfăcător. 

— Nu trebuie să vă îngrijoraţi, Eminenţă, spuse Mandino cu o 
încredere care era uşor forţată. Avem mai multe piste pe care le 
putem urma şi nu trebuie să subestimaţi dificultăţile cu care se 
confruntă Bronson. Ştiu din sursele mele din interiorul poliţiei 
că nu are un paşaport valid, aşa că nu poate părăsi Italia cu 
avionul sau pe mare. Detaliile despre maşina pe care o conduce 
au fost înaintate tuturor forţelor de poliţie europene, iar 
personalul de la punctele de trecere a frontierelor o caută. Se 
strânge laţul în jurul lui şi nu poate face nimic ca să scape. 

— Să presupunem că se hotărăşte să nu plece din Italia. 

— Atunci, va fi şi mai uşor să-l reperăm. Avem ochi peste tot. 

— Sper că ai dreptate, zise Vertutti. Trebuie să te asiguri că 
nu va scăpa. 

Se ridică să plece, dar Mandino îi făcu semn să se aşeze din 
nou. 

— Mai există problema cadavrelor, spuse. E clar că ştiţi cine 
sunt, deci ce vreţi să facem cu ele? 

— Cadavre? Ce cadavre? întreabă orice catolic unde sunt 
înmormântați cei doi bărbaţi şi ţi se va răspunde că mormântul 
unuia e chiar aici, în Roma, şi că rămăşiţele celui de-al doilea au 
fost trimise în Marea Britanie, în secolul al VII-lea. 

— Trimis de papa Vitalian, domnule cardinal, autorul 
Codexului. Ştia că oasele acelea nu erau ce susţinea el că sunt. 

Vitalian nu ar fi dat niciodată relicve adevărate. 

— Asta e o simplă ipoteză. 

— Poate, dar amândoi ştim că mormântul din Roma nu 
conţine cadavrul pe care pretinde Vaticanul că-l conţine. Ce am 
găsit noi dovedeşte asta şi acum ştiţi că nu e adevărat. 


— E adevărat din punctul de vedere al Vaticanului şi asta este 
tot ce contează. Poziţia noastră e că aceste cadavre pe care le-ai 
găsit sunt exact cele care sunt menţionate pe inscripţia de pe 
mormânt, sunt oasele mincinoşilor, iar Biserica-Mamă nu e 
interesată de ele. Şi acum, că documentele au fost scoase din 
peşteră, nu mai există nicio dovadă pentru ce sugerezi tu. Ia 
câţiva oameni cu tine, duceţi-vă sus pe platou şi distrugeţi-le 
complet. 


III 


— Acum, trebuie să conducem tot drumul până la Barcelona? 
întrebă Bronson. Ai putea măcar să-mi spui de ce. 

Erau în Nissan, ieşind din Livorno spre graniţa franceză. Avea 
să fie un drum lung, mai ales din cauză că Bronson era hotărât 
să conducă pe drumuri lăturalnice sau, cel puţin ori de câte ori 
ar fi fost posibil, pentru a evita orice obstacole. Erau mai mult 
de 20 de puncte de trecere a frontierei italo-franceze, iar 
Bronson ştia că poliţia italiană nu putea să fie prezentă în toate 
şi că se va axa pe autostrăzi şi drumuri principale. 

De fapt, nu era prea îngrijorat că ar putea fi oprit, deoarece 
nimeni nu ştia că acum conducea un Nissan. Poliţia îl va căuta 
într-un Renault Espace, iar maşina aia era ascunsă într-un colţ 
dintr-o parcare din San Cesareo. 

— Cam acum zece ani, răspunse Angela, după ce am început 
să lucrez la British Museum, am fost detaşată pentru 
douăsprezece luni în Barcelona, la Museu Egipti, unde am lucrat 
cu un tip pe nume Josep Puente. Era papirologul muzeului. 

— Asta ce înseamnă? 

— Papirologia este termenul generic pentru studiul textelor 
antice scrise pe diverse tipuri de materiale, cum ar fi 
pergament, velin - asta e piele de oaie sau de capră -, piele, 
pânză, bucăţi de lemn, tăblițe de ceară şi cioburi, cunoscute şi 
ca ostraca. Presupun că disciplina a devenit cunoscută ca 
papirologie, deoarece materialul cel mai obişnuit pe care se 
scria şi care a supravieţuit este papirusul. Josep Puente este un 
expert recunoscut în texte antice. 


— Bănuiesc că poate citi în latină. 

Angela încuviinţă. 

— Exact ca şi bietul Jeremy Goldman, dacă te specializezi în 
acest domeniu, sfârşeşti prin a avea cunoştinţe în majoritatea 
limbilor antice. Josep poate citi în latină, greacă, aramaică şi 
ebraică. 

Angela rămase tăcută şi Bronson se uită la ea. 

— Ce e? o întrebă. 

— Mai e un alt motiv pentru care vreau să merg acolo. 

— Da? 

— Nu ţi-am spus ce am citit pe sul pentru că pur şi simplu nu- 
mi vine să cred. Dar, dacă traducerea lui Josep Puente o să fie la 
fel, atunci muzeul este locul ideal în care să anunţăm 
descoperirea întregii lumi. El are credibilitatea şi experienţa 
necesare pentru a fi crezut, iar lucrul acesta e important, 
deoarece nu ai idee ce opoziţie vom avea de înfruntat când vom 
anunţa descoperirea. Bărbaţii cu mitraliere vor fi ultima noastră 
grijă. 

Bronson se uită din nou la ea. 

— Spune-mi ce crezi că scrie acolo, ceru el. 

Dar Angela clătină din cap. 

— Nu pot. S-ar putea să greşesc. De fapt, chiar sper că 
greşesc. Trebuie să aştepţi până ajungem la Barcelona. 


IV 


Antonio Carlotti nu era în cea mai bună dispoziţie. Şeful, 
Gregori Mandino, era preocupat de căutarea ridicolă a cuplului 
englez şi a relicvelor pe care aceştia reuşiseră să le găsească pe 
deal, lângă Piglio, dar toată treaba căzuse pe umerii lui Carlotti. 

El era omul care supraveghease monitorizarea internetului şi 
a căutărilor pe web. El era omul căruia Mandino îi ceruse să 
adune toate detaliile biografice ale lui Christopher Bronson şi 
ale Angelei Lewis pentru a ghici care va fi următoarea lor 
mişcare. Mandino doar cerea rezultate şi apoi îşi făcea planurile 
în funcţie de ele, de obicei, cu Rogan în remorcă. 

A denumi urmărirea pe care o făcea Mandino „hotărâtă” era 


prea puţin. Se părea că lăsa de-o parte toate celelalte 
responsabilităţi pe care le avea, iar acum, în calitate de capo de 
familie în Roma, avea multe alte lucruri pe care trebuia să le 
facă. Pentru Mandino, urmărirea devenise aproape personală, 
iar unul dintre lucrurile pe care Carlotti le învățase de când 
devenise membru al Cosei Nostra era să nu consideri niciodată 
că lucrurile sunt personale. 

Bodyguardul care fusese rănit pe proprietatea de lângă 
Ponticelli era un exemplu bun. Englezul, Bronson, sunase la 
ambulanţă şi apoi plecase din casă, iar bărbatul fusese dus la un 
spital de chirurgie din Roma. Pentru Carlotti, un bodyguard care 
a fost împuşcat nu era folositor. Îl ştia pe bodyguard, chiar îi 
plăcea de el. Dar eşuase la datorie şi asta era destul pentru el. 
Cei doi bărbaţi pe care Carlotti îi trimisese la spital îl uciseseră 
într-un mod murdar, dar rapid, înainte de a putea fi interogat 
corespunzător de carabinieri. Asta înţelegea Carlotti prin a nu te 
implica personal. 

Tocmai se întreba ce îi va zice lui Mandino la următoarea 
întâlnire când îi sună mobilul. 

— Carlotti. 

— Nu mă cunoşti, spuse vocea, dar avem o cunoştinţă 
comună. 

— Da, spuse italianul cu precauție. 

— Este vorba despre Codex. 

— Da? zise Carlotti din nou, acum cu mai multă siguranță. Cu 
ce pot să vă ajut? Colegul meu a plecat deja spre Barcelona. 

— Ştiu. El mi-a dat numărul dumneavoastră de telefon înainte 
de a pleca. Trebuie să ne întâlnim. Este foarte important pentru 
amândoi. 

— Foarte bine. Când şi unde? 

— Cafeneaua din Piazza Cavour, în treizeci de minute? 

— Voi fi acolo, spuse Carlotti şi închise telefonul. 

x 

— Cu ce vă pot ajuta, Eminenţă? întrebă Antonio Carlotti când 
Vertutti se aşeză cu greutate pe scaunul din faţa lui. 

— Cred că e vorba mai mult de cu ce te pot ajuta eu, spuse 
Vertutti. 


Se aplecă înainte şi îşi împreună mâinile sub bărbie. 

— Crezi în Dumnezeu, Carlotti? 

Carlotti se aşteptase la orice, dar nu la asta. 

— Bineînţeles. De ce întrebaţi? 

Vertutti continuă, ignorând întrebarea. 

— Şi crezi că papa este reprezentantul ales al lui Dumnezeu 
pe pământ? Şi că Isus Hristos a murit pentru păcatele noastre? 

— De fapt, mi-aţi pus trei întrebări, domnule cardinal. Dar 
răspunsul este acelaşi pentru toate trei: da. 

— Bine, zise Vertutti, pentru că ăsta este miezul problemei cu 
care mă confrunt. Gregori Mandino ar fi răspuns „nu”. Nu numai 
că e un om fără Dumnezeu, un ateu convins, dar e şi un opozant 
fanatic al Vaticanului, al Bisericii Catolice şi a tot ce reprezintă 
ele. 

Carlotti clătină din cap. 

— Îl ştiu pe Gregori de mulţi ani, Eminenţă. Credinţa lui 
personală nu-l va împiedica să-şi ducă la bun sfârşit sarcina. 

— Mi-ar plăcea să-ţi împărtăşesc încrederea. Cât de mult ştii 
despre cercetarea pe care o întreprinde? 

— De fapt, foarte puţin, răspunse Carlotti precaut. Am fost 
implicat în furnizarea de suport tehnic. 

— Dar eşti înlocuitorul lui? 

— Da. De asta aveţi numărul meu. 

Vertutti încuviinţă. 

— Lasă-mă să-ţi spun în ce suntem implicaţi. Aceasta este o 
căutare care a început în secolul al VIl-lea, odată cu papa 
Vitalian. O căutare care ar putea afecta însuşi viitorul Bisericii- 
Mamă. 

* 

— Acest Exomologesis ce e, mai exact? întrebă Carlotti după 
ce ascultă explicaţiile lui Vertutti despre Codexul Vitalian. 

— E un fals, dar este o poveste foarte convingătoare, explică 
Vertutti apucându-se să relateze o istorisire care era în 
întregime ficţiune şi pe care o inventase cu o seară înainte. E un 
document care urmăreşte să dovedească faptul că Isus nu a 
murit pe cruce. Acum, adăugă el cu un zâmbet, credinţa 
creştinilor adevăraţi este suficient de puternică pentru a 


respinge asemenea invenţii, iar Vaticanul poate demonstra 
eroarea documentului, dar simpla existenţă a acestui manuscris 
este suficientă pentru a isca dubii cu privire la religia noastră. 
Din cauza îndepărtării din ce în ce mai mari a oamenilor de 
biserică, pur şi simplu, nu ne putem permite ca aceste dubii să 
fie exprimate. 

Carlotti era confuz. 

— Dar am crezut că Gregori a recuperat FExomologesis. Am 
înţeles că era ascuns în casa de lângă Ponticelli. 

— Mandino l-a luat de acolo, dar am găsit un text adiţional în 
partea de jos a sulului. Spunea că există o copie a documentului 
împreună cu două tăblițe care dovedesc validitatea sulului. Ştim 
că aceste tăblițe, ca şi manuscrisul, sunt falsuri, dar nu ne 
putem permite ca al lor conţinut să devină public. Aceste trei 
relicve recent descoperite au fost furate de englezul Bronson şi 
de fosta lui soţie. 

Carlotti încă părea confuz. 

— Ştiu despre Bronson şi înţeleg ce spuneţi, dar să sperăm că 
Gregori va recupera obiectele când va ajunge la Barcelona. 

Acţionând conform instrucţiunilor lui Mandino, Carlotti făcuse 
verificări complete asupra trecutului lui Bronson şi al femeii 
Lewis. Singurul contact posibil pe care oricare din ei l-ar fi putut 
avea cu lumea academică din Europa era colaborarea anterioară 
a Angelei Lewis cu Josep Puente. De aceea, Carlotti ordonase ca 
doi dintre oamenii lui să supravegheze Museu Egipti din 
Barcelona, dându-le acestora descrieri detaliate despre 
înfăţişarea lui Bronson şi a lui Lewis, şi de aceea Mandino era 
acum în drum spre Spania. 

— Asta, zise Vertutti aplecându-se pentru a sublinia ideea, e 
ceea ce mă îngrijorează. Din nefericire, eu şi Mandino nu ne-am 
pus de acord cu privire la această chestiune şi mi-a spus că, de 
îndată ce va pune mâna pe relicve, le va face publice. N-am fost 
surprins de acest lucru, dacă mă gândesc la vederile lui 
religioase sau, mai degrabă, nereligioase, dar nu pare conştient 
de răul ireparabil pe care acţiunile lui îl pot face Bisericii. 

— Ce pot să fac? întrebă Carlotti. 

Vertutti se aplecă şi mai mult, vocea îi deveni mai joasă şi 


sugeră lucrul la care se gândea de trei zile. 
* 


Zece minute mai târziu, Vertutti îi strânse mâinile lui Carlotti 
şi se îndreptă înapoi spre Vatican. Mergând, îşi dădu seama că 
transpira puţin, iar asta nu era exclusiv din cauza căldurii 
blânde a acelei seri din Roma. 


V 


După ce Vertutti plecă, Antonio Carlotti mai rămase un timp 
pe gânduri. Se gândi că fusese o conversație foarte neobişnuită. 
Observase urme uşoare de transpiraţie pe fruntea lui Vertutti, în 
timp ce înaltul funcţionar bisericesc debita minciuni. Bineînţeles 
că afirmaţia lui Carlotti cum că nu făcuse decât să ofere 
suportul tehnic întregii operaţiunii fusese complet neadevărată: 
ştia despre FExomologesis la fel de multe ca şi Mandino. Dar 
ghicise că, dacă făcea pe prostul, avea o şansă mai mare să afle 
ce punea la cale Vertutti, iar decizia lui fusese pe deplin 
răsplătită. 

Tot ce avea de făcut acum era să se hotărască dacă să-i zică 
lui Mandino ce aflase - ceea ce era lucrul logic şi evident pe 
care trebuia să-l facă - şi să-l lase să se ocupe de Vertutti la 
întoarcerea lui în Roma sau să ia o altă decizie. Această decizie 
era exact ce voia Vertutti, dar i-ar fi adus şi lui un beneficiu. Era 
un pas mare şi, înainte de a acţiona, trebuia să fie sigur că-l 
poate face. 

În cele din urmă, îşi scoase mobilul şi îi dădu telefon unuia 
dintre cei mai de încredere oameni ai săi, având cu acesta o 
convorbire care cuprindea instrucţiuni foarte specifice, dar şi 
foarte neobişnuite. 


26 


I 


Cărând numai bagaje de mână, doi bărbați ieşiră din 
terminalul B al aeroportului din Barcelona şi se aşezară la coadă 
pentru un taxi. Numele din paşapoartele lor italiene erau 
Verrochio şi Perini şi erau aproape identici ca înfăţişare: înalţi şi 
bine făcuţi, purtând costume închise la culoare, ochelari de 
soare cu lentile negre, impenetrabile, care le ascundeau ochii. 
Când ajunseră în faţă, se urcară într-un taxi Mercedes negru cu 
galben, iar când şoferul porni, Perini îi dădu într-o spaniolă 
fluentă, dar cu accent puternic o adresă din partea de vest a 
oraşului. 

Când ajunseră la destinaţie, Perini se aplecă spre şofer. 

— Aşteaptă aici, te rog, spuse. Voi sta cam zece minute, iar 
apoi mergem în centru. 

Verrochio rămase în maşină, iar Perini ieşi, parcurse o 
distanţă scurtă pe stradă şi intră în holul unei clădiri cu 
apartamente. Verifică o bucăţică de hârtie pe care erau scrise 
câteva numere, apoi apăsă unul dintre butoanele interfonului. 
Luminiţele începură să pâlpâie intermitent şi el se uită fără să 
clipească în camera de luat vederi. După câteva secunde, 
încuietoarea electrică bâzâi, uşa se deschise şi Perini intră. 

Luă liftul până la etajul al şaptelea, străbătu un coridor scurt 
şi bătu la uşă. Auzi mişcare înăuntru şi fu conştient că un ochi 
nevăzut îl cerceta prin vizor. Uşa se deschise şi se trezi faţă în 
faţă cu un bărbat negricios, solid, îmbrăcat în blugi şi într-un 
tricou. 

— Tony m-a trimis, zise Perini în italiană. 

Omul îi făcu semn să intre şi închise uşa în urma lor. Îl 
conduse într-unul dintre dormitoare, deschise un dulap 
încorporat în perete şi scoase două casete grele, de piele 
neagră, pe care le puse pe pat. 

— Îţi pot oferi Waltheruri sau Glockuri, spuse deschizând 


brusc încuietorile ambelor casete. . 

Perini se aplecă să se uite la ele. Într-una din valize erau două 
semiautomate Walther PPK de nouă milimetri, iar în cealaltă 
două pistoale Glock 17 de acelaşi calibru. Ambele valize 
conţineau şi câte un încărcător de rezervă pentru fiecare pistol, 
două cutii de muniţie cu câte 50 de gloanţe Parabellum şi două 
portarme. 

Perini studie cu atenţie cele patru pistoale, apoi le puse înapoi 
în casete. 

— Voi lua Glockurile, zise în cele din urmă. 

— Nicio problemă. Veţi avea nevoie de ele numai o zi din câte 
mi s-a spus. 

— O zi, poate două, confirmă Perini. 

— Este suficientă muniţie? 

— Mai mult decât suficientă. 

— Bine. Sună-mă la numărul acesta când vrei să le returnezi. 

Omul îi întinse o bucăţică de hârtie. 

Perini o băgă în buzunar, apoi închise servieta cu pistoalele 
Glock în ea, îi strânse mâna bărbatului şi părăsi apartamentul. 

— Du-ne în Piaţa Mossen Jacint Verdaguer, îi ceru şoferului de 
taxi, aşezându-se înapoi în maşină. | 

Şoferul dădu afirmativ din cap. În câteva minute, taxiul se 
îndrepta pe Avinguda Diagonal spre centrul oraşului, drumul 
principal care împarte Barcelona în două. 

Când ajunseră în piaţă, Perini îl plăti pe şofer, dându-i şi un 
bacşiş modest, apoi cei doi bărbaţi coborâră din maşină şi 
aşteptară pe trotuar până când maşina dispăru în traficul rapid. 

Verrochio scoase o hartă a Barcelonei. 

— Trebuie să o luăm într-acolo, zise el arătând într-o anumită 
direcţie. 

Aşteptară la trecerea de pietoni să se schimbe culoarea 
semaforului, apoi  traversară bulevardul Diagonal şi se 
îndreptară spre sud, către Passeig de Sant Joan, înainte de a o 
coti la dreapta, pe Carrer de Valencia. 

— E bine, spuse Perini când ajunseră la intersecţia cu Carrer 
de Pau Claris. 

În colţ era o cafenea cu scaune şi mese în stradă. Se opriră şi 


se aşezară pe două scaune de unde aveau o vedere nestânjenită 
a intrării în Museu Egipti, care era pe partea cealaltă a străzii. 

Când apăru chelnerul, Verrochio îşi exersă catalana 
comandând două cafés amb llet şi mai multe feluri de produse 
de patiserie, apoi se pregătiră pentru ceea ce a avea să fie o 
aşteptare lungă. 

După ce cafelele şi mâncarea le fură aduse, Perini dădu din 
cap către colegul său. 

— Tu, primul. 

Verrochio traversă cafeneaua spre toaletă, cărând cu el 
servieta, şi se întoarse cam în cinci minute. Zece minute mai 
târziu sau chiar mai mult, Perini făcu exact acelaşi lucru. 

Oricine s-ar fi uitat mai de aproape ar fi observat că servieta 
era mai uşoară când Perini se aşeză din nou la masă. Asta 
pentru că acum era aproape goală, conţinând numai 40 şi ceva 
de cartuşe de nouă milimetri. Cele două pistoale Glock şi 
încărcătoarele de rezervă erau prinse în tocurile pe care cei doi 
bărbaţi le purtau acum pe sub haine. 

— Asta ar putea fi o pierdere totală de vreme, ştii, nu? spuse 
Verrochio, cu ochii invizibili în spatele ochelarilor de firmă. S-ar 
putea să nu apară niciodată. 

— Pe de altă parte, ar putea veni în următoarele zece minute, 
aşa că uită-te cu atenţie, replică Perini. 

Dar, după o oră, încordarea aşteptării fără niciun rezultat 
începu să-i copleşească pe amândoi. 

— O să citesc o oră, cât timp te uiţi tu. Apoi, facem schimb, 
OK? zise Perini. Şi să mai luăm ceva de băut data viitoare când 
trece chelnerul pe aici. 

— Îmi convine, răspunse Verrochio şi îşi mută scaunul puţin 
mai într-o parte, pentru a se asigura că are o vedere cât mai 
bună a intrării în muzeu. 


II 


Nu le-a fost uşor să ajungă la muzeu. Bronson era pentru 
prima dată în oraş şi, după ce ieşiră de pe străzile principale, se 
pierdură în labirintul de străzi cu sens unic. 


— Asta e, spuse Angela în cele din urmă, ridicând ochii de pe 
hartă pentru a verifica indicatoarele cu numele străzilor în timp 
ce Bronson lua o curbă. Asta e Carrer de Valencia. 

— În sfârşit, murmură Bronson. Măcar de-am găsi un loc unde 
să parcăm afurisita asta de maşină... 

Găsiră un loc într-o parcare supraetajată din apropierea 
muzeului şi traversară strada spre clădirea mică, de culoare alb- 
gri. Lui Bronson nu i se părea că arată ca un muzeu, deoarece 
îşi imaginase o clădire cu trepte de piatră şi coloane de 
marmură. În loc de asta, clădirea era de mărimea unei case şi 
nici măcar nu arăta ca o casă mare de oraş. Deasupra uşii duble 
de la intrare erau trei rânduri de ferestre în faţa cărora se aflau 
balcoane cu balustrade de metal. 

— Nu e foarte mare, nu? remarcă Bronson. 

— Nici nu s-a dorit să fie. E mic, un muzeu de specialitate, nu 
un loc uriaş, ca Victoria and Albert Museum sau Imperial War 
Museum. 

Plătiră o taxă de intrare de şase euro. Angela merse la 
recepţie şi îi zâmbi femeii de vârstă mijlocie care stătea în 
spatele biroului. 

— Vorbiţi engleza? întrebă ea. 

— Bineînţeles, răspunse recepţionera. Cu ce vă pot ajuta? 

— Aş dori să-l văd pe profesorul Puente. Numele meu e 
Angela Lewis şi sunt o fostă colegă. Este în muzeu? 

— Cred că da. Un moment. 

Formă un număr de telefon şi avu o conversaţie scurtă, dar 
rapidă, în spaniolă. 

— Îşi aduce aminte de dumneavoastră, spuse ea cu un 
zâmbet, punând receptorul în furcă. Lucrează sus, la primul etaj, 
în sala Dioses de Egipto, dacă vreţi să vă duceti direct acolo. 

— Mulţumesc, zise Angela, şi o luară în sus pe scări. 

Când ajunseră la etajul întâi, văzură un bărbat scund, cu părul 
negru şi tenul închis la culoare, care venea spre ei cu braţele 
larg deschise, într-un gest de bun venit. 

— Angela! strigă el şi o îmbrăţişă. Te-ai întors la mine, 
floricica mea engleză! 

— Bună, Josep, rosti Angela zâmbind în timp ce se elibera din 


strânsoare. 

Puente se dădu înapoi şi îi întinse mâna lui Bronson, cu 
mişcări bruşte, ca de pasăre. 

— Iartă-mă, spuse el cu un accent greu de distins, dar mi-a 
fost dor de Angela. Sunt Josep Puente. 

— Chris Bronson. 

— Ah. Puente se dădu înapoi, cu un licăr în ochi, mutându-şi 
privirea de la unul la altul. Dar credeam că voi doi... 

— Ai dreptate, zise Angela suspinând şi uitându-se la Bronson. 
Am fost căsătoriţi, apoi am divorţat şi nu am nici cea mai vagă 
idee ce suntem acum. Dar avem nevoie de ajutorul tău. 

— Ajutorul meu ar putea avea vreo legătură cu bagajul ală 
negru pe care îl cari, Chris? întrebă Puente. 

— Cum de ţi-ai dat seama? întrebă Bronson, în ochi citindu-i- 
se uimirea. 

— Nu e dificil să-ţi dai seama. Majoritatea oamenilor nu cară 
bagaje când fac turul unui muzeu. Am observat că nu i-ai dat 
drumul din mână şi ai fost foarte atent să nu-l loveşti de ceva. 
Deci, ce este înăuntru e fragil şi probabil valoros şi aveţi nevoie 
de o părere despre acest ceva. Ce mi-aţi adus să văd? 

Faţa Angelei se întunecă pentru o clipă. 

— Nu simt sigură. Trebuie să-ţi explicăm succesiunea 
evenimentelor înainte de a-ţi arăta ce-i înăuntru. Putem merge 
la tine în birou sau într-un loc discret? 

— Biroul meu nu e mai mare decât atunci când ai fost aici 
ultima oară. Am o idee mai bună. Să mergem la subsol. E o 
grămadă de spaţiu în bibliotecă. 

Angela îşi aminti că subsolul de la Museu Egipti găzduia 
sediul bibliotecii particulare create de fondatorul muzeului, Jordi 
Clos. Îi povesti lui Chris despre asta în vreme ce mergeau prin 
încăperile moderne, deschise publicului, în care coloanele albe, 
pătrate şi balustradele din inox contrastau cu frumuseţea 
clasică, nemuritoare, a exponatelor vechi de 3000 de ani. 

Puente îi conduse în jos pe scări, trecu de semnul „Accesul 
interzis” şi intră în bibliotecă. 

— Acum, spuse el, după ce se aşezară, povestiţi-mi totul 
despre ce aţi adus. 


— Chris a fost implicat în povestea asta de la bun început, aşa 
că e probabil mai bine dacă-ţi explică el ce s-a întâmplat. 

Bronson  încuviinţă şi începu cu începutul, povestindu-i 
spaniolului cum Jackie Hampton murise în împrejurări 
misterioase în casa de lângă Ponticelli, despre excursia lui în 
Italia cu Mark şi despre ce se întâmplase când erau acolo, şi 
despre evenimentele ulterioare din Marea Britanie. 

— Esenţa acestei saga pare să fie existenţa celor două pietre 
inscripţionate. Până când constructorii din casa familiei 
Hampton nu au descoperit inscripţia latinească... 

— HIC VANIDICI LATITANI, interveni Angela. 

— „Aici odihnesc cei mincinoşi”, traduse Puente imediat. 

— Exact, continuă Bronson. Până când constructorii nu au dat 
la o parte tencuiala de pe zidul de deasupra şemineului, nimeni 
nu a fost interesat de casa aia şi de ceea ce se afla în ea. Dar 
imediat după ce Jackie a început să caute pe internet traducerea 
acestei inscripţii, ei bine... ştiţi restul. 

Încă nu-i plăcea să se gândească la felul în care muriseră 
Jackie şi Mark. 

Îi relată cum Angela descifrase înţelesul celei de-a doua 
inscripţii în occitană şi cum descoperiseră skyphos-ul şi sulul de 
sub podea. 

— Şi mi le-aţi adus să mă uit la ele? întrebă Puente 
nerăbdător. 

Bronson clătină din cap şi îi spuse cum sulul le fusese luat de 
cei doi italieni. Îi explică, de asemenea, că şeful italienilor 
pretinsese că era din secolul I d.Hr. Şi că el conţinea un secret 
pe care Biserica voia să-l ţină ascuns. 

— Deci dacă nu aveţi sulul, atunci ce aveţi? întrebă Puente. 

— Nu am terminat încă, zise Bronson. 

Îi povesti cum Angela examinase skyphos-ul şi cum îşi dăduse 
seama că era o reproducere şi cum ghicise că modelul de pe vas 
era mai mult decât un element decorativ abstract. Apoi, îi relată 
descoperirea mormântului antic de pe dealurile de lângă Piglio 
şi ce găsiseră în el. 

— Două cadavre? îl întrerupse Puente. 

— Da, răspunse Bronson. Putem să-ţi arătăm fotografiile pe 


care le-am făcut în interiorul mormântului. Cred că unul din 
cadavre a fost decapitat, iar celălalt crucificat. Deasupra intrării 
în peşteră erau inscripţionate literele „H V L”. Am presupus că 
însemnă: HIC VANIDICI LATITANT. 

Puente căzu pe gânduri. 

— De ce eşti aşa de sigur că au murit în acest fel? întrebă el în 
cele din urmă. 

— La scheletul mai mare, una dintre vertebrele de la gât era 
tăiată în două. Ca ofiţer de poliţie, ştiu că vertebrele sunt foarte 
rezistente, aşa că nu mă pot gândi la nicio altă împrejurare în 
care oasele astea s-ar putea rupe în acest fel după moarte. 
Decapitarea este singura explicaţie care are sens. 

— Şi al doilea cadavru? 

— În cazul lui a fost uşor. Oasele celor două călcâie încă erau 
ţintuite împreună de rămăşiţele unui cui gros şi erau urme de 
metal ruginit pe ambele încheieturi. 

Puente părea şocat. 

— Eşti sigur? 

— Am poze ca să dovedesc, îi reaminti Bronson, şi putem găsi 
cu uşurinţă mormântul, asta dacă italienii nu l-au aruncat în aer. 

— Mai aveţi obiectele pe care le-aţi scos din peşteră? întrebă 
Puente cu un tremur clar în voce. 

— Sunt două tăblițe şi un manuscris, spuse Angela, iar 
Bronson deschise geanta de piele şi începu să desfacă pachetul 
care conţinea relicvele. 

— Tăbliţele sunt sigilate, dar m-am uitat la sul. Acesta e 
motivul pentru care le-am adus la tine. Pur şi simplu, nu-mi vine 
să cred ce am citit. 

În timp ce Puente îşi punea o pereche de mănuşi albe, subţiri, 
de bumbac, Bronson aşeză pe birou ultima piesă din pachet. 

În momentul în care relicvele fură dezvelite, papirologul 
începu să respire mai repede. 

— Dumnezeule, murmură, sunt într-o stare excelentă. Cele 
mai bune pe care le-am văzut vreodată. 

Puse pe masă o foaie mare de hârtie groasă şi aranjă de 
fiecare parte a ei câteva lămpi. Luă una din tăblițe şi o puse 
reverenţios în mijlocul mesei, aplecându-se peste ea cu o lupă 


luminată. 

— M-am gândit că ăsta ar putea fi sigiliul imperial al lui Nero, 
sugeră Angela şi Puente aprobă. 

— Ai întru totul dreptate, chiar este. Asta o face să fie foarte 
rară şi extrem de valoroasă. 

Se uită la Angela. 

— N-ai idee ce conţine? 

— Nu. M-am uitat numai la sul. 

— Foarte bine. O parte din linum s-a descompus, aşa că pot să 
îndepărtez bucăţile de fir fără să stric sigiliul. 

— Este foarte urgent, profesore, interveni Bronson. 

— Ar trebui să ştii că o examinare corectă a unor relicve ca 
astea poate dura luni sau chiar ani, zise Puente, dar, cu 
siguranţă, pot să fac nişte cercetări vizuale rapide. 

Descuie un seif cu climatizare din spatele mesei şi scoase trei 
cutii care conţineau tăblițe şi suluri, apoi alte două cu fragmente 
de papirusuri. După aceea, puse sulul şi cea de-a doua tăbliță pe 
hârtia groasă, alese din cutii patru tăblițe şi vreo două suluri şi 
le aşeză şi pe acestea pe hârtie. 

— Paleografia comparativă este o ştiinţă foarte complexă şi 
meticuloasă, dar o comparaţie rapidă cu aceste artefacte datate 
ar putea duce la stabilirea unei perioade probabile. 

Cinci minute mai târziu, îşi ridică ochii. 

— Acest sul e foarte vechi, probabil din secolul I după Hristos, 
iar tăbliţele par cam din aceeaşi perioadă. Voi şti mai sigur după 
ce le voi deschide şi voi afla ce conţin. 

Se duse la un dulap şi se întoarse la masă cu un aparat de 
fotografiat. Poză prima tăbliță de câteva ori, apoi îndepărtă cu 
atenţie tot firul de siguranţă, punând bucăţile din el lângă 
artefact. Încet şi cu mare grijă, deschise tăbliţa. Înainte de orice 
altceva, făcu fotografii. 

Bronson se aplecă pentru a privi relicva, dar rezultatul fu 
dezamăgitor. Cele două suprafeţe acoperite cu ceară arătau ca 
nişte straturi de vopsea de culoarea noroiului, acoperite de o 
scriere decolorată. 

Dar chipul lui Puente se lumină când citi rapid, cu nerăbdare, 
tăbliţa. 


— Ce e? întrebă Angela. 

Spaniolul se uită la ea, apoi îşi reluă cercetarea tăbliţei. 

— Aşa cum am spus, ar putea dura ani până să fiu sigur de 
vechimea sau de autenticitatea ei, dar mi se pare o relicvă din 
secolul I. Pare un codex de accepti et expensi, cu alte cuvinte 
ceea ce romanii denumeau înregistrările lor de plăţi şi cheltuieli. 
Un fel de registru contabil, adăugă el. 

— Asta e tot? întrebă Bronson simțind un fior de dezamăgire. 

Puente clătină din cap, cu ochii plini de entuziasm. 

— De obicei, un registru te plictiseşte când îl citeşti, dar 
acesta e diferit. Pare să fie o listă de plăţi foarte substanţiale 
făcute de însuşi împăratul Nero către doi bărbaţi, pe o perioadă 
de câţiva ani. Primitorii nu sunt numiţi, dar au semnat cu 
inițialele pentru fiecare sumă. Iniţialele pe care le folosesc sunt 
„SBJ” şi „SQVET”. Vă zic ceva? 

Bronson clătină din cap, dar Angela încuviinţă, palidă Ia faţă. 

— Asta vroiam să te întreb. Cred că SBJ a fost Simon ben 
Jonah şi SQVET a fost Saul quisnam venit ex Tarsus, adică Saul 
care a venit din Tarsus. 

— Care e mai bine cunoscut în zilele noastre ca Sfântul Pavel, 
remarcă Puente. 

— Stai puţin, îl întrerupse Bronson, italianul ne-a spus că sulul 
pe care l-am găsit a fost scris de cineva care se semna SQVET. 
Vrei să zici că era Sfântul Pavel? 

— Eu... eu cred că da, răspunse Angela palidă. 

— Şi cine e Simon ben Jonas? 

— Ei bine, spuse ea ezitând, ar putea fi Sfântul Petru. 

Se întoarse către Puente. 

— E adevărat? 

— E dificil de spus cu siguranţă, răspunse Puente. 

Bronson observă că îi tremurau mâinile. 

— Toate cele trei relicve ar putea fi falsuri. Falsuri foarte 
vechi, foarte bune, din secolul I, dar totuşi falsuri. Însă, dacă 
sunt adevărate, ar putea să aibă o legătură directă cu scheletele 
din peşteră. 

— Cum? întrebă Bronson. 

— Ai găsit două cadavre, unul decapitat, celălalt crucificat. 


Istoria foarte timpurie a creştinătăţii este incompletă şi 
contradictorie şi se ştiu puţine despre soarta unor sfinţi din 
acele timpuri. Totuşi, se crede că Sfântul Petru a fost martirizat 
în Roma de către Nero, în 63 după Hristos. Data nu e sigură, dar 
se crede că a murit crucificat invers, cu capul în jos, din câte se 
pare, deoarece nu se simţea demn să aibă aceeaşi poziţie pe 
cruce ca Isus. 

— Dar până şi eu ştiu că oasele Sfântului Petru au fost găsite 
la Roma, îl întrerupse Bronson. 

Puente zâmbi scurt. 

— Ceea ce ştiu oamenii e adesea foarte diferit de adevăr. Dar 
ai dreptate. Rămăşiţele Sfântului Petru au fost găsite la Roma. 
De fapt, de două ori. În 1950, Vaticanul a anunţat că au fost 
găsite oase sub altarul bazilicii Sfântul Petru şi că le-au 
identificat ca fiind ale Sfântului Petru. Dar, mai târziu, patologii 
au considerat rămăşiţele ca aparţinând scheletelor a doi oameni 
diferiţi, unul mult mai tânăr decât celălalt, alături de oasele unei 
femei, ale unui câine, ale unui pui şi ale unui cal. Ai putea să 
crezi că, după o gafă atât de stânjenitoare, Vaticanul ar fi fost 
mai atent cu astfel de afirmaţii, dar, câţiva ani mai târziu, au 
fost găsite alte oseminte, mai mult sau mai puţin în aceeaşi 
zonă. 

Acestea au fost de asemenea considerate ca fiind rămăşiţele 
pământeşti ale Sfântului Petru. Apoi, un alt mormânt de-al lui a 
fost descoperit la Ierusalim. Ideea e că nimeni nu ştie prea 
multe despre Sfântul Petru, pentru că apare numai în paginile 
Noului Testament şi pentru că nu există scrieri contemporane 
lui în care să fie menţionat. In ciuda acestui lucru, în general, 
Sfântul Petru este considerat de Biserica Catolică Romană ca 
fiind primul papă. A fost fiul unui bărbat numit Iona sau Jonah şi 
de aici numele biblic de Simon de Jonah sau Simon bar Jonah, 
dar era cunoscut şi ca Petru, Simion, Simion Petru, Cepha, 
Kepha şi câteodată „pescarul” sau „pescarul oamenilor”. 

Puente se uită la Angela şi la Chris cu seriozitate. 

— De fapt, nimeni nu ştie dacă Sfântul Petru a trăit vreodată. 
Şi, dacă a trăit, nimeni nu ştie unde a fost înmormântat sau dacă 
rămăşiţele lui mai există. 


Îşi desfăcu larg mâinile. 
— Până în zilele noastre, cel puţin. 

I 


În cafeneaua din stradă, Verrochio îi dădu un ghiont colegului 
său şi îi arătă cum Gregori Mandino ieşea dintr-o maşină, în 
partea de nord a străzii Carrer de Valencia. 

— Era şi timpul, spuse Perini. 

Se ridică, aruncă pe masă o bancnotă de zece euro pentru a 
plăti ultimele băuturi şi plecă din cafenea. 

— Ei bine? întrebă Mandino când Perini ajunse lângă el. 

— Amândoi sunt în muzeu, răspunse acesta. Au ajuns acum 
trei sferturi de oră. Bronson căra o geantă neagră de piele. 

Cei patru bărbaţi traversară strada şi intrară împreună în 
muzeu. 

x 

— Deci ceea ce tu şi Angela ziceţi este că am găsit de fapt 
locul de odihnă al Sfântului Petru şi că unul din schelete, cel 
care a fost crucificat, este al lui. Corect? 

Puente dădu din cap neajutorat la întrebarea lui Bronson. 

— Sunt catolic şi am acceptat întotdeauna învăţăturile 
Bisericii. Ştiu că au existat confuzii cu privire la oasele 
descoperite la Roma, dar am presupus mereu că oasele 
apostolului, dacă ele încă există, vor fi găsite undeva în oraş. 

Se uită la tăbliță, apoi ridică din nou ochii spre Bronson. 

— Acum, nu mai sunt aşa de sigur. 

— Deci, ăsta e secretul, minciuna? întrebă Bronson. Asta a 
vrut să spună italianul? Că oasele Sfântului Petru nu au fost 
îngropate nicăieri în Roma? 

— Nu, răspunse Puente. Pentru Biserică nu este importantă 
nici existenţa, nici locaţia oaselor. Cred că italianul vorbea 
despre altceva. 

— Ce zici de al doilea cadavru? întrebă Bronson. Sper că nu ai 
de gând să-mi spui că e Sfântul Pavel. 

— Este posibil, ca să nu zic mai mult. Din nou, nu se ştie când 


a murit cu exactitate, dar e aproape sigur că a fost executat din 
ordinele lui Nero, în 64 sau 67 după Hristos. 

— Pavel a fost cetăţean al Romei, adăugă Angela, aşa că nu 
putea fi crucificat. Decapitarea ar fi fost alegerea evidentă, iar 
asta înseamnă că se potriveşte cu cadavrele pe care le-am găsit. 

— Dar de ce i-ar fi plătit Nero pe aceşti doi oameni? Şi de ce 
ar fi poruncit să fie omorâţi? 

— Asta e esenţa problemei, spuse Puente. Poate că a doua 
tăbliță sau sulul ne vor furniza nişte răspunsuri. 

Închise cu grijă prima tăbliță şi o puse împreună cu bucăţile 
de linum într-o cutie de carton de pe masă. Luă cea de-a doua 
tăbliță şi o deschise la fel ca pe prima, făcând din nou fotografii 
la fiecare etapă. 

— Asta, zise el când relicva fu deschisă pe masă în faţa lui, e 
diferită. Asta pare a fi un ordin confidenţial dat de însuşi Nero, 
prin care-i dădea instrucţiuni exacte unei persoane pe nume 
Saul din Taurus, cunoscut uneori şi sub numele de „Evreul din 
Cilicia”. Este semnat SQVET, aşa că putem presupune că Pavel a 
acceptat sarcina. 

Puente se lăsă pe spate în scaun şi îşi frecă faţa cu mâinile. 

— Este de necrezut, şopti el. 

— Uită-te la sul, Josep, sugeră Angela calmă. Asta mă sperie. 

Puente dădu tăbliţa la o parte, luă sulul şi îl desfăcu cu 
atenţie. Trecu lupa peste text şi începu traducerea. 

Când termină, se uită la Angela, iar chipul lui era la fel de 
palid ca al ei. 

— Ce crezi că înseamnă asta? întrebă el. 

— Am citit numai câteva rânduri, dar se referă la „mormântul 
creştinătăţii” care conţine oasele „celui botezat” şi ale 
„pescarului”. 

Puente aprobă din cap. 

— Sulul ăsta pare să fi fost scris de un roman pe nume Marcus 
Asinius Marcellus. 

— Am dedus că lucra ca agent al lui Nero în anumite 
operaţiuni secrete, spuse Bronson. 

— Exact, răspunse Puente. Din ce am citit aici, mi se pare că a 
fost forţat de împărat să acţioneze... 


— Are sens, îl întrerupse Bronson. Credem că Nero l-a salvat 
de la execuţie atunci când a fost implicat în falsificarea unui 
testament. 

— Conform manuscrisului, spuse Puente cu o voce care era 
departe de a fi echilibrată, autorul stipulează explicit că tot ceea 
ce noi numim astăzi creştinism era o scamatorie, nimic altceva 
decât un cult inventat de Nero ca să servească scopurilor 
proprii, bazat pe nişte minciuni, şi că aceşti doi bărbaţi - Sfântul 
Petru şi Sfântul Pavel - erau plătiţi de romani. 


II 


— Verifică toată clădirea, îi ordonă Mandino lui Rogan. Începe 
cu terasa de pe acoperiş şi mergi în jos. O să rămân la parter în 
cazul în care sunt undeva pe aici. Când îi vezi pe Bronson şi pe 
Lewis, lasă-i pe Verrochio şi pe Perini să se ocupe de ei, iar tu 
vino să-mi raportezi. 

— Am înţeles. 

Rogan plecă spre terasa pustie de pe acoperiş şi cobori, 
verificând fiecare etaj cu atenţie. 

— Nici urmă de ei, capo, raportă când se întoarse la parter. Ar 
fi putut să se strecoare cumva? 

— Nu pe ieşirea din faţă, răspunse Perini. Ne-am uitat 
amândoi cu atenţie. Sigur nu au ieşit. 

— Muzeul are şi un subsol cu o bibliotecă particulară, le spuse 
Mandino, verificând pliantul cu informaţii despre muzeu. E pe 
aici, în jos. Să mergem! 

Era aproape ora închiderii când Mandino porni spre intrarea 
în subsol. În vreme ce se apropiau, văzură un paznic venind spre 
ei, ridicând mâna ca să-i oprească. 

— Ocupă-te de el, Perini, şopti Mandino când bărbatul se 
apropie, dar fa-o în linişte, apoi încuie uşile. Nu vreau niciun fel 
de întreruperi. 

Perini îşi scoase pistolul şi îl înfipse în stomacul bărbatului. 

— Verrochio, zise Mandino răsucindu-se, ia-l pe recepţioner. 
Rogan, asigură magazinul. 

Sub ameninţarea tăcută a Glockului lui Perini, gardianul se 


îndreptă spre uşile principale pe care le încuie. Verrochio îl 
escortă pe recepţionist până în magazin, prezenţa pistolului 
asigurând o cooperare tăcută. Doi vizitatori târzii şi vânzătorul 
de la magazin stăteau în picioare, tremurând cu mâinile în aer în 
spatele magazinului, în timp ce Rogan le asigura spatele 
complicilor lui. Perini aduse nişte cabluri de plastic pe care i le 
dădu lui Verrochio care îi legă pe cei cinci oameni cu nişte 
mişcări de expert, făcându-i să stea întinşi pe podea, după care 
le imobiliza mâinile şi picioarele. 

— Nu prea sunt bani în casă, spuse vânzătorul cu voce 
tremurândă. 

— Nu suntem interesaţi de încasări, îi răspunse Perini. Taci 
din gură - asta înseamnă să nu tipi după ajutor - şi nu veţi fi 
răniţi. Dacă vreunul dintre voi ţipă, îl împuşc. Şi nu-mi pasă cine 
va fi rănit. Aţi înţeles? 

Toţi cei cinci aprobară convingător din cap. 

* 


Josep Puente se mândrise întotdeauna cu credința sa. Era 
născut şi crescut ca un catolic de rit roman. Se ducea la mesă în 
fiecare duminică. Dar ceea ce citise în după-amiaza aceea pe 
cele două tăblițe şi pe sul îi întorsese pe dos întreaga lume. 
Habar nu avea ce trebuia să facă. Tot ce ştia era că acele trei 
obiecte - indiferent dacă erau falsuri elaborate şi convingătoare 
sau relicve adevărate - erau probabil cele mai importante 
documente antice pe care el sau oricine altcineva le citise 
vreodată. 

Niciunul dintre ei nu dădu prea mare atenţie sunetului de paşi 
care se apropiau. Apoi intră un bărbat flancat de alţi trei, fiecare 
cu câte un pistol în mână. 

— Lewis, ne întâlnim din nou, rosti Mandino, iar vocea sa 
sfâşie liniştea care se lăsase. Unde e Bronson? 

Nimeni nu spuse nimic vreme de câteva secunde. Angela şi 
Puente stăteau faţă în faţă la masă, cu tăbliţele şi sulul în faţa 
lor. 

Bronson nu era în raza lor vizuală, deoarece umbla printre 
rafturile bibliotecii. În momentul în care îl auzi pe Mandino 
vorbind, scoase Browningul şi se furişă înapoi spre mijlocul 


camerei. 

Aruncă o privire rapidă prin bibliotecă, ca să verifice locul 
exact în care se aflau cei patru intruşi. Doi trăgători îl văzură, 
dar, înainte ca ei să poată reacţiona, el ridică piedica armei 

— Sunetul metalic auzindu-se nefiresc de puternic în liniştea 
mormântală a camerei - şi-l înşfacă pe Mandino de guler cu 
mâna stângă, punându-i ţeava pistolului la cap cu fermitate. 
Fără să ezite, Bronson îl trase înapoi, îndepărtându-l de colegii 
lui înarmaţi. 

— E timpul, spuse Bronson, să aflăm ce dracu' se petrece, 
începând cu motivul pentru care eşti aici, Mandino. 

Simţi surprinderea acestuia. 

— Da, ştiu exact cine eşti. Zi-le oamenilor tăi să lase 
pistoalele, dacă nu, familia din Roma a Cosa Nostra va căuta un 
capofamiglia nou. 

— Bănuiesc că bodyguardul ţi-a spus. 

Vocea lui Mandino era surprinzător de calmă. 

— Lăsaţi armele, le ceru oamenilor săi, apoi întoarse uşor 
capul spre Bronson. Îţi voi zice ce ştiu, dar ne va lua ceva timp. 

— Nu mă grăbesc. Angela, poţi să aduci nişte scaune aici? 
Pune-le unul lângă altul, spate în spate. 

Bronson îl împinse pe Mandino pe scaunul din faţă şi el se 
aşeză pe cel din spate, sprijinindu-şi ţeava armei de spătarul 
scaunului, astfel încât să atingă gâtul prizonierului. Rogan şi 
ceilalţi doi bărbaţi se aşezară între Mandino şi masa la care 
stăteau Angela şi Puente. 

— Povestea începe, spuse Mandino, în Roma secolului I, dar 
implicarea Vaticanului s-a produs abia în secolul al VII-lea. N-am 
nimic de-a face cu Biserica, dar organizaţia mea, Cosa Nostra, a 
fost contractată să rezolve problema asta în beneficiul ei. Mafia 
şi Vaticanul sunt două dintre cele mai longevive organizaţii din 
Italia şi am avut întotdeauna o colaborare reciproc avantajoasă. 

— Oare de ce nu mi se pare surprinzător? murmură Bronson. 

— În secolul I după Hristos, romanii s-au luptat cu evreii zeci 
de ani, iar campaniile militare nesfârşite slăbeau imperiul, în loc 
să înceapă o ofensivă militară masivă, împăratul Nero a hotărât 
să creeze o religie nouă, bazată pe unul dintre zecile de Mesia 


care hoinăreau pe vremea aceea în Orientul Mijlociu. A ales ca 
agent plătit un cetăţean roman pe nume Saul din Tarsus. 
Împreună au hotărât că soluţia ideală era un profet mărunt şi un 
Mesia autoproclamat pe nume Isus, care murise neştiut, undeva 
prin Europa, cu câţiva ani mai devreme, după atragerea unei 
mici mulţimi de adepţi. Nero şi Saul au scornit un plan care i-ar 
fi permis lui Saul să deturneze religia nou creată în scopuri 
proprii. Saul ar fi dobândit la început reputaţia de prigonitor al 
creştinilor, pe măsură ce adepţii lui Isus deveneau cunoscuţi, iar 
apoi ar fi suferit o „revelaţie” spirituală care l-ar fi transformat 
din prigonitor în apostol. Asta i-ar fi permis lui Saul să capete o 
poziţie de putere şi conducere, iar atunci şi-ar fi îndrumat 
adepţii, mai ales evrei, bineînţeles, în sensul unei cooperări 
paşnice cu forţele romane de ocupaţie. Le-ar fi spus „să întoarcă 
şi celălalt obraz”, „cedaţi în faţa lui Cezar” şi altele. Pentru a 
obţine toate astea destul de repede, Saul avea nevoie să-l 
implice pe Isus în mult mai multe decât fusese capabil să facă în 
viaţa reală. A hotărât că soluţia cea mai bună era să-l înfăţişeze 
ca pe fiul lui Dumnezeu. A scornit mai multe poveşti despre el, 
începând cu naşterea din Fecioară şi terminând cu sculatul din 
morţi, şi a proclamat toate astea ca adevărul absolut. Ca să îl 
ajute să împrăştie cuvântul, a recrutat un om pe nume Simon 
ben Jonah, un tip slab de înger şi credul, care îl cunoscuse 
personal pe Isus, dar care îl considerase pe acesta nimic altceva 
decât un profet obişnuit. Simon, care mai târziu a devenit mult 
mai cunoscut ca Sfântul Petru, a intrat şi el în combinaţia cu 
Nero, dar, spre sfârşitul vieţii, a început să creadă în propriile 
poveşti. Mai târziu li s-a alăturat un al treilea bărbat, Iosif, fiul 
lui Matthias, mai cunoscut sub numele de Flavius Josephus, dar 
care, din câte ştim, era un credincios adevărat. Toţi trei au 
predicat versiunea evenimentelor creată de Saul, încercând să 
recruteze evrei care, datorită învățăturilor lor ca „discipoli” ai 
lui Isus, deveniseră oameni iubitori de pace care nu mai voiau să 
se lupte cu romanii. 

— Pe bune, încerci să ne zici că Nero a fondat creştinismul ca 
nimic altceva decât un instrument pentru a-i controla pe evrei? 
şopti Angela. 


— E exact ce vă spun. În secolul al VIl-lea, papa Vitalian a 
găsit o ciornă a unui discurs pe care Nero nu l-a ţinut niciodată 
în Senatul roman. Explica în detaliu exact cum a apărut 
creştinismul, specificând că a fost o idee sugerată de însuşi 
Nero. Papa Vitalian a fost îngrozit de ceea ce a citit şi a început 
o cercetare care a durat toată viaţa, căutând alte documente 
care ar fi putut susţine sau nu - ceea ce el şi spera - pretenţia 
asta oribilă. 

— Şi a găsit ceva, sugeră Bronson. 

— Exact. Într-o grămadă de texte antice necatalogate, a găsit 
un sul care s-a dovedit a fi o copie a ceea ce oamenii Vaticanului 
au început să numească Exomologesis. Numele pe care Vitalian i 
l-a dat documentului a fost FExomologesis de assectator mendax, 
care se traduce prin „Confesiunea păcatului de către discipolul 
fals”. Documentul era o recunoaştere a faptului că declaraţiile 
lui Nero erau adevărate şi fusese scris de mână de către Saul. 

— Dumnezeule! Şi ce a făcut Vitalian? întrebă Angela. 

— Exact ceea ce a făcut Biserica de atunci încoace: a ascuns 
dovezile. A pregătit un document cunoscut acum sub numele de 
Codexul Vitalian, în care a explicat ce descoperise şi în care a 
inclus o copie după Exomologesis. Codexul a cuprins şi o altă 
informaţie din ciorna discursului lui Nero: se spunea că 
trupurile lui Saul şi Simon ben Jonah au fost îngropate într-un 
loc secret pe care Vitalian îl numea „Mormântul creştinismului”. 
A lăsat instrucţiuni ca acest Codex să fie arătat fiecărui papă 
nou, precum şi unui număr redus de oficiali înalţi ai Vaticanului 
aleşi cu grijă. 

Dar Exomologesis pe care îl găsise Vitalian era în mod evident 
o copie pregătită special pentru Nero, o notă din document fiind 
dovada acestui fapt. Papa a răscolit arhivele Vaticanului şi orice 
altă sursă de documente la care a avut acces, dar nu a reuşit să 
dea de urma sulului original. A fost începută o căutare a acestei 
relicve, iar această căutare nu s-a mai oprit de atunci. Vitalian a 
ordonat ca Exomologesis să fie distrus în momentul în care va fi 
găsit, pentru binele etern al Bisericii. 

Incepând cu secolul al VIl-lea şi până în prezent, fiecare papă 
a fost iniţiat în secretul acestui Fxomologesis în primele patru 


săptămâni de la urcarea pe scaunul papal, dar numai un singur 
papă a pomenit despre el şi despre puterea pe care o are. La 
începutul secolului al XVI-lea, Leo al X-lea, un membru al 
familiei Medici, care a stat pe scaunul papal din 1513 până în 
1521, a făcut o declaraţie oarecum enigmatică: „Acest mit al lui 
Isus ne-a servit bine”. Această declaraţie a fost subiect de 
speculaţii de cinci sute de ani încoace. 

Codexul Vitalian este păstrat în Penitenciarul apostolic - cel 
mai sigur depozit de documente din tot Vaticanul -, într-un seif 
dintr-o cameră încuiată din interiorul altei camere încuiate. 
Responsabilul oficial pentru acest document este prefectul 
Congregaţiei pentru doctrina credinţei. El are relicva în custodie 
şi, în mod normal, doar câţiva cardinali seniori aleşi cu grijă din 
acea congregaţie ştiu de existenţa ei. 

— Ce cred ei că s-a întâmplat cu manuscrisul original? întrebă 
Bronson. 

— Oficialii superiori de la Vatican cred că Exomologesis şi 
piatra inscripționată de Marcellus au dispărut în haosul care a 
urmat expulzării lui Nero din Roma şi au trecut pe la diverse 
persoane necunoscute până au ajuns în posesia catarilor. Sulul 
şi piatra au devenit ulterior cele mai importante obiecte din aşa- 
numita „comoară” a catarilor scoasă din Montsegur în 1244, în 
timpul cruciadei albigensiene. De atunci şi până când un cuplu 
englez pe nume Hampton a început să restaureze casa pe care o 
cumpăraseră în Italia, atât sulul, cât şi piatra se credea că 
dispăruseră complet pur şi simplu. 

Bronson trase aer în piept. Deci acesta era motivul pentru 
care femeia pe care o iubise cel mai mult şi cel mai bun prieten 
al său muriseră. Fără îndoială, povestea conţinea un sâmbure de 
adevăr şi furniza răspunsuri concludente la aproape toate 
întrebările. Dar mai era o problemă evidentă pe care Mandino 
evitase să o menţioneze. 

— Cum ai ştiut de mormântul de pe deal? 

— Era un post scriptum în originalul Exomologesis, sulul care 
fusese ascuns în skyphos. Acesta spunea că două tăblițe - 
relicve care ar confirma ceea ce conţine FExomologesis - şi un alt 
manuscris fuseseră îngropate împreună cu cele două cadavre. 


De asemenea, stipula şi că locaţia mormântului putea fi dedusă 
din „piatra pe care a creat-o Marcellus”. De asta catarii au păzit 
piatra cu atât de mult zel, chiar dacă nu aveau nici cea mai vagă 
idee cum să descifreze diagrama de pe ea. Tot ce am avut de 
făcut a fost să-ţi iau urma, Bronson. 

— Dar cum de ştii toate astea dacă nu lucrezi la Vatican? 
întrebă Angela. 

— Am fost informat pe larg despre istoria acestei căutări de 
către ultimul prefect al Congregaţiei pentru doctrina credinţei, 
răspunse Mandino. 

— Dar de ce ar dezvălui un cardinal senior şi un membru al 
Curiei Romane toate informaţiile astea cuiva din afara cercului 
restrâns al Vaticanului? Şi în special unui membru al Mafiei? 

— Pentru că pur şi simplu aveau nevoie de ajutorul meu ca să 
găsească Exomologesis şi am refuzat să mă implic până nu am 
ştiut exact care era situaţia. 

Timp de câteva momente, în bibliotecă se aşternu liniştea. 
Angela, Bronson şi Puente digerau noutăţile pe care le aflaseră. 

— Să fim clari, zise Bronson în cele din urmă. Situaţia în care 
suntem implicaţi depăşeşte cu mult o simplă problemă legată de 
nişte relicve ascunse. Cele trei obiecte de pe masa de acolo pot 
să distrugă chiar fundaţia Bisericii Catolice. Dacă sunt originale, 
creştinii din toată lumea se vor scula într-o bună zi pentru a 
descoperi că, de aproape o mie şi cinci sute de ani, Vaticanul le- 
a trădat credinţa cu cruzime. Chiar dacă se dovedesc a fi false, 
vor exista întotdeauna dubii şi teorii ale conspirației despre ele, 
exact precum cele legate de Giulgiul din Torino. Deci, întrebarea 
e: ce facem cu ele? 

— Instrucţiunile mele sunt foarte clare, răspunse Mandino. 
Sunt ateu, dar chiar şi eu pot înţelege pagubele incalculabile pe 
care le-ar suferi Biserica Catolică şi toate celelalte religii 
creştine în cazul în care conţinutul acestor relicve ar deveni 
public. De dragul milioanelor de credincioşi din toată lumea, 
aceste relicve sunt pur şi simplu prea periculoase pentru a fi 
lăsate să existe. Trebuie distruse. 

Bronson se uită în jur. În mod surprinzător, Puente aprobă din 
cap şi chiar şi Angela părea indecisă. 


Perini se repezi brusc şi o apucă pe Angela de braţ, învârtind- 
o astfel încât corpul ei să fie între el şi Bronson. Cu o mişcare 
lină, îşi scoase Glockul şi îl apăsă pe gâtul ei, având aproape 
aceeaşi poziţie ca a lui Bronson în spatele lui Mandino. 

Puente păşi în faţă şi îşi ridică braţele, încercând să calmeze 
lucrurile. 

— Vă rog pe toţi, vă rog. Nu e nevoie de vărsare de sânge. 
Nici tăbliţele, nici sulul, indiferent cât sunt de vechi, nici textul 
pe care îl conţin nu valorează cât viaţa unui om. 

Păşi înapoi spre masă, luă sulul şi tăbliţele şi le ridică 
deasupra capului. 

— Cu toţii ştim ce sunt documentele astea sau ce pretind că 
sunt, precum şi puterea distructivă a informaţiilor pe care le 
conţin, continuă el. Ştiu că aceste circumstanţe sunt departe de 
a fi normale, dar putem să votăm, vă rog, ce ar trebui să facem 
cu ele? Angela? 

Perini o împunse scurt cu pistolul, iar ea răspunse ezitând: 

— Cred că ar trebui să le păstrăm. Indiferent dacă sunt 
documente adevărate sau falsuri comandate de Nero, sunt 
relicve de o importanţă imensă. 

Puente încuviinţă. 

— Chris? 

Bronson se gândi la Jackie zăcând moartă pe pardoseala de 
piatră a holului. La Mark omorât în propriul lui apartament. Şi la 
Jeremy Goldman murind în urma unui accident îngrozitor pe o 
stradă londoneză. Toţi au trebuit să moară pentru a păstra 
relicvele astea. 

— Ar trebui să le păstrăm, spuse. Evident că da. 

Puente se uită în jos, la Mandino. 

— Ştim deja ce părere ai, zise el şi se întoarse spre Rogan. Tu 
ce crezi? 

— Le distrugem, spuse Rogan. Verrochio? 

Bărbatul care stătea în spatele lui aprobă din cap. 

— Arde-le! 

— Asta înseamnă trei la doi pentru distrugere, spuse Puente. 
Dumneavoastră, domnule? 

Se întoarse spre Perini care încă o folosea pe Angela pe post 


de scut uman. 

— Care este decizia dumneavoastră? 

— Distruge-le! 

— Mă tem foarte tare că sunt de acord cu majoritatea. 
Trebuie să ne gândim la cel mai mare bine al celor mai mulţi. 

Se uită de jur-împrejurul camerei. 

— Mă întristez enorm când sunt martor la distrugerea unor 
obiecte atât de vechi şi atât de importante, dar, în împrejurările 
astea unice, nu văd altă posibilitate. Domnule Mandino, dacă 
aceste relicve nu mai există, se termină şi interesul 
dumneavoastră legat de chestiunea în cauză? 

— Da. Instrucţiunile sunt să mă asigur că sunt distruse. 

— lar dacă asta se întâmplă, ce se va întâmpla cu noi, cei care 
am văzut relicvele şi ştim ce conţin? 

— Nimic, vă dau cuvântul meu de onoare. Dacă obiectele 
dispar, atunci nu mai există dovezi ale conţinutului lor, spuse 
Mandino. 

Puente dădu din cap. Bronson observă că părea să fi preluat 
controlul total asupra întregii situaţii. 

Puente se duse în spatele biroului şi scoase cardul de date din 
aparatul foto. 

— Toate pozele de pe acest card înfăţişează aceste obiecte, 
spuse. L.uă o pereche de foarfece mari şi îl tăie în patru. Acum, 
voi distruge relicvele. O voi face chiar acum, cu voi martori, fie 
că vreţi sau nu. 

Puente arătă spre peretele lateral de lângă uşa de la intrare şi 
toţi ochii din încăpere îi urmăriră gestul. 

— Cutia roşie controlează detectoarele de fum şi alarma de 
incendiu. Înainte de a le da foc, cineva trebuie să oprească 
sistemul, altfel vor porni stropitoarele din tavan. 

— O fac eu, zise Rogan. 

Se duse la cutie şi smuci câteva întrerupătoare. 

— Papirusul arde foarte repede, spuse Puente cu o tristeţe 
evidentă în voce, aşa că nu ne va lua mult timp. 

Puse pe birou o tavă pătrată de metal, apoi luă sulul. Apucă o 
brichetă şi ţinu flacăra la un capăt al lui. În câteva secunde, 
papirusul uscat ca iasca arse şi se transformă rapid într-o 


grămăjoară de cenuşă. Puente deschise prima tăbliță şi ţinu 
flacăra aproape de ceara inscripționată până când aceasta 
începu să se topească şi să picure pe tava de oţel. Lemnul nu se 
aprinse, aşa că el luă un ciocănel şi, cu câteva lovituri, îl 
transformă în praf şi aşchii. Făcu acelaşi lucru şi cu cealaltă 
tăbliță. 

— Asta e, rosti el încercând să zâmbească fără tragere de 
inimă. Lumea religiei organizate este în siguranţă pentru 
eternitate. 

Timp de o secundă sau două nu se mişcă nimeni, ca şi cum 
seriozitatea acţiunilor lui Puente îi transformase pe toţi în stane 
de piatră. Apoi, Perini o împinse brusc pe Angela într-o parte, 
ridică pistolul şi îl împuşcă pe Rogan în inimă. După asta, îşi roti 
arma şi trase un al doilea glonţ exact în pieptul lui Mandino. 


28 


I 


— Nu! ţipă Angela în timp ce Bronson se aplecă într-o parte. 

Mandino se clătină spre spate şi căzu la pământ fără viaţă. 

Când Bronson îşi ridică privirea, atât Perini, cât şi Verrochio 
aveau pistoalele îndreptate exact spre el. Nu avea altă soluţie 
decât să arunce Browningul. 

Perini păşi înainte şi ridică arma, apoi el şi Verrochio îşi 
puseră Glockurile în tocuri. 

— Ce dracu' se întâmplă? întrebă Bronson. 

— Ni s-a spus că realizăm o operaţiune de curăţare, spuse 
Perini. În cazul în care nu ştiai, Rogan - arătă spre cadavrul de 
pe podea - este răspunzător pentru uciderea prietenilor tăi, iar 
capo - făcu un gest către celălalt cadavru - a dat ordinele. 

— Dar sulul şi tăbliţele au fost distruse. De ce a trebuit să-i 
omorâţi? întrebă Angela. 

— Avem ordin de la Roma să eliminăm toate problemele 
acestei afaceri. Fii recunoscătoare că eşti încă în viaţă. În ciuda 
a ce ţi-a zis, Mandino intenţiona să vă omoare pe toţi trei şi 
probabil şi pe oamenii din magazinul muzeului. 

— Ce ai de gând să faci cu noi? întrebă Angela. Am citit ce era 
scris pe sul şi pe tăblițe. 

— Nu contează ce aţi citit sau ce ştiţi, rosti Perini cu 
indiferenţă. Fără relicve, nimeni nu vă va crede, iar asta e 
singura dovadă rămasă. 

Arătă spre birou şi spre grămăjoara de aşchii de lemn şi de 
cenuşă care era tot ce mai rămăsese din sul şi din tăblițe. 

— N-o să ne mai revedem niciodată, spuse, apoi el şi 
Verrochio se întoarseră şi plecară. 

Vreme de câteva secunde nu vorbi nimeni, apoi Puente se 
apropie de Angela şi îşi puse braţele în jurul ei. 

— Aşa e probabil cel mai bine. Îmi pare rău, dar, dacă nu aş fi 
distrus relicvele, am fi fost cu toţii morţi acum. Haideţi, să 


mergem sus ca să pot suna la Guardia Civil. 

În timp ce Puente dădea telefon de la biroul de recepţie, 
Bronson se duse la magazinul muzeului şi eliberă personalul şi 
pe vizitatori, explicându-le că trebuie să aştepte în clădire până 
când Guardia Civil îi va interoga. 

Patru ore mai târziu, mult după miezul nopţii, Angela şi 
Bronson fură liberi să plece. Mărturia lui Puente şi a celorlalţi 
angajaţi ai muzeului îi exoneraseră de orice implicare în crime, 
exceptând calitatea de martori. Bronson încă avea de dat 
explicaţii poliţiei britanice cu privire la moartea lui Mark 
Hampton, dar ofiţerul superior al Guardiei Civil putuse să 
confirme că era aşteptat de Poliţia Metropolitană doar pentru 
interogare, şi că nu mai era considerat suspect. 

— Crezi că îi vor prinde pe cei doi bărbaţi? întrebă Angela în 
vreme ce se îndreptau spre parcare. 

— Nicio şansă, spuse Bronson. Sigur aveau planificată 
dinainte o cale de scăpare, deoarece cele două crime au fost, 
evident, premeditate. 

— Acei bărbaţi erau toţi membri ai Mafiei, aşa că suntem 
norocoşi că suntem încă în viaţă. Ai auzit ce au zis Mandino şi 
asasinul. 

— Nu neapărat. Unul dintre puţinele lucruri bune legate de 
Mafie este că organizaţia are anumite standarde şi, în mod 
normal, nu ucide martori inocenți. E o altă problemă dacă le ieşi 
în cale. Cred că acei doi bărbaţi au avut ordine precise să se 
asigure că relicvele vor fi găsite şi distruse şi că Mandino şi 
ajutorul lui vor fi ucişi. Cred că tot ceea ce am văzut noi în seara 
asta a fost un coup d'tat' în Cosa Nostra din Roma. Dacă 
Mandino era capo, atunci a avut loc o schimbare de putere, iar 
un alt mafioso a preluat puterea şi acum e şeful. 

— Crezi că este adevărat ce a spus despre Mark şi Jackie? 
Despre cine i-a ucis? 

— N-am niciun motiv să mă îndoiesc, răspunse Bronson, şi aş 
fi fost foarte fericit să-i împuşc chiar eu pe Mandino şi pe Rogan. 
Aceste ultime zile au fost ca dracu', adăugă el cu o voce joasă şi 
amară, şi asta pentru nimic. Trei oameni pe care îi cunoşteam 


7 Lovitură de stat (în lb. franceză, în original) 


sunt morţi, relicvele pe care am reuşit să le recuperăm au fost 
distruse, iar secretul pe care îl conţineau s-a pierdut pe vede. 
Biserica Catolică va continua să-şi predice minciunile din 
amvoanele din toată lumea în fiecare duminică, de parcă 
evangheliile ar conţine adevărul indiscutabil. 

— Nu te contrazic pe tema asta. Dar lucrul important este că 
suntem încă în viaţă. Nu văd cum am fi putut ieşi din subsol 
dacă Josep nu ar fi făcut ce a făcut. 

— Ştiu, dar încă mă doare. 

Rămase tăcut, apoi, cu o oarecare ezitare, o luă de mână. 

— Încă nu pot să cred că Mark şi Jackie sunt morţi. 

Vocea i se înmuie când se gândi din nou la prietenii lui. 

— Da, zise Angela. Şi Jeremy Goldman - chiar mi-a plăcut să 
lucrez cu el. Vieţile lor s-au sfârşit şi bănuiesc că putem spune 
că s-a încheiat un capitol şi din vieţile noastre. 


II 


În Museu Egipti, Puente făcea curat în biblioteca de la subsol. 
Pentru îndepărtarea petelor de sânge de pe podea era nevoie de 
echipamente industriale de curăţenie şi probabil de solvenţi 
speciali, dar pe Puente nu asta îl preocupa. Era interesat numai 
de relicvele de pe birou. 

Puse din nou cu grijă la locul lor toate sulurile pe care le 
scosese din seiful special, unul câte unul. Ultimul nu intră în 
cutie, după cum se aşteptase: era un pic mai mare. Va trebui să 
facă rost de o cutie specială pentru el, cât mai repede posibil. 
Pentru moment, căută prin cameră până găsi o cutie de carton, 
o umplu cu vată şi puse sulul cu grijă înăuntru. Apoi, luă un 
marker şi scrise „Lewis” pe cutie. 

După ce închise seiful, se minună din nou cum de niciunul 
dintre oamenii din cameră nu se gândise să verifice dacă sulul şi 
tăbliţele pe care le distrusese erau aceleaşi cu cele pe care i le 
dăduse Angela. Toată lumea era atentă la arme şi, în timpul 
indicării intenţionat greşite a sistemului de prevenire a 
incendiilor, nimeni nu observase ce făcea el cu mâinile. 

Era păcat că fusese nevoit să ardă una dintre piesele 


preţioase ale muzeului, dar textul de la începutul secolului al I- 
lea era complet nesemnificativ în comparaţie cu ceea ce numea 
acum „Sulul Lewis”. Era necăjit şi că trebuise să distrugă două 
dintre puţinele tăblițe pe care le avea muzeul, dar, în realitate, 
erau lipsite de importanţă, deoarece textul scris pe ceară era 
aproape complet ilizibil. 

„Nu e prea rău pentru un bătrân”, chicoti Puente în sinea lui. 


III 


Bronson şi Angela erau în Nissan, pregătindu-se să iasă din 
Barcelona, când telefonul Angelei emise un bip slab de două ori, 
indicând faptul că primise un mesaj-text. Căută în geantă, 
scoase telefonul şi se uită la ecran. 

— Cine naiba îţi trimite mesaje noaptea, la ora asta? întrebă 
Bronson. 

— Nu recunosc numărul... Oh, e Josep! Probabil că ne urează 
drum bun. 

Deschise mesajul şi privi ecranul. Textul era scurt şi, în primul 
moment, nu înţelese nimic. 

— Ce spune? 

— Sunt numai două cuvinte. În latină. Rei habeo. 

— Ce înseamnă? o îndemnă Bronson să traducă. 

— O traducere aproximativă ar fi: „Le am.” Ce poate însemna 
asta? 

Deodată îi pică fisa şi zâmbi. Apoi, râse tare. 

— Nu ştiu cum a făcut-o, dar Josep a schimbat relicvele pe 
care le-am găsit cu unele din colecţia muzeului. 

— Vrei să zici că a distrus alte trei relicve? 

— Exact. 

— Genial, spuse Bronson. Pur şi simplu, genial. Cred că papa 
şi Vaticanul, de fapt, întreaga creştinătate, vor avea un şoc 
imens când profesorul îşi va face publice cercetările. 

Angela râse din nou. 

— Deci, până la urmă, am reuşit. Am decodificat indiciile şi 
am găsit relicvele, iar acei nemernici care lucrau pentru Vatican 
n-au putut să le distrugă. 


— Da, ăsta e un rezultat cu adevărat important. 

Bronson studie profilul Angelei, care se pierdea în întunericul 
maşinii. 

— Ai face-o din nou? întrebă. 

Se întoarse şi se uită direct la el. 

— Nu văd cum vânătoarea de relicve ar putea deveni o carieră 
viabilă. Asta vrei să spui? 

— Nu chiar. Mă gândeam mai mult la noi, să încercăm să 
petrecem mai mult timp împreună. Nu ne-am descurcat prea 
rău, nu-i aşa? 

Angela rămase tăcută câteva momente. 

— Fără promisiuni, fără angajamente. Să vedem cum 
evoluează lucrurile. 

Zâmbeau amândoi în momentul în care Bronson intră pe 
autovia şi se îndreptă spre nord, spre Pirineii acoperiţi de 
zăpadă, cu vârfurile ascuţite ce se profilau pe cer în lumina rece 
a lunii pline. 


Nota autorului 


Această carte este un roman şi, din câte ştiu, nu există şi nu a 
existat niciodată vreun document care să semene cu Codexul 
Vitalian sau cu Exomologesis, deşi, fără îndoială, există 
numeroase secrete întunecate în cele 75 000 de mii de 
manuscrise şi 150 000 de mii de obiecte păstrate în arhivele 
secrete ale bibliotecii Vaticanului. 

Cu toate astea, ideea centrală a acestei cărţi se bazează pe 
faptul că, în ciuda imaginaţiei mele, există anumite dovezi 
ştiinţifice că Sfântul Pavel a fost un agent al Romei angajat de 
împăratul Nero, exact aşa cum am sugerat în carte. Pentru mai 
multe informaţii despre acest subiect, citiţi cartea lui Joseph 
Atwill Mesia lui Cezar. 

Ipoteza este că Pavel şi Titus Flavius Josephus, un istoric 
evreu din secolul I, au fost angajaţi de Roma să cultive o religie 
mesianică paşnică în Iudeea, în încercarea de a reduce 
rebeliunea evreilor şi opoziţia lor faţă de legile imperiului 
roman. Dacă e adevărat, acest lucru sugerează că împărații 
romani apelau uneori la mijloace neconvenţionale pentru 
rezolvarea problemelor. 


Sfântul Pavel 


Spre deosebire de Sfântul Petru, în cazul Sfântului Pavel, cel 
puţin suntem siguri că persoana care mai târziu a fost numită 
astfel a existat cu adevărat. Se ştiu multe despre el, iar unele 
dintre scrierile lui au supravieţuit până în zilele noastre. 

Prenumele lui a fost Saul şi s-a născut cu aproximaţie în anul 
9 d.Hr., într-o familie de comercianţi evrei bogaţi din Tarsus, 
Cilicia. A fost membru al tribului lui Benjamin, era vorbitor de 
aramaică şi greacă şi a fost un fariseu, una dintre cele mai vechi 
secte evreieşti. În tinereţe, a fost un oponent vehement al lui 
Hristos şi încerca să-i identifice pe cei pe care îi considera evrei 
eretici pentru a fi pedepsiţi. 


Se spune că era în drum spre Damasc, ca să îşi continue 
persecuția asupra evreilor, când a fost orbit de o lumină venită 
din rai şi s-a produs celebra lui convertire, după care a orbit 
pentru un timp. Când şi-a recuperat vederea, a devenit un 
creştin fervent. S-ar părea că întâmplarea apocrifă a fost 
inspirată de oftalmia neonatorum, o slăbiciune dureroasă a 
ochilor care i-a cauzat o orbire aproape totală tot restul vieţii. 

Indiferent de motivul „convertirii” sale, a trecerii de la 
persecutor al creştinilor la susţinător dedicat al lui Isus Hristos, 
părerile cu privire la contribuţia sa la religia creştină sunt 
împărţite. Unii gânditori sugerează că vederile lui sunt atât de 
diferite de cele lui Isus, încât învăţăturile îi sunt denumite 
uneori „creştinism pavelian”. 

Filosoful Friedrich Nietzche l-a considerat ca fiind un oponent 
al lui Hristos, iar americanul Thomas Jefferson a scris o frază 
celebră: „Pavel a fost primul corupător al învățăturilor lui 
Hristos” şi a încercat să-i scoată scrierile din Biblie. 


Sfântul Petru 


Aşa cum a spus savantul spaniol Puente în această carte, 
Sfăntul Petru este pomenit numai în Noul Testament şi nu există 
nicio dovadă istorică independentă care să fundamenteze 
existenţa lui. Se pare că acele două epistole care îi sunt atribuite 
lui Petru au fost scrise într-o greacă sofisticată, având fiecare 
trăsături atât de distincte, încât acest lucru îi face pe cei mai 
mulţi dintre comentatori să se îndoiască de faptul că au fost 
scrise de aceeaşi persoană şi puţini cercetători serioşi cred că 
autorul ar fi putut fi un pescar vorbitor de aramaică. În ciuda 
tuturor acestor lucruri, Petru este considerat a fi fost primul 
papă de către Biserica Catolică Romană. 


Oasele apostolilor 


Cei doi bărbaţi din carte par să fi murit de mâinile romanilor 
în cetatea Roma, cu toate că niciuna din cele două morţi nu 
poate fi fundamentată istoric. Se crede că Petru a murit la 29 


iunie sau la 13 octombrie 64 d.Hr. Şi se pare că a fost crucificat 
cu picioarele în sus, în vreme ce despre Pavel se crede că a fost 
decapitat în 64 sau 67 d.Hr. Datorită faptului că era cetăţean 
roman, acesta din urmă nu putea fi crucificat. 

În ceea ce priveşte locul final de odihnă al osemintelor celor 
doi sfinţi, Vaticanul nu a reuşit să alunge confuzia. Două seturi 
separate de oase, ambele descoperite sub bazilica Sfântului 
Petru din Roma, au fost identificate cu certitudine ca fiind ale 
Sfântului Petru. Anunţurile au fost făcute în 1950 de papa Pius 
al XII-lea şi în 1968 de papa Paul al VI-lea. 

Primul set a fost cercetat de un antropolog în 1956 şi s-a 
descoperit că acesta conţinea cinci tibii - scheletele umane au 
două astfel de oase -, iar cel puţin una dintre tibiile examinate îi 
aparţinea unei femei. Setul mai conţinea şi oase de porc, oaie, 
capră şi pui. 

Oasele din 1968, ca şi cele din 1956, aveau printre ele şi oase 
de la diverse animale domestice alături de unele de şoarece, 
precum şi fragmente din craniul Sfântului Petru. Fragmentele 
de craniu au provocat jenă, deoarece ceea ce se credea a fi 
craniul apostolului fusese expus în bazilica Sfântului loan 
Lateranul din Roma încă din secolul al IX-lea. 

Pentru ca situaţia să se complice şi mai mult, în 1953, sub 
mănăstirea franciscană Dominus Flevit de pe Muntele Măslinilor 
din Ierusalim a fost descoperit un schelet care părea a fi al 
Sfântului Petru. Oasele erau într-un osuar inscripţionat cu 
cuvintele în aramaică „Simon Bar Jona” (Simon, fiul lui Iona). 

Dacă ţinem cont de faptul că nu există nicio dovadă că Sfântul 
Petru chiar a trăit, atunci confuzia creată de rămăşiţele sale nu 
este surprinzătoare, iar o asemenea „duplicare” a relicvelor nu e 
rară în istoria Bisericii Catolice. Deşi au fost numai 12 apostoli, 
doar în Germania sunt înmormântate rămăşiţele a aproximativ 
26 de apostoli. 

Conform venerabilului Bede în cartea sa Istoria ecleziastică, 
oasele Sfântului Petru au fost oferite de către papa Vitalian lui 
Osry, rege al Britaniei, în 665 d.Hr., dar acest fapt pare să fie 
puţin probabil, din cauza reticenţei Vaticanului de a renunţa la 
relicve de orice fel. După acest episod, nu se mai ştie ce s-a 


întâmplat cu oasele. 
Catarii 


Catarismul a fost o mişcare religioasă dualistă şi gnostică, 
apărută, se pare, ca o continuare a bogomililor bizantini care, la 
rândul lor, îşi aveau originea în maniheism. Catarii credeau că 
un zeu binevoitor a creat sufletul uman, precum şi tărâmul 
spiritului şi al luminii care se întinde dincolo de pământ. Dar o 
zeitate rea a capturat sufletul şi l-a forţat să sufere în carnea 
coruptă a corpului uman: salvarea stătea în moarte, când 
sufletul putea scăpa în sfârşit către tărâmul spiritual. Deoarece 
credeau că sufletul putea să facă această călătorie şi în corpul 
unui animal, catarii erau vegetarieni stricţi. 

Se considerau creştini, dar respingeau Vechiul Testament 
deoarece considerau că zeul descris în el era unul rău, care 
crease omenirea pentru a înrobi sufletele oamenilor. Credeau că 
zeul era de fapt diavolul şi că Biserica Catolică era în serviciul 
Satanei. 

Catarismul era diametral opus Bisericii Catolice medievale în 
aproape orice aspect, iar contrastul dintre ele cu greu ar fi putut 
să fie mai mare. Spre deosebire de Biserica Catolică, adepţii 
catarismului nu cereau de la congregația lor nimic altceva decât 
credinţă. De fapt, ei făceau donaţii materiale societăţii în care 
trăiau. Când un catar depunea jurământul consolamentum şi 
devenea unul dintre membri, el sau ea îşi ceda toate bunurile 
comunităţii. Nu aveau biserici sau proprietăţi, iar această 
mişcare religioasă respingea toate capcanele pe care le 
presupun averea şi puterea. În mod neobişnuit pentru vremurile 
de atunci, catarii le considerau pe femei egale cu bărbaţii şi 
aveau grijă ca toţi copiii din comunitate să primească o educaţie 
adecvată. Smerenia şi bunătatea Jor i-au atras pe locuitorii din 
Languedoc, iar erezia a câştigat teren important. În mod 
previzibil, acest lucru a fost inacceptabil pentru Biserica 
Catolică, aceasta văzându-şi amenințate puterea şi influenţa în 
zonă, iar rezultatul inevitabil a fost cruciada albigensiană. 


CRUCIADA ALBIGENSIANĂ ŞI CĂDEREA FORTĂREŢEI 
MONTSEGUR 


Evenimentele pe care le-am descris ca având loc în timpul 
cruciadei albigensiene, cum ar fi masacrul de la Béziers, 
mutilarea prizonierilor din Bram şi sfârşitul asediului de la 
Montségur sunt corecte din punct de vedere istoric. 

Apărătorii cetăţii au cerut într-adevăr un armistițiu de două 
săptămâni pentru a analiza termenii capitulării oferite de 
cruciați, dar i-au respins la 15 martie 1244. Un motiv plauzibil 
pentru această cerere ciudată putea fi dorinţa catarilor de a 
sărbători un ritual important la 14 martie, aşa-numitul festival 
„manisola”. 

În ziua precedentă, 13 martie, fusese echinocțiul de 
primăvară, un alt eveniment important pentru această religie, 
iar unele documente sugerează că asta a fost data la care cel 
puţin 20 - poate chiar 26 - de persoane care nu erau catari au 
ales să depună jurământul consolamentum, ceea ce le condamna 
la o moarte sigură în următoarele 48 de ore. 

Din motive evidente, nu am putut stabili cu certitudine dacă 
este adevărată întâmplarea cu ultimii patru catari care au 
scăpat din fortăreaţa blestemată cărând cu ei „comoara 
catarilor”, dar există destule dovezi neştiinţifice - unele 
provenind din documentele oficiale ale interogatoriilor 
ulterioare ale Inchiziției - care stipulează că un eveniment ca 
acesta a avut într-adevăr loc. 


Mitul lui Hristos 


Oricine a cercetat vreodată temeinic naşterea creştinismului 
s-a întrebat de ce nicio sursă cu adevărat contemporană acelor 
vremuri - cu excepţia cărţilor care formează acum Noul 
Testament, dar care nu au fost contemporane, fiind scrise între 
75 - 135 d.Hr. - nu îl menţionează niciodată pe Isus Hristos. 

Biblia este o compilaţie a 66 de cărţi - 39 de cărţi în Vechiul 
Testament şi 27 în Noul Testament - care au fost scrise cam de 
40 de indivizi diferiţi într-o perioadă de aproximativ 1600 de ani. 


În general, se ştie că prima listă a celor 27 de cărţi din Noul 
Testament a apărut într-o scrisoare redactată, în 367 d.Hr., de 
arhiepiscopul de Alexandria, Athanasius. În Cartagina, în 397 
d.Hr., un conciliu a decretat că numai scrierile canonice - cele 
27 de cărţi „acceptate” - puteau fi citite în biserică drept 
scripturi divine: au fost acceptate literal ca „adevărul 
evanghelic”. Decretul a marcat crearea Noului Testament. 

Toate celelalte documente - şi printre ele erau sute, inclusiv 
Cartea Jubileului, Cartea lui Enoh, Evanghelia după Maria, 
Protoevanghelionul lui Isus, Apocalipsa lui Petru şi Evanghelia 
lui Nicodim, care erau în dezacord cu corpusul Noului 
Testament - au fost excluse şi au devenit cunoscute sub numele 
de „cărţile interzise”. Merită să subliniem faptul că selecţia a 
fost făcută în funcţie de conţinutul lor, nu pe baza autenticităţii 
sau relevanţei, iar rezultatul a fost, după toate standardele, 
extrem de selectiv. 

Chiar şi cărţile care au fost incluse sunt frecvent în dezacord 
unele cu altele şi până şi aşa-numitele evanghelii „sinoptice” ale 
lui Marcu, Luca şi Matei par să derive dintr-o sursă anterioară 
comună, numită „documentele Q” - acum pierdute. 

Rezultatul a fost, în ciuda a ceea ce se predică în fiecare 
duminică din amvoanele bisericilor din toată lumea, că singura 
dovadă a existenţei omului pe umerii căruia stă cea mai mare 
religie din istorie se găseşte în paginile unei singure secţiuni din 
Biblie, o sursă care nu e contemporană cu perioada în care 
acesta a trăit şi care a fost modificată foarte mult. Acest lucru a 
fost şi, fără îndoială, va rămâne timp de secole de acum încolo o 
dezbatere mondială a teologilor şi filosofilor, a credincioşilor şi 
necredincioşilor. 


